
AUKSO KARALYSTĖ 


IENAS TURTINGAS ŽMOGUS turėjo vienatinį 
sūnų, kurį taip labai mylėjo, kad pildė visus jo 


norus. Vieną dieną jaunikaitis tarė tėvui: 

— Tėve, man jau nusibodo sėdėti namie, noriu pasidairyti po 
pasaulį - leisk man po svečias šalis pakeliauti! 

Tėvas išsigando, išgirdęs tokius žodžius, nes jam buvo gai- 
la skirtis su sūnumi. Tačiau pamatęs, koks nuotykių troški- 
mas spindi sūnaus akyse, prisiminė savo jaunystę - su kokiu 
džiaugsmu jis pats kadaise keliavo po pasaulį! - ir sutiko, nors 
ir skaudama širdimi. 

Atsisveikindamas padovanojo sūnui gražią karietą, pakinky- 
tą dviem gerais arkliais, ir maišą, pilną auksinių. Kartu išleido 
į kelionę ir ištikimiausią tarną, o tas prisiekė nepalikti savo 
šeimininko, kad ir koks pavojus jį ištiktų. 

Ir jaunikaitis išvažiavo į pasaulį. 

Jau buvo apkeliavęs ne vieną šalį, apžiūrėjęs ne vieną mies- 
tą, ir štai vieną vakarą privažiavo didelę girią. Saulė nusilei- 
do, sutemo naktis, ir tarnas su arkliais išklydo iš kelio. Laimė, 
tolumoje juodu išvydo žiburėlį, pasuko į tą pusę ir galų gale 
privažiavo mažą trobelę. Pasibeldė į duris. 

Atidarė sena moteriškė ir įsileido vidun. 

— Ar neprimtumėt pernakvoti? - paklausė jaunikaitis. 

— Kodėl gi ne, prašom! - maloniai atsakė senutė. - Sės- 
kit prie stalo ir pasistiprinkit, aš tuo tarpu pataisysiu jums 
patalą. 

Senutė padavė valgyti ir gerti, ir nakvininkai ėmė šveisti, 
mat buvo smarkiai išalkę. Kai pavalgė ir atsigėrė, abu gavo po 
gerą lovą, o kad buvo labai pavargę, tai tučtuojau ir užmigo. 


Kai kitą rytą jaunikaitis pramerkė akis, saulė jau švietė aukš- 
tai danguje. Iš pradžių jis nesusigaudė, kur esąs, bet kai atsi- 
kėlęs pažvelgė pro langą, pamatė girios medžius, siūruojan- 
čius nuo lengvo vėjelio, išgirdo šlamant lapus, šakose čiulbant 
paukščius, o netrukus pro šalį prabėgo stirnų būrys, pasijuto 
kaip devintam danguj ir nusprendė taip greit neišeiti iš tos 
gražios girios. 

Senutė padavė pusryčius, ir jaunikaitis apsakė jai savo norą. 

— Giria yra mano, - atsakė ji, - ir jūs galite čia būti, kiek tik 
jums patinka! 

— O, - sušuko jaunikaitis, - labai jums ačiū! Duodu žodį - 
kol mes čia, jūsų virtuvėje niekada nepritrūks žvėrienos. Nėra 
man didesnio malonumo, kaip traukti į medžioklę. 

— Medžioti galite, - rimtai tarė senutė, - bet aš nepatarčiau. 
Jau ne vienas šioje girioje pasiklydo vaikydamasis žvėrį ir ne- 
berado kelio atgal! 

Bet jaunikaitis nepabūgo jokių gąsdinimų, pasiėmė šautuvą 
ir išėjo į girią. 

Tada senutė pasišaukė tarną ir sako: 

— Jeigu tau brangi pono gyvybė, skubėk jam iš paskos! Ne- 
toli nuo čia yra girioje pieva, ir kai jis tą pievą prieis, priešais 
iššoks trys gražūs rudi elniai. Žiūrėk, kad į juos nepataikytų, 
kitaip jam prapultis. Visus kitus žvėris tegu šaudo, tik šitų ne. 
Bet tu jam šiukštu nepasakyk, kad aš tave perspėjau, jei prasi- 
tarsi, galas tau. 

Ištikimasis tarnas padėkojo senutei už patarimą ir kiek tik 
kojos neša pasileido paskui savo poną. Kai atbėgo į pievą, jau- 
nikaitis jau buvo besitaikąs šauti, o trys elniai brido per skaid- 
rų upelį, linksmai čiurlenantį baltais akmenukais. Tarnas puo- 
lė ponui į glėbį, kulka nuskriejo į medį, ir žvėrys pabėgo. 


Baisiausiai įtūžęs, jaunikaitis suriko: 

— Ak tu, kvaily, kas čia dabar šovė tau į galvą? Dar nie 
kados nebuvau matęs elnių su tokiais gražiais ragais! Ir ši 
tau - pabėgo! 

— Užkliuvau už medžio šaknies ir parklupau, - teisinos 
tarnas. 

Juodu išvaikščiojo skersai išilgai visą girią, ir jaunikaitis nu 
šovė ne vieną žvėrį. Tačiau medžioklė jau nebedžiugino jo - 
gražuoliai elniai daugiau nebesirodė. 

Kai juodu sugrįžo namo, senutė labai džiaugėsi, kad viska. 
taip gerai išėjo. Slapčia ji gyrė tarną, sakė, kad išgelbėjęs ponu 
gyvybę. Ir vaišino juos skaniausiais valgiais ir gėrimais. 

Kitą rytą jaunikaitis vėl pasičiupo šautuvą ir išėjo į medžiok 
le. Senutė pamojo tarnui ir pašnibždėjo: 

— Toje pačioje vietoje šiandien iššoks trys juodi elniai ir bėg 
priešais tavo poną. Žiūrėk, kad į juos nepataikytų jo kulka, jei 
gu tau brangi pono gyvybė, ir neišsiduok, kad aš tave perspė 
jau. Jei prasitarsi, bus tau po gyvenimo. 

Veltui bandė tarnas prikalbinti poną eiti kitu keliu. Jauni 
kaičiui rūpėjo tik gražuoliai elniai, jis nenorėjo nė girdėti, ka 
tarnas siūlė sukti į dešinę ar į kairę. 

Netrukus jie vėl priėjo pievą, kur per akmenukus gurgėji 
upelis ir vienas už kitą gražiau čiulbėjo paukščiai. Ir vos tik ji 
atsidūrė toje pačioje vietoje kaip anąkart, krūmuose sušlamėj. 
subraškėjo ir priešais iššoko trys gražuoliai elniai, juodi kai 
nakties dangus. 

Jaunikaitis pakėlė šautuvą ir ėmė taikytis. Bet tą akimirką 
kai jo pirštas palietė nuleistuką, tarnas kumštelėjo iš užpaka 
lio, ir kulka nušvilpė į orą. 

— Vaikėze, - sušuko jaunikaitis, - kaip tu drįsti! 


— Pone, - teisinosi tarnas, - man į ranką įgėlė bitė, aš ir krūp- 
telėjau išsigandęs. 

Jaunikaitis nesitvėrė pykčiu, kad ir šitie žvėrys jam pabė- 
go, - tokių gražių elnių jis kaip gyvas dar nebuvo matęs. 

— Jeigu dar sykį šitaip padarysi, - barėsi jis ant tarno, - tai 
tegu pasigaili tavęs Dievas. Tada kita mano kulka klius tau — 
patikėk mano žodžiais. 

Ir šį kartą jis grįžo iš miško be nieko, - po tokios nesėkmės 
tolesnė medžioklė jau visai nebetraukė. 

Užtat senutė buvo dar smagesnė, vaišino abu skaniausiais 
valgiais ir brangiausiais vynais ir slapčia gyrė tarną, kad jis gerai 
atlikęs savo pareigą, ir sakė, kad jo pono laukianti didelė laimė. 

Kitą rytą jaunikaitis niekaip negalėjo sulaukti, kada reikės 
eiti į medžioklę. Dar tik pradėjo dienoti, o jis jau nusikabino 
nuo sienos šautuvą. 

— Šiandien pavojingiausia diena, - sušnibždėjo senutė tar- 
nui. - Jeigu tavo ponas nušaus vieną iš baltųjų elnių, kur iš- 
šoks priešais, bus jam po gyvenimo. Tik neišsiduok, kad tave 
perspėjau, jeigu tau brangi gyvybė. 

Drebančia širdimi išlydėjo tarnas savo poną. Jo nedžiu- 
gino nei paukščių čiulbėjimas, nei ryto žara, tvaskanti pro 
medžius, nes širdį slėgė liūdna nuojauta. Veltui bandė jis iš- 
vadinti jaunikaitį iš kelio, - tas galvojo tik apie elnius ir ne- 
norėjo nieko girdėti. 

Ir kaip tikėjosi, taip ir atsitiko. Vos tik juodu priėjo pievą, vos 
tik atsidūrė ant upelio kranto, žiūri - per vandenį brenda trys 
gražuoliai elniai. Ir ne rudi, ne juodi, o balti - balti baltutėlai- 
čiai, kaip iš pieno plaukę. Jaunikaitis pakėlė šautuvą ir iššovė. 
Tačiau tą akimirką, kai driokstelėjo šūvis, tarnas vėl jį kumšte- 
lėjo, ir kulka nuskriejo dievui į langus, o elniai paspruko. 


— Nenaudėli! - nesitverdamas pykčiu, sušuko jaunikaitis. - 
Dabar tu man atsakysi! 

Tarnas puolė ant kelių ir prašė maldavo dovanoti jam gyvas- 
tį. Bet veltui. Pyktis aptemdė jaunikaičiui protą - jis nusitai- 
kė ir šovė, ir ištikimasis tarnas negyvas susmuko ant žemės. 
Tačiau kai jaunikaitis atsigodėjo, ką padaręs, kai pamatė prie 
kojų gulintį negyvą žmogų, kuris lydėjo kiekvieną jo žingsnį ir 
daugybę kartų gelbėjo iš bėdos, jį pagavo baisi neviltis. Jis pa- 
bėgo iš piktadarystės vietos ir nuskubėjo atgal į girios trobelę, 
vildamasis, kad malonioji senutė jį paguos, o gal ir pagelbės. 
Tačiau namelis buvo tuščias. Kad ir kiek jis šūkavo, rėkavo, 
niekas nepasirodė. Tada pasibalnojo vieną savo žirgą ir išjojo, 
kur akys veda. 

Giria ėjo vis tankyn ir tankyn, artėjo vakaras, tačiau niekur 
nebuvo matyti nė gyvos dvasios. Danguje sužibo žvaigždės, o 
jis jojo ir jojo, negalvojo apie miegą, nepaisė, kad kankina alkis 
ir troškulys. 

Galų gale, švintant rytui, giria praretėjo, ir jaunikaitis išjojo 
į pievą, kur buvo girdėti čiurlenant upelis. „Čia bent troškulį 
numalšinsiu , - pagalvojo ir nusėdo nuo žirgo, pasisėmė rieš- 
kučiomis vandens ir atsigėrė. 

Kai atsitiesė, žiūri, - priešais bestovinčios trys mergelės, 
staiga lyg iš žemės išdygusios. Jos buvo viena už kitą gražes- 
nės, bet jų akys piktai žėravo. 

— Tu būtum galėjęs mus išvaduoti! - sušuko visos vienu bal- 
su. - Dabar būtum drauge su mumis aukso karalystėje! Bet per 
tą savo nelemtą darbą viską sugadinai, ir mes turime vėl grįžti 
į užkeiktą pilį, ir dabar jau nebežinia, kada ateis mūsų išsigel- 
bėjimo valanda! 

Jaunikaitis puolė prieš jas ant kelių. 


— O, pasakykit, ką turiu daryti, kad išpirkčiau savo kaltę! 
Viską ištversiu, viską iškentėsiu, kas man bus skirta! 

— Mums nevalia pasakyti, ką tau daryti, - atsakė jos liūd- 
nai. - Tu pats turi susiprasti, pats pasirinkti žygį ir mus išva- 
duoti. Bet padėti mes kuo galėdamos tau padėsime. 

Vyriausioji davė jam šveitrų kalaviją, prieš kurį niekas negali 
atsilaikyti, vidurinioji - pinigų kapšelį, kuris niekada neišsen- 
ka, o jauniausioji - ji buvo gražiausioji - įteikė aukso žiedą ir 
nusišypsojo. 

Jaunikaičio širdyje prabudo karšta meilė, ir jis prisiekė, kad 
ir kažin kas, toji mergelė būsianti jo. Tačiau nespėjo apsižiūrė- 
ti - ir seserų kaip nebūta. 

Šiaip ar taip, jaunikaitis įgavo drąsos. Jis vėl sėdo ant žirgo 
ir nušuoliavo tolyn - užmiršo net kankinantį alkį. 

Netoli tenujojo, staiga girdi - kažkas baisiai riaumoja. Prijoja 
arčiau ir mato - liūtas su baisiu slibinu bekovojąs. Slibinas ap- 
sivijęs liūtą ir švokščia iš nasrų nuodingus garus. Liūtas, nors 
ir stiprus, guli jau leisgyvis. 

Išvydęs tokį baisų reginį, jaunikaičio žirgas sustojo, pa- 
slėpsniai tik virpa, ir - nė iš vietos. Jaunikaitis nušoko že- 
mėn, priėjo prie slibino ir kad smogs pabaisai kalaviju per 
uodegą, toji ir atsiskyrė nuo kūno. Atkirstas gabalas su tokia 
jėga švystelėjo į ąžuolo šakas, kad tos pabiro lyg vaiko nulau- 
žytos vytelės. O jaunikaitis užsimojo antrą kartą ir nukirto 
slibinui galvą. 

Dabar liūtas pasipurtė ir ištrūko iš baisiųjų gniaužtų. Jis 
puolė dėkoti ir gerintis jaunikaičiui kaip tik mokėdamas - iš 
pradžių džiaugsmingai liuoksėjo aplinkui, paskui padėjo savo 
karčiuotą galvą jaunikaičiui ant kojų ir galiausiai nusekė jam iš 
paskos kaip didžiulis ištikimas šuo. 


Jaunikaitis dabar pamatė, kad gali pasikliauti savo kalavi- 
ju, ir pasitikėjimas išaugo jo širdyje. Įgavęs naujų jėgų, iške- 
liavo toliau. 

Jojo ne vieną dieną ir savaitę, kol pagaliau prijojo didelius 
vandenis, kurių nebuvo matyti nei galo, nei krašto. Pakrantė 
buvo tuščia ir nyki. Ilgai turėjo ieškoti, kol aptiko žmogaus 
būstą. 

Tai buvo laivininko trobelė. Paliko žirgą ir liūtą lauke ir įėjo 
vidun. Laivininkas buvo namie ir valgė vakarienę. 

— Kas čia per vandenys? - paklausė jaunikaitis. - Ir kaip man 
patekti į aukso karalystę? 

- Tai Vylingųjų vilnių jūra, - atsakė laivininkas. - Tačiau kas 
patarė jums ieškoti aukso karalystės, tas padarė piktą paslau- 
gą. Mat toji karalystė yra už trijų jūrų ir už trijų nykių žemių, 
kur nėra nei kelio, nei takelio. Ir jeigu net pasisektų persikel- 
ti per jūras, kurios viena už kitą baisesnės ir pavojingesnės, 
kaip jūs pereitumėt tas žemes? Ten gyvena milžinai - stiprūs 
kaip lokiai siaubūnai, kurie iš kiekvieno, kas nori pereiti per 
jų žemę, reikalauja muito - kojos arba rankos. Todėl patariu 
jums grįžti atgal, kol dar ne vėlu! 

— Milžinų aš nebijau, - atsakė jaunikaitis, - o per jūras turė- 
site jūs mane perkelti, nes aš neturiu laivo! 

— Na, jeigu jau taip norite, žinokitės, - atsakė laivininkas, - 
plauksim. Bet pirma pasisitprinkite: pavalgykite, atsigulkite ir 
pernakvokite pas mane. 

Šito jaunikaičiui du kartus sakyti nereikėjo, nes jau kelios 
savaitės jis nebuvo turėjęs burnoje karšto viralo ir nė karto per 
tą laiką nebuvo miegojęs lovoje. 

Kitą rytą jaunikaitis su savo žirgu ir liūtu sėdo į laivą. Atsi- 
stūmė nuo kranto, ir vėjas išpūtė baltas bures, laivo priekis 


perskrodė vilnis, ir jie kaip strėlė, atitrūkusi nuo timpos, nu- 
skriejo per jūrą. 

Plaukiant jaunikaitį apėmė linksmumas, ir jis užtraukė dai- 
ną. Tačiau netrukus garsai sustingo jo lūpose, nes dangus ap- 
siniaukė, pakilęs vėjas ėmė ūžauti vis smarkiau ir smarkiau, 
galiausiai virto tikra vėtra ir pagavo mėtyti į šalis laivą. Tačiau 
jaunikaitis neprarado drąsos, po kiek laiko dangus vėl prašvi- 
to, ir jie pasiekė kitą krantą maloniai šviečiant saulei. 

Jaunikaitis padėkojo laivininkui ir dosniai jam atsilygino. 
Tada su žirgu ir liūtu išlipo į krantą. 

Tačiau dar nespėjo užsėsti ant žirgo, tik girdi - tolumoj pa- 
kilo baisus triukšmas, vis arčiau ir arčiau girdėti. Tą triukšmą 
kėlė trys milžinai. Dideliais šuoliais jie lėkė prie jo grėsmingai 
iškėlę sunkias geležines kuokas ir šaukė, kad jis įžengęs į jų 
žemę ir todėl kaip muitą turįs atiduoti jiems savo kairę ranką. 

— Pala, pala, nesmarkaukit, - atkirto jaunikaitis. - Mūsų kal- 
ba dar nebaigta - paskutinio žodžio dar netariau! 

Irišsitraukęs kalaviją vienu vieninteliu kirčiu nušniojo dviem 
milžinams galvas, o trečiąjį su visais kauleliais prarijo liūtas. 

Dabar jie netrukdomi galėjo keliauti per milžinų žemę. Ke- 
lias vedė per tamsius miškus ir nykias dykras, ir pakeliui jie 
nesutiko nė gyvos dvasios. Todėl jaunikaitis apsidžiaugė, kai 
trečios dienos vakare vėl prijojo jūros pakrantę ir ilgai ieško- 
jęs pagaliau surado laivininko trobelę. Tas, jau iš tolo išgirdęs 
arklio žingsnius, stovėjo prie durų, maloniai pasveikino raitelį 
ir pakvietė užvalgyti. Jaunikaitis mielai priėmė kvietimą, nes 
visame kelyje per milžinų žemę mito tik šaknimis, žolelėmis ir 
uogomis. 

Kai juodu susėdo prie stalo, jaunikaitis paklausė, kuo vardu 
tie dideli vandenys ir kaip rasti aukso karalystę. 

— Tie vandenys yra Rūsčioji jūra, - atsakė laivininkas. - O kas 
pasiuntė jus į aukso karalystę, tas tikrai nelinkėjo jums gero! 
Jūs turėtumėt persikelti dar per dvi jūras ir pereiti dvi žemes, 
ir jeigu jūsų neprarytų vilnys, tai milžinai, kur ten gyvena, nu- 
kapotų jums rankas ir kojas. Tokio muito jie reikalauja iš kiek- 
vieno, kas įžengia į jų žemes. 

— Milžinų man nebaisu, - atsakė jaunikaitis, - svarbu tik, 
kad perkeltumėt per vandenis! 

— Tai nėra taip jau paprasta, - tarė laivininkas, - nes jūra, 
kaip jos pavadinimas sako, rūsti ir pašėlusi, tik ir taikosi 
praryti visa, kas plūduriuoja jos paviršiuje. Aš esu tik vie- 
ną vienintelį kartą ją perplaukęs, bet vos ne vos išnešiau 
sveiką kailį. Bet jeigu jūs nebijote, galiu pabandyti dar antrą 
kartą. 

Ir kitą rytą jaunikaitis su savo žirgu ir liūtu įsėdo į laivą. Vė- 
jas išpūtė bures, ir jie tarytum skriste nuskrido per bangas. 

Tačiau vėjas ėjo vis stipryn ir stipryn, kol pavirto į viesu- 
lą, dangų aptraukė juodi debesys, tvyksėjo žaibai ir trankėsi 
į vandenį, dundėjo griaustinis ir ritosi didžiulės kaip namai 
bangos. Lyg kokiais baltais gniaužtais jos stvarstė laivą ir taip 
mėtė į šalis, kad laivininkui širdis į kulnus nusirito. Kai jis jau 
buvo nebetenkąs vilties, jaunikaitis paėmė iš jo vairą ir sto- 
vėjo tiesus, nepaisydamas audros ir siautėjančių bangų, tvirta 
ranka sumaniai vedė laivą, lyg visą gyvenimą būtų plaukiojęs 
jūrose. Po valandėlės dangus vėl nusigiedrijo, audra nurimo, ir 
jie priplaukė kitą krantą. 

Čia jaunikaitis dosniai atsilygino laivininkui, ir tas pasuko 
atgal. Bet vos tik išplaukė, tuoj pasigirdo riksmas ir prie jau- 
nikaičio pripuolė šeši milžiniški bernai su sunkiomis geležinė- 
mis kuokomis. 


— Tavo rankos, - šaukė jie, - tavo dešinės rankos mes reika- 
laujame kaip muito, kad įžengei į mūsų žeme! 

— Oho! - tarėjaunikaitis. - Nieko sau svetingumas! Bet ką gi, 
eikšekit, atsiimkit, kas jums priklauso! 

Jo kalavijas švystelėjo iš makštų, ir keturios galvos nuriedė- 
jo į smėlį. Kitus du milžinus užpuolė liūtas ir suėdė su visais 
kauleliais. Dabar jiems buvo laisvas kelias ir per antrą milžinų 
žemę, ir jie jojo per dykras ir miškus, kol šeštos dienos vakare 
vėl atsidūrė jūros pakrantėje. 

Čia irgi susirado laivininko trobelę. Tas svetingai juos priė- 
mė ir pavaišino. 

— Kas čia per jūra? - pasiteiravo jaunikaitis. - Ir kaip man 
patekti į aukso karalystę? 

— Jūra vadinasi Visų baisioji, ir dar nė vienas laivas nėra jos 
perplaukęs, tenai mat siautėja labai nirtulingos audros. Už jos 
yra milžinų žemė, tie niekam neleidžia pereiti, nebent tik nu- 
kirtę rankas arba kojas. Ir tik perėję milžinų žemę, nukaktu- 
mėt į aukso karalystę - iš tikrųjų, kas jums patarė leistis jos 
ieškoti, turėjo velnią galvoj! 

— Milžinų aš nebijau, - tarė jaunikaitis, - tik kad jūs perkel- 
tumėt mane per vandenis! 

— Nenoriu per tai prarasti laivą ir savo gyvybę, - atsakė 
laivininkas. 

Bet jaunikaitis prašė maldavo, o pamatęs, kad vieni gražūs 
žodžiai nieko nepadeda, ėmė skaičiuoti iš niekada neišsenkan- 
čio kapšelio vieną auksinį po kito. Laivininkui akys ant kak- 
tos išsprogo. Dar niekada gyvenime jis nebuvo matęs vienoje 
krūvoje tiek aukso! Tad galų gale sutiko - kas bus, tas, leisis į 
kelionę. Atplukdė laivą, jaunikaitis įlipo su savo žirgu ir liūtu, 
ir pučiant palankiam vėjui jie išplaukė. 


Bet kai atsidūrė vidury jūros, staiga pakilo baisus uraganas, 
atrodė, pasaulio pabaiga atėjo. Didžiulės kaip bokštai bangos 
ritosi ant laivo, rodės, tuoj tuoj jį paskandins, trenkę žaibai su- 
trupino stiebus, viesulas pusiau perplėšė bures, ir laivas kaip 
šapelis atsidūrė siautėjančių gamtos gaivalų valioje. 

Laivininkas pamatė, kad atėjo paskutinioji, tik drebėjo ir 
aimanavo, keikėsi ir nežinojo, ko stvertis. Tačiau jaunikaitis 
ir šią baisiausio pavojaus valandą neprarado drąsos. Paėmė 
į rankas vairą ir stovėjo tiesus, nepaisydamas nei vėtros, nei 
bangų, ir še tau - lygiai taip staiga, kaip buvo pasikėlęs, ura- 
ganas vėl nurimo, ir skaisčiai šviečiant saulei laivas pasiekė 
kitą krantą. Čia jaunikaitis dar dosniau atsilygino laivininkui 
ir patarė jam išlipti į krantą, susitaisyti stiebus ir bures ir tik 
tada leistis į kelionę atgal. Tačiau tas sakė, kad geriau jau ap- 
gadintame laive galynėtis su siautėjančia jūra, negu patekti į 
nagus siaubūnams, kuriems priklauso šios žemės. Ir, iškėlęs 
kitas bures, išplaukė atgal. 

Laivas dar nebuvo nutolęs per akmens svydį, jaunikaitis žiū- 
ri - beatlekią devyni milžinai, baisingai plyšodami. Mosikuoja 
savo geležinėmis kuokomis ir rėkia: 

— Atiduok kojas, žemės kirmine, atiduok mums savo kojas 
kaip muitą, kad drįsai įsibrauti į mūsų žeme! 

— Jeigu norite mano kojų, - sušuko jaunikaitis, - tai prieiki- 
te arčiau! — Ir išsitraukė kalaviją. 

Milžinai, pamatę, kad jaunikaitis dar drįsta jiems priešgy- 
niauti, iš pykčio pagavo rėkti, bet neilgai - tuoj nutilo. Septy- 
niems iš jų nukirto galvas jaunikaitis, o kitais dviem numarino 
alkį liūtas. 

Toliau kelias vedė per dykras ir pelkes, per miškus ir brūzgy- 
nus. Atrodė, niekada nebus jam galo. 


Devynias dienas jojo jaunikaitis, niekur nesutiko nė gyvos 
dvasios, visai prisiveikė, nes nieko kito nerado alkiui numal- 
šinti, kaip tik šaknų, žolelių ir uogų, ir pagaliau pamatė tolu- 
moj stūksant kažkokio miesto sienas ir kuorus; jie blizgėjo ir 
tviskėjo saulėje kaip gryniausias auksas. Dabar jis paspaudė 
pentinais žirgą ir neilgai trukus prijojo miestą. Užsuko į pirmą 
pakelėje užeigą ir, atgavęs širdį, pavalgęs ir atsigėręs, paklausė 
šeimininką, ar tik čia nebūsianti aukso karalystė. Šeimininkas 
patvirtino, ir jaunikaitis sušuko: 

— O, kokie jūs laimingi, gyvendami tokiame puikiame 
krašte! 

— Taip, - rimtai atsakė šeimininkas, - buvo laikai, tada mes 
visi buvome laimingi. Mūsų karalius maloningai ir išmintingai 
valdė kraštą, o jo žmona ir trys gražios karalaitės buvo neišdi- 
džios ir neišpuikusios, net paskutiniam vargšui rasdavo ma- 
lonų žodį pasakyti. Tačiau kai karalius numirė, vienas piktas 
burtininkas užsimanė vesti našlę, o kai toji atsisakė už jo tekė- 
ti, užkeikė pilį su visais jos gyventojais - niekas negali atidary- 
ti vartų, o anapus visa, kas gyva, yra sustingę ir be žado, negali 
nei pajudėti, nei pakrutėti. 

- Ir negalima jų išgelbėti? 

— Galėti galima, kodėl ne! Vieną kartą per septynerius metus 
karalienei ir karalaitėms leidžiama išeiti iš pilies ir pasidairyti 
išvaduotojo. Tačiau dar nė vienam mirtingajam nepasisekė iš- 
laikyti jam skirto išbandymo. 

Didžiai sujaudintas, jaunikaitis paklausė: 

— Ojei, tarkime, kas nors, neišlaikęs pirmojo išbandymo, ne- 
prarastų drąsos ir per jūras marias atvyktų čionai?.. 

— Na, tada, - atsakė šeimininkas, - jeigu atvyktų jaunikai- 
tis, kuriam jauniausioji karalaitė yra padovanojusi savo žiedą, 


ir jeigu žinotų, su kokia karieta ir arkliais privažiuoti prie pi 
lies, - tada vartai prieš jį atsidarytų ir burtai netektų galios! 

Jaunikaičiui iš džiaugsmo sutvaksėjo širdis, ir neatgauda 
mas kvapo jis paklausė: 

— O ta karieta ir arkliai - kaipgi jie turi atrodyti? 

— Šito jums niekas negali pasakyti, - atsakė šeimininkas, - 
nes niekas šito nežino. 

Kitą rytą jaunikaitis išėjo į miestą ir nusipirko gražią rud: 
karietą ir porą ristų bėrų eržilų, pasisamdė tarnų, apvilko juo: 
rudomis livrėjomis, pats nuo galvos ligi kojų apsitaisė rudo: 
galumbės drabužiais ir nuvažiavo prie užburtos pilies. Čia var 
tai prieš jį atsivėrė, ir jis įvažiavo į pilies kiemą. Bet kiema: 
buvo tuščias tuštutėlis, niekur nė gyvos dvasios, o visos pilie: 
durys ir langai kaip buvo, taip ir liko uždaryti. 

Pagaliau jaunikaitis aptiko antrus vartus, tie buvo atdari, i: 
pamanė, kad pro juos galima patekti dar į vieną kiemą. Todė 
paliepė vežėjui ten važiuoti. Tačiau vos tik karieta pravažiavo 
pro vartus, tie taukšt ir užsivėrė, o jaunikaitis su visa palyd: 
vėl atsidūrė anapus pilies sienos. 

Dabarį jaunikaitis suprato, kad atvažiavo ne su ta karieta i: 
ne su tais arkliais. Tad kitą dieną nusipirko karietą, juodą kaij 
nakties dangus, ir pakinkė į ją ketvertą juodų eržilų, kurių ne 
plaukelio nebuvo šviesaus. Savo tarnams liepė užsivilkti juo: 
das livrėjas ir pats nuo galvos ligi kojų apsitaisė juodo aksomc 
drabužiais. Ir šitaip išsipuošęs privažiavo prie pilies. 

Vartai prieš jį vėl atsivėrė ir įleido į pilies kiemą, ir pilie: 
langai visi visitėlaičiai buvo atdari. Tačiau niekur nepasiro- 
dė nė gyvos dvasios, neprasivėrė ir durys. Tad jie vėl išva: 
žiavo pro antruosius vartus, ir jų sąvaros garsiai užsitrenkė 
iš paskos. 


„Vadinasi, ir šį sykį neatitikau karietos, - pagalvojo jauni 
kaitis, - arklių taip pat!“ 

Kitą dieną jis nusipirko naują karietą, šioji buvo balta bal 
tutėlė kaip sniegas, taip pat šešis balčius, kurie tviskėjo kaij 
saulė ir nebūtum radęs nė vieno tamsaus plaukelyčio. Ir savc 
tarnus aprengė baltomis livrėjomis, pats irgi nuo galvos lig 
kojų apsitaisė baltais žvilgančiais šilkais. 

Kai dabar privažiavo prie pilies, prieš jį atsivėrė visi varta 
ir durys, ir langai, ir iš patrankų sudundėjo džiaugsmo šūviai 
ant sienų supleveno margos vėliavos, iš langų sužiuro žmonės 
ir ėmė berti jam gėles. O pilies kieme stovėjo karalienė - ta: 
buvo toji pati malonioji senutė iš girios trobelės - su savo tri- 
mis dukterimis, viena už kitą gražesnėmis. 

Karalienė priėjo prie jaunikaičio ir padavė jam ranką. 

— Tu mus išvadavai, - tarė ji, - dabar gali pasirinkti vieną iš 
karalaičių, kelti su ja vestuves ir būti šios šalies karalium. 

Jaunikaitis paėmė už parankės jauniausiąją karalaitę ir tarė: 

- Šita dovanojo man savo žiedą, šitai ir priklauso mano šir- 
dis! Tačiau, - pridūrė jis, - vestuves šveęsiu tiktai tada, kai at- 
pirksiu savo kaltę, kurią kadaise esu padaręs. Visų pirmą reikia 
prikelti iš numirusių mano ištikimąjį tarną, kurį supykęs nu- 
žudžiau, - kol to nepadarysiu, negalėsiu būti laimingas. 

Dabar nušvito jauniausiosios karalaitės akys, ir ji šitaip 
prabilo: 

— Jeigu tu būtum šito nepasakęs, aš niekados nebūčiau ta- 
vęs pamilusi. O dabar einu su tavim, padėsiu tau rasti gyvy- 
bės vandens, kad prikeltume iš ilgo mirties miego ištikimąjį 
tavo tarną. 

- Nereikės jums toli ieškoti, - tarė senoji karalienė. - Šulinys 
su gyvybės vandeniu yra čia pat, pilies kieme. Jis buvo išsekęs 


per tą ilgą laiką, kol buvome užkerėtos, bet dabar vėl pildosi. 
Tik atgabenk čionai nušautą tarną. 

Tada pakėlė galvą liūtas, ligi šiol tyliai gulėjęs prie savo šei- 
mininko kojų, ir pažvelgė į jaunikaitį tokiomis iškalbingomis 
akimis, tarytum sakydamas: „Aš jį atgabensiu! Ir pašokęs di- 
deliais šuoliais nuliuoksėjo šalin. 

Kaip jis persigavo per tris jūras - ar surado kokį laivą, kad 
perkeltų, ar plaukte jas perplaukė, - šito aš negaliu pasakyti. 
Žodžiu, po kurio laiko liūtas grįžo ir atgabeno nušautą tarną. 
Jaunikaitis pasėmė gyvybės vandens, pašlakstė tarną, ir tas vėl 
pradėjo alsuoti ir pramerkė akis. Jaunikaitis didžiai nudžiugęs 
apkabino tarną ir su ašaromis akyse ėmė maldauti atleidimo. 

Paskui paglostė liūto kailį. 

— O kaip atsidėkoti tau, šaunusis žvėrie? - paklausė jis. — 
Ligi pat amžiaus galo aš nebūčiau patyręs nei džiaugsmo, nei 
laimės, nes mano sąžinę būtų slėgęs tas nekaltai pralietas 
kraujas! 

— Jeigu tu nori man atsidėkoti, - visus nustebindamas, at- 
sakė liūtas žmogaus balsu, - tai išsitrauk kalaviją ir nukirsk 
man galvą. 

— Dėl Dievo, - sušuko pasibaisėjęs jaunikaitis. - Negi aš dar 
kartą už gera piktu atsimokėsiu? Ne! Kaip gyvas daugiau šito 
nepadarysiu! 

Bet dabar įsiterpė senoji karalienė. 

— Nesirūpink, daryk kaip prašomas, - tarė ji, - nesigailėsi. 

Tada jaunikaitis išsitraukė iš makštų kalaviją ir nukirto žvė- 
riui galvą. 

Ir sudundėjo sugrumėjo griaustinis, ir liūto vietoj prieš nu- 
stebusį jaunikaitį radosi gražus jaunas bernaitis. 

— Aš irgi buvau užburtas, - tarė jis, - tu ir mane išvadavai! 


Ir žmogumi atvirtęs bernaitis pasipiršo viduriniajai kara- 
laitei, o iš mirties prikeltasis tarnas - vyriausiajai. Tad trejos 
vestuvės, į kurias atvažiavo ir senasis jaunikaičio tėvas, trukc 
ne vieną dieną. Kai visos linksmybės pasibaigė, vyriausioji ka- 
ralaitė su savo vyru išsikėlė į trijų milžinų žemę, o vidurinioji: 
su saviškiu - į šešių milžinų žemę; drauge su jomis išvyko it 
daug kitų žmonių. O jūros, per kurias jie dabar kėlėsi, buvc 
nebetekusios viso savo baisumo ir kantriai nešė daugybę laivu 
nuo vieno kranto į kitą. 

Nykios dykros pavirto derlingais laukais, o ten, kur ošė ne- 
įžengiamos girios, netrukus išaugo gražūs miestai ir kaimai. 

Ojaunikaitis su gražiausiąja ir jauniausiąja karalaite pasiliko 
aukso karalystėje, kartu išmintingai ir teisingai valdė devyniu 
milžinų žemę ir nė kokių priešų neįsigijo, tad ir kalavijo traukti 
niekada nereikėjo. Ir jeigu gyvybės vanduo šulinyje neišseko, 
tai tebevaldo ir po šiai dienai, tik kalavijas, daugiau nebevarto- 
jamas, per laiką gal bus surūdijęs ir į nieką pavirtęs. 


<: 


DĖKINGI GYVŪUNAI 


4 IENAS NETURTINGAS KIAULIAGANYS turė- 
6 jo sūnų, vardu Valentinas, ir atidavė jį mėsi- 


ninkui į mokinius, tikėdamasis, jog kada nors 
sūnus sulauks geresnių dienų ir nereikės jam per audrą ir 
lietų, per karštį ir šaltį už menką atlyginimą svetimiems 
kiaules ganyti. 

Kai jaunikaitis išmoko savo amato ir tapo pameistriu, nori 
girią. Tik staiga girdi - kažkas tolumoj rėkia, prieina arčiau, ogi 
žiūri - prie nudvėsusio jaučio keturi gyvūnai - liūtas, kurtas, 
sakalas ir bitė - besiginčiją, kam koks gabalas turi tekti. 

— Ar nepabūtumėt mums už teisėją? - klausia gyvūnai mėsi- 
ninko pameistrį. 

— Kodėl ne, mielai, - atsakė tas, supjaustė jautį į dalis, kaip 
buvo išmokęs, bitei atidavė galvą, sakalui vidurius, kurtui šlau- 
nis, o liūtui liemenį. 

Gyvūnai liko patenkinti ir sako: 

— Dabar atsiimk savo užmokestį. Tiesa, aukso ir sidabro ne- 
gausi, užtat suteikiame tau galią pasiversti liūtu arba kurtu, 
sakalu arba bite, kada tik panorėsi. 

Jaunikaitis labai apsidžiaugė. Širdingai padėkojęs, atsisvei- 
kino su gyvūnais ir nuėjo toliau savo keliu. 

Neilgai trukus priėjo miestą, didelį didelį, gražų gražų, tokio 
jis kaip gyvas dar nebuvo regėjęs. Vaikščiojo po gatves, grožė- 
josi puikiais namais, išdidžiais bokštais, aukštomis bažnyčio- 
mis ir galų gale atsidūrė prie karaliaus pilies. Tačiau aplink tą 
pilį ėjo galinga mūro siena, ir žmonės sakė, kad už tos sienos 
galį patekti tik karaliaus dvariškiai. 


„Nagi pažiūrėsim! - pagalvojo jaunikaitis, pasivertė sakali 
ir perskrido per sieną. Atsidūrė nepaprastai gražiame sode, ku: 
žydėjo ir kvepėjo įvairiaspalvės gėlės ir noko skaniausi vaisiai 
citrinos ir apelsinai, persikai ir abrikosai, vynuogės ir saldžio: 
kaip medus kriaušės. Pastebėjo netgi du granatmedžius, tarį 
žalių lapų kaip saulutės spindėjo jų geltoni vaisiai. 

Tačiau ten kabėjo lentelė, kurioje buvo užrašyta, kad tas, ka: 
nuskins granatmedžio vaisių, bus pasmerktas mirti. Mat vi 
same krašte augo tik du tokie medžiai, ir karalius norėjo pat: 
vienas gardžiuotis jų vaisiais. 

Kai sakalu pasivertęs mėsininko pameistrys perskaitė šį per 
spėjimą, jis taip užsigeidė to uždrausto vaisiaus, jog pamiršc 
viską pasaulyje. Tuoj purpt įskrido į medį, kietu snapu prakir 
to granato žievę ir ėmė lesti jo gardų minkštimą. 

O granatmedžiai augo visai prie pat pilies, ir pro atdarą lan 
gą buvo matyti, kaip dvariškiai puotauja. Pameistriui nosį ku 
teno toks malonus virtų ir keptų valgių kvapas, jog granatme 
džio vaisius staiga pasidarė nebegardus, daug labiau magėjc 
pasmaguriauti prie karališko vaišių stalo. 

Galų gale tas noras pasidarė toks stiprus, jog pameistrys jan 
neatsispyrė: įskrido pro langą, pastvėrė nagais keptą viščiuk: 
ir jau buvo besinešąs jį laukan. 

Tačiau karaliaus duktė, pamačiusi įžūlų paukštį, tuoj stryk: 
pašoko ir užtrenkė langą. 

Žinoma, sakalas būtų galėjęs mesti mėsą, pasiversti bite, iš 
lįsti pro rakto skylutę ir pasprukti, tačiau karalaitė buvo toki: 
graži, kad jis negalėjo akių nuo jos atitraukti, tad nutūpė an: 
peties, noriai leidosi sugaunamas ir uždaromas į narvelį. Ka 
ralaitei irgi labai patiko tas jaukus paukštis, ir ji pasikabinc 
narvelį savo miegamajame. 


Tačiau kai atėjo naktis ir karalaitė kietai užmigo, sakalas pa- 
sivertė bite, praskrido pro narvelio virbus, vėl atvirto į žmogų, 
pasilenkė prie karaliaus dukters ir pabučiavo ją į lūpas. 

Karalaitė pakirdo iš miego ir, pamačiusi kambaryje svetimą 
žmogų, pagavo rėkti. Ji pakėlė tokį triukšmą, kad pabudo visa 
pilis, atbėgo ir patsai tėvas, senasis karalius, užsimetęs cha- 
latą, įsispyręs į šlepetes, su smailia naktine kepurėle ant gal- 
vos, - pamanė, kad jo dukrelę ištiko mirtinas pavojus. Tačiau 
kad ir kiek griozdė, vertė, apieškojo su žiburiu visas kambario 
kertes, nieko įtartino nerado. Sakalas ramiai sau tupėjo nar- 
velyje pasikišęs galvą po sparnu, tartum miegojo, o kokio sve- 
timo žmogaus niekur nebuvo nė kvapo. Tada karalius subarė 
dukterį, kad užsisapnavusi sukėlė ant kojų visą pilį ir jį patį 
prižadino iš miego! 

Tačiau kai visi vėl sugulė ir karalaitė užmerkė akis, sakalas 
pasivertė bite, išskrido iš narvelio, vėl atvirto į žmogų ir, pabu- 
čiavęs antrą kartą, prižadino miegančią gražuolę. 

Šį sykį karaliaus duktė jau nedrįso kelti triukšmo, be to, Va- 
lentinas gražiai ją pašnekino ir apramino. O kad jis buvo dailus 
jaunikaitis ir iškart krito jai į akį, ji per daug ir nesipriešino jo 
glamonėjama. Tiesa, rytą jis vėl pasivertė į sakalą ir kuo ra- 
miausiai tupėjo savo narvelyje. 

Neilgai trukus karalaitė suprato, kad tekės tik už jo, o ne 
už ko nors kito. Karalius, žinoma, labai nusiminė, išgirdęs šią 
naujieną, bet kad labai mylėjo savo dukterį, tai galų gale suti- 
ko, ir mėsininko pameistrys vedė karalaitę. 

— Tik gerai saugok savo jaunąją žmoną, - perspėjo senasis 
karalius žentą, - ir niekados nesivežk jos į mišką. Visur kitur 
važinėkis su ja kiek tinkamas, tik po mišką ne - ten ji gali tau 
prapulti. 


Iš šių karaliaus žodžių Valentinas širdyje tik šaipėsi. 

— Bet juk tai niekų kalbos! - sakė jis žmonai. - Kaip tu gali 
man prapulti, sėdėdama šalia karietoje? Tai gal dėl tėvo būgš- 
tavimų dar išvis niekada nesi buvusi miške? O, kad tu žino- 
tum, koks ten gražumas! 

Ir jis tiek prisuokė, tiek prišnekėjo apie miško grožį, kad ka- 
ralaitė neatlaikė - numojo ranka į tėvo perspėjimus ir užside- 
gė pamatyti tai, kas visus tuos metus buvo jai užginta. Ir juodu 
sutarė rytoj pat nuvažiuoti į mišką. 

O, kaip džiūgavo karalaitė, kai karieta įvažiavo po aukštais 
medžiais! Paukščiai čiulbėjo, voveraitės šmižinėjo kamienais 
aukštyn ir žemyn, skersai kelią vaikščiojo elniai ir stirnos, 
ir iš visų pusių dvelkė miško vėsa. Karalaitė tiesiog atsižiū- 
rėti negalėjo į medžius - tiek jų čia buvo visokių visokiau- 
sių: ąžuolų su apvaliais skiautėtais lapais, beržų su švelniais 
šviesiais lapeliais, šermukšnių su spindinčiomis raudonomis 
uogomis. 

O kai jie privažiavo vietą, kur į dangų stiebėsi tiesūs kaip 
žvakės bukų kamienai, o aukštai virš galvų skleidėsi tų galingų 
medžių vainikai, karalaitė paprašė sustoti ir laiminga pažvelgė 
į savo vyrą. 

— Ačiū tau, kad mane čionai atvežei, - tarė ji, - čia gražiau 
negu puošniausioje pilyje. 

Tik staiga kur buvęs, kur nebuvęs kad siūbtelės baisus vie- 
sulas, nespėjo jaunasis vyras nė apsidairyti - žiūri, žmona prie 
jo šono pakilo į orą ir kaip pūkelis nuskriejo šalin, o netrukus 
ir visai pradingo iš akių. Ir še tau - vietoj džiaugsmo liko tik 
graužatis ir liūdesys. 

Be karalaitės Valentinas nenorėjo uošviui nė į akis rodytis, 
todėl pasiuntė vežėją su tuščia karieta namo ir pasakė negrį- 


šiąs, kol nerasiąs savo žmonos, nors reikėtų dėl to ir į pasaulio 
kraštą nukeliauti. 

Tad nieko nelaukęs pasivertė į kurtą ir kiek tik kojos neša 
pasileido į tą pusę, kur matė pradingus žmoną. 

Bėgo bėgo, be poilsio, be atodvasčio, kol kelią pastojo galin- 
gos uolos ir jis negalėjo toliau nė žingsnio žengti. Nusiminęs 
ėmė ieškoti, ar neras kokio tarpeklio. Bet veltui. Galų gale ap- 
tiko siaurą plyšelį, platumo tik per pirštą. Tada beregint pasi- 
vertė į bitę ir ėmė ropoti vis gilyn ir gilyn į uolą. 

Galiausiai plyšys praplatėjo, virto tikra ola, einančia gilyn. 
„Galji eina ligi pat žemės vidurio? - pagalvojo jaunikaitis, pa- 
sivertė į sakalą ir ėmė leistis. Ir staiga vėl išvydo dienos šviesą 
ir pajuto, kad atsidūrė požemio pasaulyje.. 

Išlindęs iš olos, padėjo prie angos akmenį, kad galėtų rasti 
kelią atgal, pasivertė į kurtą ir pasileido nosies tiesumu. 

Bėgo bėgo ir pagaliau pribėgo didele gražią pilį. Tačiau visi 
jos vartai, langai ir durys buvo užvarstyti, ir jam nieko kito ne- 
beliko, kaip pasiversti bite ir įlįsti vidun pro rakto skylutę. 

Įlindo, žiūri - graži menė. O kas ten sėdi prie ratelio ir ver- 
pia? Nagi kas kitas bus, jei ne jo gražioji jaunoji žmona! Jis be- 
mat atgavo žmogaus pavidalą, ir jau stovi priešais ją. O ji kad 
sukliks iš džiaugsmo ir išgąsčio, kad puls jam ant kaklo. 

— Mane pagrobė toks milžinas, - ėmė skųstis ji. - Kiekvieną 
dieną ir kiekvieną naktį lygiai vienuoliktą valandą jis ateina 
pas mane, padeda galvą man ant kelių, ir aš turiu ją glostyti ir 
kutinėti, kol išmuša dvylika. 

— Aš tau štai ką patarsiu. Kai jis vėl ateis, apsimesk miegan- 
ti. Ir kai pažadins, sakyk, kad sapnavai, jog jis pasimiręs, o tu 
duodies po pilį ir niekaip negali iš jos išeiti, - pažiūrėsim, ką 
jis tau atsakys. 


Sulig tais žodžiais už durų pasigirdo trankūs žingsniai, mat 
buvo kaip tik vienuolikta valanda. Valentinas greitai pasivertė 
į bitę ir nutūpė ant stalo tarp duonos trupinių. 

— Iš kur čia tas gyvis atsirado? - sušuko milžinas. - Argi aš 
tau nesakiau, kad nevalia atidarinėti langų? 

Ir kad trenks kumščiu į stalą, bet bitė greitesnė - bizin ir 
nuskrido. 

Tada milžinas priėjo prie karalaitės, toji sėdėjo nukorusi gal- 
vą, tartum užmigusi su darbeliu rankoje. 

— Ei tu! - sušuko jis ir papurtė ją už peties. - Aš gi sugrįžau 
namo, kodėl nepasveikini? 

Moteris aiktelėjo, lyg staiga prabudusi iš miego, ir pažvelgė į 
jį išsigandusiomis akimis. 

— Tu mane prižadinai, - tarė ji, - ir gerai, sapnavau tokį bai- 
sų sapną! 

— Na, ką gi tu sapnavai, brangioji? 

— Sapnavau, rodos, tu numirei. Aš likau vienui viena šioje 
didelėje pilyje ir nežinau, kaip iš jos išeiti. O, ką man reikės 
daryti, jeigu tu iš tikrųjų numirsi? 

— Kvailute! - atsakė milžinas ir nusijuokė. - Gali būti rami! 
Aš nenumirsiu! 

— Niekada, niekada? - paklausė ji dėdamasi susirūpinusi. 

— Taip jau yra, - atsakė jis, - kad savo mirtimi aš niekada 
nemirsiu. Jeigu mirčiau, tai tik nuo kito rankos. Tačiau nu- 
žudyti manęs niekas negali, pirma jis turėtų nudėti trigalvį 
slibiną, o tas lindi Sicilijos karalystėje. Kaip matai, ne taip 
jau čia paprasta. Bet jeigu kam pavyktų ir tą padaryti, kaip 
jis tada patektų čionai? Pati žinai, jog tai neįmanoma. Todėl 
būk rami! Eikš, pakutinėk man galvą ir pamiršk sapne patir- 
tą baime! 


— Na, jeigu taip, tai gerai! - atsakė karalaitė ir apsimetė pra- 
džiugusi, tartum būtų jai akmuo nuo širdies nusiritęs. 

Ir iš tikrųjų jai lengviau ant širdies pasidarė, juk jos vyras, pa- 
sivertęs bite, klausėsi jų pašnekesio ir sužinojo paslaptį, kurią 
milžinas ligi šiol taip rūpestingai saugojo. Ir kai tik tas pabaisa 
išėjo, Valentinas pasakė karalaitei: kas bus, tas, keliausiąs į Si- 
ciliją, nudėsiąs slibiną ir sugrįšiąs. Karalaitė susijaudinusi at- 
sisveikino, o jis pasivertė bite - ir šmurkšt pro rakto skylutę, 
pasivertė kurtu - ir latatai prie uolų sienos, ten susirado akme- 
nį, kuriuo buvo pasižymėjęs kelią atgal, pasivertė sakalu, pakilo 
ola aukštyn ir, vėlei pasivertęs bite, išropojo pro uolos plyšį. 

Taip jis laimingai vėl išsigavo į žemės paviršių, bet dabar rei- 
kėjo susirasti Sicilijos karalystę, o ji buvo toli. Keliavo kalnais 
ir kloniais, kopė per aukštus kalnagūbrius, kėlėsi per plačias 
upes, netgi per jūras. Ir galų gale nukako į Sicilijos karalystę. 

Visų pirma pasiteiravo apie slibiną. 

— Taip, - išgirdo atsakymą, - trigalvis slibinas lindi čia urve, 
ir kiekvieną dieną karaliaus piemuo turi pristatyti jam po de- 
vynias kiaules, kitaip jis ištrūktų ir nusiaubtų kraštą. Jis jau 
baigia suryti visas šio krašto kiaules, liko tik paskutinės tris- 
dešimt šešios, ir visi dreba, kad pristigęs įprasto maisto jis ne- 
persimestų į žmones. 

Valentinas liepė nuvesti jį pas karalių ir paprašė leisti jam 
kitą dieną išginti kiaules: jis norįs pabandyti, ar nepasisektų 
susidoroti su tuo siaubūnu. 

Karalius baisiausiai apsidžiaugė. Jis pažadėjo pusę karalys- 
tės ir dukterį į žmonas, jeigu tik pavyktų išvaduoti kraštą iš tos 
Dievo rykštės. 

Kitą rytą Valentinas nusivarė trisdešimt šešias kiaules prie 
slibino urvo. 


Laukti ilgai nereikėjo, pabaisa tuoj kyšt galvas ir šaukia: 

— Ei tu, kiauliagany, duok man devynias geriausias savo 
kiaules, antraip aš suėsiu tave! 

— Nesulauksi, neduosiu aš tau nė devynių kiaulės šerių, - atsa- 
kė jaunikaitis, pasivertė į liūtą - ir nebėr slibinui vienos galvos. 

Slibinas kad suriaumos, net žemė sudrebėjo, ir bemat įtrau- 
kė į urvą kitas savo galvas. 

— Na palauk, - dar pagrasino jis, - rytoj aš tave prigriebsiu! 

Tačiau Valentinas neišsigando grasinimų ir kitą dieną vėl 
atsivarė trisdešimt šešias kiaules prie slibino urvo. Ir šį kartą 
nereikėjo ilgai laukti. Pabaisa tuoj kyšt iš urvo ir rėkia: 

— Ei tu, kiauliagany, duok man aštuoniolika geriausių savo 
kiaulių, jei ne, tau galas! 

— Negausi nė aštuoniolikos kiaulės šerių! - atsakė jam Va- 
lentinas, vėl pasivertė į liūtą - ir nebėr slibinui antros galvos. 

Slibinas kad sukauks, kad sustaugs, jaunikaičiui vos ausų 
būgneliai nesusprogo. 

— Na palauk, rytoj vėl susitiksim! - pagrasino ir pradingo 
savo urve. 

Tačiau tai buvo paskutinis jų susitikimas, nes kitą dieną sli- 
binas neteko savo trečios galvos, o kartu ir noro smaguriauti 
kiauliena arba žmogiena. 

O Sicilijos karalius atsidžiaugti negalėjo, kad kraštas paga- 
liau išsivadavo iš šitokios Dievo rykštės, ir norėjo tuoj pat sli- 
bino nugalėtoją apvesdinti su savo dukra ir atiduoti jam krai- 
čio pusę karalystės. 

Tačiau kai sužinojo, kad Valentinas jau vedęs, tik nelaimin- 
gai praradęs žmoną, tada nusprendė kitaip jam atsilyginti. Jis 
turėjo karietą, ne bet kokią, o nepaprastą: ji važiuodavo pati 
viena, niekieno netraukiama, ir ne tik sausuma, bet ir vande- 


niu. Perkėlei dešinėje pusėje įtaisytą botagą į kairę - ir karieta 
lekia, lyg traukiama tūkstančio arklių. Perkėlei botagą atgal į 
dešinę pusę - ir ji tučtuojau sustoja. Šitą brangią karietą pado- 
vanojo karalius jaunajam smarkuoliui. 

Nesunku įsivaizduoti, kaip Valentinas apsidžiaugė šitokia 
dovana. Įsėdo, perkėlė botagą į kairę pusę, karieta kad pasi- 
leis - ir nurūko. 

Lėkė Valentinas per kalnus ir klonius, per jūras ir upes, ne- 
praėjo nė trys dienos - ir jis jau prie uolos plyšio. 

Sustabdė karietą, pasivertė į bitę ir nuropojo ligi olos, pas- 
kui pasivertė sakalu ir nusileido į požeminį pasaulį, pasivertęs 
kurtu bėgo toliau, kol pribėgo pilį, čia jis jau vėl bitė - šmurkšt 
įlindo pro rakto skylutę ir galų gale atgavęs žmogaus pavidalą 
vėl apkabino savo pačią. 

Ir tuoj pat pasigirdo milžino žingsniai, bet dabar Valenti- 
nas pasivertė ne į bitę, o į liūtą, puolė savo pačios grobiką ir 
sudraskė. 

Tik staiga kad sudundės, kad sutrinksės viskas aplinkui, ir 
nebeliko nei milžino pilies, nei uolų sienos. Valentinas sėdo į 
savo stebuklingąją karietą ir pargabeno pačią pas tėvą. O iš ten 
abu nuvažiavo paviešėti į Sicilijos karalystę. 


< 


SMUIKININKAS IR JO BIČIULIAI 


Ą IENAS GRAFAS TURĖJO smuikininką, kuris 
mokėjo savo poną palinksminti ir pataisyti jam 
nuotaiką, jeigu ta sugesdavo. Bet kai ponas pasi- 
mirė, jo įpėdiniai nenorėjo apie griežėją nieko ir girdėti. 

— Kas per kvailystė! - sakė jie. - Kam mėtyti pinigus pro 
langą? 

Šitaip vargšas muzikantas neteko tarnystės ir liūdnas iške- 
liavo su savo smuikeliu į platųjį pasaulį. 

Vaikščiojo jis iš vienos vietos į kitą ir smuikavo po turtingų 
žmonių langais. Už tai jam nukrisdavo į skrybėlę vienas kitas 
skatikas, bet vis tiek tai buvo liūdnas gyvenimas, juk pavargė- 
lio duona - karti duona! O kai praėjo vasara ir žemę užgriu- 
vo ruduo su vėtromis, smuikininkas dar labiau ėmė liūdėti ir 
sielvartauti. Vieną dieną ėjo jis per didelę girią, buvo šalta, lijo 
lietus, vėjas purtė nuo medžių paskutinius lapus, vargšas mu- 
zikantas drebėjo su plonu švarkeliu ir susirūpinęs galvojo: „O 
kas gi bus, kai ateis žiema? 

Tik staiga žiūri - prieš jį bestovįs senas senas žmogelis su 
žila žilutėle barzda, stovi ir klausia: 

— Sakyk, mano mielas, ko gi tu toks nusiminęs? Man atrodo, 
kad griežikas su smuikeliu ant pečių visada turi būti linksmas, 
juk jis savo muzika moka linksminti žmones! O tu atrodai kaip 
žemes pardavęs. 

Tada smuikininkas ėmė ir išsipasakojo jam savo bėdą. 

— Jeigu tik tiek tos bėdos, - tarė žmogelis, - tai, manyčiau, 
galiu tau padėti. Eik tuo keliu tiesiai tiesiai, kol prieisi seną, 
apgriuvusią pilį. Įženk vidun, tik šiukštu neliesk nieko iš turtų, 
kurių ten pilni visi pašaliai. Pasiimk tik paprastą rudą krepšį, 


tą, kurį rasi ant stalo galiniame kambaryje. Tas krepšys atneš 
tau laimę. O jeigu kada vėl įpulsi į bėdą, pagalvok apie mane, 
ir aš tau padėsiu. 

Smuikininkas padėkojo maloniajam seneliukui už gerą 
patarimą ir pradžiugęs nužygiavo nurodytu keliu. Ėjo ėjo, 
ir tikrai, po kokios valandos žiūri - priešais laukymė, o toje 
laukymėje pilis bestovinti. Sena, apgriuvusi. Vartai vos vos 
laikosi ant vyrių. 

Griežėjas pro tuos vartus - ir atsidūrė sode. Sodas buvo vi- 
siškai apleistas. Niekur nesimatė nė gyvos dvasios, tik kūdroje 
plaukiojo trys juodos gulbės, taip liūdnai nukorusios sparnus, 
kad griežėjui iš širdies jų pagailo. 

Bet kai įžengė į pačią pilį, tai net išsižiojo - taip ten viskas 
buvo gražu. Kambariai apstatyti brangiais baldais, asla išklota 
margais kilimais, didžiuliai aukso, sidabro ir brangakenių lo- 
biai guli tiesiai ant stalų ir suolų. Tik ant sienų nei veidrodžio, 
nei kokio paveikslo - jos visos išmuštos juodu audeklu. 

Smuikininkas ėjo iš vieno kambario į kitą, nustebęs apžiūri- 
nėjo viską, tačiau bijojo iš tų brangenybių ką ir paliesti. Galų 
gale paskutiniame kambaryje pamatė ant stalo krepšį, papras- 
tą, negražų, iš rudų vytelių nupintą ir juodu audeklu užtiestą. 
Pasiėmė tą krepšį ir išsinešė į kiemą. Ir ūmai jam pasidarė taip 
linksma, gera, kad nė pats nepajuto, kaip pastvėrė smuiką ir 
kad užčirpins, kad užgrieš. 

Tik staiga žiūri - juodasis užtiesalas sujudėjo ir iš krepšio 
iššoko paršiukas su rausvu snukučiu, mažutėlaite susiraičiusia 
uodegyte ir pradėjo šokti pagal smuiko muziką. Paskui tą ne- 
trukus stryktelėjo antras ir trečias, ir visi trys taip grakščiai su- 
kosi ant pasturgalinių kojyčių ir taip juokingai straksėjo, kad 
miela malonu buvo žiūrėti. 


— Taip, - balsu tarė sau smuikininkas, - čia ir bus mano laimė! 
Su tokiais šokėjais ne gėda pasirodyti net pačiam karaliui! 

Įgavęs drąsos ir vilties, išėjo jis iš pilies ir patraukė toliau. Ir 
tikrai, nuo tos dienos jam tik paukščio pieno tetrūko. Vos tik 
kur pradeda šokdinti savo paršiukus, tuoj subėga minia žmo- 
nių, džiaugiasi juokingu jų strapaliojimu, akių atitraukti negali 
ir dosniai visokiausią atpildą žeria. Taip jis ir keliavo iš vienos 
vietos į kitą, kol galų gale atėjo į didelį miestą, kuriame gyveno 
to krašto karalius. 

Tas karalius turėjo nuostabiai gražią dukterį, bet karalaitė 
buvo tokia išdidi, kad beveik niekam žodžio netardavo, ir per 
visą gyvenimą dar nė karto nebuvo nusijuokusi. Todėl kara- 
lius buvo pagarsinęs: kas ją prajuokins, - tebūnie jis kas tik 
nori, - tas gaus ją sau už pačią. Daug jaunikaičių visokiausiais 
būdais bandė ją prajuokinti, tačiau kolei kas dar niekam nebu- 
vo pasisekę to padaryti. 

Atėjęs prie karaliaus pilies, griežėjas pasiėmė smuiką ir taip 
gražiai užgriežė, užsmuikavo, kad karalius su visu savo dvaru 
prišoko prie lango, gražioji karalaitė irgi. Kai tik smuikinin- 
kas pamatė jos akmeninį sugižusį veidą, tuoj šmakšt atiden- 
gė krepšį ir paleido tris paršiukus, o tie pagavo taip juokingai 
strapalioti ir kvyksėti, kad karaliaus duktė neištvėrė ir smagiai 
nusikvatojo. 

O, kaip džiaugėsi karalius! Jis liepė tuojau pat pakviesti 
smuikininką į pilį ir paklausė, kiek kaštuoja tie trys paršiukai, 
jis norįs juos nupirkti, jei reikės, nepagailėsiąs net pusės kara- 
lystės, jie gi pralinksminę jo dukterį. 

— Aš jų neparduodu nė už jokius pasaulio turtus, - atsakė 
muzikantas. - Be to, iš jų niekam nebūtų ir naudos - jie šoka 
tik tada, kai aš pats smuikuoju. Bet juk aš prajuokinau kara- 


laitę, ir jūs turite atiduoti ją man už pačią, jeigu nepakeitėte 
duoto žodžio. 

- Žinoma, ne! - tarė karalius. - Kas pažadėta - pažadėta, tu 
būsi mano žentas! 

Bet kai karalius nuvedė smuikininką pas savo dukterį ir pa- 
sakė, kad čia jos jaunikis, toji baisiausiai susuko nosį. Ir kurgi 
ne - juk tokiai išpuikėlei nė vienas karalaitis nevaliojo įtikti, o 
dabar ji mat tekės už muzikanto! 

Todėl karalaitė pasakė: 

— Pirma tau buvo iškėlęs sąlygą tėvas, kaip gauti mano ran- 
ką, dabar iškelsiu aš. Pernakvok tris naktis užkeiktoje pilyje, 
kitaip aš niekados nebūsiu tavo žmona! 

Taip kalbėdama ji tikėjosi amžinai atsikratyti nepageidaujamo 
jaunikio, mat dar nė vienas po nakties iš ten nebuvo išėjęs gyvas. 

Daugiau ji nepasakė vargšui muzikantui nė žodžio, apsisu- 
ko ir iššliūžino pro duris, tik šleifas sušlamėjo iš paskos - tiek 
smuikininkas ją ir tematė. 

Karalius, žinoma, papyko ant dukters, bandė ją perkalbėti, 
bet kur ten - toji užsispyrė, ir nors tu ką daryk: ne ir ne. Mė- 
gino jis muzikantui prisigerinti, žadėjo jam kalnus aukso ir si- 
dabro, jeigu atsisakys karalaitės, visokiais būdais atkalbinėjo 
neiti į užkeiktą pilį - buvo gaila, jeigu jaunas žmogus pražūtų 
per jo išpuikėlę dukterį. Bet muzikantas nė į kalbas nesileido — 
gražuolė jau užbūrė jam širdį. 

Tada karalius liepė pataisyti jam puikų kambarį, nešti val- 
gyti ir gerti, kiek tik jo širdis geidažia, bet muzikantas nė ne- 
paragavo valgių, per naktį akių beveik nesudėjo minkštoje su 
baldakimu lovoje, kuri jam buvo pataisyta nakvynei. O kai iš- 
aušo rytas, leidosi į kelionę - toks pat liūdnas, koks buvo čia 
keliaudamas linksmas. 


Tik eidamas per girią prisiminė, ką kitados buvo sakęs ana 
seneliukas, ir pagalvojo: „Ak, kad dabar jis man padėtų!" Ir kai 
kad saulė staiga išnyra iš debesų ir ūmai pamatai savo šešėlį 
lygiai taip netikėtai atsirado šalia seneliukas. 

— Ko tu vėl nusiminęs? - klausia jis. 

— Kaipgi aš nebūsiu nusiminęs, - atsakė muzikantas ir papa 
sakojo, kas jam nutiko. 

— Jeigu tik tiek tos bėdos, - tarė seneliukas, - tai, manyčiau 
galiu tau padėti. 

Ir jis kuo smulkiausiai nupasakojo, ką turės daryti tas tri 
naktis užkeiktoje pilyje. 

Dabar muzikants vėl padrąsėjo ir ramus patraukė savo keliu. 

Apgriuvusią pilį rado lygiai tokią, kokią buvo palikęs. Varta 
buvo perkrypę ir vos laikėsi ant vyrių, o sode kerojo piktžolės 
Ir gulbės plaukiojo tvenkinyje liūdnai nukorusios sparnus. Ta 
čiau pamačiusios jį ateinant, ištiesė kaklus ir mažumėlę paju 
dino sparnus, bet muzikantas nekreipė į jas dėmesio, ėjo ir įėj. 
į pilį. Čia jis rado gausiai apkrautą stalą ir paklotą lovą. 

Atsisėdo prie stalo, paragavo valgių ir gėrimų, bet į lovą ne 
sigulė, pasitaisė gultą ant aslos, kaip buvo pataręs seneliukas 
tik niekaip negalėjo užmigti. 

Kai išmušė vienuoliktą, durys atsidarė ir į kambarį įringa 
vo didžiulė gyvatė, prišliaužė prie jo ir pridėjo savo šaltą galv: 
jam prie dešiniosios ausies. Neilgai trukus įslinko kita ir pridė 
jo galvą prie kairiosios ausies, o galų gale įšliaužė trečia, pat 
didžioji gyvatė ir atsigulė jam skersai kaklo. Ji buvo tokia sun 
ki, kad slėgė kaip kokia girnapusė. 

Smuikininkas gulėjo tyliai kaip pelė po šluota, bijojo ir pa 
krutėti - jeigu būtų pajudinęs bent mažąjį pirščiuką arba išta 
ręs kad ir tyliausią garsą, gyvatės būtų jam padariusios galą. 


Bet kai laikrodis išmušė dvyliktą, gyvatės vėl iššliaužė lau- 
kan. Dabar smuikininkas atsigulė į lovą ir kuo ramiausiai iš- 
miegojo ligi pat ryto. 

Kai pabudo, ant stalo jau stovėjo pusryčiai, ir jis skaniai pa- 
valgė. Paskui išėjo į pilies sodą. Kai priėjo kūdrą, gulbės atskri- 
do prie jo ir meiliai glaustėsi apie kojas. Jis glostė jas, o jos 
žiūrėjo į jį protingomis akimis, lyg norėdamos kažką pasakyti, 
ir nuo tų žvilgsnių jam net nejauku darėsi. Be to, jų kaklai ir 
galvos dabar buvo baltos kaip sniegas. 

Šitaip praėjo diena, o vakare jis vėl pasitaisė gultą ant aslos 
ir laukė, kas toliau bus. Lygiai vienuoliktą valandą vėl įšliaužė 
gyvatės ir sugulė ant jo: viena prie dešiniosios ausies, kita prie 
kairiosios, o trečioji - skersai kaklo. Toji slėgė jį dar baisiau 
negu praėjusią naktį, bet jis ištvėrė, kol išmušė dvyliktą ir gy- 
vatės iššliaužė iš kambario. 

Tada atsigulė į lovą ir išmiegojo kaip užmuštas ligi pat ryto. 
Kai kitą dieną nuėjo prie kūdros, gulbės buvo visai išbalusios, 
tik uodegoje dar likusi viena kita juoda plunksnelė. Paukščiai 
džiaugsmingai atplasnojo prie jo, ir jam buvo su jais taip gera, 
malonu, kad nė nepajuto, kaip prabėgo laikas. 

Trečią naktį atsitiko tas pat, kas ir pirmąsias dvi, tik sunkioji 
gyvatė dar baisiau slėgė kaklą, atrodė, jog neištvers ir uždus. 
Jis įtempė visas jėgas - kad tik nepašokus, kad tik nenusi- 
metus gyvatės. Kiekvienas atodūsis buvo lyg peilis, o laikas, 
rodos, stovėjo vietoje. Galų gale laikrodis išmušė dvyliktą, ir 
sulig paskutiniu jo dūžiu pilis kad sudrebėjo, kad sudundėjo, 
atrodė, subyrės į šipulius. Bet paskui vėl viskas ščiuvo nuščiu- 
vo. Muzikantas apsiraminęs atsigulė ir tuojau pat užmigo, ta- 
čiau kitos dienos rytą pabudo labai anksti - nekantravo kuo 
greičiau susitikti su savo numylėtomis gulbėmis. 


Atidarė kambario duris ir nustebo - nagi pilis atgijusi. Tarnai 
ir tarnaitės zuja iš vieno galo į kitą, virtuvės ugniakure skais- 
čiai liepsnoja ugnis, kieme loja šunys, arklidėse žvengia žirgai. 
Staiga prie jo prieina trys gražios mergelės ir sako: 

— Tos trys gulbės ir tos trys gyvatės buvome mes, ir tu mus 
atkerėjai. Dabar mes galime grįžti pas savo tėvą, o tau atsidė- 
kodamos paliekame šią pilį su visais jos turtais. 

Tai pasakiusios, atsisveikino, sėdo į karietą ir išvažiavo. 

Muzikantas apvaikščiojo pilies kiemą, sodą, arklides, svirnus 
ir daržines, apžiūrėjo viską, kas tokiu įstabiu būdu staiga jam ati- 
teko. Pilis dabar stovėjo aukšta ir graži, nebuvo matyti nė vieno 
įskilusio lango stiklo, netrūko nė vienos plytos. Pradingo ir visi 
juodieji apmušalai, dabar visas sienas puošė spalvingi paveikslai 
ir šviesūs veidrodžiai. Vartai vėl tiesiai laikėsi ant vyrių - galėjai 
juos uždaryti ir atidaryti, kaip ir turi būti, sode žydėjo didžiuliai 
gėlynai ir nė viena piktžolė nedrįso ten augti. O nesuskaičiuoja- 
mi aukso, sidabro ir brangiųjų akmenų lobiai jau nebegulėjo kaip 
pakliuvo krūvomis ant stalų ir suolų, viskas buvo sudėta ir gerai 
uždaryta sunkiose geležinėse skryniose, o raktai įteikti jam. 

Viską apžiūrėjęs, jis liepė paimti iš ratinės karietą, pakinkyti 
įją ketvertą auksaplaukių žirgų ir nuvežti jį į miestą, kur gyve- 
no karalius. 

Karalius atsistebėti negalėjo pamatęs muzikantą taip prakil- 
niai atvažiuojantį - stebėjosi ir džiaugėsi drauge. Džiaugėsi, 
kad vargšas muzikantas liko gyvas, o ir pasiturintis žentas jam 
buvo mielesnis negu visiškas plikšius. 

Nesidžiaugė tik išdidžioji karalaitė. Kad ir kokius turtus 
atsivežė jaunikis, ji vis tiek negalėjo užmiršti, jog kitados jis 
buvo paskutinis bėdžius, pelnėsi sau duoną smuikeliu, ir visa 
širdimi jo nekentė. 

Todėl pasakė, kad šią sąlygą jis įvykdęs, tačiau kol neparga- 
bensiąs iš Maroko karaliaus pinigų, kuriuos tas jau daug metų 
skolingas jos tėvui, tol už jo netekėsianti. 

Išgirdęs tokius dukters žodžius, karalius labai supyko ir iš- 
rėžė jai, kad smuikininkas per jos užgaidas vos galvos nepa- 
lydėjęs. Bet kas iš to. Karalaitė tikėjosi šitokiu būdu amžinai 
atsikratyti nemielo jaunikio, nes jūroje siautėjo piratai, be 
to, ji spėjo, kad ir maurų karalius gera valia pinigų neatiduos, 
greičiau įgrūs muzikantą į kalėjimą ir lieps nužudyti. Todėl at- 
kakliai laikėsi savo, o senasis karalius buvo per silpnas savo 
dukteriai ką nors atsakyti. 

Taigi smuikininkui nebeliko kas daryti: jeigu nori laimėti 
gražiąją karaliaus dukterį, reikia plaukti į Maroką. Tik kaip iš- 
vengsi piratų ir kaip iš maurų karaliaus išgausi pinigus, jeigu 
neturi nei didelio laivyno, nei savo kariuomenės? 

Čia be gero patarimo nieko nepadarysi, o patarimą gali duoti 
tik tas seneliukas, kuris jau du kartus išgelbėjo jį iš bėdos. 

Vos tik muzikantas apie jį pagalvojo, žiūri — tas jau ir čia. 

— Tik nepagailėk pinigų prisigrūsti į kapšą, - tarė seneliu- 
kas, - o paskui keliauk sau sveikas prie jūros. Pakeliui sutiksi 
tris šaunius bičiulius, imkis juos drauge, jie padės tau įveikti 
visas kliūtis. 

Išgirdęs šiuos žodžius, smuikininkas vėl pralinksmėjo, pa- 
siėmė kelionei daug pinigų, sėdo į vežimaitį ir išvažiavo į arti- 
miausią uostą. 

Kelias ėjo per didelę girią. Kai įvažiavo į patį girios vidurį, 
staiga girdi - traška braška medžiai, tartum koks viesulas rau- 
tų iš šaknų galingiausius ąžuolus. O aplinkui nė mažiausio vė- 
jelio dvelktelėjimo. Smuikininkas liepė vežėjui sustoti, išlipo iš 
vežimaičio ir patraukė į tą pusę, kur buvo girdėti trenksmas. 


Prieina ir mato - ilgas kaip žardas bernas rauna su šaknimis 
storiausius medžius kaip tūlas piktžoles darže. 

— Ei, - sušuko smuikininkas, - ką tu čia darai ir kas tu 
toks būsi? 

— Kas aš toks? Aš esu Hansas, septynerius metus laikytas 
prie motinos, o paskui septynerius metus girdytas liūtės pie- 
nu. O ką aš darau? Matai, mano motina susibaudė duoną kep- 
ti, tai, sakau, parnešiu jai ryšelį žabų! 

Smuikininkas apsidžiaugė, nes buvo aišku, kad sutiko vieną 
iš tų šauniųjų bičiulių, apie kuriuos kalbėjo seneliukas. 

— Klausyk, - sako jis, - ar nenorėtum eiti su manimi? Toks 
vyrukas kaip tu man labai praverstų. Pavalgyti gausi sočiai, 
gero atlyginimo taip pat nepagailėsiu. 

Hansas labai troško pasidairyti po pasaulį, tai juodu greitai 
ir sulygo. 

— Tik luktelėk valandėlę, kol nunešiu motinai žabus, - tarė 
vyrukas, išsirovė jauną ąžuoliuką, apsuko jį kaip kokį lyną apie 
nugriautus medžius, užsimetė ryšulį ant pečių ir nuskubėjo. 
Tačiau netrukus vėl sugrįžo pas smuikininką. 

— Na va, dabar galime keliauti! 

Taigi toliau važiavo dviese. Po valandėlės miškas praretėjo ir 
nuo aukštumos atsivėrė gražus tolimas vaizdas. Slėnyje stovė- 
jo septyniasdešimt septyni vėjo malūnai, visi jie linksmai mo- 
javo sparnais, nors nebuvo nė mažiausio vėjelio. Smuikininkas 
nustebęs apsidairė, nagi žiūri - viename medyje kažkoks vyru- 
kas besėdįs, smiliumi užsispaudęs dešiniąją nosies skylutę. 

— Ei, - sušuko muzikantas, - ką gi tu čia veiki? 

— Ką veikiu? - atsakė vyrukas. - Argi nematai, kad suku vėjo 
malūnus. 

— O kodėl puti tik pro vieną nosies skylutę? 


— Na ir pasakei! Jeigu papūsčiau pro abi, visi vėjo malūnai 
išlakstytų, neliktų jų nė padujų! 

— Klausyk, - tarė smuikininkas, - toks vyras kaip tu man 
praverstų. Jeigu nori su manim važiuoti, galiu pažadėti: gausi 
gerą valgį, o dėl atlyginimo taip pat nesiderėsiu. 

— Čia jau kita kalba, - atsakė vėjapūtys, išlipo iš medžio ir 
atsisėdo prie jų į vežimaitį. - Malūnininkai visi aliai vieno bai- 
sūs titnagai, dreba dėl kiekvieno skatiko. Pažiūrėsiu, iš kur jie 
dabar ims vėjo! 

Taigi toliau važiavo trise. 

Po kiek laiko privažiavo miško pievą, o toje pievoje kiškiai ir 
stirnos tik zuja, tik laksto. O tarp tų žvėrių - perkaręs bernas ilgo- 
mis kojomis, ir šen puola, ir ten puola, bet nė vieno negali pagauti; 
kad ir kokie greiti žvėrys, bernas vis pralenkia juos ir pralenkia. 

— Ką tu čia veiki? - klausia muzikantas. 

— Argi nematot? - atsakė bernas. - Noriu pasigauti kiškį, bet 
kaipgi jį nutversi, jeigu tie prakeikti žvėrys taip negreitai laks- 
to - aš vis pralekiu pro juos ir pralekiu. Su stirnomis dar pusė 
bėdos, bet ir tai ne kaži kas! 

— Na, mielasis, - tarė smuikininkas, - eik su manim, būsi so- 
čiai pavalgydintas, gerai atlygintas, ir nereikės tau čia daugiau 
iš kailio nertis. 

— Gerai, - atsakė greituolis, - sutarta. - Atsisėdo į karietą ir 
nuvažiavo keturiese. 

Netrukus privažiavo uostą ir kaip tik užtiko laivą, plaukiantį 
į Maroką. 

Kaijau buvo toli jūroje, staiga žiūri - horizonte pasirodė trys 
buriniai laivai ir visu greičiu lekia artyn. 

— Tai piratai, - tarė kapitonas, - jų laivai greičiausi pasaulyje. 
Nuo jų nepabėgsi. Mes žuvę! 


— Nereikia taip greitai nusiminti, - atsakė vėjapūtys. - Tegu 
tik jie priplaukia arčiau, noriu pasižiūrėti, kaip tie nelabieji at- 
rodo, nesibaiminkit, aš jau su jais susidorosiu. 

Ką darys kapitonas, nori nenori turėjo sutikti - vis tiek pira- 
tų neatsikratysi. 

Kai laivai priplaukė visai arti, kad jau buvo galima susišauk- 
ti, piratų vadas suriko: 

— Pasiduokit, kitaip mes jus visus išžudysim! 

— Na jau, na jau, nejuokauk! - sušuko vėjapūtys ir pagavo 
kvatoti pilvą susiėmęs. 

Bet kai piratai visai priartėjo ir jau pradėjo taisytis kablius 
laivams sukabinti, vėjapūtys pūstelėjo pro kairiąją nosies sky- 
lutę į pirmąjį laivą, tas tik švyst pakilo į orą, apsivertė ir visa 
įgula sukrito į vandenį. Paskui pūstelėjo pro abi skylutes, ir iš 
abiejų kitų laivų nebeliko nė lentgalio. 

— Nava, - tarėjis, - su šitais ir susidorojome. 

Kapitonas nežinojo, nė kaip jam dėkoti už išgelbėjimą. 

Paskui ramiai keliavo toliau ir be jokių nutikimų nuplaukė į 
Maroko karalystę. Čia išlipo į krantą, ir smuikininkas pasipra- 
šė nuvedamas pas karalių. 

— Žiūrėk tu man, ko jis užsimanė! — tarė šis. - Teisybė, aš 
skolingas tavo valdovui daug pinigų, bet tu negausi jų daugiau, 
negu gali panešti vienas žmogus! Pasakyk savo karaliui, jeigu 
jis nori atsiimti visą skolą, tegu pats atvyksta. 

— Daugiau, negu gali panešti mano tarnas Hansas, aš nė no- 
rėti nenoriu, - atsakė muzikantas. 

Jis pasikvietė dailides ir liepė iš stipriausio medžio sukalti 
skrynią, didesnę už namą. Tą skrynią pastatė prie karaliaus 
iždinės. 

Pamatęs skrynią, maurų karalius nusijuokė: 


— Sužerkit į ją visą mano auksą ir sidabrą, - tarė jis savo tar- 
nams, - vis tiek jos niekas nepajudins iš vietos! 

Ir tarnai tempė viską, ką tik galėdami, vieną maišą po kito, ir 
kai visus karaliaus lobius supylė į skrynią, toji buvo vos puspilnė. 

— Ką, - pasipiktino Hansas, tai pamatęs, - tiek mažai neap- 
simoka ir nešti! Kaipgi aš su pustušte skrynia grįšiu į tėvynę? 
Kad vaikai mane pirštais badytų! 

— Bala nematė, kraukis skrynią ant pečių, - tarė muzikantas 
savo bičiuliui, - juk čia ne mūsų, o Maroko karaliaus gėda, kad 
jis nevaliojo pripilti pilnesnės skrynios. 

Maurų karalius vis dar juokėsi, manė, kad tie žodžiai - tik 
tuščios pagyros. Bet kai Hansas pakėlė skrynią, užsimetė ant 
pečių ir patraukė su ja prie miesto vartų, karaliui pasidarė jau 
nebe juokai. 

Vartai buvo nelabai dideli, ir Hansas negalėjo su savo našta 
pro juos pratilpti. Tada jis spirtelėjo koja į mūro sieną šalia var- 
tų ir išėjo pro išgriuvusį plyšį, o jo bičiuliai išsekė iš paskos. 

Tuo tarpu maurų karalius atsikvošėjo iš baimės. 

— Vytis! - sušuko jis šalia stovinčiam generolui. - Vytis su 
visais kareiviais! 

Tučtuojau buvo paskelbtas pavojus, ir neilgai trukus gene- 
rolas su visa Maroko kariuomene, su raitininkais, pėstija ir 
pabūklais, išžygiavo sugrąžinti muzikanto ir jo bičiulių, gyvų 
arba mirusių. 

Ketvertas pamatė juos artėjant. 

— Et, man vienas juokas su jais susidoroti! —- tarė vėjapūtys, 
užsispaudė vieną nosies skylutę ir papūtė pro antrąją, bet visai 
nesmarkiai, - o kareiviai tik ūžt pakilo į orą, viesulu parlėkė atgal 
į miestą ir vieni švelniau, kiti skaudžiau šlioptelėjo ant grindinio. 
Ir Hansas niekieno nekliudomas nunešė savo naštą iki laivo. 


Su pinigais jie laimingai sugrįžo namo, nes plaukiant atgal 
piratai jau nė iš tolo nesirodė. Karalius be galo džiaugėsi, kad 
muzikantas pargabeno tokią daugybę turtų. Nesidžiaugė tik 
karalaitė. 

— Ar dabar jau galima kelti vestuves? - paklausė muzikantas. 

— Galėti tai galima, - atsakė toji, - tik tu parūpink vestuvių 
puotai tris elnius: jie turi būti nei nušauti, nei kilpomis pagau- 
ti, nei šunimis užpjudyti! 

Ir ji pažvelgė į vargšą muzikantą tokiomis šaltomis, panie- 
kos kupinomis akimis, kad jam net širdis apmirė. Dabar jam 
pasidarė aišku, kad karalaitė vedžioja jį už nosies. „Na pa- 
lauk, - pagalvojo sau, - aš tau atkepsiu“, - nes staiga pajuto, 
kad karalaitės visai nebemyli. 

Bet garsiai pasakė: 

— Man tai vieni niekai. Dar šiandien pat elniai bus čia! 

Jis nuėjo pas savo bičiulius, išsiuntė vėjapūtį į mišką, dunk- 
santį netoli miesto, ir paprašė pirma pūstelėti pro vieną nosies 
skylutę, o paskui pro abi. Greituoliui surišo kojas, kad ne taip 
greitai bėgiotų ir šokinėtų, ir drauge su juo ir Hansu, - šis tu- 
rėjo pasiėmes didžiulį maišą, - apsistojo pamiškėje. 

Kai trimitininkas užtrimitavo, žvėrys kad pasileis būriais 
bėgti iš miško. Greituolis tik šokinėja, gaudo elnius vieną po 
kito ir neša smuikininkui, o tas kiša juos į didįjį maišą. 

Prisigaudę pilną maišą, užrišo, ir Hansas užsivertė jį ant pe- 
čių. Greituolis pasileido namo pirmas, peršoko per miesto var- 
tus, per dvi tris namų eiles ir bemat atsidūrė karaliaus rūmuo- 
se. Čia jis paliepė užtverti vieną gatvę ir kai Hansas parėjo su 
elniais, atrišo maišą ir išleido juos laukan. Elnių buvo turbūt 
apie aštuonis šimtus, per tą daugumą jie neturėjo nė kur apsi- 
sukti, tad stovėjo romūs kaip avinėliai vienas šalia kito. 

— Na tairinkitės trejetą vestuvių kepsniui, - tarė smuikinin- 
kas karalaitei. 

Karalaitei, žinoma, tas labai nepatiko, bet kad nieko daugiau 
neatėjo į galvą, ko ji dar galėtų pareikalauti iš smuikininko, tai 
nutaisė saldžiarūgštę miną ir pasakė: 

— Tiek to, rytoj kelsim vestuves. 

— Vestuves jūs galite kelti, - atsakė muzikantas, - bet tik ne su 
manim! Moteris, kuri neturi širdies, o pilna tik didybės ir pasi- 
pūtimo, nėra verta net muzikanto, nors ir kokia graži ji būtų! 

Tai pasakęs, paliko karalaitę ir sugrįžo į savo pilį. 

Čia jis panoro išvysti šalia senąjį žmogeliuką, ir kai tas pasi- 
rodė, tarė: 

— Dabar aš turiu tik vieną vienintelį prašymą: padėk man 
susirasti žmoną, tokią pat gerą, kaip karalaitė graži, ir tokią 
pat kuklią, kaip toji išpuikusi! 

— Čia tai galų gale protingas pageidavimas, - atsakė seneliu- 
kas, - ir aš mielai jį išpildysiu. Netoli nuo tavo pilies yra šluot- 
rišio trobelė, nueik ten ir pasipiršk jo dukteriai - mielesnės ir 
kuklesnės merginos nerasi visoje karalystėje! 

Muzikantas taip ir padarė ir visą gyvenimą nesigailėjo. Juodu 
labai gražiai sutarė, niekada vienas kitam pikto žodžio nepasa- 
kė ir susilaukė mielų ir dailių vaikučių. Vakarais tėvas dažnai 
išsitraukdavo smuiką, pagrodavo ir pašokdindavo paršiukus. 
Žmonės žiūrėdavo, kaip jie straksi, ir atsidžiaugti negalėdavo. 

Visus tris bičiulius jis pasiliko pas save ir nors dabar nebe- 
turėjo jiems darbo, tačiau iš dėkingumo atlyginimą mokėjo ir 
toliau, kol tik jie gyvi buvo. 

Labai norėjo atsidėkoti ir gerajam seneliukui, todėl vieną 
dieną pagalvojo: „O, kad jis būtų čia!“ Ir kai tas atsirado šalia, 
smuikininkas jam pasakė: 


— AK, KOKS as buciau laimingas, jeigu UZ visus gerus darbus, 
kuriuos tu man padarei, galėčiau ir tave kuo nors pradžiuginti! 

— Tai padaryti labai lengva, - atsakė seneliukas. - Duok man 
savo pilyje vieną kambarėlį, tada aš kiekvieną Naujųjų metų 
dieną jus aplankysiu ir pasidžiaugsiu jūsų laime - ir tai bus 
didžiausias mano džiaugsmas! 

O karalaitė - kaip susiklostė jos gyvenimas? 

Ką jau ten, tiesiog sunku ir patikėti! 

Nors jinai ir labai nenorėjo tekėti už smuikininko, tačiau kai 
tas ją atstūmė, ji vos nepasiuto iš piktumo ir pasidarė tokia 
bjauri, kad joks vyras nenorėjo į ją žiūrėti. Na ir gerai, taip jai, 
išpuikėlei, ir reikia! 

AUKSARAGIS STIRNINAS 


ENIAI SENIAI, gal prieš šimtą ar daugiau metų 


A 


o viename kaime gyveno neturtinga našlė. J 


nieko daugiau neturėjo, tik žemutę trobelę i: 
lopinėlį daržo. Todėl kad galėtų pati pramisti ir išmaitin- 
ti dvejetą savo vaikų, turėjo dirbti pas turtingus ūkininkus 
padienininke. Vasarą ji taip ir užsidirbdavo pragyvenimui 
O kai ateidavo žiema, verpdavo ūkininkams linus ir ligi iš- 
nakčių sėdėdavo prie ratelio. Kol motina galėjo dirbti, vai- 
kai nematė jokio vargo, tačiau vieną dieną ji ėmė ir sunkia: 
susirgo. Kad ir kaip skaudu jai buvo, turėjo bristi skolon. C 
kai po ilgos ligos pasimirė, į trobelę atėjo svetimi žmonės i1 
pasakė vargšams našlaičiams, kad jiems čia nesą kas veikti, 
nes trobelės su visa jos manta neužtenką padengti velionės 
skoloms. 

Broliukas nuliūdęs paėmė sesutę už rankos. 

— Ką gi, - tarė jis, - eisime į platųjį pasaulį. Blogiau kaip čia 
niekur nebus, o gal kur nors rasime ir geriau. 

Ir juodu iškeliavo iš gimtojo kaimo. Niekas jiems nepasakė 
sudie, niekas net nepasiūlė pasilikti. 

Pakeliui beldėsi ne į vienerias duris prašydami išmaldos 
Gailestingieji duodavo pavalgyti, kietaširdžiai pavarydavo al- 
kanus toliau. 

O vieną dieną atsidūrė dykynėje, per kurią ėjo begalinis ke- 
lias, tik į jokią žmogaus gyvenamą vietą jis nevedė. Jie ėjo va- 
landų valandas, nevalgę, nieko burnoj neturėję, pavargo, nu- 
silpo, vos ne vos kojas vilko. 

Galų gale pamatė pamiškėj nedidelę vienišą trobelę. Atgavę 
drąsą, pasibeldė į duris. Trobelėje gyveno du senukai, pats su 


pačia. Jie išskėstomis rankomis sutiko vargšus vaikus, paval- 
gydino, paklojo patalą nakvynei, o kitą rytą senutė ir sako: 

— Ar nenorėtumėt pas mus visai pasilikti? Mano pats jau pa- 
liegęs, o ir man kasdien vis sunkiau sekasi darbas dirbti - kaip 
būtų gerai, jeigu mums pagelbėtumėt! Ir jums patiems būtų ge- 
riau - turėtumėt savo namus, nebereikėtų bastytis po žmones 
ir šunis lodyti. Kai mes numirsime, jums atiteks visas mūsų 
gyvenimas, ir jeigu tik uoliai dirbsite, netingėsite, jūsų namai 
visada bus pilni visokio gero. 

Vaikai daug nesiprašydino. Mielai pasiliko pas tuos malo- 
nius, gerus žmones. Berniukas padėjo tėvui laukuose ir darže 
dirbti, mergaitė buvo motinai paspirtis po namus ruošiantis, o 
kadangi abu nuo mažens buvo pripratę prie darbo ir darbas jų 
rankose tirpte tirpo, tai netrukus senieji ir jaunieji vieni kitus 
taip pamilo, kad gyveno kaip tikri tėvai su vaikais. 

Keleri metai prabėgo ramybėje ir santaroje. Per tą laiką mer- 
gaitei suėjo aštuoniolika, o bernaičiui dvidešimt metų. 

Vieną dieną bernaitis rausėsi ant aukšto ir aptiko kampe 
seną šautuvą, apdulkėjusį ir aptrauktą voratinkliais. Tą šau- 
tuvą jis pasiėmė, nuvalė, nušveitė ir apsidžiaugė pamatęs, 
kad juo galima šaudyti. Didžiuodamasis parodė savo radinį 
senukui. 

— Tėve, - tarė jis, - dabar jau galėsiu eiti į medžioklę. Miške 
tiek visokiausių žvėrių. Pamatęs mūsų pievoje stirniną ar šer- 
ną, aš jau ne kartą gailėjaus, kad neturiu šautuvo. Na, dabar 
turėsim mėsos ligi soties! 

— Sūnau, - rimtai tarė senukas, - nepatinka man tavo kal- 
bos! Ar tau pas mus neužtenka valgyti ir be medžioklės lai- 
mikio? Ožkos duoda mums pieno, vištos prideda kiaušinių, o 
sekmadieniais ir kepsnį turime ant stalo - padėk šautuvą atgal 


ir tegu miško žvėrys sau gyvena. Jeigu pakelsi prieš juos ran- 
ką, geruoju tau nesibaigs! 

Nors ir nenorom, bernaitis padarė kaip liepiamas, bet nuo 
to laiko graužė jam kirminas širdį. Darbas tiesiog krito iš ran- 
kų, ir net sesuo nemokėjo jo pralinksminti. 

Savaitė ėjo po savaitės, ir nors apie šautuvą daugiau niekas 
nė žodžiu neužsiminė, tačiau virš trobelės ir jos gyventojų 
dunksojo juodas šešėlis. 

Ir štai vieną dieną bernaičio širdis nebeišlaikė. Paryčiais, kai 
visi dar miegojo, jis slapčia užlipo ant aukšto, pasiėmė šautuvą 
ir išskubėjo iš namų. 

Kur pasukti, ilgai ieškoti nereikėjo. Tarp dviejų galingų ąžuo- 
lų ėjo platus kelias į mišką. 

Buvo gražus, giedras rytas. Saulė pakilo virš medžių viršū- 
nių, ir, jos apšviesti, žolėje sutvisko rasos lašeliai, lyg tūkstan- 
čiai deimantų. Ulbėjo čiulbėjo paukščiai, tiesiog malonu buvo 
klausytis. 

Ėjo jis ėjo, tik staiga girdi - krūmuose kažkas keistai sušla- 
mėjo. Pažvelgė į tą pusę ir mato - tarp šakų lyg ir auksas žvil- 
ga. Prieina arčiau - o iš tankynės kad šoks stirninas, didingas, 
gražus, tokio jis kaip gyvas dar nebuvo matęs. O įstabiausias 
dalykas - jis buvo su auksiniais ragais! 

Stirninas nėrė į mišką, ir bernaitis nė pats nepajuto, kaip 
išsuko iš kelio ir pasileido stirninui iš paskos. Vijosi vijosi, bet 
prisivyti, kad kulka kliudytų, vis negalėjo, tačiau ir iš akių ne- 
pametė - aukso ragai iš tolo žėrėte žėrėjo. Tad klydo paskui jį 
vis gilyn ir gilyn į mišką. 

Galų gale nebeteko kantrybės ir, nors neparanku buvo, pri- 
sitaikė ir iššovė. Tačiau kulka pralėkė pro šalį, o stirninas visai 
pradingo iš akių - davė šuolį į brūzgynus, ir kaip nebūta. 


Vaikinas labai susikrimto, kad pražiopsojo tokį gražų lai- 
mikį, tačiau grįžti iš medžioklės tuščiomis nenorėjo. Todėl 
šoko į brūzgynus paskui stirniną ir ėmė brautis per tankmę. 
Ėjo ėjo ir pagaliau atsidūrė laukymėje. Žiūri - priešais trobelė 
bestovinti, o aplink ją daugybė keisčiausių akmenų primėty- 
ta. Stirnino niekur nematyti, tačiau virst atsiveria trobelės 
durys, ir pro jas išeina sena sena moterėlė, sukumpusi, su 
lazda rankoje ir, matyt, apyžlibė, nes eidama visą laiką prie- 
šais baksnoja lazda. 

Vaikinui nejauku pasidarė, kai pamatė, kad toji keista būtybė 
eina prie jo artyn. Jau norėjo apsisukti ir duoti į kojas, tačiau 
išsigandęs pajuto, kad negali nė pakrutėti. Suriko iš baimės, 
bet tas riksmas buvo be garso, lyg balsą būtų sugėręs oras. 

O senė klibikščiavo vis arčiau ir arčiau, ir staiga bakst palietė 
jį lazda. Vaikinas pargriuvo ir pavirto į akmenį. 

Rytą senasis tėvas labai išsigando, kai nuėjęs žadinti bernai- 
čio, rado jo patalą tuščią. Sesuo taip pat nežinojo, kur dingo 
brolis, bet tuojau pat užšoko ant aukšto ir čia pamatė, kad 
kampe nebėra šautuvo. 

Drebančia širdimi visi laukė ir tikėjosi, kad bernaitis dar su- 
grįš. Tačiau jis neparėjo nei pietų, nei vakarienės, nesugrįžo 
nei kitą, nei dar kitą dieną. Galų gale senis pasakė: 

— Jis jau nebegrįš! Atsitiko tai, ko aš ir bijojau. 

Mergaitė ėmė jį spirti: 

— Kas atsitiko? Ko jūs bijojote? 

Bet senis tyli, ir daugiau nė žodžio. Pagaliau mergaitė neiš- 
kentusi pasakė: 

- Rytoj išeinu brolio ieškoti! 

— Nedrįsk! - piktai atrėžė senis. - Tau irgi bus tas pats kaip 
iam, o mes dar ir tavęs neteksime. 


Mergaitė buvo klusnesnė negu brolis, ji nė nebandė slapčia 
daryti, kas uždrausta, tačiau rūpestis graužė jai širdį. Ji beveik 
nieko nevalgė, naktimis akių nesudėdavo, tad netrukus iš jos 
beliko tik šešėlis. 

Tada vieną dieną senasis tėvas pasišaukė ją ir sako: 

— Aš matau, mieloji, kad bergždžios yra mano pastangos iš- 
plėšti tave iš likimo nagų. Todėl šiandien pasakysiu, kaip tu 
gali išvaduoti savo brolį. 

Eik į mišką anuo plačiuoju keliu, kuris prasideda tarp tų ga- 
lingų ąžuolų. Paeisi galiuką, ir tau priešais iššoks stirninas - 
auksaragis stirninas. Jis visaip bandys nuvilioti tave į mišką. 
Nesek paskui jį, nemėgink jo pagauti, kad ir kaip arti jis priei- 
tų, nesidairyk nei į dešinę, nei į kairę, neatsigręžk atgal ir nė 
žingsnio neišsuk iš kelio, kitaip tu žuvusi. 

Kai paeisi kelias valandas tiesiai, prieisi aukštą kalną, tame 
kalne bus ola. Iš tos olos sklis laukinių žvėrių balsai: los lapės, 
staugs vilkai, urzgės meškos, riaumos liūtai. Bet tu neišsigąsk 
ir ženk į kalno vidų. Žvėrys visaip tave gąsdins: liūtai taikysis 
šokti ant tavęs, meškos ties į tave letenas, vilkai šieps dantis. 
Ir jeigu tu drąsiai eisi į jų tarpą, nesidairysi nei į dešinę, nei į 
kairę, nesustosi ir nė per žingsnį neatsitrauksi atatupsta, jie 
nieko tau nedarys. Bet jeigu nors akimirką sudrebės tau širdis, 
tada baigta: žvėrys puls ir sudraskys tave. O jeigu drąsiai ženg- 
si pirmyn, galų gale prieisi vietą, kur siaura ola labai praplatė- 
ja. Čia tavęs lauks sunkiausias išbandymas. Prieis milžiniškas 
slibinas, ir iš nasrų tvokstelės į tave ugninis jo kvapas. Bet tu 
ir prieš jį nesudrebėk, įkišk ranką jam į nasrus ir pačiupk nuo 
liežuvio lazdelę. Kai turėsi tą lazdelę, tau nebebaisūs bus jokie 
pavojai. Žvėrys apsups tave iš visų pusių, bet bus patiklūs ir 
švelnūs - paliesk juos visus lazdele ir išeik iš kalno. 


Lauke tavęs jau lauks auksaragis stirninas ir nubidzens pir- 
ma. Dabar gali juo pasikliauti ir sekti iš paskos - jis nuves tave 
į trobelę, kur gyvena ragana. Ji ir užkeikė tavo brolį. 

Kai toji ragana prie tavęs prieis, stovėk ir nejudėk. Ji bandys 
iš tavęs atimti lazdelę, bet tu žiūrėk, kad ji nenutvertų jos per 
vidurį, ir taikykis pati bakstelėti raganą lazdelės galu. Jeigu tau 
ir tas pasiseks padaryti, paliesk lazdele visus akmenis, kurie 
guli aplink trobelę. Ir tavo darbas bus atliktas ligi galo - burtai 
nugalėti. 

Senis nutilo ir paėmė mergaitę už rankos. Jinai dėkinga pa- 
žvelgė į jį. 

— Aš pabandysiu! - tarė tyliai. 

Nuo to laiko, kai dingo brolis, ji pirmą kartą miegojo kietai ir 
ramiai. O kitą rytą pailsėjusi išsiruošė į kelionę. 

Vos tik įžengė į mišką, tuoj pasirodė auksaragis stirninas, vi- 
liodamas ją sekti iš paskos. Pamatęs, kad mergaitė jo nesiveja, 
pradėjo slinkti vis arčiau ir arčiau, kol prisileido taip arti, kad 
galėjai ranka jį pasiekti. Tačiau mergaitė nepasidavė pagundai 
ir traukė toliau savo keliu. 

Ėjo ėjo, pagaliau žiūri - priešais dunkso aukštas kalnas, o 
pilkame šlaite iš tolo juoduoja olos anga. Kelias aukštyn buvo 
status ir varginantis. Reikėjo kopti per uolas ir eiti per akme- 
nynus, kur vos ne vos rasdavo vietos kojai pastatyti. Ir juo la- 
biau ji artėjo prie angos, juo baisiau skambėjo ausyse žvėrių 
kauksmas. Bet ji nesustojo ir neprarado drąsos - be baimės 
įžengė į tamsią olą. 

Priešais tvoskė toks stiprus žvėrių tvaikas, kad mergaitė vos 
kvapą begalėjo atgauti. Dienos šviesa, krintanti į olą, apšvie- 
tė tik nedidelį plotelį, tačiau ir toje prietemoje regėjo plačiai 
išžiotus žvėrių nasrus, atkištas letenas ir nagus. Žvėrys sto- 


vėjo iš abiejų pusių, prisispaudę prie kits kito, tarp jų buvo tik 
siaurutis takelis. Tuo takeliu mergaitė ir ėjo. Netrukus ji nieko 
daugiau nebematė, tik žalias plėšrūnų akių švieseles iš kairės 
ir dešinės. Bet nepasidavė baimei, aklino tamsoje toliau. 

Pagaliau priėjo kitą olos galą, kur buvo ertmė. Ją apšvietė 
ugnis iš slibino nasrų. 

Vos tik slibinas pamatė neprašytą viešnią, tuoj baisiau- 
siai kaukdamas puolė prie jos. Jeigu mergaitė būtų bent per 
žingsnį atsitraukusi atgal, būtų jai buvę po gyvenimo. Bet ji 
sukaupė visą savo drąsą, prišoko prie slibino, akies mirksniu 
kyštelėjo ranką jam į nasrus, ir netrukus stebuklingoji lazde- 
lė atsidūrė jos saujoje. 

Slibinas sustaugė nesavu balsu, lyg būtų gavęs mirtiną smū- 
gi. Jo nasruose ugnis užgeso, ir aplink pasidarė tamsu, nors 
pirštu į akį durk. Žvėrys, susigrūdę ilgoje oloje jai už nuga- 
ros, staiga prabilo visai kitokiais balsais - jų staugsmas dabar 
skambėjo linksmai ir džiaugsmingai. O kai mergaitė pasuko 
eiti atgal, jie glaustėsi prie jos iš abiejų pusių ramūs kaip avi- 
nėliai ir nebeparodė nė balso, tik kai ji kurį nors paliesdavo 
stebuklingąja lazdele, pasigirsdavo lyg ir žmogaus atodūsis. 

Taip ji kuo ramiausiai išėjo iš kalno. O kai nusileido šlaitu 
žemyn ir įžengė į mišką, ten jos jau laukė stirninas. Jis išsuko 
iš kelio ir nuvedė ją tiesiai per mišką. 

Mergaitė sekė jam iš paskos, kol priėjo tankius brūzgynus. 
Čia stirninas praskleidė šakas, ir ji lengvai prasibrovė pro tan- 
kmę. Netrukus miškas praretėjo, ir ji atsidūrė laukymėje, nu- 
sėtoje keistais akmenimis. 

Toje laukymėje stovėjo trobelė. Trobelės durys virst prasivė- 
rė, ir išėjo sena sena moterėlė. Ji neturėjo rankoje lazdos pasi- 
ramsčiuoti, o nugara buvo išlinkusi kaip žemėn svyranti šaka, 


tačiau skuodė mikliai kaip jaunuolė, kojom žemės nesiekdama, 
ir tiesiai prie mergaitės. 

Mergaitė stovėjo rami, net nekrustelėjo, bet kai senė prilėkė 
visai arti ir jau taikėsi stverti per vidurį stebuklingąją lazdelę, 
ji žaibo greitumu užsimojo ir bakstelėjo lazdelės galu tai piktai 
senei raganai į pat kaktos vidurį. 

Ragana suriko baisiu balsu, krito žemėn ir - nė krust. 

Dabar mergaitė ėmė bėgioti nuo akmens prie akmens - pri- 
bėga ir bakst paliečia kiekvieną savo lazdele. Netrukus jau supo 
ją būrys žmonių - vyrų ir moterų, vaikų ir senelių. Visus juos 
ragana buvo pavertusi akmenimis. Tarp tų žmonių stovėjo ir 
jos brolis, skaistus ir raudonas, toks pat, koks buvo išeidamas 
iš namų, - stovėjo ir nežinojo, kas gi jam nutiko, kodėl jis taip 
ilgai miegojo ir kaip čia staiga sesuo prieš jį atsirado. 

Netrukus pasirodė ir auksaragis stirninas. : 

— Na, dabar aš jį tikrai nušausiu! - džiugiai sušuko vaikinas 
ir stvėrė šautuvą. 

Bet sesuo jį sulaikė. 

— Tegu gyvena, - tarė ji, - aš jį viena ranka tau pagausiu! 

Ji priėjo prie žvėries - tas ramiai stovėjo priešais - ir palietė 
jį stebuklingąja lazdele. 

Pasigirdo skardus trenksmas, ir staiga dingo pradingo visas 
miškas - jie pasijuto bestovį vidur didelio miesto. Kur buvo 
raganos trobelė, dabar kilo į dangų graži pilis su aukštais bokš- 
tais ir mūro sienomis, o iš stirnino stojosi jaunikaitis su aukso 
karūna ant galvos. 

— Tu išvadavai visus mus, - pasakė jis. - Mano tėvas buvo šio 
krašto karalius, bet piktoji ragana ir jos sūnus slibinas jį užkei- 
kė, pavertė jo miestą mišku, mane stirninu, o jo pavaldinius 
laukiniais žvėrimis. Ir kas tik eidavo šio miško keliu, aš turė- 


davau atvilioti raganai, o ta paliesdavo jį stebuklingąja lazdele 
ir paversdavo akmeniu. Bet tu išgelbėjai ir juos visus, tik savo 
tėvo ir motinos niekur nematau ir nežinau, kas jiems nutiko. 

Ir vos tik jis ištarė tuos žodžius, žiūri - atvažiuoja puiki ka- 
rieta, karietoje sėdi karalius su karaliene, o tas karalius ir ka- 
ralienė, pasirodo, beesą tie patys gerieji senukai, pas kuriuos 
broliukas ir sesutė užaugo. 

Paskui karalių ir karalienę traukė būrys dainuojančių žmo- 
nių - pavaldinių, kurie paversti laukiniais žvėrimis buvo pa- 
smerkti gyventi kalno oloje. 

Toji ola buvo jau užgriuvusi, o raganos sūnus, ugnimi spjau- 
dantis slibinas, gulėjo užverstas kalno gelmėse, ir iš ten jau 
nebebuvo jam jokio išsigelbėjimo. 

Tad atkerėtame karaliaus mieste dabar viešpatavo begalinis 
džiaugsmas ir laimė. Karalaitis vedė narsiąją mergaitę, išvada- 
vusią visus iš burtų, brolis taip pat gavo gražią jauną pačią, ir 
visi gyveno santarvėj ligi savo amžiaus galo. 


BURMISTRAS BALTAGALVIS 


IENĄ VAKARĄ du linksmi studentai išsiruošė iš 
miesto į gretimą kaimą išgerti puoduko rūgusio 


pieno ir ta proga pasidairyti, kas ten nauja girdė- 
ti. Atėję pataikė į vieno ūkininko kiemą, kur šeimininkas kaip 
tik kapojo malkas. 

Pamatęs tuos vėjo pamušalus, ūkininkas užsimetė kirvį ant 
peties ir sako: 

— Na, gal užsukim valandėlę vidun? 

— Mielai, - atsakė studentai, - jeigu jūsų motina pavaišins 
mus puoduku rūgusio pieno. 

— Pavaišins, kodėl ne! - atsakė ūkininkas. 

Taigi įėjo į trobą ir girdi - šalimais tvarte siaubingai bliauna 
avinas. 

- Štefanai, - sako ūkininkas pusberniui, - ko ten Baltagalvis 
taip baisiai bliauna, gal tu vėl per mažai užmetei jam pašaro 
nakčiai? 

— Užtektinai užmečiau, šeimininke, - atsakė pusbernis. - Vi- 
sos ėdžios dar tebėra pilnos. Ožius varinėja, ir tiek. 

— Kas tas Baltagalvis? - susidomėjo studentai ir sukišę nosis 
ėmė kuždėtis, bet taip garsiai, kad girdėtų ūkininkas: - Tu tik 
paklausyk, to gyvulio balsas visai kaip žmogaus! Kaip sau nori, 
taip sakyk, bet ten tikrai ne avinas! 

— O kas gi kitas ten galėtų būti? - užgėrė jiems ūkininkas. 

Studentai greitai atitraukė nosis ir apsimetė išsigandę, kad 
ūkininkas išgirdo jų žodžius. O tas prikibo ir tol neatstojo, kol 
galų gale studentai pasakė. 

— Greičiausiai žmogus, užkeiktas ir paverstas avinu. Bet jei- 
gu mes palaikytume jį bent mėnesį pas save, jis vėl atvirstų 


žmogumi ir mes jį taip išprusintume, kad vieną gražią dieną jis 
taptų mūsų miesto burmistru! 

Ūkininkas pakraipė galvą ir susimąstė. Pagaliau tarė: 

— Tas gyvulys velniškai gudrus - kas teisybė, tai teisybė! Mil- 
tų putrą - tik paduok, o į gryną vandenį nė žiūrėti nenori. 

— Na mat, - atsiliepė studentai, - argi tai nėra kuo aiškiau- 
sias įrodymas, kad mes sakome teisybę? 

Vis dėlto ūkininkui šis reikalas atrodė labai keistas, ir jis 
nebūtų prasidėjęs su tais vėjo botagais, jeigu nebūtų įsikišusi 
žmona. Toji, ruošdamasi virtuvėje, girdėjo visą pokalbį ir da- 
bar įėjusi pasakė: 

— Taip, Baltagalvis nepaprastas avinas, aš visada taip sakiau. 
Įdomu, kiek kainuotų, jeigu jūs išmokytumėt jį burmistrauti? 

— Na, - tarė studentai ir slapčia susimerkė, - penkiasdešimt 
Prūsijos talerių užtektų! 

— Jeigu tik tiek, - atsakė ūkininko žmona, - tai bala nema- 
tė - sumokėkim, tėvai. Turėsim senatvėje kur galvą priglausti 
ir duonos kąsnį gauti! 

Ūkininkas pakraipė galvą. Nelabai jam patiko tas sandėris. 
Bet žmogelis tylėjo, žinojo, kad neverta šiauštis prieš žmonos 
valią - vis tiek bus jos viršus. 

Žmona, pamačiusi, kad vyras nerodo didelio džiaugsmo, 
pridūrė: 

— Na, jeigu burmistras iš jo ir neišeitų, tegu pramoksta bent 
tiek, kad vieną gražią dieną galėtų perimti mūsų ūkį ir mums 
nereikėtų nevydžiui negydžiui palikti, ką kruvinu prakaitu už- 
dirbome per visą gyvenimą. 

Mat jie buvo bevaikiai. 

Trumpai drūtai, ūkininkas sutiko, ir studentai popieriaus 
lape surašė „kontraktą“, bet ką jie ten lotyniškai pakraigliojo, 


ūkininkas su žmona nemokėjo perskaityti, o ten nieko kito ir 
nebuvo, tik gryniausi niekai. Paskui užmetė Baltagalviui ant 
ragų virvę ir išsitempė. 

Dar tą patį vakarą vargšas Baltagalvis atsidūrė pas mėsinin- 
ką, o kitą rytą gavo peilį po kaklu ir ištiesė kojas. Taip ir baigėsi 
jo dienos. 

Kai prabėgo sutartas mėnuo, ūkininko žmona ir sako vyrui: 

— Na, tėvai, ruoškis į miestą pažiūrėti, kaip sekasi mūsų Bal- 
tagalviui. 

Ūkininkas apsitaisė šventadieniais drabužiais ir nuėjo į mies- 
tą. Studentai kiek apsigando, staiga pamatę jį savo kambaryje, 
bet greitai nusiramino ir pastatė degtinės butelį, kurį buvo nu- 
sipirkę dar už Baltagalvio pinigus. Ūkininkas mėgo truktelėti, 
tad jie pylė jam vieną stikliuką po kito, kol tas nusilakė kaip 
pėdas. Vis dėlto apsvaigusion jo makaulėn galų gale dingtelė- 
jo, ko gi jis iš tikrųjų atsibeldė čia į miestą, ir pasiteiravo, kaip 
sekasi jo Baltagalviui, ar jau ko nors pramokęs. 

— O kaipgi, - atsakė tie plevėsos, - jau dvi savaitės kaip jis 
burmistras! Nueikit į tą gražų didelį namą prie turgavietės, 
ten jis dabar gyvena! 

— Tikrai? - paklausė ūkininkas nesitverdamas džiaugsmu. — 
Jeigu taip, tuoj pat einu, aplankysiu ir paklausiu, kaip sekasi! 

Tai taręs atsisveikino, ir studentai apsidžiaugė juo atsikratę. 

Ūkininkas nusvyravo gatve ir tikrai surado tą didelį namą prie 
turgavietės, kurį jam buvo nurodę studentai ir kur buvo burmis- 
tro raštinė. Kai įėjo vidun, burmistras sėdėjo prie stalo ir rašė. 

— Laba diena, - pasisveikino ūkininkas. 

— Laba diena, - atsakė burmistras. - Prašom truputį prisėsti. 

Ūkininkas prisėdo ir ėmė laukti. Tačiau greitai jam nusi- 
bodo, jis atsistojo, priėjo prie burmistro ir dirstelėjo jam pro 


petį - buvo labai įdomu, ko tas gyvulys vis dėlto išmoko. Ir kai 
pamatė raides, taip gražiai sugulusias tiesiomis eilutėmis, net 
aiktelėjo iš nuostabos: 

- Tu tik pamanyk! Štai kas, pasirodo, gali išeiti iš kvailo avino! 

O burmistras kad šoks ant jo, kad užriks: 

— Arjūs išprotėjęs, žmogau, ar girtas? 

— Najau, na jau, Baltagalvi, - atsiliepė ūkininkas, - ir ko jau 
čia pyksti! Argi aš nešėriau tavęs geriausiu pašaru, ar negir- 
džiau miltų putra vietoj vandens! Argi nesumokėjau už tave 
penkiasdešimt talerių grynais! Vaje, vaje, tu nenori manęs ir 
pažinti, o aš dar žadėjau tau užrašyti visą savo gyvenimą! Sar- 
matykis, Baltagalvi! 

Dabar jau burmistrui trūko kantrybė. 

— Akiplėša! - suriko jis. - Liausitės su savo kvailystėmis, ar 
ne? O gal reikės jums nugarą gerai išvelėti? 

Ir išsitraukė špagą. 

— Po velnių, - tarė ūkininkas, - tu jau ir špagą beturįs! Na 
gerai jau, gerai, tegu sau, baugu į ją ir žiūrėti. 

Ir sugrįžo prie savo kėdės. 

Burmistras mielai būtų tą kvaišą lauk ištrenkęs, bet turėjo 
parašyti kažkokį skubų raštą, todėl nenorėjo laiko gaišti ir vėl 
palinko prie savo popierių. O ūkininkas išsitraukė iš kišenės vir- 
vagalį, sunėrė iš jo kilpą ir švyst užmetė burmistrui ant kaklo. 

— Mano tu! - sušuko jis. - Dabar su manim ir eisi! 

Ir bildu bildu nutrinksėjo laiptais žemyn. Gatvėje slampinė- 
jo keletas vaikėzų, tie tuoj pat atbėgo pažiūrėti, kas čia darosi, 
ir juo labiau burmistras rėkė, juo daugiau žmonių rinkosi. Tai 
bent buvo eisena! Greitai suplūdo visas miestas, žmonės bėgo 
iš paskos, juokėsi, šaukė, rėkė. 

Galų gale atsirado policija. 


— Kąjūs darote? Juk tai mūsų burmistras. 

— Tai mano Baltagalvis, - atsakė ūkininkas. - Jis man kai- 
navo penkiasdešimt talerių. Dabar išpuiko, nebenori manęs 
pažinti ir geruoju su manimi neina. 

Policininkai kad užkūrė jam pirtį, kad išvanojo kailį ir įmetė 
į belangę. 

Burmistro mieste niekas per daug nemėgo, mat buvo išdi- 
dus, pasipūtęs, o po to įvykio niekur nebegalėjo ir akių rody- 
ti. Vos tik išeina iš namų, tuoj apstoja gatvės vaikėzai, seka iš 
paskos ir rėkia: „Baltagalvi, Baltagalvi!“ Ilgainiui jam pasidarė 
nemiela tarnystė, nemielas ir visas miestas. 

Todėl apsidžiaugė, kai vieną dieną prasivėrė jo durys ir ūki- 
ninkas įkišęs galvą pasakė: 

— Oi, kiek aš per tave prisikentėjau! Tai gal dabar jau eisi su 
manim, Baltagalvi! 

Burmistras puolė senajam ūkininkui ant kaklo ir atsakė: 

— Mielai! 

Dabar juodu drauge parėjo į kaimą, kur ūkininko pati labai 
susirūpinusi jau laukė vyro. 

Ūkininkas iškėlė vaišes, sukvietė į jas didžius mažus ir iškil- 
mingai įsisūnijo burmistrą Baltagalvį, o kai senieji šeimininkai 
pasimirė, Baltagalvis paveldėjo jų gyvenimą ir visą jų naudą. 
Jis tapo geru ūkininku ir buvo daug laimingesnis negu burmis- 
tru būdamas. 


KAIP MAŽASIS HANSAS ŪKĮ ĮGIJO 


U VARGŠAI ŽMONĖS uoliu darbu pelnėsi sau 
2 duoną. Vyras nuo ankstaus ryto ligi vėlaus va- 


karo plūkėsi akmenų skaldykloje, žmona iki iš- 
naktų sėdėdavo prie ratelio, tad abu šiaip taip sukrapštydavo 
pragyvenimui - galėjo ir patys prasimaitinti, ir išlaikyti savo 
sūnų, mažąjį Hansą. Bet vieną dieną akmenų skaldykloje vy- 
ras žuvo, o ir žmona po jo mirties neilgai betraukė - darbas ir 
rūpesčiai greitai pakirto jos jėgas. 

Pajutusi artėjant mirtį, ji pasišaukė sūnų ir tarė: 

— Vaikeli, aš žinau, mano dienos jau suskaitytos. Kai numir- 
siu, tu liksi vienui vienas pasaulyje. Todėl nueik pas pusbrolį 
Jakobą, kur turi didelį ūkį ant kalno, ir paprašyk, kad jis tave 
priimtų. Tu dar per jaunas pats vienas manytis. 

Mažasis Hansas liejo karštas ašaras, o dar labiau raudojo, kai 
jo motina netrukus užmerkė akis. Bet verk neverkęs. Žmonės 
atėjo ir išnešė ją į kapus, o kad nebuvo kas sumoka laidotuvių 
išlaidas, jie ištąsė varganą jų mantą, tad vargšui berniukui nie- 
ko nebeliko, tik vienas kitas sulopytas drabužėlis. Jis susirišo 
juos į mazgelį ir iškeliavo pas turtingąjį pusbrolį. 

O tas buvo šykštuolis kokių reta. 

Kai jis pamatė priešais stovintį našlaitį ir išgirdo, ko tas čia 
atėjo, tik sučiaupė lūpas ir, nužvelgęs berniuką nuo galvos ligi 
kojų, pasakė: 

— Man irgi pinigai iš dangaus nebyra! 

Bet mažasis Hansas neatstojo, vis prašė, maldavo, kol galų 
gale tas senas, susiraukęs nagas pasakė: 

— Na, tiekjau to, jeigu gerai ganysi mano galvijus ir iki rudens 
neprasikalsi, tada pažiūrėsiu, laikyti tave per žiemą ar ne! 


Paskui parodė šiaudų kinį po laiptais, ir berniukas apsi- 
džiaugė, kad turės bent stogą virš galvos, o kad buvo labai 
pavargęs, tai greit ir užmigo. Kitą rytą jį pažadino dar saulei 
netekėjus ir liepė ginti į kalnų ganyklą pusbrolio galvijus — 
karves ir veršius. 

Nepraėjo nė valandos, ir jis jau buvo aukštai kalnuose. Tas 
darbas berniukui labai patiko. Galvijai ganosi, o jis guli žolė- 
je ir stebi debesis, plaukiančius dangumi. O kai užeina lietus, 
žiūri, kaip vanduo teka nuo skrybėlės ir švarkelio, ir guodžiasi, 
kad greitai vėl nušvis saulė ir išdžiovins jo drabužėlius. 

Bet labiausiai jis džiaugėsi, kad iš viršaus buvo matyti kai- 
mas, kur kadaise gyveno su tėvu ir motina, taip pat švento- 
rius, kur jie buvo palaidoti. 

Mielai būtų aplankęs tėvų kapą, bet pusbrolis nedavė nė va- 
landėlės laisvo laiko. Berniukas turėjo ganyti bandą ir prastą, 
ir šventą dieną, o kai vakare pargindavo namo, būdavo jau per 
vėlu ir per tamsu - kur jau ten sukarsi tokį tolimą kelią iki 
kapinių. 

Tad kartą ėmė ir paprašė aviganį, kuris tose pačiose gany- 
klose ganė savo bandą, ar šis nesutiktų vieną dieną pažiūrėti jo 
gyvulius. Jis jau nebegalįs tverti - taip pasiilgęs gimtų namų, 
taip norįs aplankyti tėvų kapą. 

Aviganis buvo geros širdies žmogus, jis visada užjautė varg- 
šą berniuką, todėl išpildė jo prašymą. 

Buvo jau vėlus metas, kai berniukas sugrįžo į kalnų ganyklą. 
Reikėjo galvijus skubiai ginti namo, todėl ir nepastebėjo, kad 
trūksta vieno veršiuko. Užtat pusbrolis Jakobas iškart jo pasi- 
gedo. Kaip ir kiekvieną vakarą, jis stovėjo prie vartų ir skaičia- 
vo galvijus. Pamatęs, kad trūksta veršio, baisiausiai pasiuto. 

— Kur žalasis veršis? - suriko. 


Hansas tik perbalo, ir šen išsigandęs žiūri, ir ten, bet kas iš 
to - veršio kaip nėra, taip nėra. Ėmė kažką mikčioti atsiprašinė- 
damas, bet pusbrolis nė girdėti nieko nenori, apdujęs iš pykčio 
stvėrė pamūryj padėtas mėšlines šakes ir puolė prie berniuko. 

Vargšelis suprato, kad dabar jam jau amen, ir persigandęs 
šoko bėgti, pusbrolis su mėšlinėmis šakėmis - vytis. 

Hansas buvo greitas, kol dusna pusbrolis jį pasivijo, spėjo 
pasislėpti šieno kaugėje. O tas tik pribėgo ir nieko nelaukda- 
mas žnekt šakėmis į šieną. 

Laimė, Hansas buvo jau giliai įsikasęs į kaugę, ir šakės tik 
perdrėskė jam kojos padą, tiesa, nesmarkiai, bet vis dėlto kru- 
vinai. Ir kai pusbrolis Jakobas ištraukęs šakes pamatė, kad jų 
ražai kruvini, pamanė, kad mažąjį Hansą bus nusmeigęs. 

Pyktis jam bemat išgaravo, trenkė šakes į šalį ir nesavas puo- 
lė pro vartus, lyg jau iš paskos sekliai būtų jį vijęsi. 

Po kiek laiko Hansas kyštelėjo nosį iš šieno kaugės, šen, ten 
dirstelėjo - pusbrolio niekur nematyti. Tada išlindo lauk, nu- 
sipurtė šienules ir - į kojas. 

Pirmiausia nudūmė į kalnų ganyklą - manė, gal dar aptiks 
kur dingusį veršiuką. Pasiteiravo aviganį, ar tas nebus ko ma- 
tęs. Ne, tas nieko nežinojo, kur dingo veršis. Tik tiek pasakė, 
kad čia sukinėjosi gauja kažkokių įtartinų bastūnų, kūreno 
ugnį, vaišinosi — ar tik nebus jie veršį pavogę ir suputę. 

Hansas tuoj leidosi jų ieškoti, ir ką gi, netrukus žiūri - pro 
krūmus plaikstosi raudoni liepsnos liežuviai. 

Prisėlino arčiau - ir tikrai! Nors ir tamsu, liepsnos atošvaitoj 
aiškiai matyti: ant šakos kabo žalojo veršiuko oda. O kepamos 
mėsos kvapas taip kuteno nosį, kad net seilė tįso. 

Aha, dabar jam viskas pasidarė aišku, ir jau buvo besprunkąs 
šalin, bet še tau, kad nori - rodos, taip saugojosi, taip žiūrėjo, 


staiga nei iš šio, nei iš to triokšt po kojomis sausa šaka. Plėši- 
kai kad šoks, kad stvers jį ir nusitempė į savo būrį. 

O čia jau trumpa kalba. Vienas iš tų nevidonų sumanė įkišti 
jį alaus statinėn, kurią jie ką tik buvo ištuštinę. Kitiems to ir 
tereikėjo - tuoj čiupo Hansą už pakarpos ir šmakšt į statinę. 
Vargšelis verkė, šaukė, bet verk neverkęs - tie pajodžargos 
činkt brinkt užkalė dugną ir dar juokiasi, kvatoja, lyg būtų tik 
nekaltą pokštą iškrėtę. Laimė dar, kad nors volės neužkišo, ki- 
taip berniukas būtų užtroškęs. 

Netrukus užėjo audra. Nors Hansas nematė žaibų, tačiau iš 
griaustinio dundėjimo spėjo, kad debesys slenka vis arčiau ir 
arčiau. Plėšikai taip pat subruzdo, greitosiomis susirinko savo 
mantą ir nuskubėjo į pastogę, o kad statinėje liko vargšas ber- 
niukas, tas jiems buvo nė motais. 

Tačiau per tą skubėjimą jie pamiršo veršiuko odą, todėl vie- 
nas apsisukęs sugrįžo nuo pusės kelio atgal jos pasiimti. 

Ir atsitiko, kad kaip tik tuo metu, kai jis siekė odos, į medį, 
kur jinai kabėjo, trenkė žaibas. Plėšikas išsigandęs krito ant 
žemės ir griūdamas taip smarkiai paspyrė statinę, kad toji ap- 
virto ir nuriedėjo į pakalnę. 

Na ir lėkė ji dabar - bildu bildu - mat kalnas buvo status, ir 
Hansas aiškiai juto, kad statinė dunda į prarają, ir net girdėjo 
šniokščiant kalnų upelį. 

Dar kiek, ir būtų nugarmėjęs nuo stačios uolos, bet, laimė, 
kelyje pasitaikė medis, statinė kad trenksis į jį, tik sutraškėjo 
subraškėjo ir perskilo pusiau. 

Hansas apsvaigęs pagulėjo valandėlę. Tačiau kai atsipeikėjo, 
žiūri - čia sutrenkta, ten sumušta, o šiaip lyg ir nieko - svei- 
kas. Vis dėlto jo padėtis buvo toli gražu ne iš gerųjų: naktis, 
tamsu kaip maiše, griaustinis, lietus, nei kelio, nei takelio ap- 


linkui. Žengsi žingsnį ir nugarmėsi į prarają, o jeigu ir ne, tai 
kur dėtis? Pasiliksi čia, kalnuose, - vėl pakliūsi į nagus tiems 
vagišiams, pareisi namo - pusbrolis kailį nudirs. 

Šiaip ar taip, atsargiai ėmė rabždintis žemyn. Nusileis į siau- 
rą tarpeklį, kur garma prasigraužęs kelią kalnų upelis. Ten, ži- 
nojo, yra sodyba, joje galės prisiglausti nakčiai. 

Vargais negalais nusileido žemyn. Apsidžiaugė visai čia pat 
išgirdęs šniokščiant upelį ir pajutęs po kojomis lygų taką. O 
netrukus tolumoj pamatė ir žiburį. 

Čia tikriausiai ir bus toji sodyba! 

Lietus vis dar tebelijo, ir berniukas skubėjo kuo greičiau pa- 
lįsti po sausu stogu. O kad buvo vėlus metas, nenorėjo nieko 
trukdyti, tad, pamatęs į trobą atremtas kopėčias, tuoj pat užli- 
po ant aukšto. Čia rado kelis pėdus šiaudų ir pasitaisė gulti. 

Pro prastai suleistas lubas iš trobos skverbėsi šviesa. Pasilen- 
kęs pasižiūrėjo pro plyšį vidun ir nustėro iš baimės. Ką gi jis ten 
pamatė? Ogi tuos pačius plėšikus, iš kurių ką tik buvo ištrūkęs! 
Jie sėdėjo aplink stalą, tarškėjo lėkštės, skambėjo taurės - be 
jokios abejonės, čia buvo baigiamas doroti žaliasis veršiukas. 

Berniuką pagavo smalsumas. Atsargiai pristūmė šiaudų ple- 
ką prie pėdais pridengtos skylės, atsigulė ant jų kniūpsčias ir 
žvilgtelėjo apačion. Bet, matyt, per daug iškišo galvą, nes stai- 
ga svyrst prarado pusiausvyrą ir su visais šiaudais ir debesiu 
dulkių šlumštelėjo į trobą - tiesiai plėšikams po kojų! 

Tai buvo tiems išgąsčio! O čia dar nuo oro siūbtelėjimo už- 
geso žvakės, aplink pasidarė tamsu, nors pirštu į akį durk, tad 
plėšikai pamanė, kad čia pats nelabasis juos bus užgriuvęs - ne 
kitaip. Ir šaukdami iš baimės puolė pro duris lauk. 

Hansas čiupt už vieno šono, čiupt už kito, žiūri - ir šį sykį 
išnešęs sveiką kailį, tad tuoj pašoko ant kojų, pakurstė ugnį ir 


griebė valgyti. Apetitu jis tikrai nesiskundė, bet šitokios puo- 
tos kaip gyvas dar nebuvo turėjęs. Kepsnių ir vyno ligi valiai - 
šveitė, kad net ausys linko! Tačiau per daug neužsimiršo, žino- 
jo, kad nereikia čia ilgai užsibūti - dar, žiūrėk, sugrįš plėšikai, 
atsipeikėję po pirmo išgąsčio. 

Taip ir buvo. Pirmas atėjo apsidairyti drąsiausias iš jų ir, ra- 
dęs troboje tik krūvą šiaudų, netrukus atsivedė ir savo bend- 
rus. Plėšikai badė vieni kitus pirštais, kad išsigando tokio 
menko nieko. 

Hansas tuo tarpu pasislėpė tuščiame avilyje už trobos — 
sausa, už kaklo nelyja, palauks ten, kol pasibaigs ta audringa 
naktis. 

Suriję kepsnį, plėšikai užsimanė kokio nors saldėsio. Pyrago 
jie neturėjo, ir čia vienas staiga sušuko: 

— Argi nematėte, kad už trobos stovi aviliai? Jeigu yra avilių, 
tai turi būti ir medaus! 

Ką gi, dvejetas išėjo atnešti medaus. Išsirinko sunkiausią 
avilį, manė - kur sunkiausias avilys, ten daugiausia medaus. 
Tačiau apsiriko - tame avilyje tupėjo Hansas. 

Vienas paėmė lentą su aviliu iš priekio, kitas - iš užpakalio, 
ir jau neš į trobą. Tačiau lauke buvo tamsu ir jie niekaip nega- 
lėjo rasti kelio, aklinėjo aklinėjo ir galiausiai susiginčijo: vienas 
sako - į dešinę, kitas - į kaire. 

Dabar Hansui panižo nagai: kyštelėjo iš avilio ranką ir peš- 
telėjo tam, kur ėjo iš paskos, barzdą. Tas pamanė, kad tai jo 
draugo darbas, ir sušuko: 

— Ei tu, ko mane pešioji? 

— Aš visai tavęs nepešioju, - atkirto priekinis, - tai tu ko 
mane niukini? 

Mat Hansas smagiai niuktelėjo priekiniam į nugarą. 


Žodis po žodžio tuodu ne juokais susikirto, padėjo avilį ant 
žemės ir kad kibs vienas kitam į plaukus, kad ims ausuotis — 
baimė žiūrėti. 

Hansas to ir telaukė, kilst nukėlė avilio stogą virš galvos 
ir - į kojas. 

Dievai žino, kur jis būtų nutrūkęs galvą, jeigu paryčiais ne- 
būtų susidūręs su pusbrolio Jakobo bernais. 

— Dėl Dievo, tu gyvas, Hansai? - sušuko tie nustebę. - Mes 
jau manėme, kad pusbrolis nusmeigė tave ir pakišo po velėna! 

— Kol kas dar ne, bet greit pakiš! Todėl ir taisaus iš čia spruk- 
ti, tik nepasakykit jam, kad buvote mane sutikę. 

— Ir norėdami nepasakytume! Mat supratęs savo piktą dar- 
bą, jis baisiai susigraužė ir pasidarė sau galą. Taigi pats save 
nubaudė, tas kraugerys ir naikis! 

Pusbrolis Jakobas buvo senbernis, iš šykštumo jis ir žmonos 
nevedė, taigi ir vaikų nepaliko, todėl visą jo turtą paveldėjo 
Hansas. Ir taip iš vargšo piemenuko jis dabar tapo turtingu 
ūkininku. Ir nešykštėjo širdies gerumo nė vienam, kas pasi- 
belsdavo į jo duris ir paprašydavo padėti, tačiau niekada dėl 
to nepatyrė jokių nuostolių - viskas jam ėjo kaip iš pypkės. Ir 
jeigu nenumirė, tai ir po šiai dienai laimingas tebegyvena. 

FERDINANDAS IR LENORA 


ENIAI SENIAI, kai žemes dar valdė kunigaikščiai, 


6 gyveno kartą karalius, didelės karalystės valdo- 


vas. Turėjo jis gražią jauną pačią, ir laimės jiems 
būtų netrūkę, jeigu juodu būtų susilaukę vaikų. Tačiau nors 
labai troško, labai norėjo - jų kaip nėra, taip nėra. 

Vieną dieną karalystės sostinėje pasirodė sena sena mote- 
rėlė. Niekas nežinojo, iš kur ji čia atsirado. Buvo mažučiukė, 
paprastutė, vaikščiojo apsitaisiusi varganomis drapanomis, 
tačiau visi ja labai domėjosi, nes ji mokėjo nuspėti ateitį, ir 
visa, ką išpranašaudavo, visuomet išsipildydavo. 

Kai garsas apie pranašystes pasiekė karalių, jis liepė atvesti 
senučiukę pas jį, tačiau toji atsisakė eiti. Karalius pažadėjo jai 
gerai atsilyginti, bet toji vis tiek - neis, ir gana. Paklausta, ko- 
dėl nenori eiti, ji šitaip atsakė: 

— Kas gi nepažįsta valdovų ir nežino, kaip jie su žmonėmis 
elgiasi. Jeigu aš karaliui išpranašausiu ką negera, jis man ne 
tik kad neduos pažadėto atlyginimo, bet dar, kad kokios, ir nu- 
baus, o gal net lieps nužudyti. 

Išgirdus šitokį atsakymą, karaliui tik dar smalsiau pasidarė, 
ir jis davė žodį: nė plaukas jai nuo galvos nenukrisiąs, kad ir ką 
jinai jam išpranašautų. 

Galų gale senutė sutiko ir nuėjo į pilį. Ji išpranašavo karaliui 
ir karalienei ateitį ir pasakė, kad juodu susilauksią sūnaus. Ta- 
čiau per dvyliktąjį savo gimtadienį jis pradingsiąs ir ilgą laiką 
būsiąs pražuvęs. 

„O, - galvojo karalienė, - kad tik išsipildytų jos žodžiai ir aš 
susilaukčiau sūnaus, paskui jau saugočiau jį kaip akies vyzdį ir 
jis niekur man neprapultų.“ 


Neilgai trukus karalienė pajuto, kad senutės žodžiai pradeda 
pildytis. Nepraėjo nė metai, ir lopšyje jau gulėjo mažasis kara- 
laitis. Tėvai davė jam Ferdinando vardą ir buvo tokie laimingi, 
kad sunku ir apsakyti. 

Karalaitis augo kaip ant mielių, buvo gražus, stiprus ir drą- 
sus. Jau penkerių metų pradėjo mokytis jodinėti ir netrukus 
taip tvirtai sėdėjo balne, kad ne bet kas galėjo su juo susilygin- 
ti. Ir juo toliau, juo mažiau tėvai galvojo apie senutės prana- 
šystes, nes viskas tarytum sakyte sakė, kad jaunojo karalaičio 
laukia laiminga ateitis: jis buvo išmintingas, ir už tai jį gyrė visi 
mokytojai, malonus, ir dėl to kiekvienas buvo jam palankus, o 
jo veidas trykšte tryško sveikata. 

Tačiau kai išaušo dvyliktasis jo gimtadienis, lemtingasis se- 
nutės žodis lyg sunkus akmuo prislėgė karaliui ir karalienei 
širdį. Mat kaip tik tai dienai jie buvo užkviesti ir pažadėję at- 
vykti pas gretimos šalies karalių, kuris kėlė savo dukteriai iš- 
taigingas vestuves. 

Ilgai tėvai tarėsi, ar imti karalaitį su savim, ar verčiau palik- 
ti jį namie, saugomą stiprios sargybos. Galiausiai nusprendė, 
kad bus geriau neišleisti jo iš akių, ir pasiėmė į vestuves. 

Karalienė labai norėjo, kad Ferdinandas sėdėtų šalia jų ka- 
rietoje, tačiau jaunasis karalaitis tiesiog piestu stojo prieš to- 
kią motinos užmačią. Jis nenorėjo, kad žmonės jį laikytų lepū- 
nėliu, mamytės sūneliu! Norėjo joti ant žirgo raitas! Bet davė 
žodį niekur nesitraukti nuo tėvų karietos lango: nenulėkti į 
priekį ir neatsilikti. 

Šitaip jie ir keliavo. Jau buvo įveikę gerą kelio galą, tik štai 
įvažiavo į didelę girią. Staiga kur buvęs, kur nebuvęs už kelių 
„žingsnių nuo karietos šast iššoko elnias ir nusliūkino per ke- 
lią - ne skriete nuskriejo, kaip šie greiti žvėrys pratę, o perėjo 
vos gyvas, nes smarkiai šlubavo. 


— Šitą aš pasigausiu! - sušuko Ferdinandas ir jau spaus žirgą 
pentinais, bet staiga išgirsta įsakmų tėvo balsą: 

— Nedrįsk! 

Karalaitis labai nuliūdo, kai žvėris dingo miške, tačiau nesi- 
ryžo ką nors daryti prieš tėvo valią. 

Neilgai trukus žvėris ir vėl perėjo per kelią. Šį sykį jis dar 
labiau šlubavo, ir vėl Ferdinandas buvo bešokąs jo vytis, bet 
griežtas karaliaus žodis neleido jam pajudėti iš vietos. 

Dabar karalaitis pasakė: 

— Tėve, jeigu žvėris dar trečią kartą pasirodys, aš neištver- 
siu - galite sakyti, ką tik norite! Keli žingsniai, ir jis bus mano 
rankose! Šitoks šlubis! 

Nespėjo karalius ką ir atsakyti, o elnias jau vėl čia. Dabar 
karalaitis nieko nepaisė - šoko paskui žvėrį, kad ir kaip tėvai 
draudė. 

Davė kelis šuolius ir jau buvo mažne pasivijęs elnią, bet kai 
liko tik keli žingsniai, tas kad pasileis kiek tik kojos neša, palė- 
kė, palėkė, o paskui ir vėl pamažu bidzena. Viliojo karalaitį vis 
giliau ir giliau į girią - prisileis per kelis žingsnius ir vėl pabėga, 
kol galų gale ėmė ir visai pradingo iš akių. 

Ferdinandas jau norėjo apsisukęs grįžti prie tėvų karietos, 
tačiau niekaip negalėjo rasti kelio atgal. Ėmė šaukti, tačiau kad 
ir kiek rėkavo, niekas jam neatsiliepė. „Vis dėlto turi ta pra- 
keikta giria kur nors baigtis! —- pagalvojo jis ir pasileido pir- 
myn, tačiau juo toliau jojo, juo giliau klydo į girią. 

Galiausiai brūzgynai pasidarė tokie tankūs, kad jis nebegalė- 
jo su arkliu toliau prasibrauti. Tada nusėdo, pririšo žirgą prie 
medžio ir ėmė peiliu skintis kelią per tankmę. Tai buvo ne ėji- 
mas, o gryna kankynė! Slinko valanda po valandos, pagaliau 
atėjo naktis, o jis vis dar nežinojo, kaip iš girios ištrūkti. 


AO - 


Mirtinai nuvargęs Ferdinandas susmuko į žolę. „Migsiu, - 
pagalvojo, - ir miegosiu, tegu bus, kas būna!“ 

Bet vos tik užmerkė akis, girdi - kažkas šnara. Praplėšė 
blakstienas, žiūri - priešais stovi sena sena moteriškė ir spok- 
so į jį raudonomis ašarojančiomis akimis. 

Ferdinandas pradžiugęs pašoko ir klausia: 

— Močiute, ar nepasakytum, kaip išeiti iš to prakeikto miško? 

— Pasakysiu, sūneli, - atsakė senė aukštu tęvu balsu, - kodėl 
gi ne! Sėsk man ant nugaros, ir aš tave išnešiu! 

— Ne, - atsakė jis, - man gėda leistis tavo nešamam! Aš esu 
jaunas ir stiprus, o tu - sena ir silpna. Geriau jau tu sėsk man 
ant nugaros, tik pasakyk, kur eiti, ir aš nešiu tave! 

— Iš to nieko nebus, sūneli, - sukikeno senė. - Arba tu pada- 
rysi, kaip aš sakau, arba liksi čia, kol lazda pražydės. 

Kas gi beliko daryti? Nori nenori Ferdinandas turėjo sutik- 
ti - tegu senė nešanti. Ir dievaži, jis jau buvo lakstęs ne ant 
vieno grynakraujo eržilo, bet šitaip jojęs dar niekados nebuvo! 
Atrodė, tartum krūmynai patys skiriasi į šalis ir, senei pralė- 
kus, vėl susiglaudžia. Ir visą laiką šuoliais ir šuoliais, į kalną ir 
į pakalnę. 

Galų gale senė plaukte perplaukė didžiulius vandenis. Atsi- 
dūrusi kitame krante, nunešė Ferdinandą į vienišą sodybą. Toji 
sodyba buvo jos. Čia ji ir gyveno su savo trimis dukterimis. 

Tos senės, pasirodo, būta raganos, jos dukterys taip pat 
buvo išmokusios burtininkauti. Ypač gerai tą mokėjo jaunė- 
lė Lenora. Tik tiek, kad jinai savo burtais visada darydavo ką 
nors gera, ojos motinai ir abiem seserims tik visokios piktybės 
buvo galvoj. 

Troboje senė užleido vieną kambarį Ferdinandui miegoti. 
Bet ten nebuvo jokios lovos, tik paskleista kiek šiaudų. Tačiau 


karalaitis buvo toks pavargęs, kad tame šiaudų kinyje miegojo 
geriau negu namie, savo pūkų patale. 

Rytą prabudęs jis paprašė sene pargabenti jį namo. Bet toji 
nė nemanė to daryti. 

— Ne, - tarėji, - tu pasiliksi pas mane, kelio namo aš tau ne- 
rodysiu, o pats vienas tu niekados jo nerasi. 

Dabar jis, žinoma, suprato, kad prasti jo popieriai - pakliuvo 
raganai į nagus. Bet šiaip nebuvo jam pas ją blogai. Gaudavo so- 
čiai pavalgyti ir atsigerti, o ir prie darbo niekas nespaudė. Taip jis 
pradykinėjo pas raganą kelerius metus, ir per tą laiką senė visaip 
bandė užnuodyti jo sielą ir sužadinti visokiausių piktų minčių ir 
geismų, tačiau jai nesisekė to padaryti. Kai pagaliau pamatė, kad 
visos jos pastangos eina per nieką, kad nei ji, nei jos dukterys 
nevalioja pavergti jo širdies, ragana nusprendė jį pražudyti. 

— Na, gana jau, prisidykinėjai, - užsipuolė jinai vieną die- 
ną. - Eime, duosiu tau darbo! 

Įdavė jam medinę rėčką ir samtį ir nuvedė prie ežero, kuris 
buvo šimto mylių ilgio ir šimto mylių pločio. 

- Šitą ežerą turi išsemti, - tarė ragana, - ir jeigu ligi vakaro 
neužbaigsi darbo, neteksi gyvasties. 

Pasakė ir nuėjo sau. 

Ferdinandas atsisėdo ant ežero kranto ir nužvelgė vandenis. 
„Neverta nė pradėti! - galvojo jis. - Jeigu ji man būtų davusi 
net ištisus metus, vis tiek to ežero neišsemčiau, ką jau kalbėti 
apie vieną dieną . Tad sėdi sau ir verkia. 

Per pietus senė sako dukterims, kad nueitų kuri pas Ferdi- 
nandą ir nuneštų jam valgyti. Kam gi žmogus turi alkti pasku- 
tinę savo gyvenimo dieną. 

Abi vyresniosios dukterys purtosi, atsikalbinėja, jos neno- 
rinčios su tuo bernu prasidėti, tegu Lenora einanti. 


Lenora paėmė dubenį, pataisė skaniai valgyti ir nunešė 
Ferdinandui. 

Nuėjusi žiūri - tas sėdi ir verkia. 

— Na, - klausia ji, - kas gi atsitiko? 

— Ak, - sako jis, - tavo motina liepė man ligi vakaro išsemti 
šitą ežerą — juk tu ir pati netiki, kad įstengsiu tai padaryti. 

— O, - atsakė ji, - pažadėk, jog visada būsi man ištikimas ir 
niekuomet manęs neapleisi, tada aš tau pagelbėsiu. 

Karalaitis pažadėjo. Tada ji padavė jam valgyti ir tarė: 

— Valgyk į sveikatą, o visu kitu aš pati pasirūpinsiu. 

Tik dabar jis pajuto, koks besąs išalkęs, ir ėmė šveisti. Kol 
valgė, vanduo pamažu vis seko ir seko, net nebuvo matyti, kur 
jis dedasi. O kai baigė valgį, ežeras jau buvo sausas. 

— Tai va, Ferdinandai, - tarė Lenora, - darbas atliktas. Tik 
neik namo be vakaro. O kai pareisi, trenk samtį prie durų ir 
sušuk: „Še, turėkis savo šlamštą, sena ragana!“ 

Tai pasakiusi, mergaitė nuėjo, o Ferdinandas išbuvo paeže- 
rėj, kol sutemo. Tada parėjo namo ir padarė, kaip Lenora jam 
buvo patarusi. Ragana atidarė duris, pasiėmė samtį nuo žemės 
ir nepasakė nė žodžio. 

Nuo tos dienos kurį laiką buvo ramu, ragana nekvaršino 
jam galvos. 

Tačiau vieną rytą vėl prikėlė iš guolio ir sako: 

— Kelkis, kelkis, tinginių panti, užtenka jau, prisidykinėjai. 
Manai, metų metus veltui tave šersiu? 

Įdavė jam kirvį ir pjūklą, nuvedė į mišką, kuris buvo šimto 
mylių ilgio ir šimto mylių pločio, ir liepė visus medžius iškirs- 
ti ir suskaldyti į malkas. Jeigu ligi vakaro neužbaigsiąs darbo, 
būsią jam po gyvenimo. 

Karalaitis vėl atsisėdo ir verkia. Dirbsi ar nedirbsi - vis tiek 
iš to nieko nebus. 


Per pietus ragana vėl siunčia jam valgyti. Vėl abi vyresnio- 
sios seserys nenori dėl jo ir piršto judinti, o Lenora ir šį kartą 
atneša jam sriubos ir mėsos. 

— Na čia dabar, - sako ji, - tu ir vėl nukabinęs nosį. 

— Ak, - skundžiasi jis, - man liepta ligi vakaro iškirsti mišką, 
bet neverta ir pradėti, vis tiek nieko iš to nebus - ar taip, ar 
taip tavo motina mane nugalabys. 

— Jeigu tik tiek tos bėdos, - paguodė jį mergaitė, - še, valgyk 
ir gerk, visu kitu aš pati pasirūpinsiu! 

Ir kol jis pavalgė pietus, visas miškas buvo iškirstas, rąstai 
supjaustyti, malkos suskaldytos ir sukrautos į rietuves. 

— Na štai, Ferdinandai, - tarė ji, - tavo darbas ir atliktas. O 
dabar daryk taip, kaip ir aną kartą. Palauk čia iki vakaro, pas- 
kui parsinešk kirvį su pjūklu, trenk mano motinai prie durų ir 
sušuk: „Še, turėkis tą savo šlamštą, sena ragana!“ 

Taip jis ir padarė. Senė išėjo iš trobos, pasiėmė kirvį su pjūklu 
ir nepasakė nė pusės žodžio. Kurį laiką buvo ramu, senė jam 
neturėjo darbų. Bet vieną rytą ji vėl įėjo į jo kambarį ir sako: 

— Ferdinandai, šiandien turėsi parodyti, ko esi vertas. Toje 
tuščioje aikštėje priešais mano namus pastatysi pilį, ne iš me- 
džio, ne iš plytų ir ne iš akmens. Be skiedinio ir be vinių. Ji turi 
būti gatava iki vakaro, jei ne - galas tau. 

Ferdinandas išėjo iš namų, atsisėdo ant akmens ir pravirko. 
Įrankių net nebuvo pasiėmęs - ir kam gi jie! „Šį sykį, - galvo- 
jo sau, - jau nebėra išsigelbėjimo - net Lenora neįstengs man 
padėti . 

Dabar nešti jam pietus užsimanė kitos dvi dukterys. 

— Ne, - tarė jaunėlė, - jeigu ligi šiolei nenorėjote, tai nereikia 
ir šiandien! 

Ir paėmusi dubenėlį pati nunešė. 

Atėjusi pas Ferdinandą, iškart pamatė, kokie jo reikalai. 


— Šiandien tu atrodai dar labiau susirūpinęs negu kitais sy- 
kiais, - tarė ji. 

— Ir turiu dėl ko, - atsakė jis, - nes šį sykį net ir tu negalėsi 
man padėti. 

Ir apsakė, kokį darbą jam uždavusi jos motina. 

— O, - tarė Lenora, - radai ko verkti. Valgyk ir gerk. O visu 
kitu aš pati pasirūpinsiu. 

Ir iš tikrųjų, vos tik jis pavalgė pietus, žiūri - priešais pilis 
bestovinti: ne iš medžio suręsta, ne iš plytų ar akmenų sumū- 
ryta - sienos iš sidabro, stogas iš gryno aukso. Apsieita be skie- 
dinio ir vinių! 

— Na štai, - tarė Lenora, - ir tas darbas atliktas. Bet šį sykį 
nelauk vakaro! Iš karto drožk pas mano motiną ir sakyk, tegu 
eina pilies pasižiūrėti! 

Ferdinandas taip ir padarė. Senė atėjo, sustojo priešais sidab- 
ro pilį ir nepratarė nė žodžio. 

Ir vėl ilgą laiką karalaitis ramiai gyveno. 

Bet vieną dieną ragana tarė jam: 

— Eikš, išsirink iš mano dukterų sau nuotaką! Rytoj kelsim 
vestuves! 

Ferdinandas baisiausiai nustebo, išgirdęs tuos žodžius. Jis 
apsirengė ir nusileido iš savo kambarėlio laiptais žemyn. Apa- 
čioje jau stovėjo Lenora ir laukė jo. 

— Jeigu tu vesi katrą iš mano seserų, - tarė ji, - tada sveikas 
dingęs! Jau vestuvių naktį jos tave nužudys. 

— Nereikia man tavo seserų, - atsakė jis, - aš noriu tik tavęs 
vienos, Lenora! 

— Taigi, bet ne taip lengva bus tau mane gauti, - atsakė ji. — 
Mat visos esame labai panašios, ir jeigu tu manęs neatitiksi, 
tada galas tau! 


— Tai duok man kokį nors ženklą! - paprašė jis susirūpinęs. 

— Negaliu! - atsakė Lenora. - Kai tu rinksies nuotaką, mes 
turėsime sėdėti kaip pelės po šluota, nevalia bus nė krustelė- 
ti - šitaip motina įsakė. Tačiau aš įsibrėšiu kaktoje ženkliuką, 
mažytį mažytį, kad niekam nekristų į akis, tik tu gerai žiūrėk, 
kad jį pastebėtum! 

Ji pasakė tai labai tyliai ir dingo, nespėjus jam nė apsižiūrėti. 

Kai Ferdinandas įžengė į trobą, visos trys seserys sėdėjo prie 
stalo kaip mietą prarijusios ir netarė nė žodžio. Net blakstienų 
nekrutino! 

— Na, rinkis! - tarė ragana. 

Ferdinandas žvilgt į vieną, žvilgt į kitą, bet nė vienos kaktoje 
nemato kokio ženklo. Sutrikęs dar įdėmiau ėmė žiūrėti, tačiau 
visų kaktos buvo baltos ir lygios kaip viena. 

— Argi tau sunku pasirinkti? - tarė ragana. - Mano dukterys 
visos geros mergaitės, ar tą paimsi, ar kitą - visai nesvarbu, tik 
greičiau tark savo žodį. 

Šitokia raganos kalba vargšą Ferdinandą tiesiog varė į nevil- 
tį. Galų gale, sutelkęs visą dėmesį, vienos merginos kaktoje jis 
pastebėjo kraujo lašeliuką, ne didesnį kaip adatos dėjimas. 

— Šitos aš noriu! - sušuko jis ir padavė jai ranką. 

Taip jis išsirinko Lenorą ir atšventė su ja vestuves. 

Vakare jaunavedžiai parėjo į sidabro pilį - čia dabar bus jų 
namai. Ferdinandas patenkintas apžiūrinėjo vieną kambarį po 
kito ir negalėjo atsidžiaugti, kaip gražiai čia viskas padaryta. O 
kai juodu įėjo į miegamąjį, jis tarė: 

— Kaip gerai, kad daugiau nebereikės man miegoti šiaudų 
kinyje! 

— Per anksti nesidžiauk, - atsakė Lenora. - Šiąnakt į šią 
lovą negulsi! 


— O kodėl ne? - paklausė karalaitis ir nustebęs pasižiūrėjo į 
savo ŽmMoną. 

— Pavojus dar nepraėjo. Mums nevalia nusiraminti. Mano 
motina gerai žino, kad išbristi iš visų bėdų tau padėjau aš, ir 
dabar ji kėsinasi mus abu pražudyti. Todėl mums reikia bėgti, 
kol dar ne vėlu. 

Lenora čiupo nuo lovų abu pagalvius ir taip patvarkė, kad jie 
būtų panašūs į žmones ir galėtų kalbėti kaip žmonės. Paskui 
suguldė juos į lovą, pastvėrė Ferdinandą už rankos ir išbėgo su 
juo iš pilies. 

Naktį ragana nešina kirviu įsliūkino į sidabro pilį. Prislinko 
prie miegamojo durų, priglaudė ausį prie rakto skylutės, gir- 
di - šnibžda. Tas šnibždesys sklido iš pagalvių, tačiau ragana 
pamanė, kad Lenora su Ferdinandu vis dar meilius žodžius 
kalba. Ir ėmė laukti, kol nutils. 

Tačiau po valandėlės neiškentusi įėjo į miegamąjį, ir jai pa- 
sirodė, kad jaunavedžiai guli vienas šalia kito lovoje. Nieko 
nelaukusi kad voš kirviu - ir perkirto pagalvius. Pasklidusios 
plunksnos užgulė jai burną ir nosį. Ragana pagavo kosėti, 
čiaudėti ir persigandusi paleido iš rankos kirvį. Kirvis kris- 
damas perkirto jai kojos pirštus. Ragana suspigo ir išklibikš- 
čiavo pro duris. 

O abu bėgliai tuo tarpu spaudė kiek tik kojos neša. Jau buvo 
nubėgę gerą galą, Lenora ir sako Ferdinandui: 

— Užmink man ant dešinės kojos ir pažiūrėk man per kairį 
petį - ką matai? 

— Matau juodą debesį, jis slenka vis artyn ir artyn. 

— Tai mano jaunesnioji sesuo atlekia mūsų grąžinti! Dabar 
gerai klausykis, ką aš tau sakysiu. Mano sesuo labai mėgs- 
ta alų. Todėl aš pasiversiu į alaus bokalą, o tave paversiu į jo 

dangtelį. Sesuo bėgdama pro šalį pamatys bokalą ir užsimanys 
alaus. Kai ji pakels bokalą prie lūpų, nutaikyk akimirką ir vož- 
telk smagiai jai į veidą! 

Taip ir buvo. Kai sesuo atbėgo ir pamatė alaus bokalą, ji 
taip užsinorėjo alaus, kad neišvėrė - čiupo bokalą ir jau gers. 
Bet vos tik prikišo prie lūpų, dangtelis tik taukšt per nosį, net 
kraujas pasipylė. Raganiūkštė suriko iš skausmo, trenkė boka- 
l4 žemėn ir nulėkė atgal pas motiną. 

— Ar pasivijai? - klausia ragana. 

— Nepasivijau, nepasivijau! - aimanuoja duktė. - Niekur jų 
ir matyti nemačiau! Tik alaus bokalą radau pakelėj, bet kai no- 
rėjau atsigerti, dangtelis kad trenks man per nosį, net kraujai 
pasipylė, nosis sutino kaip agurkas. 

— Kvaiša! - barasi senė. - Reikėjo atnešti bokalą čia, tada jie 
abu būtų mūsų rankose! 

Tuo metu Lenora su Ferdinandu nubėgo dar kelias mylias. 

Po kiek laiko mergaitė vėl sako: 

— Užmink man ant dešinės kojos ir pažiūrėk man per kairį 
petį - ką matai? 

— O, - atsakė jis, - vėl atkyla audros debesys, šį sykį dar juo- 
desnis negu pirma. 

— Tai mano vyresnioji sesuo, - tarė Lenora. - Mudu ir ją 
apmausime. Ji taip mėgsta vyšnias. Taigi aš pasiversiu į vyš- 
nios medį, o tave paversiu į erškėčių krūmą. Tu augsi aplink 
vyšnią ir kai mano sesuo atbėgs ir norės pasiskinti vyšnių, tu- 
rėsi savo dygliais ją atbaidyti - braižyk, draskyk jai veidą, kad 
ji šiukštu nenusiskintų nė vienos uogos. 

Taip ir buvo. Sesuo atlėkė atplasnojo ir pamatė gražuoles 
vyšnias, tokias prisirpusias, raudonas. Jos taip traukė akį, kad 
ji sustojo ir ėmė brautis prie medžio - tačiau kur tik žengia, 


visur skersai kelio stoja erškėčių krūmas. Bandė praskleisti ša- 
kas, tačiau dygliai įsivėlė į plaukus ir išakėjo jai visą veidą, tad 
kruvina, sudraskytais drabužiais turėjo grįžti atgal. 

— Ar pasivijai? - klausia motina. 

— Ne! - sako sesuo. Ir papasakojo, kaip viskas buvo. 

— Kvėša! - barasi ragana. - Būtum atnešusi nors vieną vie- 
nintelę erškėtkrūmio šaką, tada jie abu būtų mūsų rankose! 
Na ką gi, reikės pačiai juos vytis, kad ir šluba esu! 

Tuo metu Lenora su Ferdinandu nubėgo dar kelias mylias ir 
sustojo prie didelių vandenų. 

Dabar mergina ir sako: 

— Užmink man ant dešinės kojos ir pasižiūrėk man per kairį 
petį - ką matai? 

— Atkyla juodi juodi debesys, - atsakė karalaitis. - Visas oras 
ūžia šniokščia, rodos, pasaulio pabaiga atėjo. 

— Tai mano motina atrūksta! Dabar klausyk gerai, ką tau 
pasakysiu. Pasiversime į dvi antis ir perplauksime per šitą 
plačią upę, o anapus jos mano motina jau nebeturi galios. Tik 
kad ir ką ji sakytų, kad ir kaip viliotų, neklausyk jos žodžių, 
nesustok ir nieku gyvu nė per pėdą nepasuk atgal, antraip 
mudu žuvę. 

Vos tik antys nutūpė ant vandens, tuoj ir ragana ant upės 
kranto atsirado. 

— Lenora! - šaukiaji. - Aš tau atleidžiu! Grįžk pas savo moti- 
ną! Neik su vyru - gailėsies! Jis pabučiuos kitą, o tave pamirš! 

Tačiau nė viena antis net galvos nepasuko į jos pusę. 

— Ferdinandai, - šaukia ragana dar garsiau, - mesk mano 
dukterį, ji tau ne pora. Ji paliks tave ir nusidangins taip to- 
li, kad turėsi pusę pasaulio apkeliauti ir tai dar kažin, ar ją 
surasi! 


Tačiau kad ir ką ji sakė, ką kalbėjo, nieko tas nepadėjo. Pa- 
siekusios kitą krantą ir ištrūkusios iš raganos nagų, antys vėl 
atvirto žmonėmis, ir Lenora paklausė Ferdinandą: 

— Argi tu mane kada pamirši? 

Ir jis atsakė: 

— Kol gyvas būsiu, niekados! 

Tada Ferdinandas paklausė Lenorą: 

— Argi tu mane kada paliksi? 

Ir ji atsakė: 

— Kol gyva būsiu, niekados! 

Supratusi, kad duktė už jokius pasaulio turtus nesutiks grįž- 
ti namo, ragana sušuko per upę: 

— Bent pasiimk savo kraitį, Lenora! - ir paleido į vandenį tris 
mažas dėžutes, jas tuoj pagavo srovė ir atplukdė į kitą krantą. 
Lenora jas pasiėmė su savimi. 

Kitapus upės jie netrukus išėjo į platų kelią, staiga karalaitis 
atpažino vietovę ir džiaugsmingai sušuko: 

— Čia jau netoli mano tėvo pilis! 

Ir tikrai, neilgai trukus jie pamatė stūksančius miesto mū- 
rus, į dangų šaunančius bokštus ir kuorus. 

— Aš nenoriu, kad į tėvo karalystę tu įžengtum kaip kokia pa- 
vargėlė, - tarė karalaitis. - Todėl luktelk čia manęs valandėlę, 
pirma aš pareisiu vienas. Liepsiu pakinkyti karietą ir atvažiuo- 
siu tavęs pasimti su ketvertu arklių. 

Jaunajai moteriškei nelabai tas patiko, tačiau pamačiusi, 
kad jos vyras nesitveria noru parsigabenti ją labai iškilmingai, 
kaip kokią karalaitę, nenorėjo gadinti jam ūpo. 

— Tik nesileisk niekieno bučiuojamas! - perspėjo išlydėdama. 

Ferdinandas dar kartą atsigręžė ir juokdamasis atsakė: 

— Na kurjau ten, kai manęs laukia tavo bučinys! 


O per tą laiką buvo atsitikę štai kas. Kai berniukas su savo 
žirgu dingo miške, karalius paliepė sustoti, ir visi ėmė laukti, 
kada karalaitis sugrįš. Laukė laukė, o jo kaip nėra, taip nėra. Po 
kiek laiko karalius pasiuntė tarnus ieškoti karalaičio. Tie sker- 
sai išilgai išvaikščiojo visą mišką, tačiau galų gale surado tik 
jo žirgą, nusitraukusį nuo pavadžio, o Ferdinando nebuvo nė 
pėdsako. Tada tėvai pasuko atgal ir nuliūdę sugrįžo namo. Kaip 
bevažiuosi į linksmas vestuves, kai širdį slegia toks rūpestis. 

Iš to sielvarto motina susirgo ir numirė. Tėvas, graudžiai ap- 
raudojęs sūnų ir pačią, gyveno vienas kaip vilkas savo pilyje, ir 
niekas negalėjo jo paguosti. 

Tad galima įsivaizduoti, koks didžiulis, koks neapsakomas 
buvo jo džiaugsmas, kai staiga vėl atsirado sūnus, kurį visi lai- 
kė mirusiu. Jis jau norėjo stverti sūnų į glėbį ir išbučiuoti, ta- 
čiau Ferdinandas išsisuko, išėjo į pilies kiemą ir įsakė išstumti 
iš ratinės gražiausią karietą ir pakinkyti į ją ketvertą baltų kaip 
sniegas žirgų, nes norėjo kuo greičiau parsigabenti čia Lenorą. 

Tačiau kol tarnai kinkė žirgus, kur buvusi, kur nebuvusi prie 
jo pripuolė senoji auklė, išgirdusi apie jo sugrįžimą, ir nespėjus 
jam nė apsižiūrėti, tik pakšt pakšt pabučiavo į vieną ir į kitą 
skruostą. Ir bemat jis miršo užmiršo viską, kas jam buvo nu- 
tikę per šiuos metus, užmiršo taip pat, kad prie miesto vartų 
jo laukia Lenora, ir kai tarnai privažiavo su karieta, jis nebe- 
žinojo, ką su ja daryti, tad liepė vėl iškinkyti, sugrįžo į pilį ir 
pasijuto taip, lyg niekada iš namų ir nebūtų išvykęs. 

Lenora laukė laukė, bet nieko nesulaukė. Pagaliau, kai atė- 
jo vakaras, o Ferdinando nebuvo girdėti nė balso, ji suprato, 
kas bus atsitikę. Tada nuėjo į miestą ir išsinuomojo trobelę 
šalia kelio, einančio iš pilies į mišką. Čia paskui siūdama pel- 
nėsi sau duoną. 


Dažnai Lenora pro langą matydavo karalaitį su savo palyda 
jojant į medžioklę. Ferdinandas taip pat pastebėdavo už stiklo 
jos gražų veidelį, tačiau jam nė į galvą neateidavo, kad tai jo 
sužadėtinė, ir jis nė nepasisveikinęs prajodavo pro šalį. 

Tačiau tą gražią jauną moterį ėmė ir įsimylėjo trys jo tarnai. 
Ir jie sutarė išbandyti pas ją savo laimę. 

Pirmasis tarnas pasibeldė į Lenoros langą, ir ji labai apsi- 
džiaugė, nes pamanė, kad Ferdinandas bus atsiuntęs kokią 
žinią. Tačiau kai tas bernas išdrožė, ko atėjęs - pasisakė, kad 
ji labai jam patinkanti, ir paklausė, ar negalėtų praleisti pas ją 
naktį, - ji liūdnai, bet vylingai nusišypsojo ir pasakė: 

— Kodėl gi ne? Ateik vakare šeštą valandą, aš tave įsileisiu. 

Lygiai šeštą tarnas jau ir čia. Lenora gardžiai jį pavaišino, o 
kai jis prisivalgė ir jau norėjo eiti su ja į miegamąjį, paprašė: 

— Gal malonėtum pirma uždaryti laukujes trobos duris! 

Kodėl gi ne, prašom, tas mielai sutiko, bet vos tik palietė 
durų rankeną, Lenora sušuko: 


Durys, durys, paklausykit — 
Jį per naktį palaikykit! 


Ir jis nebegalėjo paleisti durų rankenos. 

Durys virsčiojo kiaurą naktį - į vieną ir į kitą, į vieną ir į kitą 
pusę, o kartu su jomis nori nenori turėjo šokinėti ir vyriokas, 
antraip durys būtų jį užvalkiojusios ir privėrusios. Lakstė be 
perstojo ligi šešių ryto - tik tada Lenora jį paleido, ir geliančiais 
kaulais jis rūko ir nurūko, nei sveiks nei sudie nepasakęs. 

Jo bičiuliai klausinėjo: kas girdėti, kaip sekėsi, tačiau jam 
buvo sarmata prisipažinti, kaip toji graži moteriškaitė nu- 
šluostė jam nosį ir kokį piktą pokštą iškrėtė, todėl atsakė: 

— Kuo puikiausiai! Aš ten išbuvau visą naktį! 


Dabar ir kitas užsigeidė išbandyti pas ją savo laimę. 

Ir jam Lenora liepė ateiti vakare šeštą valandą, ir jam patai- 
sė gardžias vaišes. Tačiau kai jis norėjo eiti su ja į miegamąjį, 
paprašė: 

— Ar nebūtum toks geras ir nepakurstytum ugnies, kad 
mums būtų šilta ir jauku! 

Vyrukas mielai sutiko, bet vos tik paėmė į rankas žarsteklį, 
Lenora sušuko: 


Ei, žarstekli, paklausyk — 
Jį prie krosnies pristatyk! 


Ir vargšelis turėjo kiaurą naktį stovėti prie ugnies ir mai- 
šyti karštas žarijas, o kibirkštys šokinėjo ir svilino jam odą ir 
plaukus. 

Pagaliau šeštą valandą ryto Lenora jį paleido, ir kai jis paju- 
to, kad jau laisvas, nėrė galvotrūkčiais pro duris ir net nežvilg- 
telėjo į jos pusę. 

Dabar trečiasis tarnas klausinėja, kaip sekėsi pas gražuolę, 
bet ir šitam nesmagu pasakyti teisybę. Todėl atsakė: 

— Puikiai! Aš išbuvau pas ją dvylika valandų! 

Tada susiruošė ir trečiasis. Jį Lenora taip pat užkvietė ir 
pavaišino kuo gardžiausiai, bet kai juodu pakilo nuo stalo, 
paprašė: 

— Ar nebūtum toks geras ir nepririštum man veršio, žiūriu — 
nutrūkęs ir laigo po kiemą. 

Vyrukas noriai sutiko ir kaipmat išbėgo į kiemą, bet vos tik 
paėmė į rankas sietą, Lenora sušuko: 


Verši, verši, paklausyk — 
Jį po lauką pavaikyk! 


Tas ir nebegali paleisti iš rankų virvagalio. Veršis išrūko pro 
kiemo vartus, laksto kaip patrakęs ir šen, ir ten, o vyrukas - 
jam iš paskos. Galiausiai, kai patekėjo saulė, Lenora panaikino 
burtus, ir vos vilkdamas kojas, sudraskytais drabužiais, visas 
nusibraižęs, nusibalnojęs nosį, vyrukas išdūlino namo. 

Senajam karaliui labai rūpėjo kuo greičiau apvesdinti sūnų. 
Ferdinandas neprieštaravo. Be to, ir nuotaka buvo patenkintas, 
nes tėvas buvo jam išrinkęs turtingiausio ir galingiausio kaimy- 
no karaliaus dukterį. Tad neilgai trukus buvo iškeltos vestuvės. 

Kai vestuvininkai važiavo pro Lenoros trobelę, įlūžo jaunųjų 
karietos dugnas. Visi puolė taisyti, bet kad ir ką darė, niekas 
nepadėjo - dugnas nesilaiko, ir tiek. 

Galų gale pirmasis tarnas pasakė žinąs vieną tokį daiktą, 
kuris esąs stiprus ir tikrai laikysiąs — tai trobelės, prie kurios 
jie stovį, laukujės durys. Ką gi, reikia pabandyti. Taigi nuėjo ir 
paklausė jaunąją moterį, ar ji atiduotų duris. 

— Mielai, - atsakė toji, - jeigu tik pakviesite mane į vestu- 
vių puotą! 

O kodėl gi ne - prašom, prašom. Taigi durys buvo iškeltos iš 
vyrių ir įdėtos karieton vietoj dugno. Ir tiko jos kaip čia buvu- 
sios - tik sėsk ir važiuok. Tačiau vestuvininkai atvažiavo į baž- 
nyčią labai pavėlavę ir neberado kunigo - tas buvo jau išėjęs. 
Tad jungtuvės buvo atidėtos rytojui. 

Ruošdamasi eiti į pilį, Lenora paėmė pirmąją iš trijų kraiti- 
nių dėžučių, kurias jai buvo įdavusi motina, atidarė ir išsiėmė 
suknią. Toji buvo visa iš sidabro ir švytėjo kaip mėnulis. Ji ap- 
sivilko suknią ir šitaip pasipuošusi pasirodė prie vaišių stalo. 
Pamačiusi suknią, nuotaka užsidegė žūtbūt ją įsigyti. Gerai, 
Lenora atiduosianti suknią, bet norinti už tai vieną naktį su 
jaunikiu pabūti. 


Ką darys nuotaka, sutiko. Tačiau vakare įmaišė Ferdinan 
dui į gėrimą migdomųjų miltelių, ir kai Lenorą pas jį įleido 
jis miegojo kaip užmuštas, ir jokiais prašymais ir maldavimai: 
negalėjai jo prižadinti. 

Kitą dieną vestuvininkai vėl važiuoja į bažnyčią. Tačiau 
prie Lenoros trobelės ima ir sulūžta jaunųjų karietos grąžu 
las. Bando šiaip, bando taip taisyti, deda šį, deda tą - nieka: 
nelaiko, ir tiek. Tada antrasis tarnas ir sako: jis žinąs vien: 
daiktą, kuris tikrai stipriai laikysiąs - tai žarsteklis iš trobe 
lės, prieš kurią dabar jie stovį. Lenora mielai sutiko atiduo 
ti ir žarsteklį, jeigu tik pakviesią ją į vestuves. Taigi grąžu 
lo vieton buvo įdėtas žarsteklis - taip jaunieji ir nuvažiavo 
į bažnyčią. Tačiau ir vėl pavėlavo - kunigas nesulaukdama: 
pritrūko kantrybės ir išėjo, tad nori nenori teko jungtuve: 
atidėti kitai dienai. 

Tą vakarą Lenora atėjo į vestuvių puotą su suknia, kuri buvc 
iš gryno aukso gijų ir švytėjo kaip saulė. Ją buvo išsiėmusi i: 
antrosios dėžutės. Ir kai jaunoji pamatė šitokią suknią, tuo 
pristojo prie Lenoros ir tol nedavė ramybės, kol toji perleidc 
tą suknią jai. Tačiau Lenora duodama išsilygo, kad galės dai 
vieną naktį išbūti pas jaunąjį. 

Bet ir šį kartą nieko negelbėjo visos jos aimanos ir dejonės 
visi maldavimai ir ašaros - nuo miltelių, įbertų į gėrimą, Ferdi- 
nandas miegojo kaip užmuštas ir jinai jo neprižadino. 

Kitą dieną vestuvininkai vėl leidosi į kelionę. Tačiau prie Le- 
noros trobelės sustojo jaunųjų arkliai, ir karieta nė iš vietos 
Arklius iškinkė ir pakinkė kitus: ketvertą, šešetą, aštuonetą 
bet vis tiek karieta nepajudėjo nė per sprindį. Tada trečiasis 
tarnas pasakė, jog karietos nepajėgs pajudinti iš vietos joks ki: 
tas gyvulys, tik šios trobelės savininkės veršis. 


Lenora mielai sutiko duoti veršį ir vėl buvo pakviesta į ves- 
tuvių puotą. 

Tačiau kai jaunųjų karieta, traukiama veršio, galų gale pri- 
važiavo prie bažnyčios, kunigas, netekęs kantrybės, ir šį kartą 
jau buvo išėjęs, tad jungtuvės neįvyko ir tą dieną. 

Tą vakarą Lenora atidarė trečią dėžutę ir išsitraukė suknią, 
išaustą iš tamsaus kaip naktis šilko ir viena lite nusagstytą 
deimantais. Tie deimantai blizgėjo ir spindėjo kaip žvaigždės 
dangaus skliaute. Kai Lenora įėjo į salę, jaunoji nieko daugiau 
nebematė, tik tą gražią suknią, ir tol neatstojo nuo Lenoros, 
kol toji sutiko ją perleisti, bet su ta pačia sąlyga. 

Tačiau karalaičio tarnas, anas dvi naktis girdėjęs tos gražios 
jaunos moters dejones, papasakojo viską savo ponui, tad šį 
vakarą Ferdinandas išliejo gėrimą žemėn ir kai į kambarį įėjo 
Lenora, nė negalvojo apie miegą. 

Staiga jam lyg valkius nuo akių nukrito - jis atpažino Lenorą. 

— O! - sušuko. - Kaip aš galėjau tave pamiršti, juk tu išgel- 
bėjai man gyvybę, pabėgai su manim, paskui tiek ilgai laukei 
manęs! Laimė, dar ne per vėlu! Jungtuvės dar neįvyko! Rytoj 
pat išsiųsiu savo nuotaką atgal pas tėvus ir kiek reikės, tiek 
sumokėsiu netesybų, kad tik tave atgaučiau! 

— Deja, jau per vėlu! - liūdnai tarė Lenora. - Jeigu tu galėjai 
mane pamiršti, tai ir aš nenoriu daugiau tavęs pažinti! Mūsų 
sidabro pilis dabar kabo tarp dangaus ir žemės, ten aš ir iške- 
liauju! O tu važiuok sau kuo ramiausiai su savo nuotaka į baž- 
nyčią, daugiau niekas kelyje jūsų nebesulaikys! Tačiau manęs 
tu jau niekad neberegėsi! 

Pasakė ir sulig tais žodžiais pradingo. 

Tačiau Ferdinandas per daug nenusiminė. Jau kitą rytą iš- 
siuntė savo nuotaką atgal pas tėvus ir susiruošė į kelionę. 


Senasis karalius ir prašė, ir maldavo - bet veltui! Karalai- 
tis pasakė, kad susigrąžins savo Lenorą, nors dėl to reikėtų ir 
galvą padėti, ir kaip kirviu nukirto. Jis nepasiėmė nei žirgo, 
nei tarno, pėsčias ir vienui vienas išsiruošė ieškoti pilies tarp 
dangaus ir žemės. 

Visą dieną jis keliavo, o vakare priėjo plačią dykrą. Ten išgir- 
do kažką galingais balsais rėkaujant ir pamatė, kaip du kerėp- 
los milžinai vienas kitą tvatina. 

- Ei, jūs, - šaukia jis jiems - ar negalite gražiuoju gyventi? 

— O, mes mušamės jau visas šimtas metų! - atsakė tie. 

— Ir ko gi? - klausia jis. 

— Dėl šitų batų! - atsakė tuodu. 

Ferdinandas pamatė žemėje gulint porą senų, nunešiotų 
batų ir jį suėmė juokas. 

— Na čia dabar, rado dėl ko peštis! 

— Nesišaipyk, mažyli! - sako milžinai. - Tie batai yra mūsų 
tėvo, ir dar ne bet kokie. Kas juos apsiauna, tas su kiekvienu 
žingsniu septynias mylias nužengia. 

— Na, jeigu taip, tai aš išspręsiu jūsų ginčą, kad jums nereikė- 
tų muštis dar šimtą metų. Matote antai tą uolą? Nubėkite iki 
jos ir atgal, katras pirmas čia atbėgs, to ir bus batai. 

Broliai milžinai sutiko ir kad pasileis bėgti, net žemė dreba, 
lyg per dykrą šuoliuotų arklių goniava. 

Tačiau Ferdinandas ne pirštu penimas - tuoj šmūkšt savo 
batus nuo kojų, įsistojo į septynmylius, žengė žingsnį - milži- 
nai ir liko it muse kande. 

Na, žinote, dabar tai bent buvo ėjimas! Laukai ir miškai, kai- 
mai ir miestai švilpte švilpė Ferdinandui pro šalį. 

Kitos dienos vakarą jis vėl atsidūrė prie plačios dykros ir 
pamatė du milžinus, tuodu irgi taip tvatinosi, kad net kaulai 
braškėjo. 


— Ei, jūs, - sušuko Ferdinandas, - ko jūs čia mušatės? 

— Nepasidalijam apsiausto! - atsakė tuodu ir parodė drabu- 
žį, gulintį čia pat ant žemės. 

— Ir dėl šitokio skarmalo verta muštis! - nusijuokė jis. - Juk 
jis taip kandžių sukapotas, kad vos besilaiko! 

— Mes mušamės jau šimtas metų, mažyli tu, ir nėra čia ko 
šaipytis, nes tas apsiaustas yra mūsų tėvo; kas jį apsivelka, tas 
pasidaro nematomas. 

— Na, jei taip, tai kitas reikalas. Tada aš pasistengsiu išspręs- 
ti jūsų ginčą ir judu sutaikyti, kol kandys dar nesukapojo ap- 
siausto ligi paskutinio siūlelio. Matote antai tą ąžuolą? Nubė- 
kit ten ir atgal, katras pirmas atbėgs, to ir bus apsiaustas. 

Broliai milžinai apsidžiaugė, kad pagaliau baigsis jų kivirčas, 
ir pasileido bėgti. Bet vos tik atsuko karalaičiui nugarą, tas tuoj 
švyst užsimetė apsiaustą ir dingo jiems iš akių. 

Vėl ėjo jis ir ėjo, per kalnus ir slėnius, per laukus ir miškus, ir 
galų gale priėjo jūrą. Čia, žinoma, septynmyliai batai jau nieko 
negalėjo padėti, tad ėmė dairytis laivo, kad perplukdytų per 
tuos vandenis. Ir staiga girdi - baisus triukšmas. 

Pasirodo, čia irgi du milžinai jau šimtas metų besiginčiją dėl 
tėvo palikimo. O tas palikimas viso labo tik senas palaikis odi- 
nis balnas, bet ne šiaip sau balnas, o ypatingas: kas ant jo atsi- 
sėda, tą jis ir skraidina oru. 

Ir šį ginčą Ferdinandas išsprendė savaip. Surengė susipešu- 
sių brolių lenktynes, ir kol jie pirmyn ir atgal sulakstė, jis jau 
seniai buvo nuskriejęs oru ant balno. 

Skrido jis, skrido, kol galų gale niekur nebeliko žmogaus 
pėdsako. Tik tolumoj pamatė vienišą trobelę, ten nusileido 
žemėn ir pasibeldė į duris. Išėjo sena senučiukė ir nustebusi 
paklausė: 


— Iš kur tu čia atsiradai, keleivi, ir kur eini? Aš esu sena kaip 
pasaulis, bet per visą gyvenimą dar nė vienas žmogus nėra pri- 
siglaudęs mano trobelėje. 

Ferdinandas pasipasakojo jai, kad ieškąs savo dingusios pa- 
čios, kuri dabar gyvenanti sidabro pilyje tarp dangaus ir žemės. 

Išklausiusi pasakojimą, senutė jo pagailėjo ir sako: 

— Palauk čia, kol sugrįš mano sūnus, mėnulis. Jis nušviečia 
naktį kiekvieną užkampį tarp dangaus ir žemės, jis tikriausiai 
galės parodyti tau kelią į sidabro pilį. 

Karalaitis palaukė, kol danguje sužibo aušrinė ir užbaigęs 
savo naktinį darbą sugrįžo namo mėnulis. Deja, jis nieko ne- 
galėjo jaunikaičiui padėti, nes sidabro pilies niekados dar ne- 
buvo matęs. 

Užtat davė jam gerą patarimą. 

— Nueik pas mano seserį, saulę, - tarė jis, - jos akys daug 
skvarbesnės negu mano, ji nušviečia dieną kiekvieną užkam- 
pį tarp dangaus ir žemės. Ji dažnai pastebi tai, ko nepagauna 
mano žvilgsnis. 

Tad Ferdinandas sėdo į savo balną ir skrido skrido, visą 
mielą dienelę, ko! pagaliau, vakarop, rado saulės namus. Pa- 
sibeldė į duris. Atidarė sena sena moterėlė, juodo veido ir 
juodomis rankomis. Tai buvo saulės močia, pajuodusi nuo 
amžino karščio. 

— Iš kur tu čia atsiradai, keleivi, - paklausė ji, - ir kur eini? 
Aš esu sena kaip pasaulis, tačiau dar nė karto žmogus nėra pa- 
sibeldęs į mano duris. 

Ferdinandas ir jai pasipasakojo savo bėdą. Senutei jo pagai- 
lo, ji ir sako: 

— Luktelėk valandėlę. Netrukus sugrįš mano duktė, saulė, ji 
tikriausiai galės parodyti tau kelią į sidabro pilį. 

Palaukė, kol danguje sužibo vakarė žvaigždė ir saulė užbaigė 
savo dienos darbą. Tačiau ir saulė negalėjo jam pasakyti, kur 
rasti sidabro pilį. 

— Žinau aš tau tik vieną patarimą, - tarė ji, - nueik pas mūsų 
kaimyną vėją. Kur neprasismelkia nei saulės, nei mėnulio spin- 
duliai, ten pralenda vėjas ir išpusto visus užkaborius ir plyšius. 
Jeigu ir jis nežinos kelio į sidabro pilį, tada jau ieškok neieško- 
jęs - nieko nelaimėsi. 

Tad Ferdinandas vėl sėdo į savo balną ir skrido skrido kiaurą 
naktį ir visą kitą dieną, kol galų gale pamatė vėjo trobelę. 

Duris atidarė sena sena moteriškė, stora kaip statinė. Tai 
buvo vėjo močia, išsipūtusi nuo oro. 

— Iš kur tu čia atsiradai, keleivi, ir kur eini? - paklausė ji. — 
Aš esu sena kaip pasaulis, tačiau per visą amžių dar nė vienas 
žmogus nėra pasibeldęs į mano duris. 

Išklausiusi jo bėdą, senutė maloniai atsakė: 

— Tu gerai pataikei! Mano sūnus, vėjas, tuojau parlėks 
namo. 

Ferdinandas įėjo į trobelę ir laukia. Tačiau valanda slenka po 
valandos, o vėjo kaip nėra, taip nėra. 

— Kažin kur jis taip ilgai užsibuvo? —- stebisi vėjo močia. — 
Taip vėlai dar niekada nėra parlėkęs! 

Galiausiai, jau buvo beveik vidurnaktis, lauke kad suūš, kad 
sušniokš, ir vėjas atlapojo trobelės duris. 

— Ak, mielas vėjau, - prašneko Ferdinandas, - ar negalėtum 
man pasakyti... 

— Nieko negaliu tau pasakyti! - atkirto jam vėjas. - Turiu 
pirma nuryti kokį kąsnį! Visai nusivariau nuo koto! 

Močia greitai įpylė jam sriubos, ir jis puolė ją srėbti kaip nuo 
bado sieto nutrūkes. 


— Taip, - tarė išsrėbęs sriubą ir atsilošė kėdėje, - tai bent 
darbelio šiandien turėjau. Buvau prie sidabro pilies, kuri kabo 
tarp dangaus ir žemės. Džiovinau ten skalbinius. Rytoj vėl tu- 
riu ten būti, mat rengiamos didelės vestuvės, o skalbiniai dar 
neišdžiovinti. 

— O! - nudžiuges sušuko Ferdinandas. - Kaip tik ten aš ir 
noriu patekti. Paimk ir mane drauge, mielas vėjau! 

— Negaliu, - atsakė vėjas, - su tavim per ilgai užtruks ke- 
lionė! 

Bet Ferdinandas taip karštai prašė, maldavo, kad galų gale 
vėjas sumurmėjo: 

— Na gerai. Pažiūrėsim! 

Tačiau kitą rytą vėjas ėmė ir pramigo - kur nepramigs po 
šitokio darbymečio! Ir kai pamatė, kad saulė jau aukštai dan- 
guje, pasakė: 

— Neturiu laiko. Reikia skubėti. Negaliu su tavim tąsytis! 

— Tau ir nereikės su manim tąsytis, mielas vėjau, tik palauk, 
kol apsiausiu savo batus, tada jau lėksiu šalia tavęs ir lėksiu! 

— Pabandyk, jei taip nori, - burbtelėjo vėjas jau švilpdamas iš 
namų, - pamatysi, tuoj pat atsiliksi! 

Bet kaip jis nustebo, kai Ferdinandas, kad ir kaip greitai la- 
kinamas, visą laiką laikėsi jam prie šalies. 

— Po šimts, - tarė vėjas, - dar niekas su manim nėra suspė- 
jęs, tu būsi pirmasis! 

Skriejo skriejo, tik staiga viskas aplinkui švito nušvito. 

— Kas gi čia dabar? - klausia Ferdinandas. 

— Sidabro pilis! - atsakė vėjas. - Kabo virš debesų. Reikės tau 
liktis apačioje! 

Tačiau Ferdinandas greitai sėdo į savo balną ir ėmė kilti kar- 
tu su vėju. Kilo tiesiai aukštyn, grynu oru ir per debesis. 


Kai juodu atlėkė į sidabro pilį, skalbiniai dar tebekabėjo iš- 
džiaustyti. Vėjas tik pūstelėjo į juos, ir balti sijonai suplazdėjo su- 
pleveno ant virvutės. Ferdinandas tuo tarpu nusėdo nuo balno, 
nusiavė batus, užsimetė apsiaustą ir nematomas įžengė į pilį. 

Lenorą jis rado virtuvėje, beraikančią duoną, ir kai tik ji pa- 
dėjo ant lėkštės riekę, jis tuoj kapt ją ir suvalgė, nes buvo drū- 
čiai išalkęs. 

— Vaje, - nustebo Lenora, - kurgi dingo duona? Aš gi ją čia 
padėjau, tikrai žinau! 

Atriekė kitą riekę, bet ir toji bemat pradingo. Dabar ji supra- 
to, kad čia kažkas yra, ir tarė: 


Tas, kurio čia nematau, 
Pasirodo lai tuojau! 


Staiga apsiaustas nukrito Ferdinandui nuo pečių, ir štai sto- 
vi jis priešais ją ir juokiasi. 

— Ak, tai čia tu! - sušuko Lenora. 

— Taip, mieloji, aš! - atsakė jis. - Ieškojau tavęs po visą pa- 
saulį. Buvau nusigavęs iki mėnulio ir saulės, paskui atlėkiau 
su vėju čionai pas tave. Ir dabar niekas mūsų daugiau nebe- 
išskirs! 

— Tai vis dėlto tu likai man ištikimas? - paklausė ji. - Ir nie- 
kados daugiau manęs nebeužmirši? 

— Niekados, kol būsiu gyvas! - atsakė jis. 

— Jei taip, - tarė ji, - tai ir aš tavęs neapleisiu. Beje, dabar jau 
esu susižadėjusi su kitu jaunikiu, ir šiandien turėjo būti mūsų 
vestuvės, bet tu atvykai dar pačiu laiku. Pažiūrėsiu, kaip čia 
gražumu man jo atsikratyti. 

Jie nuėjo prie didžiosios salės, kur puotavo vestuvininkai. 
Ferdinandas sustojo prie durų, o Lenora žengė vidun ir tarė: 


— Aš turiu vieną klausimą ir labai norėčiau išgirsti jūsų at- 
sakymą. Buvau pametusi vienos brangios savo spintos raktą. 
Liepiau padirbti naują, bet dabar štai ėmė ir atsirado senasis — 
katruo iš jų man dabar spintą rakinti? 

— Žinoma, senuoju! - sušuko jaunikis. 

— Šiais žodžiais tu pats ištarei sau nuosprendį! - pasakė Le- 
nora. - Mat atsirado Ferdinandas, žmogus, su kuriuo aš seniai 
esu suvesdinta, žmogus, su kuriuo drauge patyriau tiek vargų 
ir pavojų. Manęs ieškodamas, jis apkeliavo visą žemę, klausi- 
nėjo kelio mėnulį, saulę ir vėją ir štai pagaliau mane surado! 

Jaunikis nori nenori turėjo pripažinti, kad Lenora jau nebe 
jo, ir dar tą pačią valandą išvyko iš pilies. 

O Ferdinandas su Lenora antrą kartą atšventė vestuves. 
Tose vestuvėse ir aš buvau. Šokome salėje su popieriaus grin- 
dimis. Aš buvau kiek įmetęs, tai šokdamas treptelėjau koja, 
grindys triokšt įlūžo, ir šmūkštelėjau pro skylę. Kritau kri- 
tau, ir jeigu ne voras, paspendęs savo tinklą, būčiau užsimu- 
šęs, tačiau voratinklis atlaikė visą smūgį, ir aš kuo gražiausiai 
nusileidau ant žemės. 

Tačiau pataikiau nukristi tarp kareivių, kurie kaip tik šau- 
dė iš didžiųjų patrankų. Ir lyg tyčia tuo metu jiems pasibaigė 
sviediniai, todėl, pamatę mane gulintį, pastvėrė ir įgrūdo į pa- 
trankos vamzdį. O paskui kad šaus - aš ir išlėkiau iš vamzdžio. 
Lėkiau lėkiau ir atlėkiau kaip tik į šį kambarį ant šitos kėdės, 
kur dabar ir sėdžiu. 

Netikite? 

Manote, kad čia jums nebūtus dalykus pasakoju? 

Na kąjūs! Jeigu aš nebūčiau šokęs tose vestuvėse, kaipgi bū- 
čiau jums papasakojęs šią pasaką — iš kurgi, po galais, būčiau 


viską žinojęs? 

DU BROLIAI MĖSININKAI PRAGARE 


ITĄ KARTĄ GYVENO kaime du broliai. Abu jie 
buvo mėsininkai. Vienas turėjo nuosavą skerdyk- 

lą, iš kurios gaudavo didelę naudą, o kitas buvo 
paskutinis vargšas, neturėjo iš ko pats prasikurti, tad padėda- 
vo broliui, tačiau tas labai menkai jam už tai atsilygindavo. 

Vieną dieną turtingasis brolis vėl priskerdė daugybę gyvulių, 
ir vargšas nuo aušros lig sutemos lenkė jam nugarą, tačiau už 
visą triūsą gavo tik vieną vienintelę dešrą. 

— Duok man dar nors kokį dešrigaliuką, - prašė jis, - juk ši- 
tiek prakaito šiandien išliejau! 

— Še, imk, — atrėžė turtingasis brolis ir numetė jam po kojų 
dešrigalį, - ir nešdinkis su juo velniop! 

Vargšas, nė pusės žodžio netaręs, pasilenkė, pasiėmė dešri- 
galį ir nuėjo namo. Parėjęs atsigulė ir gerai išsimiegojo - taip 
miega tik tas, kas kiaurą dieną dirbo iš peties, - o kitą rytą 
įsikišo į krepšį abu dešrigalius, vieną - kelionei, kitą - velniui 
lauktuvių, ir išėjo į pragarą. 

— Na čia dabar, - nustebo velnio bobutė, pro langą pamačiu- 
si jį ateinant. - Aš esu sena kaip piktybė, tačiau mano akys dar 
nėra regėjusios, kad žmogus ateitų pas mus savo noru! 

— Ak močiute! - atsakė jis. - Savo noru tikrai nebūčiau leidę- 
sis į tokį sunkų kelią! Čia atsiuntė mane brolis ir liepė atnešti 
šitą dešrą. 

Sulig tais žodžiais išsitraukė iš krepšio dešrigalį ir padavė 
pro langą velnio bobutei. 

Senė gražiai padėkojo ir sako: 

— Tad užeik į vidų, pailsėsi! Mano sūnų nėra namie - išvažia- 
vo į girią malkų. 


— Ačiū tau, močiute, - atsakė mėsininkas, - pas tave galėsiu 
bent trupučiuką sušilti, nes čia, lauke, velniškai šalta. Ir jeigu lei- 
si, pasikepinsiu dešros gabaliuką, kurį dar nulykinau iš kelionės. 

Be baimės įėjo vidun, ir velnio bobutė, atsinešusi keptuvę, 
iškepė abu dešrigalius - dešra gražiai paskrudo, parusvėjo, 
kaip ir turi būti. Tada susėdo abu ir ėmė šveisti, o kai pavalgė, 
senė nusišluostė uodega nuo burnos taukus ir sako: 

— Jau nebeatmenu, kada taip skaniai buvau valgiusi! 

Tuo metu pasigirdo didelis triukšmas. Dar už durų velniai 
pagavo šaukti: 

- Šen valgyti! Šen valgyti! O, kokia baisi kankynė tas alkis! 

— Mano sūnūs pargrįžo, - tarė senė. - Slėpkis greitai po 
mano lova, aš jau ką nors sugalvosiu, kad jie tavęs nerastų! 

Vos tik mėsininkas palindo po lova, tuoj pro duris sugužėjo 
velniai. Ir kad ims uostinėti, kad ims šniukštinėti orą. 

— Čia kvepia žmogiena! - sako. 

Bet senė užkalbėjo jiems dantis. 

— Taip, - sako ji, - buvo čia užklydęs kažkoks žmogus, tik, 
gaila, paspruko jis man. Et, bala jo nematė, eikšekit, aš išviriau 
jums skanią vakarienę! 

Ir pastatė ant stalo garuojantį puodą. Velniai bemat užmiršo 
žmogieną, prisikirto ligi soties ir sugulė miegoti. 

Kai kitą rytą sūnūs vėl išsidangino į girią, velnio bobutė iš- 
krapštė mėsininką iš palovio ir sako: 

— Na, dabar gali sau ramiai keliauti namo! O kad buvai toks 
geras ir atnešei man dovaną, duodu tau plauką, šiąnakt jis iš- 
krito iš uodegos vienam mano sūnui; tik žiūrėk, nepamesk - 
nesigailėsi. 

— Duok, dieve, tau sveikatos, močiute! - nuoširdžiai palinkė- 
jo jai mėsininkas, įsikišo plauką į krepšį ir iškeliavo. 


Tačiau krepšys beeinant vis sunkėjo ir sunkėjo, mėsininkas 
vos ne vos partempė jį namo, o kai atidarė ir išėmė plauką, žiū- 
ri - tas pavirtęs grynu auksu ir storas storas, kaip šienkartė. 

Taip vargšas mėsininkas ir praturtėjo - pasidarė daug tur- 
tingesnis už savo brolį: dabar pats pirko ir skerdė gyvulius i: 
laikė visą būrį pameistrių ir mokinių. 

Kai turtingasis mėsininkas sužinojo, kokia laimė nusišypso- 
jo skurdeivai broliui, jį ėmė graužti pavydas. „Negi aš sėdėsiu 
rankas sudėjęs ir žiūrėsiu, kaip tas plikšis daro man gėdą? Eis 
ir jis pas velnio bobutę ir įsigis dar didesnį turtą. 

Kaip tarė, taip padarė. Pasiėmė ilgą ilgą dešrą, kuri net du 
kartus apteko jam aplink pilvą, įsikišo į krepšį ir iškeliavo | 
pragarą. Našta sunkiai slėgė, ir jis labai pamažu kasėsi į priekį, 
tačiau kitos dienos vakare priėjo pragaro vartus. 

Velnio bobutė ir šį kartą žiūrėjo pro langą, tačiau mėsinin- 
kas neleido jai nė prasižioti, pats pirmas, net nepasisveiki- 
nes, suriko: 

— Ką gi tu čia veiki, sena ragana? 

— Laukiu tavo dešros - duok šen! 

— Ne tavo išklibusiems dantims ji ragauti! Atnešiau ją vel- 
niams, noriu ir aš gauti auksinę šienkartę! 

— Na gerai, eik į vidų, palauksi, jie turėtų greit grįžti! 

Mėsininkas įėjo vidun ir atsisėdo ant kėdės už durų. Tikrai, 
nepraėjo nė pusvalandžio, ir pasigirdo baisus triukšmas, vel- 
niai jau už durų pagavo šaukti: 

- Šen valgyti! Šen valgyti! O, kokia kankynė tas alkis! 

Bet vos tik jie sugužėjo į trobą, tuoj pajuto žmogaus kvapą 
ir ėmė rėkti: 

- Čia kvepia žmogiena! 

— Taip, kepsnys už durų! - parodė velnio bobutė. 


Peralkę velniai puolė prie mėsininko ir sudraskė į gabalėlius. 

Taigi buvęs paskutinis vargšas, o dabar pralobęs mėsinin- 
kas paveldėjo dar ir savo gobšuolio brolio turtą, tačiau liko 
toks pat geraširdis, dosnus ir ne vienam žmogui padėjo iš- 
bristi iš vargo. 


< 


O AR NEGALĖJOT?.. 


RIEŠ DAUG METŲ viename sodžiuje gyveno lau- 
kininkas, plikas kaip tilvikas. Turėjo jis vos kele- 


tą margų prastos dirbamos žemės ir pievą pamiš- 
kėj. Bet toji buvo tokia pažliugusi ir ūksminga, kad žolė ten 
menkai težėlė. Ir nors abu su pačia plūkdavosi nuo ankstaus 
ryto ligi vėlaus vakaro, net ir geriausiais metais vos ne vos galą 
su galu suvesdavo. 

Bet kai vienais metais ištiko nederlius - neužderėjo javai, ne- 
užaugo žolė, - tų vargšų ištekliai pasibaigė jau apie pusiaužiemį, 
ir kai dienos pradėjo eiti ilgyn, jie jau nebeturėjo ko į burną dėti. 

Todėl vieną rytą pati ir sako vyrui: 

— Tėvai, vakar sukepiau paskutinius miltus ir papjoviau pasku- 
tinę vištą, aruode nebėra nei miežių, nei avižų - nė grūdelio! 

— Nieko nebus, - liūdnai atsakė vyras, - reikės vesti karvę 
į turgų. Liesa ji, ką ir sakyti, šonkaulius gali suskaičiuoti, bet 
šiek tiek pinigų vis gausim, bent vieną kitą mėnesį turėsim už 
ką nusipirkti miltų duonai. 

O kad buvo kaip tik turgaus diena, tai užrišo karvei ant kak- 
lo sietą ir išsivedė. 

Pasitaikė eiti per didelį apsnigtą mišką. Buvo giedras rytas, 
danguje nė debesėlio, snaigių žvaigždutėse žaidė pirmieji sau- 
lės spinduliai. Tačiau laukininkas nė matyti nematė žiemos 
miško grožybės, nes širdį jam slėgė rūpestis. Kas bus, jeigu 
savo varganą gyvulį teks atiduoti pusvelčiui ir pinigų užteks 
tik kelioms savaitėms? O jeigu išvis neatsiras pirkėjo? 

Jis dūlino beveik nepakeldamas akių nuo žemės, tik žiūrėjo, 
kad karvė ramiai dzimbintų iš paskos ir nepataikytų koja į ko- 
kią klastingą duobę. 


Todėl ne juokais išsigando, kai staiga jo ausis išgirdo laibą 
balselį: 

— Kur keliauji, drauguži, tokį ankstų rytą? 

Laukininkas grįžt atgal ir mato - už trijų žingsnių sėdi ant 
kelmo žmogeliukas, ne ką didesnis už sprindį. Su ryškiai žalia 
liemene ir tokiomis pat kelnėmis, su smailia žalia kepurėle ant 
galvos, sėdi užsimetęs koją ant kojos ir varsto jį skvarbiomis 
tamsiomis akimis. 

Laukininkui nei šis, nei tas nuo tų jo žvilgsnių - verčiau jau 
eis ir praeis pro šalį nieko neatsakęs ir nesustojęs, bet ir vėl 
bėda - karvė stabt ir stovi kaip įbesta, jis ir šiaip timpt, ir taip 
timpt - toji nė iš vietos. 

Laukininkui prakaitas išmušė kaktą, nors lauke spaudė 
šaltukas. 

— Einu į turgų, - sako jis pagaliau - ką nors juk reikia sakyti. 
Ir sustojęs prie karvės tapšnoja jai per kaklą, ragindamas eiti. 

— Nori parduoti karvę? - klausia žmogeliukas ir kai lauki- 
ninkas linkteli galvą, tuoj pat pasiūlo: - Tai atiduok ją man! 
Nesigailėsi! 

— O ką tu man už tai duosi? - klausia laukininkas, jau šiek 
tiek padrąsėjęs. 

Žmogeliukas kyšt ranką už nugaros ir ištraukė butelį, beveik 
tokio pat didumo kaip ir jis pats. Butelis buvo tamsaus žalio 
stiklo, šiaip, rodos, nieko ypatinga, paprastas vyno butelis, ir 
tiek, tačiau laukininkas, žinoma, tokio niekada nebuvo turėjęs 
ant savo stalo. Todėl nė pats nepajuto, kaip butelis atsidūrė jo 
rankose, - labai jau rūpėjo pažiūrėti, kas ten jo viduje. Žmoge- 
liukas mielai perleido butelį ir sušuko: 

— Tai sutarta! - ir iškart už sieto, o tas išsigandusiam lauki- 
ninkui net iš rankų iškrito. 

— Sutarta? - išstenėjo laukininkas. - Kaip sutarta? Butelis 
juk tuščias! 

Ir jau grąžins žmogeliukui butelį, atsiims karvę, tik žiūri — 
žmogeliukas su visa karve tartum skardžiai žemę prasmego. 

Šoko ieškoti sniege pėdsakų, bet ieškok neieškojęs - niekur 
nė ženklo. Ėmė šaukti, rėkti, bet veltui - jokio atsako. 

Galų gale patraukė namo buteliu nešinas - neramia širdimi, 
bet, šiaip ar taip, puoselėdamas šiokią tokią vilties kibirkštėlę. 

Pati baisiausiai nustebo pamačiusi, kad vyras taip greitai 
namo sugrįžo. 

— Taip greitai pardavei gyvulį? - paklausė nudžiugusi, nes 
ir jinai širdyje netikėjo, kad pasiseks iškišti karvę. - Ir kiek tu 
už ją gavai? 

Vyras nieko neatsakė - tylėdamas padavė pačiai butelį. 

— Kaip? - nustebo pati. - O kur pinigai? Negavai nė pusės 
guldeno? Už karvę nieko daugiau, tik butelį? - Pati vos never- 
kė. - Dabar mums nieko kito nelieka, tik atsigulti ir numirti. 

Ji pakreipė butelį - pažiūrės, kas yra viduje. 

— O, būtume gavę bent kartą sočiai pavalgyti! - sudejavo 
ji. - Kad ir plikos sorų košės. 

Ir vos tik ji ištarė tuos žodžius, žiūri - ant stalo garuoja du- 
buo sorų košės. 

— Tėvai! - šaukia ji. - Kas čia per butelis? 

Ir vyras papasakojo apie keistą savo sandėrį. 

Staiga iš vargšų namų dingo pradingo visas skurdas. Mat jie 
suprato, kad užtenka tik palenkti butelį - ir valgyk sau į svei- 
katą. Ir ne tik sorų košės mokėjo tas neprilygstamas butelis 
ant stalo parūpinti, ne tik duonos ir sūrio, kumpio ir dešros, 
bet ir keptų viščiukų, žąsies kepenėlių pašteto, troškintos žvė- 
rienos, tortų su migdolais ir marcipanu, persikų, vynuogių, 

abrikosų - žodžiu, visokių gardumynų, kokių šitie vargšeliai 
ligi tol nė ragauti nebuvo ragavę, žinojo tik iš girdų. 

Tad ko ir stebėtis, kad dabar jiems prasidėjo gyvenimėlis! 
Apie tokį anksčiau jie nė svajoti nedrįso. Kvietėsi gimines ir 
kaimynus ir puotavo ūžė be galo. Svečius vaišino gardžiausiais 
valgiais. Užtekdavo kam nors tik panorėti, tarkim, kad ir praš- 
matniausio gardėsio, ir jo noras bemat būdavo patenkintas. 

Vyras gyrėsi, kad taip gardžiai kaip pas jį nepavalgysi net 
prie karaliaus stalo. 

Laukininkas su pačia manė, kad taip plačiai gyvens ligi am- 
žiaus galo. Jie buvo davę viens kitam žodį saugoti žaliojo bu- 
telio paslaptį kaip akies vyzdį. Niekam nevalia buvo įžengti į 
jų virtuvę, kur jie tarsi taisė savo svečiams valgius. Tačiau gan- 
das, kad jų namuose dedasi keisti dalykai, pasklido po platųjį 
pasaulį ir galų gale pasiekė karaliaus ausis. 

O to krašto karalius pats buvo didelis smaguris, jis nežino- 
jo didesnio malonumo, kaip sėdėti prie apkrauto stalo ir gar- 
džiuotis visokiausiais valgiais. Nei jam rūpėjo medžioklė, nei jį 
traukė kelionės, o krašto valdymo reikalus jis kuo mieliausiai 
perleisdavo kitiems. Daugiau tardavosi su savo virėjais negu 
su ministrais. Ir štai dabar jo krašte atsirado kažkoks lauki- 
ninkas, kuris giriasi galįs pavaišinti svečius geresniais valgiais 
negu pats karalius! Tad nėra ko stebėtis, kad karaliui pašoko 
pyktis, kai jis tą sužinojo. 

Jis tuoj pat liepė atvesti tą laukininką. 

— Tu gyreisi, - tarė jis, - jog tavo vaišės puikesnės negu kara- 
liaus! Įrodyk man tai! Šiandien su visais savo kaimynais tu valgy- 
si pas mane. O rytoj aš su visu savo dvaru pas tave. Ir jeigu paaiš- 
kės, kad tavo žodžiai nėra melas, aš padarysiu tave vyriausiuoju 
savo krašto virėju. Bet jeigu meluoji, liepsiu nukirsti tau galvą! 

Ir ką gi, pasirodė, kad laukininkas sakė teisybę! 

Karalius pats turėjo pripažinti, kad dar niekada nebuvo val- 
gęs tokių kvapnių sriubų, tokių gardžių padažų, tokių sultingų 
mėsų, tokių traškių kepinių, tokių gaivių kompotų, kaip prie 
paprasto laukininko stalo, net staltiese neuždengto. 

— Taip tai taip, - tarė jis, - bet čia kažkas įtartina! Tučtuo- 
jau parodyk man, kaip tu taisai tuos visus valgius, kuriuos 
sukrovei man ant stalo, jei neparodysi, gali atsisveikinti su 
šiuo pasauliu! 

Ir kas gi žmogeliui beliko daryti - turėjo atskleisti karaliui 
savo paslaptį. 

— Ak štai kas! - tarė karalius. - Jei taip, nėra ko skirti tave vy- 
riausiuoju virėju! Aš perku tavo butelį. Kiek už jį atidavei? Kar- 
vę? Na gerai, aš duodu tau dešimt talerių, galėsi už juos nusi- 
pirkti ne vieną, o dvi karves! Kad nesakytum, jog tave apsukau. 

Ką gi darys žmogelis, teko ir su tuo sandėriu nuolankiai 
susitaikyti, o žmona stovėjo šalimais, ir ašaros riedėjo jai 
skruostais. 

Reikia pasakyti, kad karalius įsigijo tą neprilygstamą butelį 
pačiu laiku, nes nuo tokio išlaidaus gyvenimo krašto reikalai 
buvo taip pašliję, kad ministrai nebežinojo, iš kur traukti pini- 
gų būtiniausioms išlaidoms. Bet kokia iš to nauda vargšui lau- 
kininkui, kad po kelių mėnesių pertraukos pagaliau vėl buvo 
išmokėtos algos mokytojams ir kad ligoninėse vėl atsirado 
vaistų ligoniams? 

Jokios naudos - jis turėjo dešimt talerių, bet jau nebemokė- 
jo šeimininkauti! 

Tiesa, karvę jis vėl nusipirko, tačiau kas nuo jos liko, bemat 
išslydo pro pirštus. Laukai buvo apleisti, o vien dilgėlėmis ir 
gilėmis gyvas nebūsi. 

Sukepusi paskutinius miltus, pati tarė vyrui: 

— Nieko nebus - reikia parduoti karvę. Be to, ir šerti nelabai 
kuo beturėsime, greit ji visai užtrūks. 

Vyras vėl išsiruošė su karve į turgų. 

Kai priėjo mišką, paukščiai čiulbėjo viens už kitą gražiau, ryto 
saulė žaidė medžių viršūnėse ir rašė tamsioje žemėje auksinius 
raštus. Tačiau žmogelis ir šį kartą nė matyti nematė pasaulio 
gražumo, nes širdį graužė apmaudas dėl patirtos neteisybės ir 
rūpestis dėl rytdienos. 

Jis taip buvo paskendęs savo mintyse, taip susirūpinęs savo 
likimu, kad net nematė, kas po kojomis dedasi. Tačiau kai priė- 
jo tą vietą, kur anąkart buvo susitikęs mažąjį žmogeliuką, stai- 
ga kniostelėjo iš savo minčių, išgirdęs ploną balselį: 

— Kur keliauji, drauguži, tokį ankstų rytą? 

Pakėlė galvą - tikrai, žmogeliukas vėl besėdįs ant to paties 
kelmo, koja ant kojos, smaili žalia kepurėlė siūbuoja vėjyje. 

Laukininko širdyje prabudo viltis. 

— Vedu parduoti karvę, - tarė jis ir pažvelgė į žmogeliuką 
tokiomis akimis, lyg klausdamas: „Gal pirksi?“ 

Ir iš tikrųjų, žmogeliukas tik kyšt ranką už nugaros, išraukė 
iš krūmo butelį, kaip du vandens lašai panašų į pirmąjį, ir duo- 
da jį laukininkui. 

Tas to tik ir laukė - tuoj už butelio ir šaukia: 

— (zerai, sutarta! 

Nelaukdamas atsakymo, metė karvės sietą ir nurūko, nė ne- 
atsigręždamas į savo gyvulį ir į žmogeliuką. 

Sužinojusi, kad vyras gavo kitą tokį pat butelį, žmona iš 
džiaugsmo puolė jam ant kaklo. Paskui išplėšė butelį jam iš 
rankų, palenkė, tarsi norėdama pažiūrėti, kas yra viduje, ir 
sušuko: 

— Sriubos ir kepsnio, kukulių ir troškintų slyvų! - mat per tą 
laiką buvo pasidariusi šiek tiek kuklesnė. 

Tačiau anei sriubos, anei kepsnio, nei kukulių, nei troškintų 
slyvų - tik kur buvę, kur nebuvę šast ir stovi priešais mirtinai 
išsigandusius žmonelius du baisingai aukšti bernai, ir vienas, 
ir kitas su smagiu brūkliu rankoje. Kad pagaus jie laukininką ir 
jo pačią velėti, kad pagaus mokyti: 

— O ar negalėjot su protu gyventi? Ar negalėjot apsieiti be 
tuščių pagyrų? Ar negalėjot tokios gausybės valgių paversti pi- 
nigais ir už juos nusipirkti porą sklypelių derlingos žemės? 

Šitaip jie atskaitė abiem smagų pamokslą ir žalzganomis 
mėlynėmis išrašė nugaras. Šauniai padirbėję, šmukšt, šmukšt 
vėl sulindo į butelį. 

Praėjo nemažai dienų, kol laukininkas su pačia atsigavo po 
išgąsčio ir gautos pylos. Užtat jie turėjo gražaus laiko viską ge- 
rai apgalvoti ir iš savo klaidų pasimokyti. 

Vieną dieną laukininkas vėl nuėjo pas karalių. 

— Jūsų didenybe, - tarė jis, - atnešiau jums antrą butelį! 
Norite? 

Karaliui širdis pašoko iš džiaugsmo. Antrą butelį! Įdomu, ko 
iš jo gautum? Gal aukso ir brangakmenių? Tačiau neparodė, 
kaip jam knieti kuo greičiau paimti į rankas tą brangenybę, tik 
lyg šiaip sau paklausė: 

— O kiekgi tas kainavo? 

— Ir šitą gavau mainais -už karvę, - atsakė žmogelis, - jeigu 
jūs man duotumėt dešimt talerių... 

Karalius apsidžiaugė ir šį kartą taip pigiai išsisukęs ir liepė 
išmokėti laukininkui pinigus. Paskui čiupo butelį, palenkė ir 
sumurmėjo: 

- Šimtą tūkstančių dukatų - ir safyrų, ir perlų... 


- 104 - 


Tačiau pasirodė ne auksas ir ne brangakmeniai, o du milži- 
niški bernai, ir kad ims jį tvatinti lazdomis, kad ims rėkti: 

— Ar negalėjai mažiau išlaidauti? Ar negalėjai žmoniškai elg- 
tis su savo pavaldiniais? Ar negalėjai sąžiningai atsilyginti tam 
vargo bitei? 

— Viską padarysiu! - aimanavo karalius. - Tik atstokit nuo 
manęs - viską padarysiu! 

Tačiau bernai dar gerai pašukavo jam kailį, gerai įkrėtė pro- 
to ir tik tada vėl sulindo į butelį. 

Dabar laukininkas gavo iš karaliaus tokią krūvą pinigų, kad 
prisipirko geros derlingos žemės ir pievų, padidino tvartą ir 
daržinę, įsigijo galvijų ir arklių. Dabar abu su pačia uoliai plu- 
šėjo dideliame savo ūkyje ir gerais metais nuimdavo tokį der- 
lių, kad galėjo šį tą atsidėti juodai dienai ir neatsakyti, jeigu 
kas išalkęs pasibelsdavo į duris. 

Tačiau ar tos pamokos karaliui taip pat išėjo į naudą, ar jis 
tapo sumanus ir teisingas savo krašto valdovas ir kur dingo tie 
du buteliai, - šito, beje, niekas nežino. 

LAIMĖ IR PROTAS 


IENĄ DIENĄ susitiko laimė ir protas. 
— Kam aš padedu, tam visada sekasi! - tarė 


* 


protas. 

— Tai dar kažin! - atsakė laimė. 

— Be manęs ir laimingiausias nieko nenuveiks 

— O be manęs ir protingiausiam nepadės jo protas! 

Taip jiems besiginčijant, pro šalį ėjo vaikinukas, vedinas 
dviem jaučiais. 

— Tas vaikinukas man patinka! - tarė protas. - Gal paban- 
dom, kas iš jo išeis? 

Gerai, laimė sutinka, o protas juk niekada nesnaudžia, visa- 
da nori būti pirmas - tik šmurkšt ir jau vaikinuko galvoj. 

Tas nusivarė savo jaučius į lauką ir aria. Bet kas čia jam šian- 
dien pasidarė! Anksčiau, būdavo, tik švilpiniuoja ir varo vagas 
kaip dievas davė, o dabar nė lūpų nesudeda, tik taiko, tik taiko 
atsidėjęs, kad vagos būtų tiesios ir gražios. 

Po kiek laiko pasižiūri, ką padaręs. 

— Po šimts pypkių! - pats negali savimi atsistebėti. - Kur tu 
rasi kitą tokį, kad šitaip tiesiai vagas išvarytų! Jeigu aš tą galiu, 
tai galiu ir daugiau! Ūkininkauti man per prasta! 

Ir, iškinkęs jaučius, parsivarė namo. 

— Kaip, Karlai, tu jau čia? - pasitiko jį motina. - Nejau suarei 
visą lauką, kad taip anksti parėjai namo? 

— Suarti nesuariau, mama. Bet išvariau keletą vagų, jos išėjo 
tokios gražios, tiesios, kad negreit atsiras žmogus, kuris man 
prilygtų. Jeigu aš tą sugebu, sugebėsiu ir kai ką geresnio. Žo- 
džiu, ūkininkauti man per prasta. Eisiu į miestą ir mokysiuos 
kokio amato. 

Tačiau motina buvo našlė ir vaikinukas vienintelis ramstis 
šiame dideliame ūkyje, kurį kada nors turės ir paveldėti. Kai ji 
išgirdo sūnų taip kalbant, jai užvirė kraujas. 

— Tu nori būti pranašesnis už savo tėvą? - sušuko ji. - Kas tau 
pripūtė į galvą tokių nesąmonių, nenaudėli tu? - Ir pliaukšt, 
pliaukšt, iš vienos, iš kitos rankos, apskaldė jam ausis. - Tuč- 
tuojau nešdinkis atgal, ir kad aš tavęs čia nematyčiau, kol ne- 
suarsi viso lauko, nesvarbu, kokios tos tavo vagos - tiesios ar 
kreivos! 

Na ką gi, Karlas sugrįžo į lauką ir arė ligi pat vakaro. Bet kai 
baigęs apžvelgė savo darbą ir vėl pamatė, kokios tiesios kaip 
stygos ir kokios dailios jo vagos, tada pagalvojo: „Kaip sau nori 
motina - sutinka ar nesutinka, ūkininkas aš nebūsiu! Eisiu į 
miestą ir mokysiuos amato . 

Tačiau per vakarienę jis nė žodžiu apie tai neužsiminė - bi- 
jojo tėvo gumbuotinės, kuri vis dar tebekabėjo ant sienos ir 
su kuria motina šventindavo jam kailį, kai jis išvesdavo ją iš 
kantrybės. Todėl geriau jos nepykinti. 

O kitą rytą susirišo į mazgelį drabužius ir, kol motina dar 
miegojo, spruko iš namų. 

Bėgo kiek tik kojos neša, kol pribėgo mišką. Bet ir ten nesu- 
stojo, ėjo ir ėjo nosies tiesumu tolyn. 

Tačiau miškas buvo didelis, ir praėjo trys dienos, kol jis pa- 
siekė kitą jo kraštą. 

Iš namų neturėjo pasiėmęs jokio maisto, o miške nieko kito 
nerasdavo, tik sudiržusių šaknų ir retkarčiais vieną kitą uogą, 
tad kai pagaliau trečios dienos pavakare atėjo į miestą, buvo 
vos gyvas iš bado. Ko nors nusipirkti taip pat negalėjo - ne- 
turėjo pinigų kišenėje, tad atsisėdo ant suolo priešais vienų 
namų duris ir spokso nusiminęs. 

Ir štai išeina iš namų žmogus su odine prijuoste. 

— Ei, sūnau, - sako jis, pamatęs vaikinuką, - kiurksai susi- 
traukęs tarsi kruša būtų išmušusi tavo vynuogyną! Ko gi taip 
nukabinai nosį? 

— Ak, pone, - sako Karlas, - aš pabėgau nuo motinos, nes esu 
per daug protingas būti ūkininku. Labai norėčiau išmokti ko- 
kio amato, tačiau nieko čia nepažįstu ir nežinau, kur kreiptis. 

— Nereikia tau toli eiti, - atsakė žmogus. - Aš esu auksaka- 
lys, ir man kaip tik trūksta išmanaus ir nagingo mokinio. O 
skaityti ir rašyti ar moki? Mat auksakalys turi tuos dalykus 
kaip ropę krimsti! 

— Mokyklos aš nesu lankęs. Bet jeigu man kas parodys, kaip 
tai daroma, bemat išmoksiu! 

Auksakaliui patiko guvus vaikinuko būdas. 

— Na tai eime, - tarė jis, - pažiūrėsim, kas iš tavęs išeis. 

Jis tuoj atidavė jį į mokytojo rankas, ir po mėnesio mokinys 
pralenkė savo mokytoją. 

Dabar auksakalys nuvedė vaikinuką į dirbtuvę ir pasakė vy- 
resniajam pameistriui: 

— Čia naujas mūsų mokinys, pasirūpink juo. 

— Mielai, - atsakė vyresnysis pameistrys. 

Bet vos tik meistras išėjo, pameistrys tuoj įbruko vaikinukui 
į rankas dvylekį ir sako: 

— Bėk greitai pas Kriugerį ir atnešk man bokalą alaus. 

Ir visą savaitę nieko daugiau jis ir negirdėjo - tik Karlai šen, 
Karlai ten, vienam pameistriui atnešk degtinės, kitam uosto- 
mosios tabokos, trečiam padaryk tą, ketvirtam aną, ir vaikinu- 
kas tik latatai ir latatai. 

Savaitės gale auksakalys klausia jį: 

— Na, sūnau, kaip patinka tau amatas? 

— Visai nepatinka! - atsakė Karlas. - Kiaurą dieną vejoja 
kaip šunelį, o aukso nė kruopelytės neduoda, ką jau ten auk- 
so - įrankio pačiupinėti negaunu. Verčiau būčiau namie likęs! 

Meistras nusijuokė ir sako: 

— Nieko nepadarysi, taip jau pasaulyje sutvarkyta! Kiau- 
ių neganes, ponu nebūsi! Manai, kad man jau pirmą savaitę 
meistras aukso patrenkė? Duos tau kas jį gadinti! 

— Tai leisk bent to paimti, kurį jūsų pameistriai lauk išmeta! 

Iš tų jo žodžių nusikvatojo visa dirbtuvė - apie kokį čia auk- 
są jis kalba? Tačiau meistras tarė: 

— Žinokis, su tuo, kurį išmeta lauk, gali daryti, ką tik nori! 

Tada vaikinukas prisišlavinėjo pakampėse visokių dulkių 
r šiukšlių, sudėjo tas sąšlavas į tiglį ir užkaitė ant ugnies. 
Mažytės aukso dulkelės, nukritusios dildant, susilydė, ir kai 
is nukėlė tiglį nuo ugnies, tiglio dugne buvo nusėdę nemažai 
aukso! 

Karlas pasiėmė įrankius ir ėmė dirbti. Iki vakaro jis padarė 
vėrinį, plonytį ir lengvą kaip voratinklis, tokio ir pats meistras 
nebūtų galėjęs nukalti. Nunešė meistrui ir sako: 

— Aš padariau jį iš aukso, kuris jau buvo išmestas lauk. 

Meistras dirstelėjo į dirbinį ir suprato, kad vaikinukas išma- 
no amatą geriau už jį patį. O kad buvo pavydus žmogus, tai 
abai supyko ir sušuko: 

— Ką, tu nori apdumti man akis, kad esi mokinys? O iš tikrų- 
ų seniai jau viską moki! Na palauk, aš tau parodysiu suaugu- 
ius Žmones už nosies vedžioti! 

Išpėrė išpėrė jam kailį ir išmetė pro duris lauk. 

Ir vaikinukas vėl liko be nieko. Nuo plūgo jis pabėgo, per 
nėnesį išmoko skaityti ir rašyti, per savaitę tapo tikru auksa- 
<aliu, o kišenėje - nė skatiko, ir galvos nėra kur priglausti. 

Valandėlę be tikslo pasibastęs po miestą, vėl atsisėdo ant 
suolo priešais kažkokius namus, pasirėmė galvą rankomis ir 
sėdi nusimines. 

Tačiau neilgai taip sėdėjo. Netrukus išėjo namų šeimininkas 
ir klausia: 

— Ei, kas atsitiko, kad sėdi čia kaip žemes pardavęs? 

— Pone, - atsakė vaikinukas. - Esu nei pakartas, nei paleistas. 

Ir pasipasakojo, kaip jam viskas nutiko. 

— Na, jeigu tu toks nagingas, - tarė žmogus, - tai reikia pa- 
bandyti! Aš dirbu grojančius laikrodžius. Jeigu mano amatas 
tau patinka, gali pas mane pasilikti. 

Karlas daug nesiprašydino ir kartu su naujuoju savo šeimi- 
ninku įėjo į jo namus. Meistrienė tuoj patiekė jam sočiai pa- 
valgyti ir paklojo patalą. O kitą rytą šeimininkas nuvedė jį į 
dirbtuvę. Čia dirbo septynetas pameistrių, ir su jais vaikinukui 
buvo ta pati bėda, kaip ir su auksakalio pameistriais. Čia jis irgi 
tik ir tegirdėjo: „Karlai, atnešk to, Karlai, parnešk ano!“ - per 
tą nuolatinį lakstymą jis nieko kito negalėjo ir nusitverti. 

Po savaitės meistras klausia jį: 

— Na, mano sūnau, kaip tau patinka amatas? 

— Visai nepatinka! Jeigu man čia nieko daugiau nereikia dary- 
ti, tik būti pastumdėliu, tai galėjau ir namie liktis! Aš noriu dary- 
ti grojančius laikrodžius, o ne būti jūsų pameistriams už tarną! 

— Žiūrėk tu man! - sušuko juokdamasis meistras. - Dar tik 
pirma savaitė, ir jis jau darys laikrodžius! Nejau, manai, paso- 
dinsime tave prie to keblaus darbo, kad mums viską sugadin- 
tum? Na, bet tiek to, ant aukšto yra senas grojantis laikrodis, 
kurį ten užnešė dar mano senelis, nes nieko negalėjo jam pada- 
ryti, o mano tėvas sakė, kad neverta jo ir ardyti, vis tiek nepa- 
taisysi. Aš pats nesu jo akyse regėjęs. Jeigu nori, nusikelk jį ir 

pabandyk pataisyti. - lr meistras nusijuokė, O su juo kartu 1r visi 
pameistriai - girdi, dirbk nedirbęs, vis tiek nieko iš to neišeis. 

Tačiau vaikinukui tie juokai buvo nė motais. Jis užlipo ant 
aukšto, susirado tą seną laikrodį, atsargiai nukėlė laiptais že- 
myn, pastatė kieme ant stalo, išvalė dulkes ir voratinklius - o, 
kiek ten buvo visko prisirinkę! — ir gražiai išnarstė straigtelis 
po sraigtelio. Ardydamas pamatė, kad čia trūksta strypelio, 
ten spyruoklė nutrūkusi, tad atsinešė įrankius ir ėmė šnarpšti. 
Netrukus laikrodis buvo sutaisytas, jis ėjo ir taip gražiai grojo, 
kad net praeiviai gatvėje sustoję klausėsi. Išėjo į kiemą ir meis- 
tras su pameistriais - klausėsi ir negalėjo atsistebėti. 

Tačiau laikrodininkas buvo ne toks kvailas kaip auksakalys. 
Jis pagyrė vaikinuką už gerą darbą, tučtuojau išrašė jam pa- 
meistrio liudijimą ir paskyrė jį savo dirbtuvės prižiūrėtoju. Ir 
vaikinukas taip gerai išmanė visus reikalus, kad meistrui da- 
bar dėl nieko nereikėjo sukti galvos. 

Tame mieste viešpatavo karalius, kuris buvo didelis grojan- 
čių laikrodžių mėgėjas. Jis turėjo daug tokių laikrodžių, tačiau 
vienas buvo ypač puikus, rodė saulės, mėnulio ir žvaigždžių 
kelią, be to, per pietus ir vakare grojo gražiausias melodijas. 
Todėl karalius buvo širdį į jį padėjęs. 

Tačiau vieną rytą laikrodis begrodamas tik krrr - sudžerškė 
ir sustojo. Ko tik nedarė karalius, ir šiaip vartė, ir taip - laikro- 
dis nė klibt. 

Tada jis liepė paskelbti karalystėje žinią, kad tas, kas sutai- 
sys jo grojantį laikrodį, galės prašyti, ko tik panorės, - viskas 
bus jam atlyginta, tačiau jeigu kas imsis šio darbo ir nesugebės 
jo deramai užbaigti, tam jis nukirsdinsiąs galvą. 

Ilgą laiką niekas neatsiliepė į karaliaus šaukimą. Žinoma, ne 
vienas laikrodininkas rijo seilę galvodamas, kaip būtų gerai, 
jeigu karalius išpildytų kokį jo norą, bet kai prisimindavo, kad 

už visą triūsą veikiau gali palydėti galvą, tada suprasdavo: ver- 
čiau nekišti nagų. 

Kai šitą žinią išgirdo vaikinuko šeimininkas, tuoj nuėjo į pilį 
ir pasakė norįs pažiūrėti, kas tai per laikrodis. Karalius liepė 
atnešti laikrodį. Meistras nužvelgė jį iš lauko ir iš vidaus ir ga- 
liausiai tarė: 

- Šitokiam kruopščiam darbui mano akys jau per silpnos. 
Tačiau mano dirbtuvėje dirba vienas pameistrys, jis padės man 
sutaisyti laikrodį. 

Gerai, karalius sutiko ir liepė pašaukti Karlą. Tas metė akį 
į mechanizmą ir iškart pamatė, kur čia visa bėda. Tačiau vėl 
padėjo laikrodį į šalį ir daugiau nekišo prie jo pirštų. 

— Na, mano mielas, kodėl nedirbi? - paklausė meistras. - Ne- 
pasitiki savo jėgomis? 

— Būta čia ko nepasitikėti! Tik nesu toks kvailas, kad be rei- 
kalo kiščiau savo galvą - aš padarysiu darbą, o jūs pasiimsit 
užmokestį. Taip nebus. Arba aš taisau laikrodį, o jūs išeinat, 
arba jūs taisot laikrodį, aš išeinu! 

— Ak tu, akiplėša! Kur tavo dėkingumas! - sušuko meistras 
nesitverdamas pykčiu. - Kas čia šeimininkas - tu ar aš? Ar tu 
man dirbi, ar ne? - Ir skėlė jam antausį. 

Tačiau Karlas nė nemanė nusileisti. Sugniaužė kumštį, ir 
kad kiek, juodu būtų smagiai apsiskaldę, bet tuo metu į kam- 
barį įėjo karalius. 

— Na, na, kas čia dabar? - paklausė jis griežtai. 

— Šviesiausiasis karaliau, - sušuko laikrodininkas, - jūsų ka- 
ralystėje didelė netvarka! Pameistriai nebenori savo meistro 
klausyti! 

— Kokia čia netvarka? O ar ne taip ir turi būti? - pertarė jį 
Karlas. - Juk kas padaro darbą, tas atsiima ir užmokestį? 

- Žinoma, taip ir turi būti, - pritarė jam karalius. 

— Na mat, tai kaip aš dirbsiu darbą, jeigu meistras nori pasi- 
glemžti užmokestį? 

Sužinojęs, ko jie čia kapliojasi, karalius paklausė laikrodinin- 
ką, ar jis imasi sutaisyti laikrodį, ar ne, o tas atsakė, žinoma, 
jis sutaisytų, tik jo akys jau esančios nebe tokios šviesios ir 
todėl jam turįs pagelbėti pameistrys. Tada karalius paklausė 
pameistrį, ar tas sutinkąs imtis darbo. 

— Tik su sąlyga, jeigu man leisite dirbti vienam - atsakė 
Karlas. 

— Tada viskas aišku, - nusprendė karalius. - Tu lieki čia, o 
tavo meistras gali nešdintis po velnių! 

Nori nenori meistras turėjo nuryti apmaudą ir spūdinti 
namo. O Karlas nieko nelaukęs ėmėsi darbo. Pasikrapštė va- 
landžiukę, ir laikrodis sutaisytas. Kai parodė jį karaliui, tas net 
išsižiojo: 

— Ir kaip tu šitaip padarei - jis eina dešimt sykių geriau 
negu pirma! 

Dabar Karlas galėjo apsakyti savo prašymą. Karalius padrą- 
sindamas tarė: 

— Prašyk, ko tik tavo širdis geidžia, mielai išpildysiu tavo 
norą, jeigu tiktai galėsiu. 

— Šviesiausiasis karaliau, - tarė Karlas, - mano tėvas seniai 
po žeme, o ar tebėra gyva motina - nežinau. Tad jeigu žadate 
išpildyti mano norą, aš prašau jus: įsūnykit mane. 

— Jeigu tik tiek tenori, - atsakė karalius, - tai mielai. Mano 
vienintelis sūnus yra tavo amžiaus, jis džiaugsis turėdamas 
brolį. 

Taip ir buvo. Kai princas Fridrichas, karaliaus sūnus, sužino- 
jo šią naujieną, maloniai paspaudė laikrodininko pameistriui 
ranką ir leido iš savo drabužių pasirinkti, kas tik patinka. Kai 

tas pasirinko, liepe tarnui jį aprengti. Ir princas Fridrichas ap- 
sidžiaugė pamatęs, kaip gražiai princas Karlas atrodo su kara- 
liškais drabužiais. 

Dabar abu princai kasdien drauge jodavo pasijodinėti. Mies- 
te buvo septyneri vartai, ir kiekvieną dieną princas Fridrichas 
vesdavo savo brolį pro kitus vartus. Bet kai juodu jau buvo pra- 
joję šeštuosius vartus, princas Fridrichas septintuosius pralei- 
do ir pradėjo vėl nuo pirmųjų. 

Princui Karlui tas pasirodė keista, ir jis pasiteiravo, ką tai 
galėtų reikšti. Tačiau princas Fridrichas visaip išsisukinėjo ir 
nenorėjo sakyti jam teisybės. 

Princui Karlui tas nepatiko, ir jis tol kamantinėjo savo brolį, 
kol tas galų gale neapsikentęs papasakojo. 

— Aš turiu seserį, - kalbėjo jis, - bet ji tokia užsispyrusi ir 
išdidi, kad kaip gyva dar nėra kalbėjusi su jokiu žmogumi. Galų 
gale tėvas, netekęs kantrybės, ištrėmė ją iš pilies ir uždarė į 
mažytį sargo namelį, stovintį priešais septintuosius vartus. 
Prie namelio liepė prikalti lentą, kurioje parašyta: „Kas kara- 
laitę prakalbins, tas gaus ją už pačią. Bet jeigu kas pabandys ir 
neišpeš iš jos nė žodžio, tas palydės savo galvą . 

O kad karaliaus niekas neapgautų, prie sargo namelio sėdi trys 
seni nusipelnę viršilos ir seka kiekvieną, kas įeina pas karalaitę, 
o paskui viską praneša karaliui. Taip jie pelnosi sau duoną. 

Bet aš, gink Dieve, nenorėčiau, kad tu bandytum prakalbinti 
mano seserį, nes tau atsitiktų tas pat, kaip ir daugeliui kitų, 
kurie už tą bandymą jau sumokėjo savo gyvybe. Ir man būtų 
nuoširdžiai tavęs gaila, nes aš tave pamilau. 

— Nesirūpink, - atsakė princas Karlas, - aš nė nemanau to 
daryti! Kokia nauda gauti pasipūtėlę žmoną? Be to, neturiu nė 
mažiausio noro palydėti savo galvą! 

Bet taip jis tik sakė, norėdamas nuraminti brolį, nes nuo to 
laiko, kai išgirdo šią žinią, visos jo mintys sukosi tik apie tai, 
kaip laimėti karaliaus dukterį. 

O princas Fridrichas iš tikrųjų patikėjo jo žodžiais ir pažadė- 
jo kitą rytą joti pro septintuosius vartus. 

Karalaitė stovėjo prie lango, bet dėjosi nieko nematanti, net 
nekrustelėjo, kai abu princai ją pasveikino. Užtat labai trankiai 
ir kariškai atidavė pagarbą trys seni nusipelnę viršilos. 

Valandėlę princas Karlas jojo šalia brolio tylėdamas, pasken- 
dęs mintyse, bet paskui tarė: 

— Sakyk, kaip iš teisybės atrodo tavo sesers kambarys? Daug 
baldų ten negalėtų tilpti! 

— Jų ir nėra! Tėvas jai nieko daugiau nedavė, tik lovą ir sta- 
lą, dvi kėdes ir spintą, na dar, žinoma, didelį veidrodį, kuris 
yra jos viešpats dievas ir su kuriuo ji nieku gyvu nesiskirtų. 
Ji pasikabino veidrodį vidury kambario ant sienos ir žiūri į jį 
mažiausiai šimtą kartų per dieną. 

Tokiu atsakymu princas Karlas liko patenkintas ir nieko 
daugiau brolį nebeklausinėjo. 

Kai jie grįžo namo pasijodinėję ir jau buvo tik per keletą 
žingsnių nuo sargo namelio, princas Karlas staiga paspaudė 
pentinais žirgą, šovė į priekį ir, nespėjus princui Fridrichui nė 
apsižiūrėti, pasakė trims viršiloms savo vardą ir pasibeldė į 
duris. Tačiau niekas nesušuko: „Prašom!“ 

Tada jis nekviečiamas įėjo vidun. Karalaitė stovėjo priešais 
veidrodį ir grožėjosi savimi. Princas Karlas lyg niekur nieko nu- 
stūmė ją į šalį, pats atsistojo priešais sieną ir garsiai sušuko: 

— Laba diena, veidrodi! 

Karalaitė nustebusi pasižiūrėjo į nekviestą svečią. Princas 
Karlas darė savo, lyg jos kambaryje nė nebūtų. 

— Laba diena, veidrodi! - sušuko jis antrą kartą, dar garsiau. 

Karalaitė nežinojo, nė ką jai manyti. Ji apsigando. 

— Laba diena, veidrodi! - sušuko princas Karlas trečią kartą, 
ir taip garsiai, kad net namelio sienos sudrebėjo. - Jeigu aš 
sveikinuosi, tai noriu išgirsti ir atsakymą, ir jeigu tu man neat- 
sakysi, sutrupinsiu tave į šipulius! 

— Ak, gerbiamasis pone, - sušuko jau ne juokais išsigandusi 
karalaitė ir atsistojo priešais veidrodį, - manau, kad jūs nebū- 
site toks neprotingas ir nereikalausite, kad veidrodis šnekėtų. 

— Na, tiek jau to, - nusijuokė princas Karlas, svarbu, kad tu 
prašnekai! 

Taręs tuos žodžius, jis išėjo iš namelio ir nusivijo brolį, kuris 
iš piktumo buvo jį palikęs. 

Trys seni nusipelnę viršilos aiškiai girdėjo, kaip princas Kar- 
las prašnekino karalaitę. Tačiau pasitarę nusprendė verčiau 
tvirtinti priešingai. Mat jeigu pasakysi teisybę, karalaitė išsikels 
iš sargo namelio - ir tada sakyk sudie geram gyvenimėliui. 

Todėl surašė raportą ir pranešė karaliui, kad princas Karlas 
įėjęs pas karalaitę ir bandęs ją prašnekinti, tačiau toji tylėjusi 
kaip žuvis. 

Karalius kaip tik skaitė raportą, kai įėjo princas Karlas ir 
džiaugsmingai sušuko: 

— Tėve, aš prašnekinau jūsų dukterį! Todėl prašau jus leisti 
ją UŽ manęs. 

Senasis karalius labai supyko. 

— Skaityk, kas čia parašyta, - tarė jis ir pakišo princui Kar- 
lui raportą. - Tai parašė trys seni nusipelnę viršilos - patiki- 
mi žmonės! Ir aš ką tik buvau nusprendęs būti gailestingas ir 
palikti tave gyvą. Bet jeigu tu bandai mane apgauti, tai turėsi 
mirti, kaip ir visi kiti. 

Veltui princas Karlas dievagojosi sakąs teisybę - karalius juo 
netikėjo. 

Princas Fridrichas stovėjo šalia ir viską girdėjo. Matydamas, 
kad karalius tyli, jis liūdnai tarė: 

— O mano broli, kam tu tai padarei? Argi aš tau nesakiau, 
kad tas geruoju nesibaigs? Bet dėl visko aš pats esu kaltas. Ne- 
reikėjo man tavęs vesti prie septintųjų vartų! 

Jis verkė ir verkė, ir niekas negalėjo jo nuramdyti. 

Bet ašaros nieko nepadėjo. Karalius pašaukė vežimą, kuriuo 
buvo vežiojami pasmerktieji mirti, ir princą Karlą nugabeno į 
bausmės vykdymo vietą. 

Tačiau dar nespėjus budeliui užnerti ant kaklo kilpos, kur 
buvus, kur nebuvus atsirado laimė (to, žinoma, niekas nema- 
tė) ir tarė vaikinuko protui (to, žinoma, niekas negirdėjo): 

— Ei, brolau prote, kas teisybė, tai teisybė, tu privedei mūsų 
bičiulį ligi kartuvių! Gero jis daug per tave nepatyrė, bet smū- 
gių gavo užtektinai: nuo motinos, nuo auksakalio, nuo laikro- 
dininko. Ar tau neatrodo, kad jau atėjo metas man jo imtis? 

— Gerai sakai, sese laime! Tiesa, princu aš padėjau jam pasi- 
daryti, bet kas iš to, jeigu dabar jam nusuks sprandą? Aš nega- 
liu jo išgelbėti - pažiūrėkim, gal tau pasiseks! 

Ir sulig tais žodžiais protas pasitraukė iš vaikinuko ir at- 
ėjo laimė. 

O tuo metu budelis užnėrė princui ant kaklo kilpą ir išmušė 
iš po kojų kopėčias. Tačiau virvė pokšt nutrūko, Karlas šlumš- 
telėjo į žolę, ir taip laimingai, kad nei nuo kabėjimo, nei nuo 
kritimo nieko pikto jam neatsitiko. 

— Tai ženklas! - nudžiugęs sušuko princas Fridrichas. - Tai 
ženklas, kad mano brolis nekaltas! 

O senasis karalius susimąstęs pasakė: 

— Reikia dar kartą pažiūrėti, ar jis gali prakalbinti mano duk- 
terį, ar ne. 

Ir princas Karlas antrą sykį buvo įleistas į sargo namelį, ta- 
čiau šįsyk pats karalius su princu EFridrichu stovėjo prie durų 
ir klausėsi. 

Princas Karlas pirma pasibeldė, ir kad vėl niekas nepasakė 
„prašom“, tai be niekur nieko ir įėjo vidun. Į karalaitę visai ne- 
kreipė dėmesio, tik nustūmė ją nuo veidrodžio ir sušuko: 

— Laba diena, veidrodi! Laba diena, veidrodi! Laba diena, 
veidrodi! Ką, tu ir vėl nenori man atsakyti? Na, dabar tai jau 
tikrai sutrupinsiu tave į šipulius! 

Baisiausiai išsigandusi karalaitė atsistojo prieš veidrodį, 
savo viešpatį dievą, ir sako: 

— Ak, gerbiamasis pone, aš jau aną kartą sakiau jums, kad 
neprotinga iš negyvo daikto reikalauti kalbėti! Ir apskritai ko 
jums čia reikia mano kambaryje? Nešdinkitės lauk! 

— Miela karalaite, - linksmai atsakė jai princas Karlas, - pa- 
pasakosiu tau nuostabią istoriją, kuri atsitiko man pačiam. 

Aš esu laikrodininkas ir kadaise keliavau per žmones drauge 
su drožėju ir siuvėju. Vieną dieną ėjome per didelę girią, kuriai 
nebuvo nei galo, nei krašto. Atėjo vakaras, sutemo naktis, ir mes 
turėjome apsistoti nakvynės po medžiais. Kadangi bijojome, kad 
miegant neužpultų žvėrys, nusprendėme pakaitomis budėti. 

Metėme burtus, kas budės pirmas. Kliuvo mažajam drožė- 
jui, o mes susisupome į antklodes ir tuoj užmigome. 

Drožėjas užsikūrė laužą ir kad greičiau slinktų laikas, sėdė- 
damas atokaitoj išdrožė iš medžio nuostabiai gražią moterį. 

Antras budėjo siuvėjas. Jis pamatė išdrožtą figūrą, ir jam 
pagailo, kad ji tokia nuogut nuogutėlė. Todėl pasiėmė adatą, 
siūlą, išsitraukė iš kuprinės šilko skiautę, pasiuvo dailią suknią 
ir aprengė moterį. Dabar ji atrodė dar gyvesnė. 

Kai jis baigė savo darbą, eilė budėti atėjo man. Aš pažiūrėjau 
į tą gražią moterį su puošnia suknia ir pagalvojau: „Kaip gaila, 
kad ji nemoka kalbėti“. O kad turėjau su savimi įrankius, tai 
įtaisiau jai balsą, ir - ką tu pasakysi? - ji prakalbo kaip protin- 
gas žmogus! 

— Netiesa! - sušuko karalaitė. 

— Tikra tiesa! - atsakė princas. - Skulptorius, išdrožęs figūrą, 
yra tavo tėvas, siuvėjas, aprengęs ją, - tavo motina. O laikrodi- 
ninkas esu aš, nes aš įtaisiau tau balsą, ir tu dabar gali kalbėti, 
dainuoti, juoktis ir verkti kaip visi protingi žmonės! 

Dabar karalius atlapojo duris ir sušuko: 

— Taip, tavo teisybė! Ir todėl tu gausi mano dukterį už pačią! 

Karalaitė tuoj pat kartu su visais iškeliavo į pilį, ir jau tą patį 
vakarą buvo iškeltos vestuvės. O trys seni nusipelnę viršilos, 
tie melagių melagiai, gavo pagal nuopelnus. 

Kai vestuvininkai sėdėjo prie stalo ir princas Karlas mei- 
liai žvelgė į akis savo nuotakai, kuriai visa didybė jau buvo 
iš galvos išgaravusi, ji visą vakarą nenuleido akių nuo savo 
sužadėtinio, šnekėjo ir juokėsi, - tuo metu salėje atsirado 
protas (tik niekas jo nematė) ir pasakė laimei (tik niekas to 
negirdėjo): 

— Sese laime, matau, kad tavo draugams geriau sekasi negu 
maniškiams. 

— Ne, broli prote, - atsakė laimė, - man rodos, kad geriausiai 
sekasi tam, kam padedame mes abu! Gal nuo šios dienos eiki- 
me abu išvien? 

Nuo to laiko abu retai kada išsiskiria, todėl priežodis teisin- 
gai sako: „Kas protingas, tas ir laimingas!“ 


SEPTYNŽVAIGŽDIS 


IENAS KARALIUS turėjo sūnų. Kai atėjo metas 


$0 vesti, karalaitis išjojo į pasaulį sau žmonos ieško- 

ti. Apkeliavo jis daugybę kraštų, sutiko ne vieną 
gražią merginą, bet kad ir kaip meiliai ir toji, ir anoji jam šyp- 
sojosi, vis negalėjo rasti tokios, kad į širdį įkristų. 

Galų gale nusibodo toks neramus gyvenimas - šiandien čia, 
rytoj kitur, - tačiau ir namo grįžti nieko nepešęs nedrįso - ne- 
norėjo nuvilti savo seno tėvo. 

Vieną dieną jis vėl pasibalnojo žirgą - jos toliau ir dar kar- 
tą pabandys savo laimę kitur. Bet kad galvoje sukosi niūrios 
mintys, tai nė nežiūrėjo, kur joja, todėl išklydo iš kelio ir staiga 
atsidūrė nykioje negyvenamoje vietoje. 

Jau ir temti pradėjo, o aplinkui tik dykra ir miškas - nieko 
daugiau. Rudens vėjas gainioja medžių lapus, net žirgas dreba 
nuo šalčio. Bet kurgi rasi juodžiui pastogę ir sau nakvynę? 

Nebežinodamas, ką daryti, paleido žirgą ant nuomonės - kur 
nuneš, ten. 

Jojo jojo, galų gale žiūri - pro šakas šviesos spindulys žyb- 
so. Pasuka į tą pusę ir prijoja mažą, vienišą užeigą, prigludusią 
tamsaus eglyno pakrašty. Pasibeldžia į duris, ir atidaro pagyve- 
nęs vyriškis. Įeina vidun. Žemame kambaryje keletas stalų, o 
svečio nė vieno. Tik prie skaisčiai liepsnojančio židinio sėdi trys 
merginos ir verpia. Ugnies atošvaistėj aiškiai matyti jų veidai. 
Karalaitis pažiūrėjo pažiūrėjo į jas, ir ūmai dingo visas jo nuo- 
vargis - šitokių gražių būtybių jis kaip gyvas nebuvo regėjęs. 

Merginos - tai buvo šeimininko dukterys - tučtuojau metė ver- 
pusios, pašoko ir ėmė klausinėti, ko svečias pageidaująs. Beat 
buvo padengtas stalas ir patiekta skani vakarienė, kokios kara- 

laitis kuklioje užeigoje nė nesitikėjo gauti. Kai pavalgė ir atsigėrė, 
žiūri - jau ir kambarys nakvynei pataisytas. Tad krito į minkštą, 
plonomis baltomis drobulėmis paklotą lovą ir tuoj pat užmigo. 
Miegojo kaip užmuštas ir sapnavo gražius, malonius sapnus. 

Kitą rytą reikia joti toliau, bet ne - dar pabus kiek, palūkės. 
Dienos slenka, o jis vis čia ir čia. Merginos jį lepina, o jis plepa 
su jomis, vyresniajai padeda skinti obuolius, viduriniajai van- 
dens iš šulinio atneša, jaunėlei nukritusį verpstą paduoda ir 
širdyje džiaugiasi, kad galų gale surado merginas, kurios jam 
tikrai patinka. Taip jis praleido mažojoje miško užeigoje daug 
smagių dienų. 

Tačiau gera nuotaika greit ėmė kristi. Mat juo toliau, juo la- 
biau aiškėjo, kad visos trys merginos jam patinka vienodai ir 
kad jis nieku gyvu negalėtų kurios nors iš jų išsirinkti. Tai kas 
gi bus? Juk nevesi visų trijų iš karto! 

Galų gale jį pagavo neviltis. „Reikia bėgti iš čia, - tarė sau, - 
bėgti kuo greičiau . 

Buvo vakaras, ir jis nuėjo į arklidę pasižiūrėti savo juodžio; 
rytą pasibalnos ir išjos - išjos net sudie nepasakęs ir niekados 
nebegrįš! 

Kai parėjo atgal į namus ir jau buvo bedarąs duris, staiga gir- 
di - seserys kambaryje kalbasi: 

— Jeigu karalaitis paims mane į žmonas, - sako vyresnioji, - 
jam visą gyvenimą netrūks pinigų, galės pirktis, ko tik širdis 
geidžia! 

— Ojeigu mane paims, - atsiliepė antroji, - iš kiekvieno karo, 
į kurį tik išjos, jis grįš kaip nugalėtojas! 

Tik jaunėlė tylėjo, ir karalaitis pamanė, kad tokie išdidūs se- 
serų žodžiai atėmė jai žadą. Jau darys duris, tik girdi - jaunėlė 


sako tyliu balsu: 

— Ojeigu aš būčiau jo žmona, tai padovanočiau jam sūnų. Jo 
kaktoje spindėtų septynios žvaigždės, ir kai berniukui sueitų 
septyneri metai, kiekvieną dieną išsipildytų septyni jo norai! 

Išgirdęs šiuos žodžius, karalaitis be galo nudžiugo. 

— Šita bus mano žmona, - tarė sau. - Tik ji, kitos man 
nereikia! 

Vestuvių ilgai laukti nereikėjo. O po metų jaunoji žmona 
pagimdė jam berniuką. Didžiuodamasi padavė jį tėvui, ir tas 
iškart pamatė jo kaktytėje septynias žvaigždes. 

— Tu ištesėjai savo žodį, - tarė jis laimingas. - Mes pavadin- 
sime jį Septynžvaigždžiu! 

Ilgai jis žiūrėjo į tą mažytį padarėlį ir pagaliau, grąžinęs jį 
motinai, nedrąsiai paklausė: 

— Kažin tik, kaip išsipildys antroji tavo pranašystė? 

— Nejau tu dar abejoji? - atsakė jaunoji moteris. - Būk ra- 
mus. Kai mūsų sūnui sueis septyneri metai, viskas bus, kaip 
jis panorės! 

Ir pasitaikyk tu man tuo metu pro langą eiti sodininkui, tas 
ėmė ir netyčia nugirdo karalienės žodžius, ir jie taip įkrito jam 
į širdį, kad neišėjo iš galvos nei sapne, nei ovyje. 

Vieną dieną - berniukui jau buvo suėję vieneri metukai — 
jaunoji moteris vaikštinėjo sode. Septynžvaigždis kaip tik žen- 
gė pirmuosius žingsnius. Motina nutvėrė jį į glėbį ir prispaudė 
prie širdies. 

Buvo karštas vasaros metas, ir ji atsisėdo su vaiku po me- 
džiu. Aplink viešpatavo vidurdienio ramybė. Tylėjo paukščiai, 
nebuvo girdėti net žiogių čirpimo. Tik aukštai danguje grūdo 
čiulkinį uodų miglynas. 

Moteris žiūrėjo žiūrėjo, kaip jie ten meišia, paskui vokai jai 
apsunko, ji nusviro į aukštą žolę ir užmigo. Vaikas, jos rankos 
globiamas, irgi užsnūdo. 

Sodininkas tai matė iš tolo, ir staiga jį pagavo tokia pagun- 
da, kad nebegalėjo atsispirti. Susigavo vištą, nusuko jai galvą, 
ištepė jos krauju miegančiai moteriai veidą, rankas ir drabu- 
žius. Paskui atsargiai ištraukė jai iš po rankos kūdikį ir pabėgo 
su juo iš jaunojo karaliaus šalies. 

Nerami sąžinė ginė jį vis toliau ir toliau. Tik kai pasirodė, 
kad jau gana daug kalnų ir slėnių, miškų ir upių skiria jį nuo 
nusikaltimo vietos, parsisamdė pas vieną bajorą sodininku. O 
berniuką augino kaip savo vaiką, bet šukavo plaukus jam ant 
kaktos, kad niekas nepamatytų septynių žvaigždžių, ir vardą 
kitą sugalvojo - vadino jį Vilhelmu. 

Ir laukė nesulaukdamas, kada berniukui sukaks septyneri 
metai. Pagaliau ta diena atėjo. Tada sodininkas pripylė didžiulį 
maišą grūdų ir tarė: 

— Sakyk, Vilhelmai: „Aš pageidauju, kad tame maiše būtų ne 
rugiai, o dukatai!" 

Ir berniukas nieko negalvodamas klusniai pakartojo sodi- 
ninko žodžius. 

Sodininkas buvo atsargus žmogus. Jis atsisakė tarnybos, 
nusipirko arklį ir vežimą ir išsidangino į kitą kraštą, kur nie- 
kas jo nepažinojo. Čia jis įsigijo Žemės ir pats ėmė verstis so- 
dininkyste, bet dar liko užtektinai auksinių, iš jų galėjo ramiai 
pragyventi senatvėje. Tad antrą kartą bandyti stebuklingos 
berniuko galios nereikėjo, to jis nė nedarė - nenorėjo, kad ber- 
niukas sužinotų turįs tokią galią. 

Mažasis sūnus gražiai augo ir netrukus jau turėjo padėti so- 
dininkui, savo tariamam tėvui. 

Tačiau juo labiau brendo, juo mažiau jam patiko tas darbas. 
Ir vieną dieną, sukakęs septyniolika metų, jis tarė: 

— Tėve, man nepatinka tas amžinas lankstymasis. Daug 

mieliau būčiau medžiotoju. Medžiotojas vaikšto su šautuvu po 
miškus, o sodininkas visą laiką prisirišęs prie žemės! 

Sodininkui, be abejo, nepatiko tokios kalbos, bet ką gi da- 
rys - negalėjo bernaičio norams stoti skersai kelio. Taigi atida- 
vė jį mokytis pas medėją. 

Čia jaunuoliui labai patiko. Medėjas taip pat buvo patenkin- 
tas Septynžvaigždžiu, nes tam užtekdavo tik ko panorėti, ir jo 
norai bemat išsipildydavo. O jo šautuvas niekados neprašau- 
davo pro šalį. 

Medėjas turėjo dukterį, dar paauglę, vardu Alvina. Septyn- 
žvaigždis ėmė ir įsimylėjo mergaitę. Dažnai, vienas bastyda- 
masis po mišką, jis, būdavo, pagalvoja: „O, kad su manim būtų 
mažoji Alvina!“ - ir žiūrėk, ji jau čia - pro medžius suboluoja 
šviesi jos suknelė, jis šoka jos pasitikti, susėda su ja ant sama- 
nų suolelio ir bučiuoja bučiuoja. 

Tačiau tėvui krito į akis, kad mergaitė, kur buvusi, kur ne- 
buvusi, vis dingsta iš namų, ir vieną dieną, pasigedęs dukters, 
jis apieškojo visus namus, kiemą ir sodą, šaukė ją vardu, geda- 
vo - nė balso. Tada nuėjo į mišką ir ten užtiko ją savo mokinio 
glėbyje. Čia jis užkūrė jiems pirtį ir liepė nešdintis kas sau, pas- 
kui didžiai užsirūstinęs nuėjo pas sodininką ir pasakė: 

— Man nebereikia tavo sūnaus, jis veda iš kelio mano dukterį. 

Sužinojęs šitokią naujieną, sodininkas taip pat supyko ir kai 
Septynžvaigždis parėjo namo, ėmė bartis. Tačiau vaikinas atrėžė 
trumpai drūtai: jis nė nemanąs skirtis su mergaite. Sodininkas 
dar labiau įniršo ir jau norėjo atsivėdėjęs tvoti antausį, bet Sep- 
tynžvaigždis atšoko ir pats nebesižinodamas ką darąs sušuko: 

— Neliesk manęs! Ir iš viso kas tu per tėvas? Bet koks gyvulys 
savo vaikus myli labiau negu tu mane! Verčiau jau būtum šuo, 
tada mano gyvenimas būtų geresnis! 

Ir sulyg tais žodžiais sodininkas pavirto juodu pudeliu. 

Oi, kaip išsigando vaikinas! Netekęs galvos puolė iš namų 
ir pasileido, kur akys veda, kur kojos neša - net mintis apie 
mažąją Alviną nepajėgė jo sulaikyti. O juodasis pudelis vis 
iš paskos ir iš paskos. Pavaryti jį šalin širdis neleido, tad 
nieko ir nedarė - vedžiojosi su savim ir šėrė skaniausiais 
kąsneliais. 

Tačiau Septynžvaigždis niekur negalėjo rasti sau vietos. Ne- 
rimas ginė jį iš vieno krašto į kitą, jis nuolatos keitė savo šei- 
mininkus ir nė pas vieną negalėjo ilgiau išbūti. 

Taip besibastant vieną dieną likimas jį nunešė į kraštą, kur 
karaliavo jo tėvas. Jis nuėjo į pilį ir pasisiūlė senajam kaštelio- 
nui dirbti medžiokliu. 

Kaštelionas liūdnai nužvelgė vaikiną ir pasakė: 

— Nesiseks tau pas mus tarnauti. 

— Kodėl nesiseks? - paklausė Septynžvaigždis. - Gal valdo- 
vas nemėgsta medžioti? 

— Mėgsta, ir dar kaip! Tačiau nuo tos dienos, kai užmūrijo 
savo pačią... 

— Užmūrijo pačią? O kodėl gi? 

— Mat vieną dieną ji vaikščiojo sode su berniuku, jam tada 
buvo vieneri metukai, ir ją rado ten begulinčią - rankos kru- 
vinos, drabužiai kruvini, o berniuko nėra. Už tai, kad pakėlė 
ranką prieš savo vaiką, karalius ją ir nubaudė. Tačiau nuo tos 
nelemtos dienos jis niekur neberanda ramybės, duodasi nuo 
ryto ligi vakaro po miškus, seniai jau iššaudė visus žvėris, tad 
apie medžioklę negali būti nė kalbos. Todėl jau kuris laikas ir 
neatsiranda medžioklio, kuris sutiktų jam tarnauti. 

— Tai nieko, - atsakė Septynžvaigždis, keistai susijaudinęs 
nuo senuko žodžių, - manęs tai negąsdina! 

Karalius labai nustebo sužinojęs, kad į medžioklio vietą siū- 
losi jaunas vaikinas. 

— Ir tu ilgai pas mane neištversi, - tarė jis liūdnai. - Mano 
neaprėpiamuose miškuose nebėra ko šaudyti. Bet jeigu labai 
nori, ką gi, galim rytoj pabandyti! 

Ir iš tikrųjų - miškas buvo kaip išmiręs. Valandų valandas 
bastėsi jie iš vieno galo į kitą, tačiau nepamatė net voverės, o 
kai atėjo vakaras, karalius nepatenkintas tarė: 

— Aš gi sakiau, kad taip bus! Jeigu nenorime gadinti parako 
paukščiams giesmininkams ir driežams, turėsime namo grįžti 
be nieko! Žiūrėk, Vilhelmai, net juodasis tavo pudelis pabru- 
ko uodegą! 

— Nereikia taip greitai prarasti vilties! - tarė jaunasis medžiok- 
lis. - Aš norėčiau, kad dar šiandien mums pakliūtų koks šernas! 

Vos tik jis ištarė tuos žodžius, miške tik sutraškėjo subraš- 
kėjo ir iš krūmų išlindo šernas atkišęs iltis. 

Karalius savo akimis nepatikėjo, o Septynžvaigždis tuoj už 
šautuvo, nusitaikė, pokšt iššovė, ir didžiulis žvėris pargriuvo, 
kliudytas į pat širdį. 

„Keista, - pagalvojo karalius, - jeigu nežinočiau, kad Septyn- 
žvaigždžio nebėra gyvo, pamanyčiau, kad tas medžioklis yra 
mano sūnus - šitaip akių moju išsipildė jo noras! 

Tačiau garsiai pasakė: 

— Čia tai bent laimikis! Tiesiog stebuklas, kad tas šernas už- 
klydo į mano mišką! Bet ir tavo šūvis buvo tikro meistro! Deja, 
antrą kartą toks stebuklas jau nepasikartos! 

— O kodėl gi ne, valdove? - išdykėliškai sušuko jaunasis me- 
džioklis. - Aš pageidauju, kad dar šiandien pat jums pasitaiky- 
tų elnias, ir ne bet koks, o šešiolikaragis, kokio jūs dar niekada 
nesate akyse regėjęs! 

Ir vėl sušlamėjo medžių šakos, karalius atsigręžė, žiūri — 
stovi elnias nuleidęs galvą su milžiniškais, šešiolikašakiais 
ragais ir ramiai ganosi, lyg šiame miške nebūtų nei šunų, nei 
medžiotojų. 

Karaliaus ranka krustelėjo, tačiau jis nečiupo šautuvo, o at- 
sigręžė į savo medžioklį ir staigiu rankos mostu nubraukė jam 
nuo kaktos plaukus. 

— Septynžvaigždi! - sušuko jis. - Tai čia iš tikrųjų tu, mano 
sūnau! 

— Ne, valdove! - tarė medžioklis ir išsigandęs žengtelėjo at- 
gal. - Mano kaktoje septynios žvaigždės, tas teisybė, tačiau 
šitokiu vardu dar niekas manes nėra vadines. O mano tėvas 
buvo sodininkas, ir tegu atleidžia man Dievas, nes vieną kartą, 
pagautas pykčio, ištariau prakeiksmą ir jis pavirto šunim - ana 
šituo pudeliu, kuris dabar visą laiką mane sekioja! 

— Tai pasakyk: „Aš noriu, kad pudelis vėl atvirstų žmogumi!“ 

- Žinoma, noriu, kur nenorėsiu! Bet ką padės tas pasakymas? 

— Jau ir padėjo! - sušuko karalius, nes drebėdamas kaip epu- 
šės lapas prieš jį atsistojo buvęs jo sodininkas. 

Akies mirksniu karaliui viskas paaiškėjo. 

— Tai tu, nelabasis, pagrobei mano sūnų? - sušuko jis nesi- 
tverdamas pykčiu. - Dabar man už tai atsakysi! 

Sodininkas ėmė maldauti pasigailėjimo, tačiau karalius čiu- 
po šautuvą ir jau šaus. Bet tuo metu sušuko Septynžvaigždis, 
staiga supratęs, kokia burtų galia jame slypi: 

— O kad čia atsirastų mano motina! 

Pamatęs šalia savo žmoną, išbalusią ir suvargusią, baisaus 
sielvarto iškamuotu veidu, karalius metė šautuvą, stvėrė žmo- 
ną už rankos, tačiau nedrįso akių į ją pakelti, tik sumikčiojo: 

— Ar tu gali man atleisti? 

— Taip, aš atleidžiu tau... ir jam! - atsakė ji ir parodė į so- 
dininką. 

— Tegu jis nešdinasi ten, - sušuko Septynžvaigždis, - iš kur 
atsidangino! O čia tegu atsiranda Alvina ir jos tėvas! 

Tą pačią akimirką sodininkas pradingo, o jo vietoj atsirado 
Alvina su tėvu. Išvydusi Septynžvaigždį, Alvina paraudo kaip 
žarija, o medėjas stovėjo šalia ir niekaip negalėjo susigaudyti, 
kas gi čia darosi. 

Pamačiusi tą mielą merginą, greičiausiai viską suprato kara- 
lienė. Šypsodamasi uždėjo ranką sūnui ant peties ir pasakė: 

— Kas dieną tu gali pareikšti tik septynis norus, penki iš jų 
šiandien jau išnaudoti. Tad gerai gerai apgalvok du paskuti- 
niuosius! 

— Aš noriu, kad Alvina būtų mano žmona ir kad mudviejų 
tėvai mus palaimintų! 

Tuoj visa draugė džiaugdamosi patraukė į pilį, ir ten buvo 
iškeltos tokios šaunios vestuvės, kad apie jas paskui visų ap- 
linkinių kraštų žmonės kalbėjo dar tiek metų, kiek yra septy- 
niskart po septynis. 

HANSAS TRYLIKIS 


ITĄ KARTĄ vieno medžiotojo namus prislėgė 
o didelis vargas. Vaikai verkė iš bado, pati sukepė 


paskutinę miltų saują, o vyras kiekvieną vakarą 
grįždavo iš miško tuščiomis rankomis. O šaulys jis buvo geras, 
turėjo taiklią akį ir retai kada prašaudavo pro šalį, tik, deja, 
nebuvo ko šauti - nesirodė joks miško žvėris. 

Ir štai vieną dieną jis vėl pravaikščiojo nuo aušros ligi su- 
temos ir nesumedžiojo nė mažiausio žvėrelio. Todėl ir pa- 
galvojo: „Nebegaliu ilgiau tverti tokio gyvenimo. Geriau jau 
pačiam susivaryti kulką į širdį, negu matyti tą vargą, kuris 
manes laukia namie!“ 

Tad pasiėmė šautuvą ir atgręžė vamzdį sau į krūtinę. Tik 
staiga kad sušlamės virš galvos medžių šakos, kad sušniokš, 
net šautuvas jam iš rankų iškrito - taip išsigando. Tai buvo 
didžiulis paukštis, - smarkiai plakdamas sparnais pakilo jis ir 
dingo virš miško. Ir kai medžiotojas pakėlė akis ir pažvelgė ; 
medį, po kuriuo stovėjo, žiūri - jo viršūnėje pūpso milžiniš- 
kas lizdas. 

„Reikia pažiūrėti, kas tame lizde!" - pagalvojo jis, įlipo į medį 
ir baisiausiai nustebo rades ten keturis kiaušinius, tokius di- 
delius, kokių kaip gyvas nebuvo matęs. „O, bus mums visiems 
skani vakarienė! - apsidžiaugė jis. - Ir mano vargšai vaikai pa- 
galiau vėl galės sočiai pavalgyti!“ 

Tad susidėjo kiaušinius į medžioklės krepšį ir atsargiai išlipo 
iš medžio. 

Bet vos tik žengė namų link, staiga girdi virš galvos balsą: 

- Žiūrėk, nesudaužyk savo nešulio! Antraip suduš tavo pa- 
ties laimė! 

Tas, žinoma, gnybtelėjo medžiotojui širdį, juk jis taip džiau- 
gėsi, kad pasmaguriaus skania kiaušiniene. Bet netrukus strykt 
iššoko prieš akis kiškis, ir medžiotojui pasisekė jį nupilti. 

Dabar jie visi skaniai pavakarieniavo, o medžiotojas paskui 
dar pardavė kiškio kailiuką ir už gautus pinigus vėl nusipirko 
parako ir švino. O tuos keturis kiaušinius pati sudėjo į krepšį 
ir nukišo į užkrosnį. 

Kitą rytą medžiotojas dar su tamsa išėjo į mišką. Bet ir vėl 
visą dieną išvaikščiojo ir nieko nenušovė. Jau ir vakaras atėjo, 
ojo medžioklės krepšys vis dar buvo tuščias. 

Pavargęs ir nusiminęs atsirėmė jis į medį, ir atsitik tu man 
taip - pasirodo, čia besąs tas pats medis, kaip ir vakar, jis atpa- 
žino jį iš didžiulio lizdo viršūnėje. 

„O galir šiandien ten ko yra? - dingtelėjo mintis, ir jis įlipo 
į medį. Ir tikrai - šį kartą ten buvo aštuoni kiaušiniai, apvalūs, 
gražučiai ir tokie didžiuliai, kad jis vos begalėjo juos panešti. 

„Šį kartą išeis daugiau negu viena vakarienė“, - pagalvojo jis 
ir pasileido namo. Bet nenuėjo nė dešimt žingsnių, staiga vėl 
girdi virš galvos balsą: 

— Žiūrėk, nesudaužyk savo nešulio, antraip sudaužysi savo 
laimę! 

„Kas čia dabar vėl? - pasipiktino jis. - Pilnas krepšys maisto, 
o ir vėl nėra ko ant stalo dėti . 

Bet vos paėjo kelis žingsnius, per kelią, kaip ir vakar, perbė- 
go kiškis, ir jis vienu šūviu jį patiesė. 

Taip šeima ir vėl pasisotino, o tuos aštuonis kiaušinius pa- 
dėjo į užkrosnį prie pirmųjų keturių. 

Trečią dieną medžiotojas daug nevaikščiojo po mišką, nuėjo 
tiesiai prie medžio, kur buvo lizdas, ir įlipo į jį. Šį sykį rado, 
beje, tik vieną vienintelį kiaušinį, tačiau šis buvo daug didesnis 

ir sunkesnis negu kiti. „Žiūrėk, saugok savo nešulį, - vėl per- 
spėjo balsas, - antraip visą gyvenimą būsi nelaimingas! 

Na, šį sykį medžiotojas nenusiminė, juk žinojo, kas bus to- 
liau. Ir tikrai - jo lauktas kiškis tuojau iššoko, tad medžioto- 
jas vėl parsinešė namo gerą kepsnį, o tryliktąjį kiaušinį padėjo 
prie visų kitų. Nuo to laiko medžiotoją kiekvieną dieną lydėjo 
sėkmė. Nebereikėjo jam ir to medžio ieškoti, o kiaušiniai visai 
išdulkėjo iš galvos. 

Taip praėjo trys savaitės. Kartą medžiotojas sėdėjo troboje ir 
valė šautuvą. Tik staiga kad driokstelės užkrosny, kad trenks, 
lyg kas būtų iš patrankos šovęs, paskui dar ir dar, viso labo 
trylika sykių, bet baisiausias buvo tryliktasis trenksmas - me- 
džiotojui vos ausų būgneliai nesprogo. 

Nespėjo jis atsikvošėti iš baimės, žiūri - priešais stovi tryli- 
ka žaliūkų, vienas už kitą stuomeningesnių ir stipresnių, o už 
visus augiausias tryliktasis - tikras milžinas. 

— O vargas man, - išsigandęs sušuko medžiotojas, - jeigu 
būčiau žinojęs, kas yra tuose kiaušiniuose, būčiau nagų prie jų 
nekišęs! 

— Nebijok, nesigailėsi! - tarė jauniausias. - Mes esame tryli- 
ka stiprių vyrukų, galime patys užsidirbti sau duoną ir už tavo 
geradarystę atsilyginsime su kaupu! Nuvesk mus į karaliaus 
dvarą - karalius tikriausiai suras mums darbo! 

„Tas vyrukas visai nekvailai šneka, - pagalvojo medžiotojas, ir 
tartum akmuo jam nuo širdies nusirito. - Taip aš ir padarysiu!“ 

Karaliui patiko šitokie žaliūkai, ir jis priėmė visus į tarnystę. 
Ypač jam krito į akį jaunėlis. 

— Kuo tu vardu? - paklausė jį. 

— Hansas Trylikis! 

— Gerai, tu būsi vyresnysis, Hansai Tryliki! 

Kitiems broliams tas, žinoma, labai nepatiko, kurgi tai ma- 
tyta: jaunėlis - jų vyresnysis. Bet nieko nepadarysi - turėjo nu- 
sileisti karaliaus valiai. 

Karalius iškart uždavė jiems darbo. 

Netoli pilies buvo pieva, kurioje žėlė labai tanki ir sodri žolė. 
Tačiau niekas negalėjo tos žolės nupjauti - jau susiruošia šie- 
nauti, bet, žiūrėk, ateina laukiniai arkliai ir taip ištrypia, taip 
išmindžioja žolę, kad iš jos nieko nebelieka. Ir dabar vyrukai 
gavo nušienauti šią pievą. 

— Gerai! - tarė Hansas Trylikis. - Ir su žirgais mes jau kaip 
nors nusidorosime! 

Tad kitą dieną visi su dalgiais ant pečių išėjo į pievą. Bet vos 
tik užsiėmė po pradalgę, vos užsimojo pjauti, žiūri - žvengda- 
mi ir trypdami atlekia žirgai. 

— Ant arklių! - sušuko Hansas Trylikis. - Kiekvienas sėda 
ant arklio! 

Tačiau nė vienas iš brolių nedrįso net iš tolo prie žirgų eiti. 
Tik Hansas Trylikis be baimės priėjo prie jų, ir ką tu pasaky- 
si? - vos tik jis palietė vieną iš jų ranka, tas iškart nurimo kaip 
avinėlis ir leidosi užsėdamas. 

Šitaip jis sutramdė visus trylika žirgų, ir kai broliai pamatė, 
kad nebegresia joks pavojus, tučtuojau pribėgo, išsirinko gra- 
žiausius arklius, o jaunėliui paliko perkarusį balčių. 

Bet kai Hansas Trylikis ant jo užsėdo, arklys jam sušnibž- 
dėjo: 

— Nebijok, kad aš toks liesas, aš padėsiu tau laimę rasti! 

— Ak štai tu koks! - atsakė Hansas Trylikis ir patapšnojo savo 
arkliui per šoną. > 

O buvo taip, kad karalius turėjo kadaise nuotaką, tik vieną 
kartą kažkas ėmė ir pagrobė ją. Ir kai dabar jis pamatė, kaip 

lengvai broliai išsisuko su tais trylika žirgų, liepė jiems ruoštis 
į kelionę ir sugrąžinti jam nuotaką. 

— Tą gali padaryti Hansas Trylikis vienas! - atsakė kiti bro- 
liai. - Jis ir arklius vienas sutramdė! Mes jam nereikalingi! 

Bet taip jie pasakė tik todėl, kad norėjo juo atsikratyti, nega- 
lėjo pakęsti, kad jam daug geriau viskas išeina negu jiems. 

Tada Hansas Trylikis nuėjo į arklidę ir sako: 

— Prastos naujienos, mielas bičiuli! Man liepta pargabenti 
karaliaus nuotaką, o aš nė žinoti nežinau, kur jos ieškoti! 

— Ak, jeigu tik tokia bėda! - tarė balčius. - Sėsk ramus man 
ant nugaros, aš tave ten nunešiu! 

Pasakyta - padaryta! Hansas Trylikis sėdo ant arklio ir išjo- 
jo pro vartus. Balčius tik išsitiesė ir kad pasileis lėkti, rodos, 
skriste skrenda, kojomis žemės nesiekia. 

Šitaip jojo Hanas Trylikis vieną dieną, kitą, kol vieną rytą 
prijojo tvenkinį. Čia jis sustabdė arklį, mat akį patraukė gražus 
vaizdas: tvenkinys, pakrantę juosia gluosniai ir alksniai, o ly- 
giame kaip stiklas vandens paviršiuje atsispindi jų šešėliai. 

Bet staiga žiūri - prie kojų kažkas spurda. Pasirodo, tai kar- 
pis - banga išmetusi jį į krantą, ir dabar vargšelis nebežino, 
kaip jam manytis. 

Hansas Trylikis - geros širdies, nusėdo nuo arklio, pasilen- 
kęs pakėlė karpį ir įmetė atgal į tvenkinį. 

Žuvis dar kartą iššoko iš vandens ir sušuko: 

— Ačiū! Jeigu ištiks tave bėda, pagalvok apie mane - ir aš 
ateisiu tau į pagalbą! 

Apie pietus prijojo jis uolėtą kraštą. Balčius pasuko už kal- 
no kyšulio, ir staiga juodu girdi - kad viauksi, kad skalija šuo, 
ne piktai, veikiau gailiai, lyg būtų pakliuvęs į bėdą. Pasirodo, 
taip ir yra: didžiulis juodmargis šuo pririštas prie grandinės, 

o toji prikaustyta prie uolos, ir vargšas gyvulėlis niekaip ne- 
gali nusitraukti. 

— Įkišk ranką į balno kišenę, - sako balčius, - rasi ten dildę, 
imk ir nudildyk grandinę. 

Hansas Trylikis taip ir padarė. Šuo padėkojo savo išgelbėto- 
jui ir sako: 

— Jeigu tave ištiks bėda, pagalvok apie mane - tada aš ateisiu 
tau į pagalbą! 

Ir arklys nunešė raitelį toliau - vis aukštyn ir aukštyn, ligi tų 
vietų, kur suka lizdus ereliai. O ten iškritęs iš lizdo ereliukas - 
tupi ir taip gailiai cypsi. Hansas Trylikis pakėlė jį nuo žemės ir 
padėjo atgal į lizdą prie kitų jauniklių. Kur buvęs, kur nebuvęs, 
atskrido senis erelis, padėkojo ir sako: 

— Jeigu tave ištiks bėda, pagalvok apie mane - tada aš tau 
padėsiu! 

O kai kelias pasibaigė ir nebebuvo kaip toliau joti - visur 
skardingos, tarpeklių išraižytos uolos, praraja dešinėj, prara- 
ja kairėj, o priešais stati neperžengiama siena, - tada balčius 
ir sako: 

- Štai mes ir atvykome! 

Ir kad sužvengs - siena ėmė ir prasiskyrė, nedaug, tiek, kad 
galėtų išsitekti žirgas su raiteliu. Ir staiga juodu atsidūrė gra- 
žioje gėlėtoje pievoje, o vidur tos pievos pamatė trobelę. Toje 
trobelėje ir gyveno ragana, pagrobusi karaliaus nuotaką. 

Ragana jau iš tolo suuodė ateinant žmogų ir arklį. Dabar ji 
išėjo iš trobelės jų pasitikti. 

— Aš žinau, ko tu čia atjojai! - tarė ji Hansui Trylikiui. - Tu 
nori atgauti princesę, kurią žada vesti karalius! Na ką gi, tar- 
kimės! Jeigu prajodinėsi tris jaunus eržilus, kurie dar niekada 
nėra turėję ant nugaros raitelio, princesė bus laisva! 

— Gerai, prajodinėsiu! - atsakė Hansas Trylikis. 

Dabar priėjo jo balčius ir sako: 

— Kai ragana atves eržilą, uždėk jam mano balną! 

Hansas Trylikis taip ir padarė. Bet vos tik užsėdo, tas aikš- 
tingas gyvulys kad pradės spardytis, kad pradės daužytis - ko 
tik jis neišdarinėjo, bandydamas nusimesti raitelį. Ir kai nie- 
kas nepadėjo, staiga pakilo su raiteliu į orą. Bet dabar balnas 
ėmė vis sunkėti ir sunkėti, kol prispaudė eržilą prie žemės. 

Iki tol viskas ėjo gerai, bet staiga eržilas pasivertė į kiškį 
ir lekia. 

„Dabar man praverstų šuo!“ - pagalvojo Hansas Trylikis, ir 
tik žiūri - didžiulis juodmargis šuo jau čia. Tuoj šoko paskui 
kiškį, nutvėrė jį už ilgų ausų ir vizgindamas uodegą atnešė 
Hansui Trylikiui. 

— Še, turėkis tą savo kuiną! - sušuko Hansas Trylikis, sugrį- 
žęs į raganos trobelę, ir nutrenkė jai po kojų kiškį. 

Kitą dieną ragana atvedė antrą eržilą. Tas irgi kaip įmanyda- 
mas stengėsi nusimesti raitelį, galiausiai taip pat pakilo į orą, 
kaip vakar pirmasis, tačiau balnas greit nusodino jį žemėn. 
Tada eržilas pasivertė į paukštį ir skrenda. 

„Dabar man turėtų padėti erelis, - pagalvojo Hansas Try- 
likis, ir tikrai - tuoj pasigirdo galingų sparnų plasnojimas, ir 
erelis jau beatnešąs naguose paukštį. 

Trečią dieną reikėjo sutramdyti narčiausią iš visų trijų eržilų. 
Hansas Trylikis jau turėjo gerai pavargti, kol jį pabalnojo, ir kai 
pagaliau užsėdo, eržilas negalėjo jo nusimesti, nors ir kaip iš 
kailio nėrėsi. Pagaliau tas irgi pakilo į orą, ir nors balnas darėsi 
vis sunkesnis ir sunkesnis, šį kartą nepajėgė nusodinti eržilo 
žemėn. Eržilas nunešė Hansą Trylikį virš didžiulio ežero, o ten 
staiga pasivertė į žuvį ir pliumptelėjo į vandenį. 

Įkrito į ežerą ir Hansas Trylikis, bet greitai išplaukė į krantą 
ir pagalvojo: „Dabar turėtų padėti karpis! Tik pagalvojo, žiū- 
ri - tas jau beatplaukiąs. Atnešė apžiojęs žuvį ir išspjovė ant 
kranto. Dabar atbėgo Hanso balčius ir parnešė pas raganą savo 
šeimininką, tvirtai suspaudusį rankose žuvį. Ragana vos ne- 
pasiuto, kai Hansas Trylikis patėškė žuvį jai po kojų. Dabar 
jau buvo padaryta viskas, ko ragana pageidavo, tačiau atiduoti 
nuotakos ji vis tiek nenorėjo. 

Tad pasilenkė, tartum norėdama pakelti žuvį, greitai kyšte- 
lėjo ranką į antį, išsitraukė stebuklingą lazdelę ir jau buvo be- 
sėlinanti prie Hanso Trylikio iš užpakalio. Tačiau balčius žaibo 
greitumu atsigręžė, ir vaikinas pamatė pavojų. Tik strykt pri- 
šoko, ištraukė stebuklingąją lazdelę raganai iš rankų ir bakste- 
lėjo ją pačią. 

Ragana keberiokšt pargriuvo ir pavirto akmeniu. 

— O dabar išskrosk žuvį, - tarė balčius. 

Hansas Trylikis išskrodė žuvį ir jos pilve rado raktą. Tuo 
raktu jis atrakino kambarį, kur buvo uždaryta princesė. 

— Kas tu toks? - paklausė princesė ir nustebusi pasižiūrėjo į 
Hansą Trylikį. 

— Aš esu karaliaus, tavo sužadėtinio, pasiuntinys. Atėjau ta- 
vęs išvaduoti! 

— O kojis pats neatėjo? 

Į šį klausimą Hansas Trylikis nežinojo ką atsakyti. Tik paėmė 
princesę už rankos, privedęs užkėlė ant balčiaus, pats atsisėdo 
užpakaly ir pasileido nosies tiesumu per kalnus ir per slėnius, 
net kibirkštys iš po kojų žiro. 

Karalius buvo labai laimingas susigrąžinęs savo dingusią 
nuotaką. Jis garbstė ir šlovino Hansą Trylikį kaip tik įmanyda- 
mas ir iškart paskyrė vestuvių dieną. 

Tačiau princesė per daug nesidžiaugė, ji pasakė: 

— Ne, aš negaliu būti tavo žmona, kol nesugrąžinsi man ves- 
tuvinės suknios, kurią ragana atidavė saugoti savo broliui bur- 
tininkui! 

Dabar karalius vėl pasikvietė savo trylika žaliūkų ir klausia: 

— Kuris iš jūsų sutinka pargabenti nuotakai vestuvinę 
suknią? 

— Tegu ir šį kartą pabando Hansas Trylikis! - vienu balsu 
sušuko broliai, nes dabar jie dar labiau niršo, kad per Hansą 
Trylikį visai liko šešėlyje, ir tikėjosi, gal šį sykį pasiseks juo 
nusikratyti. Hansas Trylikis ir šįkart neprieštaravo, sėdo ant 
savo balčiaus ir išjojo. 

Laimė, dabar jis turėjo raganos stebuklingąją lazdelę! Sena- 
sis burtininkas buvo prieš jį bejėgis ir nori nenori turėjo ati- 
duoti jam suknią. 

Princesė apsivilko suknią, ir karalius manė, kad dabar jau 
bus galima kelti vestuves, bet jinai pasakė: 

— Ne, tik tada, kai atgausiu kraitį, kurį ragana atidavė saugo- 
ti savo sūnui slibinui! 

Dabar vėl niekas kitas nesutiko keliauti kraičio, tik Hansas 
Trylikis. Broliai džiūgavo, manydami, kad šį kartą pagaliau pa- 
vyks juo atsikratyti. O Hansas Trylikis užsėdo ant savo bal- 
čiaus ir be baimės išjojo pas slibiną. 

Jojo jojo ir po kelių dienų prijojo didelę upe. Balčius žinojo, 
kur yra brasta, pernešė savo šeimininką į kitą pusę ir sako: 

— O dabar nulipk! 

Hansas Trylikis nulipo, o arklys įmerkė snukį į vandenį ir kad 
pradės gerti. Gėrė gėrė, gėrė gėrė, kol išpampo kaip statinė. 

— Ką gi tu čia darai? - paklausė vaikinas. - Kaipgi dabar už- 
sėsiu tau ant nugaros? 

— Nieko neatsitiks, jei paėjėsi tuos kelis žingsnius pėsčias, — 
atsakė arklys. - Mes jau kaip ir atjojom! 

Ir iš tikrųjų - dar vienas kelio posūkis, ir jie pamatė priešais 
slibino olą. 

— Tu čia pasislėpk ir palauk, kol tave pašauksiu! 

Ką gi, Hansas Trylikis įlindo į krūmus, o balčius priėjo prie 
olos ir sužvengė. Slibinas pabudo iš miego, iškišo iš olos galvą 
ir kad pūstelės ugniniu kvapu. Kvapas buvo toks karštas, kad 
įeigu Hansas Trylikis nebūtų stovėjęs nuošaliau, bemat būtų 
pavirtęs liepsna. Dabar jam tik ūsų galiukai nusvilo. 

Tačiau balčius neatsitraukė nė per žingsnį, tik pūkštelėjo 
slibinui į nasrus visą vandenį, kur buvo prisigėręs. Tas šnypš- 
damas pavirto garais, ir tirštas rūko debesys apgaubė viską ap- 
linkui. Tada arklys sušuko vaikinui: 

— Dabar eik šen! 

Hansas Trylikis sugniaužė rankoje stebuklingąją lazdelę, 
prišoko prie olos ir lazdelės galu palietė žvynuotą slibino šar- 
vą. Ir pabaisa pavirto į akmenį. 

Koks buvo karaliaus džiaugsmas, kai Hansas Trylikis nukėlė 
nuo arklio didžiulę skrynią su princesės kraičiu. Na, dabar tai 
jau nebebus jokių kliūčių - tik imk ir kelk vestuves! 

— Ne, tik tada, kai atidarysi skrynią! - pareiškė princesė. 

Bet kurgi jos raktas? Hansas Trylikis nebuvo akyse jo regė- 
ięs! Karalius pažadėjo gausiai apdovanoti tą, kas atidarys skry- 
nią. Iš viso krašto ėmė plūsti nagingiausi šaltkalviai. Tačiau nė 
vienam nepasisekė skrynios atidaryti. 

Tada broliai ir sako: 

— Hansas Trylikis skrynią pargabeno, Hansas Trylikis tegu 
ir atidaro. 

— Taip, tegu atidaro, - pritarė karalius, - antraip bus jam 


ologai! 

Nuliūdęs nuėjo Hansas Trylikis pas savo balčių. 

— Aš padariau karaliui tiek gero, - skundėsi jis, - ojis, užuot 
atsidėkojes, dar žada mane nubausti, jeigu neatidarysiu tos 
nelemtos skrynios! 

— Taip, o kas gi tau sakė, kad neatidarysi? Prikišk stebuklin- 
gąją lazdelę prie užrakto, jis ir pats atšoks! 

Hansas Trylikis taip ir padarė. Tik spragt - skrynios dangtis 
ir atsivožė. Dabar visos grožybės buvo kaip ant delno! Auksas 
ir sidabras, perlai ir brangakmeniai! O pačiame viršuje gulėjo 
durklas, kurio rankena buvo papuošta didžiuliais, skaidriais 
kaip krištolas, spindinčiais deimantais. Princesė stovėjo šalia, 
ir galėjai manyti, kad ji džiaugiasi vėl atgavusi savo turtus. Ta- 
čiau jos akys buvo pilnos ašarų. 

— Ne, - sušuko ji karaliui, - aš vis tiek nebūsiu tavo žmona! 
Hansas Trylikis mane išvadavo ir pargabeno namo vestuvinę 
suknią, Hansas Trylikis nugalėjo slibiną, Hansas Trylikis ati- 
darė skrynią - tai tegu Hansas Trylikis ir bus mano vyras! Jis 
ir niekas kitas! 

Karalius net pabalo iš pykčio. 

— Aha, - sušuko jis, - štai kur visa bėda! Jeigu taip, tai jis 
mirs, tavo Hansas Trylikis, ir tuojau pat! 

Ir čiupęs durklą, gulintį skrynios viršuje, puolė vaikiną. 

Tačiau durklas turėjo didesnę jėgą negu karaliaus ranka. Kai 
karalius užsimojo durti, ginklas apgręžė rankos riešą ir pervė- 
rė jam pačiam širdį. 

Šitaip nedėkingasis atidavė dievui dvasią. 

O Hansas Trylikis ir princesė puolė viens kitam į glėbį. 

Hansas Trylikis tapo karalium, o savo brolius paskyrė mi- 
nistrais, nes nieko blogo neįtarė, nors tie visą laiką rezgė jam 
visokias pinkles. 

Tačiau dabar broliai pasidarė dar pavydesni, o jis, būdamas 
atviros širdies ir neįtarus, pasipasakojo jiems visus savo nuti- 
kimus. Šitaip jie, be kita ko, sužinojo, kur jis slepia savo stebuk- 
lingąją lazdelę, ir nusprendė jį pražudyti. 

Jie pavogė stebuklingąją lazdelę ir išėjo ieškoti raganos tro- 
belės. Trobelę suradę, palietė lazdele didelį akmenį, gulintį 
prie durų, ir ragana atgijo naujam gyvenimui. 

— Gerai, - noriai sutiko toji, - sudoroti Hansą Trylikį - šitą 
aš mielai padarysiu! 

Kitą dieną broliai ir sako Hansui Trylikiui: 

— Galjojam pamedžioti? 

Gerai, karalius sutinka. 

— Atveskit man tuoj pat iš arklidžių mano balčių! - paliepė 
jis žirgininkui, savo broliui. 

Tačiau tas atsakė: 

— Balčiui skauda koją. Jis šlubuoja. Liepsiu pabalnoti tau 
kitą arklį. 

— Ką, - sušuko karalius, - mano vargšas balčius serga? Tuoj 
pat einu jo pažiūrėti! 

— Negaišk laiko be reikalo! — tarė kitas brolis. - Saulė kyla, 
gerai būtų pasiekti mišką, kol dar nepradėjo kepinti! Čia juk 
nedega - grįši iš medžioklės ir pasirūpinsi tuo savo arkliu! 

Karalius nusileido, sėdo ant kito žirgo ir išjojo. 

Bet vos tik jis atsidūrė miške ir pateko į raganos valdas, tuoj 
dingo pradingo kaip į vandenį. 

Didis buvo karalienės skausmas, kai medžiotojų vora sugrį- 
žo be jos vyro. Jai tiesiog galvoje netilpo, kaipgi jis galėjo taip 
imti ir pradingti nė pėdsako nepalikęs, ir ji išsiuntė į visas pa- 
saulio šalis žygūnus jo ieškoti, tačiau tie sugrįžo nieko nepešę. 
Visas kraštas dabar gedėjo savo gerojo karaliaus, visur plevė- 

savo juodos vėliavos, o didžiausias iškabino broliai, kad niekas 
nepastebėtų, kaip jie džiaugiasi atsikratę Hanso Trylikio. 

— Dabar bereikia tik nuknakcyti balčių, - tarė žirgininkas, - 
jis vienintelis dar gali mus išduoti. O paskui... paskui nueisiu 
ir paprašysiu karalienės rankos! 

— Tu? Kodėl tu? - ėmė šaukti kiti. 

— Galėčiau paprašyti ir aš... 

— Arba aš... 

— Arba aš... 

— Arba aš... 

Ir kiekvienas žiūrėjo skersomis į kitą, manydamas, kad tos 
malonės yra nusipelnęs tik jis vienas. 

O žirgininkas jau nuėjo į arklidę galabyti balčiaus - kad ir 
kaip jis bijojo brolių pavydo, tačiau labiausiai baiminosi šio iš- 
tikimo gyvulio. 

Ir tikrai - vos tik atidarė duris, balčius kad pradės kojomis 
kasti žemę, kad pradės spardytis, žvengti, ir taip garsiai, jog 
visa pilis drebėjo, ir žirgininkas nedrįso nė artyn prie jo eiti. 
Išgirdusi tą triukšmą, į arklides nusileido karalienė, ir vos tik ji 
įėjo, balčius bemat nurimo ir stovėjo tykus kaip avinėlis. 

— Kas gi tau, mielas bičiuli! - paklausė ji ir paglostė jam 
galvą. 

Žirgininkas iškart davė į kojas, nes žinojo, kas dabar bus! 

Ir iš tikrųjų - balčius apsakė karalienei viską, kas nutiko 
Hansui Trylikiui. 

- Ir jau niekas nebegali jam padėti? - paklausė toji. 

— Tik vienas žmogus dar galėtų jam padėti! Tas žmogus - tu, 
karaliene. Jeigu tu nepabūgtum, galėtum išgelbėti savo vyrą! 

— One, aš nieko nebijau! 

— Tada sėsk man ant nugaros! 

Ir jie nuskubėjo miško link - karalienė vienui viena, be jo- 
kios palydos! Bet ištikimajam arkliui ant nugaros. 

Miške čiulbėjo paukščiai. O ypač gražiai ir skambiai suokė 
lakštingala. 

— Pagauk ją! - tarė balčius. 

Tai padaryti nebuvo sunku - paukštelis tupėjo ant gudobe- 
lės krūmo ir noriai leidosi pagaunamas. 

Paskui balčius nunešė karalienę prie vieno šulinio ir pasakė: 

— Mesk lakštingalą į šulinį! 

Karalienė ir tą padarė. 

Tik staiga kad ūžtelės iš šulinio vanduo, ir iškišo galvas visa 
kirbinė gyvačių ir salamandrų. Jos šnypštė, rangėsi - jų glot- 
nūs kūnai siūbavo į vieną ir į kitą pusę. O tarp visų tų šliužų 
plasnojo paukštelis. 

— Dabar pagauk jį vėlei! - sušuko balčius. 

Karalienei plaukai ant galvos pasišiaušė, kai ji pamatė to- 
kią daugybę šlykščių, nuodingų padarų, tačiau pagalvojo apie 
vyrą, ir jokie pavojai jai pasidarė nebaisūs. Ji drąsiai priėjo ir 
akies mirksniu ištraukė lakštingalą iš tų šliužų knibždėlyno. 

Paukštelis tik plast nuo delno ant žemės - ir prieš ją radosi 
karalius, jos vyras. Karalienė puolė jam į glėbį. 

Ir dingo pradingo šulinys, pradingo pragaro nasrai, tik de- 
jonės dar buvo girdėti toje vietoje, bet ir jos vis tilo tilo, kol 
pagaliau visai nuščiuvo: tai dejavo ragana, netekusi savo galios 
ir pasmerkta amžinai lindėti užgriuvusiame šulinyje. 

Dabar abu laimingieji sėdo ant balčiaus ir parjojo namo. Čia 
karalius norėjo padaryti teismą savo broliams, bet jau neberei- 
kėjo - neapsikęsdami jie puolė kits kitą ir patys išsiskerdė. 

Hansas Trylikis nūnai prisiminė senąjį medžiotoją, kadaise 
parsinešusį iš lizdo didįjį kiaušinį, - juk ligi šiol tam žmogui 

dar neatsidėkota. Tad liepė atgabenti jį čionai su pačia ir vai: 
kais ir laikė didelėj pagarboj. 

Neilgai trukus karalienė pagimdė dukterį, ir kai princesė at: 
ėjo į metus, karalius išleido ją už savo geradario jauniausiojc 
sūnaus. Per vestuves visa ta istorija buvo įdėta į patranką ii 
atšauta čionai - štai mes ją ir turime. 


a 

TIK PAIEŠKOK, RASI DAR KVAILESNIŲ 


ARTĄ GYVENO du seni sodiečiai, savo ūkį jie 
tvarkė podraug su sūnumi ir marčia. Kai jauna- 


martė susilaukė kūdikio, anyta pasiliko namie 
slaugyti gimdyvės, ir į laukus išėjo tik abu vyrai su šeimynykš- 
čiais. Pasilikusi namie, senoji pasišovė iškepti duoną ir nunešti 
darbininkams pietų šviežią raguolį. 

Jau ir tešlą išminkė, ir ugnį krosnyje užkūrė, tik staiga marti 
kad suriks nesavu balsu. Išsigandusi senoji pametė viską kaip 
stovi, nubėgo į kambarį ir rado marčią apsipylusią ašaromis. 

— Kas tau, Marija, ko gi tu verki? 

— Ak, mama, kaip aš neverksiu? - kūkčiodama atsakė jaunoji 
moteris. - Argi nematote, kad ant sijos, tiesiai virš lopšio, kur 
miega mažasis Hansas, padėtas didžiulis galąstuvas? Kiekgi 
čia reikia - nukris ir užmuš mano kūdikį. 

— Oi Dieve, Dieve! - ėmė aimanuoti senoji. - Gerai tu sakai, 
gerai tu sakai! Tai nelaimė! Mūsų mažasis Hansas, mūsų mie- 
las mažylis, užmuštas to sunkaus galąstuvo! 

Ji atsisėdo ant gimdyvės lovos, ir abi kad pradės verkti, kad 
pradės rypuoti, viena už kitą graudžiau. 

Tuo tarpu saulė kilo vis aukščiau ir aukščiau, darbininkai lau- 
kuose akis pražiūrėjo belaukdami pažadėto raguolio. Jau ir pietų 
metas seniai praėjo, pradėjo tįsti ilgyn šešėliai, alkis kankinio ne- 
žmoniškai, žarna žarną rijo, o šeimininkės kaip nėra, taip nėra. 

— Nieko nebus, eisiu pažiūrėti, kas ten nutiko! - neiškentęs tarė 
senasis šeimininkas. - Kitaip greit mes kojas iš bado patiesime! 

Parėjo namo, įžengė į kambarį, žiūri - abi moteriškės sėdi ir 
aimanuoja. 

— Ei, Katryna, ei, Marija, kas gi jums? - klausia jis išsigandęs. 

Jaunoji kad pagaus kūkčioti - žodžio negali ištarti. Senoji 
Katryna dar šiaip taip išstenėjo: 

— O Tomai, tai nelaimė, tai nelaimė! Matai galąstuvą ana va 
ant sijos, tiesiai virš lopšio, kur miega mūsų mažasis Hansas? 
Jeigu tas galąstuvas nukristų, jis užmuštų mūsų vargšą mažylį! 

Senasis šeimininkas iš tos baimės net alkį užmiršo, atsisė- 
do ir pagavo garbstuoti ir aimanuoti, nenusileisdamas abiem 
moterims. 

Sūnus pasilikęs laukuose dar nekantriau laukė grįžtant tėvo, 
bet kai tas vis nesirodė ir nesirodė, tada jis irgi išsiruošė pažiū- 
rėti, kas ten namie darosi. 

Parėjo, pirmiausia kyšt galvą į virtuvę, apsidairė - duonos 
minkymas, seniai išpuškėjęs, per duonkubilio kraštus drimba, 
net žemę siekia. Ugnis krosnyje užgesusi. Ir nei tėvo, nei mo- 
tinos niekur nematyti. 

— Nair tvarkelė, velniai griebtų! - sušuko jis ir pastūmė kam- 
bario duris. 

Ogi čia besėdį visi trys užsiverkusiais veidais - į žmones ne- 
panašūs. 

— Kas gi čia dabar, po šimts! 

— Ak Andrejau, Andrejau, nelaimė, baisi nelaimė! - sušuko 
senoji Katryna. 

Jai pritarė aimanuodama Marija, jo žmona: 

— Galąstuvas ant sijos... O mūsų mažasis Hansas lopšyje... 
Kaip tik po galąstuvu! 

— Ar kas atsitiko? — sušuko išsigandęs Andrejas ir prišoko 
prie lopšio. Bet jo kūdikis gulėjo kietai įmiges ir ramiai alsavo. 

— Atsitikti, ačiū Dievui, kol kas dar nieko neatsitiko, - tarė 
senoji Katryna, - bet kiekgi čia reikia - nukris galąstuvas nuo 
sijos, ir po mūsų mielo mažylio! 

— Na ir kvailiai! 

Andrejas nežinojo, ar jam juoktis, ar pykti. Čiupo galąstuvą 
nuo sijos ir trenkė verksniams po kojų. 

- Štai jums ir po visos nelaimės! O dabar greičiau neškit į 
laukus valgyti - mūsų darbininkai ten badu miršta! Manęs ne- 
laukit, aš nebegaliu ilgiau čia pasilikti! Išeinu į pasaulį - pažiū- 
rėsiu, ar kur nors dar yra tokių kvailių kaip jūs! 

Taręs šiuos žodžius, pasibalnojo arklį ir išjojo, nė negrįžtelė- 
jęs į saviškių pusę. 

Buvo jau daug pasaulio apkeliavęs ir štai kartą užsuko į vieną 
kaimą. O čia žiūri - ant daržinės stogo vyras bestovįs vienais 
marškiniais. Apačioj, prie daržinės, moteris ištiestose rankose 
laiko apatines kelnes. 

Andrejas sustabdė arklį. 

— Ką jūs čia, po galais, veikiate? - klausia nustebęs. 

— Ką veikiame? - burbtelėjo vyras. - Argi nematote pats? 
Vieną kartą per metus žmogui juk reikia pasikeisti apatines 
kelnes! 

Pasakė ir strykt nuo daržinės stogo, tačiau pro šalį - nepa- 
taikė į praskleistas kelnių kiškas, pargriuvo ir dejuodamas nu- 
šlubavo į trobą. 

„Teisybę pasakius, tas irgi ne protingesnis už maniškius', - 
pagalvojo Andrejas, paėmė sutrikusiai moteriai iš rankų kel- 
nes, nuėjo pas vyriškį ir parodė, kaip išmintingas žmogus pa- 
sikeisčia apatines kelnes. Vyriškis nežinojo nė kaip džiaugtis, 
apipylė savo geradarį dovanomis, ir šiek tiek palengvėjusia šir- 
džia Andrejas nujojo toliau. 

Po poros dienų patyrė kitą nuotykį. Joja jis per mišką ir gir- 
di - kažkas džyrina pjūklu, ne ant žemės, o kažkur aukštai. 
Pakelia akis ir mato - sėdi žmogus apsižergęs šaką ir pjauna 

palei kamieną. Nėra abejonės - nudribs žemėn, kai tik šaka 
triokštelės. 

— Stokit! - sušuko Andrejas. - Ką gi jūs darot? Norite spran- 
dą nusisukti? 

— Anaiptol! - atsakė tas. - Aš gi stipriai laikausi už šakos, ant 
kurios sėdžiu! 

Ūkininkaitis pakraipė galvą ir nujojo toliau. Bet vos spėjo 
nusisukti, girdi - tik sutraškėjo subraškėjo, ir kažkas dribte- 
lėjo žemėn. Apgręžė jis arklį ir mato - ogi tas žmogelis jau 
begulįs žemėje. Bet, atrodo, jam viskas dar gerai baigėsi — 
vien išgąsčiu atsipirko, nes tuojau pat pakilo ir priėjo prie 
raitelio. 

— Aš matau, gerbiamasis pone, - tarė jis, - kad jūs esate pra- 
našas! Būkite malonus, pasakykit, kada aš mirsiu! 

— Na, - atsakė Andrejas, kurio galva buvo pramušta viso- 
kioms išdaigoms, - greičiau ruoškitės ir jokit namo, nes kai 
jūsų arklys trečią kartą nusižvengs, būsite jau nebegyvas! 

Žmogelis labai persigando. Bemat atrišo savo kuiną, užsėdo 
raitas ir suniūkė arklį. O bėris kad nusižvengs ant viso miško. 

— Jau pirmas kartas, - tarė žmogelis ir išbalo. 

Jis niuktelėjo kulnais arkliui į šonus, ir tas išsigandęs dar 
garsiau sužvingo. 

— Dabar jau antras kartas! - suvapėjo jis kaip nesavas, ir 
plaukai pasistojo jam piestu. 

Dar kartą niuktelėjo kulnais arkliui į paslėpsnius, ir tas vėl 
garsiai sužvengė. 

— Trečias kartas! - tarė žmogelis. - Dabar aš jau nebegyvas! 

Jis nusėdo nuo arklio ir atvirto pakelėj į žolę. 

Andrejas iš tolo žiūrėjo, ką tas daro, ir kai pamatė, kad jau 
guli, prijojo ir klausia: 

— Ką gijūs čia veikiate, gerasis žmogau? 

— Ak, kąjau čia beveiksi! Mano arklys tris kartus nusižvengė! 
Esu jau nebegyvas, guliu štai, o valgyti taip noriu, taip noriu! 
Ar nenujotumėt į kaimą ir nepasakytumėt mano pačiai, kad 
atneštų ko nors užkąsti? Juk nelieps ji numirusiam žmogui, 
kad pats pareitų namo)! 

— Gerai, mielai išpildysiu jūsų prašymą! - juokdamasis atsa- 
kė Andrejas ir nujojo savo keliu. 

Dabar jo nuotaika visai pasitaisė, nes rado dar vieną žmogų, 
kvailesnį negu jo namiškiai! 

O žmogelis gulėjo sau pagriovy ir niekam dėl jo galvos ne- 
skaudėjo. Tik varnos ir krankliai suko virš jo ratus, o jis pliauš- 
kino delnais ir šaukė: 

— Štiš! Štiš! Jeigu jūs būtumėt negyvi kaip aš, tikrai neskrai- 
dytumėt čia aplinkui! 

Tuo tarpu pro šalį ėjo kažkoks valkata. Žiūri - pakelėj žmo- 
gus guli, tikriausiai miega, o pievoje palaidas arklys stovi, žolę 
pešioja. Argi galima tokią progą pražiopsot? Tuoj strykt ant 
arklio - ir duok dieve kojas. 

— Ei tu, - sušuko žmogelis jam iš paskos, - jeigu aš nebūčiau 
miręs, parodyčiau tau iš kur kojos dygsta, plėšike tu! 

Galų gale jį taip ėmė pjauti alkis, kad vargšas nebeištvėrė. 
Pašoko ir sušuko: 

— Trauk velniai, nebegulėsiu negyvas! Čia gali visai pakra- 
tyti kojas! 

Ir pėsčias parkulniavo namo. 

O Andrejas sutiko dar ne vieną kvailį - prisižiūrėjo jų ligi 
valiai. Galų gale pagalvojo: „Ar taip, ar taip visų juk nesužiū- 
rėsi!“ Ir išjojo namo pas saviškius, patenkintas, kad rado dar 
kvailesnių ir už juos! 

GŪUŽIUKAS 


IENAS LAUKININKAS turėjo tris sūnus, abu 
vyresnieji buvo aukšti, stuomeningi vyrai, o jau- 


nėlis liko mažučiukas, silpnutis ir visiškai netiko 
lauko darbams dirbti. Be to, jis dar turėjo kakle gūžį, todėl nie- 
kas kaime jo kitaip ir nevadino, tik Gūžiuku. 

Žmonės iš jo pasišaipydavo, bet jis buvo ramaus būdo ir ne- 
ėmė to per daug į širdį, be to, ir pats turėjo šmaikštų liežuvį, 
žodžio kišenėje neieškojo, tad deramai ir atsikirsdavo. Taip 
pat mokėjo išpūsti savo gūžį, ir kai tada uždainuodavo, skam- 
bėdavo kaip iš dūdmaišio. Tad keliavo per muges, linksmino 
žmones muzika ir šokiais ir šitaip pelnėsi sau duoną. 

Vieną dieną, keliaudamas iš vieno kaimo į kitą, Gūžiukas at- 
sidūrė miške, ir kad labai kepino saulė, atsigulė medžio pavė- 
syje valandėlę pailsėti. Gulėjo gulėjo, staiga kilst akis į viršų ir 
mato - medyje beždžionaitė betupinti. 

— Ei tu, juokingas padare, - sušuko Gūžiukas, - eik šen, mudu 
kaip tik tiksime į porą! 

Ir ką tu pasakysi - žvėrelis stryk nušoko žemėn ir atsitūpė Gū- 
žiukui prie kojų, o kai tas pakilo eiti, liuoktelėjo jam ant peties. 

„Na, dabar tai aš jau ponas, - pagalvojo Gūžiukas ir be galo 
apsidžiaugė. — Beždžionaitę išmokysiu vaidinti, dar visokių 
pokštų ir rodysiuos su ja visose mugėse. Dabar tai pagyvensiu! 
Čia bus ne dūdmaišiu liurlinti!“ 

Beždžionė pasirodė besanti labai gabi: netrukus jau vaikš- 
čiojo rankomis taip pat greitai, kaip ir kojomis, gimnastika- 
vo ant aukštai ištempto lyno, vartėsi kūlio, be to, išmoko sė- 
dėti prie stalo ir mikliai darbuotis šaukštu ir šakute, išmoko 
pati apsirengti ir apsiauti kojas, dailiai susišukuoti, išmoko 

po vaidinimo gražiai nusilenkti ir mandagiai nukelti nuo gal- 
vos skrybėlę. O paskui pereidavo su skrybėle per žiūrovus i: 
surinkdavo pinigus. Ir kiekvieną kartą Gūžiukas susižerdavc 
gerą krūvą pinigų. 

Tiesa, kai prasidėdavo rinkliava, vienas kitas bandydavo iš- 
sisukti nemokėjęs, bet Gūžiukas, tą pastebėjęs, greitai išpūs- 
davo savo gūžį ir garsiai sutūtuodavo, tada beždžionė prišok- 
davo prie bėglio, pačiupdavo jį už pakarpos ir pakišdavo po no- 
simi skrybėlę. Ir ką gi - nori nenori tas turėdavo susimokėti, c 
kitiems dar būdavo iš to smagaus juoko. 

Šitaip jis užsikalė gerą krūvą pinigų, galų gale įsigijo nuosava 
balaganą ir pradėjo uždarbiauti kaip reikiant. 

Tačiau išėjo taip, kad per beždžionę įgijęs laimę, per bež- 
džionę Gūžiukas ją ir prarado. Mat vieną dieną pro jo balagana 
važiavo karaliaus maisto tiekėjas su pilnu vežimu gražiausių 
vaisių, beždžionė tik strykt užšoko ant vežimo ir švyst švyst 
iššvaistė žmonėms obuolius, kriaušes, citrinas ir apelsinus, 
abrikosus ir persikus. Tai džiaugėsi gatvės vaikai, tai keikės: 
maisto tiekėjas, o kaip paskui barėsi karalius! Jis įsakė Gūžiu- 
ką su beždžione uždaryti į kalėjimą. 

Ir va - sėdi abu kažkokioj tamsioj skylėj ir liūdi. Beždžio- 
nė kiurkso nulindusi į tolimiausią kertę, lyg graužiama sąži- 
nės priekaištų, lyg baimindamasi, kad šeimininkas nepultų jos 
mušti. Ir staiga nei iš šio, nei iš to kad suriks nesavu balsu. 

Kad ir kaip Gūžiukas pyko ant savo bičiulės, tačiau, išgirdęs 
tokį klaikų riksmą, tučtuojau prišoko pažiūrėti, kas ją taip iš- 
gąsdino. O kai pamatė, kad beždžionę taikosi pasmaugti apsi- 
vijusi didžiulė gyvatė, nieko nelaukdamas taip tvojo lazda jai 
per galvą, kad galva bemat subyrėjo ir gyvatė negyva sudribc 
ant žemės. Tiesa, šiek tiek kliuvo ir beždžionei, bet ką padary- 
si - svarbiausia, kad pati baisioji neganda praėjo pro šalį. 

Dabar Gūžiukas ir beždžionaitė pasijuto baisiai pavargę, 
kurgi nebus - juk šitiek padėjo pastangų, šitaip susijaudino, 
tad prisiglaudė prie kits kito ir užmigo. Kai kalėjimo prižiūrė- 
tojas atnešė valgyti, rado abu belaisvius bemiegančius, o prie 
jų begulinčią baisiąją gyvatę sutrupinta galva. 

Toji pabaisa buvo pridariusi šalyje daug nelaimių, ir už jos 
galvą buvo paskirtas didelis atlyginimas, todėl prižiūrėtojas 
tuoj už gyvatės ir pas karalių. 

Karalius pasikvietė jį pas save. 

— Kas nudobė gyvatę? 

— Aš, jūsų didenybe. 

— O kur padėjai jos karūną? 

— Karūną? - sumikčiojo prižiūrėtojas. - Gyvatė buvo be 
karūnos! 

Tada karalius liepė nuvesti jį į tą vietą, kur buvo nudobta 
gyvatė. 

Kai karalius įėjo, Gūžiukas pramerkė akis. Beždžionaitė 
buvo jau anksčiau atsikėlusi, per tą laiką suradusi grindų ply- 
šin įriedėjusią karūnėlę, iškrapščiusi iš ten ir paslėpusi savo 
gauruotame kailyje. 

— Kas nudobė gyvatę? 

— Aš, - atsakė Gūžiukas. 

— Su kuo? 

— Su šituo pagaliu! 

Ir parodė karaliui pagaikštį, ant kurio dar buvo žymu kovos 
pėdsakai. 

— O tu, prižiūrėtojau, ką pasakysi? 

Ką darys prižiūrėtojas — turėjo prisipažinti pamelavęs ir 
buvo tučtuojau gėdingai išvytas iš tarnybos. 

— O ar tu nežinai, kur yra karūna? - paklausė karalius, atsi- 
grežęs į Gūžiuką. 

Bet ir tas niekur nebuvo jos matęs. 

Atsidėkodamas, kad užmušė gyvatę, karalius paleido Gūžiu- 
ką iš kalėjimo, tačiau pažadėto atlyginimo nedavė, nes Gūžiu- 
kas negalėjo pateikti gyvatės karūnos. 

O tos karūnos karalius labiausiai ir geidė. Ji buvo iškalta iš 
vientiso raudonojo granato, kuris švytėjo kaip saulė. Tad jau 
pati karūna buvo neįkainojama vertybė. Bet tai dar ne viskas. 
Ji mokėjo parodyti, kur yra užkasti lobiai, - kai užeidavai su ja 
vietą, kur paslėptas lobis, ji sušvisdavo dar skaisčiau, tiesiog 
varstyte varstydavo žmogui akis. 

Tai šitokią karūną dabar turėjo beždžionė! 

Gūžiukas kuo greičiau paliko miestą, kur buvo patyręs tiek 
skriaudų, ir su savo beždžione iškeliavo kitur. Ėjo ėjo, jau ir 
temti pradėjo, o kelio galo kaip nėra, taip nėra, ir jokios už- 
eigos niekur nematyti. Tada beždžionėlė, tupinti šeimininkui 
ant pečių, išsitraukė iš savo gaurų karūnėlę ir ėmė žaisti. 

— Na čia dabar! - tarė Gūžiukas ir sustojo. - Aš maniau, 
kad saulė jau seniai nusileido! O ji štai šviečia skaisčiai kaip 
vidurdienį! 

Bet kai jis pakėlė akis į dangų, nes niekaip negalėjo suprasti 
to stebuklo, staiga jo žvilgsnį patraukė spindintis daikčiukas 
beždžionės letenėlėse. „Karūna! - dingtelėjo mintis. - Gyva- 
tės karūna, kurios ieškojo karalius! Už ją paskirtas didelis at- 
lyginimas! 

Beždžionaitė nė kiek neprieštaravo ir atidavė Gūžiukui ka- 
rūną, o tas be galo laimingas patraukė atgal į karaliaus pilį. 

O karalius, baisiausiai susisielojęs, kad jam išsprūdo iš ran- 
kų toji brangenybė, per tą laiką jau buvo paskelbęs: kas prista- 
tys jam gyvatės karūną, tas gaus ne tik jo dukterį, bet ir pusę 
karalystės! 

Kai dabar Gūžiukas pasirodė karūna nešinas, tuoj pat buvo 
sužadėtas su karaliaus dukterimi. O dvylikai siuvėjų buvo pa- 
vesta nuimti matą ir per naktį pasiūti jam karališkus drabu- 
žius, tad jau kitą dieną jis sėdėjo prie karaliaus stalo šalia savo 
nuotakos ir tarnai patarnavo jam kaip kokiam princui. 

O kaip į tai žiūrėjo karalaitė? Ak, ji buvo be galo nelaimin- 
ga, juk kad ir kokie gražūs buvo drabužiai, jie negalėjo paslėpti 
vargšo Gūžiuko luošumo, o ypačiai to baisaus gūžio. 

Veltui ji maldavo tėvą neatiduoti jos žmogui, kuris jai bjau- 
rus, ir atsipirkti pinigais - tėvas nė girdėti nenorėjo. 

— Aš daviau žodį! - sakė jis. - O jeigu karalius nesilaiko žo- 
džio, tada visa jo karalystė pradeda klibėti. 

Vargšas Gūžiukas, be abejo, žinojo, kaip į jį žiūri karalaitė. Ir 
kai jis matydavo jos šilkinius plaukus, jos gražų pailgą veidą, o 
paskui pažvelgdavo į save, tada suprasdavo, jog nėra kaip ant 
jos ir pykti. 

Todėl vieną dieną, kai juodu buvo vieni, Gūžiukas ir sako: 

— Karalaite, aš suprantu, kad netinku jums į vyrus. Todėl nu- 
eikit pas savo tėvą ir pasakykit, kad aš atsisakau jūsų rankos. 

— Tikrai? Tu iš tikrųjų atsisakai? - sušuko ji, bet kartu paste- 
bėjo, kokios mielos jo akys ir koks doras ir taurus jo veidas. 

Nesitverdama džiaugsmu ji nuėjo pas tėvą, bet grįžo labai 
susikrimtusi. 

— Jis nesutinka! Sako, čia kalti tik mano užgaidai! Sako, aš 
turinti būti tau maloni, turinti tave... bučiuoti... jei ne... 

Ir ji taip gailiai pravirko, kad net akmuo būtų susigraudinęs. 

Galų gale Gūžiukas nebegalėjo ilgiau žiūrėti į gražiosios ka- 
ralaitės sielvartą. Vieną naktį jis išsitraukė senuosius savo 
drabužius, apsirengė jais, dovanotus brangiuosius rūbus pa- 
dėjo ant kėdės, o ant jų - laišką, kuriame parašė, kad išeinąs 

ne dėl karalaitės kaltės, pasitupdė ant peties beždžionę ir 
spruko iš rūmų. 

Keliavo keliavo ir nukeliavo toli toli, į kitą kraštą. Ten tikė- 
josi vėl manytis kaip anksčiau. Bet dabar jam prastai sekėsi. 
Gal dėl to, kad beždžionė jau buvo užmiršusi vaidinti, gal dėl 
to, kad muzika jam per liūdna išeidavo arba kad pokštai vis ne- 
sisekdavo - žodžiu, jis vos besurasdavo žiūrovų, o dar mažiau 
skatikų įkrisdavo jam į skrybėlę, todėl nebežinojo, kaip galą su 
galu sudurti. 

Vieną dieną, pasidalijęs su beždžione paskutinį duonos kąs- 
nį, jis keliavo per didelę girią. Artimiausias miestas buvo dar 
toli, o kaimuose, per kuriuos neseniai ėjo, žmonės nuolatos 
pjudė jį šunimis. 

Visai nebetekęs jėgų, jis susmuko į žolę. „Kam keltis? - gal- 
vojo. - Kam eiti toliau? Kam dar kankintis? Kam kokia nauda 
iš mano gyvenimo ir kokia man iš to nauda? Ar ne geriau būtų 
pasidaryti sau galą?“ 

Šalimais kerojo laukiniai vynuogienojai. Jam pasirodė, kad 
pats likimas juos čia atsiuntė, išsipjovė keletą stiprių ir lanks- 
čių ūglių, nusivijo virvę, sumetė kilpą ir ėmė ieškoti storos ša- 
kos, kuri nenulūžtų ant jos pasikabinus. 

Staiga girdi — užpakaly lyg kažkas subarškėjo, lyg sutarš- 
kėjo. Atsisuka, žiūri - kažkas ateina, kažkokia žmogysta, 
apsisiautusi ilgu, plačiu, juodu kaip anglis apsiaustu. Ir juo 
labiau ji artėja, juo garsiau girdėti tas keistas triukšmas, ku- 
ris, regis, sklinda iš jos, - kažkoks kraupus barškėjimas ne 
barškėjimas, tarškėjimas ne tarškėjimas. Oho, pasirodo, čia 
pati giltinė beateinanti. 

— Ko tu mane šaukei? - klausia ji kaip iš po žemių. - Negali 
palaukti, kol ateis laikas? 

— Ak Kaulvelke, - sako Gūžiukas, - tokiems žmonėms kaip 
aš nėra vietos šioje žemėje! 

Ir papasakojo jai savo likimą. 

Giltinė kantriai jį išklausė. Paskui sako: 

- Tu - geras žmogus, ir reikia tau padėti. Žiūrėk, duosiu tau 
butelį vaistų, kurie išgydo bet kokią ligą. Nueik į didelį miestą 
ir apsiskelbk gydytoju, tave kvies pas daugelį ligonių, ir daugelį 
jų tu išgydysi. Tik ne visus! 

Kai įeisi pas ligonį, pamatysi mane. Jeigu stovėsiu prie li- 
gonio lovos kojūgalyje, duok jam kelis lašus vaistų! Tačiau jei 
pamatysi mane galvūgaly, gali jam nieko neduoti, tas ligonis 
jau yra mano! O dabar eik, tik daryk viską, kaip tau sakyta, 
antraip tu žuvęs! 

Gūžiukas nė pats nepajuto, kaip giltinė pradingo, tik žiūri 
jos nebėra. Jau buvo bemanąs, kad visa tai tik sapnas, tačiau 
gulintis čia pat žolėje butelis priminė jam, kad ne - viskas buvo 
iš tikrųjų. 

Tad trenkė žemėn vynuogienojų kilpą, kurią dar tebelaikė 
rankoje, ir su savo beždžione ant peties pradžiugęs leidosi į 
miestą. 

Darbo jis ten rado užtektinai, kur neras! Vos tik žmonės su- 
žinojo, kad atvyko daktaras, mokantis išgydyti visas ligas, tuoj 
ėmė plūste pas jį plūsti. Ir jis gydė visus, kieno galvūgaly ne- 
stovėjo giltinė, ir ligoniai bemat pasveikdavo. 

Tiesa, po kelių dienų jis ėmė nuogąstauti, kas bus, kai ne- 
trukus ištuštės butelis, bet greitai apsiramino, pamatęs, kad 
vaistų nė kiek nesumažėjo - kiek buvo, tiek ir tebėra. 

Tačiau jeigu giltinė stovėdavo galvūgaly, - tiesa, tik jam vie- 
nam matoma, - jis griežtai atsisakydavo gydyti, ir ligonis ne- 
trukus mirdavo. 

Taip jis keliavo iš miesto į miestą, o garsas apie jį skriejo 
pirma —- nespėja ateiti į naują vietą, o ten jau visi Žino apie 
jo stebuklingą galią. Jis niekada nesiskyrė su savo palydo- 
ve, beždžione. Toji, būdavo, tik įeina į ligonio kambarį ir iš- 
kart suuodžia, kur stovi giltinė: jei ligonio kojūgaly, pradeda 
linksmai šokinėti, jei galvūgaly - nusiminusi nulenda į kam- 
pą ir tyli. 

Galų gale abu neperskiriami bičiuliai atėjo į tą kraštą, iš ku- 
rio Gūžiukas buvo pabėgęs. Jis manė, kad visa, kas buvo jam 
čia atsitikę, seniai jau užmiršta, karalaitė per tą laiką tikriau- 
siai ištekėjo už gražaus karalaičio ir gyvena linksma ir laimin- 
ga. Bet kaip jis nustebo sužinojęs, kad taip nėra. 

Atvirkščiai, paaiškėjo, kad, jam pradingus, karalaitė labai nu- 
liūdusi ir liepusi visur jo ieškoti, o kai niekur nepavyko rasti, 
susirgusi labai sunkia liga, kurios ligi šiolei nepavykę išgydyti. 
Todėl karalius paskelbęs: kas jo dukterį išgydysiąs, tas gausiąs 
ją už pačią, - tačiau kol kas niekam nepavykę to padaryti. 

Galite įsivaizduoti, kaip jautėsi mūsų Gūžiukas, išgirdęs ši- 
tokią žinią! Pats nepajuto, kaip kyštelėjo ranką į kuprine, pa- 
sitikrino, ar ten tebėra butelis, švilptelėjo savo beždžionę ir 
patraukė į pilį. 

Ai, kaip jis išsigando, pamatęs karalaitę! Kurgi pasidėjo jos 
grožis? Skruostai įkritę, veidas išbalęs, nosis atsikišusi, akys 
kaip stiklinės, o ant kaklo išaugęs gūžys, beveik tokio pat di- 
dumo kaip jo. 

Ak, kaip jis norėjo jai padėti! Bet nevalia! Giltinė stovi 
galvūgaly. 

Karalaitė pažino Gūžiuką. Vargais negalais šyptelėjo. Bet 
kalbėti negalėjo - buvo jau per silpna. Jis irgi niekaip neįsten- 
gė rasti žodžių - o ir ką gi galėjo pasakyti? 

Tad stovėjo įsmeigęs į ją akis ir visai nekreipė dėmesio į 
savo beždžionę, kuri kaip paprastai tupėjo nulindusi į tam- 
siausią kampą. 

Bet staiga beždžionė atgijo, lyg jai būtų šovusi į galvą kokia 
mintis, prišoko prie karalaitės ir nutvėrusi akies mirksniu ap- 
suko ją. 

Gūžiukas suprato: dabar juk giltinė atsidūrė karalaitės kojū- 
galy! Ir jis įlašino jai savo vaistų. 

Ir atsitiko stebuklas! Karalaitės veidas bemat paraudo, akys 
skaisčiai ir maloniai sublizgo, įkritę skruostai atsigavo, o gū- 
žys — aha, kurgi pasidėjo gūžys? 

— Gūžiuk! - sušuko karalaitė. - Kaip gerai, kad tu atėjai! Aš 
buvau tokia žiauri tau! O tu esi geriausias žmogus pasaulyje! 

Ir pašokusi iš lovos puolė jam ant kaklo ir išbučiavo. 

Bet paskui nejučiom dirstelėjo į veidrodį ir nustebo. 

— Pradingo mano gūžys... Tai tavo vaistai padėjo... O tu... 
kodėl tu pats savęs neišsigydai? 

Taip, iš tikrųjų, gerai ji sako. Šita mintis nebuvo atėjusi jam 
į galvą! 

Jis pasičiupo butelį... išgėrė tris lašus vaistų... ir bemat pa- 
sidarė nebe tas žmogus! Gūžys susitraukė, liemuo pailgėjo, 
perkrypę pečiai atsitiesino - dabar jis anaiptol nebebuvo kara- 
laitei bjaurus, priešingai, jai pasirodė, kad tokio gražaus vyro ji 
kaip gyva nėra mačiusi! 

Dabar jie stovėjo vienas prieš kitą, laikėsi susikibę už rankų 
ir laimingi šypsojosi. 

O kas dedasi aplinkui, nė matyti nematė. 

Ir gerai, kad nematė. Mat giltinė, pasijutusi apgauta, išsiręžė 
ir pagrūmojo jiems kumščiu. O paskui, lyg apsigalvojusi, nusi- 
suko nuo abiejų laimingųjų ir atsigręžė į beždžionę, vėl tupin- 

čią savo kampe. Žvėrelis persigandęs cyptelėjo kartą ir nutilo. 
Gūžiukas krūptelėjo išgirdęs tą balsą, tuoj nuėjo pažiūrėti, kas 
išgąsdino jo bičiulę, ir rado ją ten tūnančią be gyvybės ženk- 
lo, mirusią. Žemėje gulėjo butelis, išsiliejęs, tuščias. Beje, Gū- 
žiukui jis jau nebebuvo reikalingas. Liūdnas palaidojo jis savo 
bičiule, bet linksmas iškėlė su karalaite vestuves. Gaila, kad 
manes ten nebuvo. 

KARALAITĖ POVANDENINĖJE UOLOJE 


ITĄ KARTĄ viename sodžiuje gyveno gudrus 
laukininkas. Vieną dieną ėjo jis paskui plūgą ir 


linksmai švilpiniavo sau kažkokią dainelę. Ir at- 
sitiko, kad tuo metu pro šalį jojo karalius. Jis sustabdė savo 
žirgą ir pasišaukė laukininką. 

— Sakyk, žmogau, kodėl tu toks linksmas, juk šitaip sunkiai 
dirbi? 

— O ko man nebūti linksmam, jūsų didenybe, - atsakė lauki- 
ninkas. - Darbas sunkus, tas teisybė, tačiau esu sveikas, turiu 
visko, ko reikia, o mano pati greit susilauks mažo, jis bus man 
parama ir paguoda senatvėje. 

Sulig tais žodžiais karaliaus veidas apsiniaukė, ir kai lauki- 
ninkas tai pamatė, tada jis savo ruožtu paklausė: 

— Bet sakykit, jūsų didenybe, kodėl gi jūs toks susirūpinęs? 
Juk turite visko, ko tik širdis geidžia, ir nereikia dėl nieko gal- 
vos sukti. 

— Taip tu manai, laukininke, ir manai teisingai - turtų aš 
turiu per akis. Bet ar jie gali paguosti mano nelaimėje? Aš gi 
neturiu vaikų! 

— Jeigu tik tokie rūpesčiai jus slegia, jūsų didenybe, tai bū- 
kite ramus: tą pačią dieną, kaip ir manoji, jūsų žmona taip pat 
laikys rankose kūdikį! 

— O! - sušuko karalius. - Jeigu tavo žodžiai išsipildys, galėsi 
prašyti manęs, ko tik tavo širdis geidžia! 

Ir tikrai, kaip laukininkas sakė, taip ir atsitiko: lygiai tą pačią 
dieną, kaip ir laukininko pati, karalienė pagimdė kūdikį. Ir vie- 
nos, ir kitos buvo berniukai. Karaliaus sūnus buvo pavadintas 
Liudviku, laukininko - Henriku. Karalius tuoj liepė pakviesti 
laukininką ir paklausė, ko tas pageidaująs. 

— Kad aš turiu visko, ko man reikia, - atsakė žmogus. - Net 
nežinau, ko ir pageidauti. 

Tačiau karalius prisispyręs reikalavo: sakyk, ko pageidauji, ir 
tiek. Galų gale laukininkas tarė: 

- Jeigu taip, tai auginkit mano sūnų kartu su savuoju. 

Gerai, karalius sutiko. Laukininko pati buvo pašaukta į pilį 
kaip žindyvė, o abu vaikai suguldyti į vieną lopšį, kad visi ma- 
nytų - karalienė pagimdė dvynukus. Berniukai gražiai augo, 
dalijosi viskuo vienas su kitu ir sutiko kaip tikri broliai. 

Kai užaugo, dažnai eidavo kartu medžioti. 

Vieną dieną pamatė juodu krūmuose gražų didelį paukštį, 
kuriam, atrodo, buvo sužeistas sparnas, nes kai juodu pabandė 
prieiti arčiau, paukštis nepakilo į orą, o pasiplasnodamas strik- 
sėjo pirma jų žeme. Princas Henrikas bėgo jam iš paskos, bet 
niekaip negalėjo pagauti, nes vikrus paukštis vis ištrūkdavo iš 
rankų. Tada princas Liudvikas pridėjo strėlę prie lanko timpos 
ir iššovė, ir paukštis, pervertas strėlės, susmuko žemėje. 

— O! - sušuko princas Henrikas. - Ką tu padarei! Nušovei 
šitokį gražų paukštį! Aš norėjau parsinešti jį namo ir paleisti 
pilies kieme! Tėvui ir motinai būtų labai patikusios jo margos 
plunksnos! Dabar jis nebegyvas, o gražiosios plunksnos sutep- 
tos krauju! 

— Nuskalauk kraują, pasidaryk iškamšą ir turėsi pats kur 
akis paganyti, - atsakė princas Liudvikas ir, paėmęs paukštį, 
nunešė prie upelio, kuris tekėjo už kelių žingsnių. Bet vos tik 
vanduo suvilgė plunksnas, vėl prabudo paukščio gyvybė - jis 
galingai sumojavo sparnais, pakilo į orą ir nuskrido. 

Nuskrido, ir gerai - princas Liudvikas per daug nesuko dėl 
to sau galvos, tačiau princas Henrikas įsidėmėjo tą vietą. Jo 
nuomone, iš šio šaltinio turįs tekėti gyvybės vanduo. 

Sugrįžę iš medžioklės, princai ėmė prašyti tėvą pastatydin- 
ti jiems medžioklės pilį. Tėvas sutiko. Tada princas Henrikas 
nusivedė vyriausiąjį meistrą į tą vietą, kur tryško šaltinis, ir 
pasakė: 

- Čia turi ji stovėti. 

Ten pilis ir buvo pradėta statyti. 

Diena po dienos princai jojo pasižiūrėti, kaip eina statyba. 
Jie džiaugėsi, kai išaugo sienos, kai iškilo stogas, kai kambariai 
ir salės pasipuošė veidrodžiais ir gražiausiais paveikslais. Ka- 
raliaus nurodymu čia dirbo sukviesti geriausi meistrai ir daili- 
ninkai, todėl vienas kambarys buvo gražesnis už kitą. 

Tačiau į paskutinį dailininkai nieku gyvu nenorėjo princų 
leisti, kol jis nebus visiškai baigtas. Tas kambarys turėjo būti 
jų meno pažiba. 

Pagaliau atėjo ilgai laukta diena, ir pirmasis į kambarį įžengė 
princas Liudvikas. Bet vos tik įkėlė ten koją - susmuko kaip 
negyvas. 

Princas Henrikas išsigandęs pasilenkė prie brolio, pakėlė jį, 
nunešė į guolį ir apšlakstė vandeniu. Pagaliau princas Liudvi- 
kas atgavo sąmonę. 

— Kas nupiešta tame paveiksle, kur paskutiniame kambaryje 
kabo ant sienos? - buvo pirmas jo klausimas. 

Buvo pašauktas dailininkas, nutapęs paveikslą. 

— Tai gražiausia karalaitė, - tarė šis, - kokia kada nors yra 
vaikščiojusi žeme. 

— Ji turi būti mano! - sušuko princas Liudvikas. 

— Tai neįmanoma, - atsakė meistras. - Ji yra užkeikta ir 
gyvena povandeninėje uoloje, stūksančioje vidur siautulingo 
vandenyno. 

— Jeigu ji nebus mano, aš mirsiu. 

— Mirti visada suspėsi, - tarė princas Henrikas. - Pirma rei- 
kia pabandyti, gal pasiseks karalaitę išvaduoti. 

Abu princai puolė prašyti tėvą, kad leistų į pasaulį iškeliauti. 
Karalius sutiko ir liepė pabalnoti jiems geriausius žirgus, įda- 
vė į kelionę puošnių drabužių ir pinigų, kiek tik jie pageidavo, 
tačiau karalienė atsisveikindama apsiverkė - jai buvo neramu, 
atrodė, kad niekada daugiau nebepamatys savo sūnų. 

Po kiek laiko princai pasiekė didelį mišką, kurio nebuvo ma- 
tyti nei galo, nei krašto. Jojo jie dieną, jojo naktį ir galų gale 
taip pavargo, kad buvo laimingi pamatę pakelėj miško trobelę. 

— Čia pasibelsime ir paprašysime nakvynės, - tarė princas 
Henrikas. 

Bet iš to nieko neišėjo - pasirodo, trobelė besanti tuščia tuš- 
tutėlė, nė gyvos dvasios, o viduje - tik plikos sienos ir nuogos 
grindys, daugiau nieko. 

— O viešpatie, - sušuko princas Liudvikas, - būtų čia bent 
kėdžių, aš vos ant kojų laikausi iš nuovargio! 

Ir vos tik ištarė tuos žodžius, žiūri - stovi dvi kėdės kaip iš 
žemės išdygusios. 

— Na, jeigu taip, tai tegu atsiranda ir stalas su valgiais ir 
gėrimais, - tarė princas Henrikas, - nes esu baisiai išalkęs ir 
ištroškęs. 

Ir ką tu pasakysi - šit ir stalas bestovįs, o ant jo valgių ir gė- 
rimų padėta, ne prastesnių kaip ant karaliaus skobnių. 

Juodu daug nesuko sau galvos, kaip čia viskas atsitiko, tik 
valgė ir gėrė, o kai pasisotino, princas Liudvikas ir sako: 

— Na, reikia pasižiūrėti, kaip ten mūsų arkliai. 

Tačiau žirgai jau ne po medžiais bestovį, kur buvo princai 
juos pririšę, o arklidėse už trobelės, ėdžiose pripilta gražių avi- 
žų, įmesta šviežio šieno. 

Princai apsiraminę sugrįžo į trobelę ir tarė: 

— Dabar mums betrūksta tik po minkštą lovą, daugiau nieko! 

Ir vos tik pasakė, atsirado ir lovos, juodu tuoj nusirengė ir 
sugulė. 

Princas Liudvikas bemat užmigo. O princo Henriko neima 
miegas, nors tu ką. Ir visa laimė. Nes valandą prieš vidurnaktį 
atsidarė durys ir įžengė mergelė, juodai apsitaisiusi nuo galvos 
ligi kojų. Ji nukraustė stalą, pastatė ant jo žiburį, paskui pa- 
dėjo švarius indus, vėl atnešė valgių, o kai viską sutvarkė, įėjo 
vyriškis, taip pat juodai apsitaisęs, kaip ir ji pati. Abu susėdo ir 
ėmė valgyti. Po valandėlės juodasis vyriškis ir klausia: 

— Kas nauja, dukrele? 

— Daug nauja, tėveli. Čia yra du nepažįstami princai, jie nori 
išvaduoti gražiąją karalaitę, kuri užkeikta gyvena povandeni- 
nėje uoloje vidur siautulingosios jūros. 

— Ir pasiseks jiems tą padaryti? 

— Vargu. Jie gi nežino, ką aš žinau. 

— Na, o ką gi tu žinai, dukrele? 

Ir tada juodoji mergelė atsakė: 

— Po pirmuoju kertiniu mūsų trobelės akmeniu guli auk- 
sinis rutulys. Kas jį ištrauks iš po akmens, tam jis parodys 
kelią į povandeninę uolą. Bet kas tą paslaptį žinodamas iš- 
duos, tam ji nieko nepadės - tada auksinis rutulys jo akyse 
prasmegs į žemę. 

Ir kai ji taip pasakė, abu iškart pradingo. 

„Aha, - pagalvojo princas Henrikas, - štai kaip čia yra! Tada 
ne pro šalį pabūti čionai kiek ilgėliau.“ 

Todėl kitą rytą ėmė prašyti brolį, kuris apie tą nuotykį nė 
numanyti nenumanė, nejoti toliau, o dar vieną dieną pavie- 
šėti tuose neįprastai svetinguose namuose. Princas Liudvi- 

kas degė nekantrumu kuo greičiau pamatyti gražiąją karalai- 
tę, todėl tas prašymas jam nelabai patiko, bet ką darys - galų 
gale nusileido. 

Kitą naktį princas Henrikas vėl nemiegojo. Ir tikrai, lygiai 
vienuoliktą valandą abu juodieji žmonės vėl pasirodė. Mergelė 
pastatė ant stalo žiburį, nukraustė nešvarius indus, padėjo ki- 
tus, ir juodu sėdo valgyti ir gerti. 

— Kas nauja, dukrele? 

— Daug nauja, tėveli. Jeigu abu princai ir turėtų auksinį ru- 
tulį, vis tiek jie negalėtų išvaduoti gražiosios karalaitės, kuri 
užkeikta gyvena povandeninėje uoloje vidur siautulingosios 
jūros! 

— O kodėl ne? 

— Kadjie nežino, ką aš žinau. 

— Na, o ką gi tu žinai? 

— Po antruoju mūsų trobelės kertiniu akmeniu guli auksinė 
špaga. Kas ją paims, nueis paskui rutulį prie jūros ir suduos 
špaga per vilnis, prieš tą vandenys prasiskirs ir stovės kaip sie- 
na iš abiejų pusių, tad jis galės sausomis kojomis nueiti prie 
povandeninės uolos, kurioje gyvena užkeikta karalaitė. Bet 
kas tą paslaptį žinodamas išduos, tam ji nieko nepadės - špaga 
tada įkris į jūrą ir virš nelaimingojo galvos susilies bangos. 

„Aha, - pagalvojo princas Henrikas, - kaip pasiekti povan- 
deninę uolą, taip pat jau žinau. Na, matyt, ji man pasakys dar, 
kaip mums patekti į pačią uolą!“ 

Ir kitą rytą jis ėmė prašyti savo brolį pasilikti dar vieną die- 
ną. Bet šį sykį princas Liudvikas nieko nenorėjo ir girdėti, 
princas Henrikas turėjo pasitelkti visą savo iškalbą, kad įkal- 
bėtų brolį dar kartą atidėti kelionę. Galų gale, nors ir neno- 
rom, tas nusileido. 

— Bet rytoj tikrai iškeliausiu, - tarė jis, - nežiūrėsiu, ar tu su 
manim joji, ar ne! 

Trečią naktį viskas buvo lygiai taip pat, kaip ir per pirmąsias 
dvi. Princas Liudvikas kietai miegojo, princas Henrikas akių 
nesudėjo, matė abu juoduosius žmones, girdėjo juos kalbant. 

— Kas nauja, dukrele? 

— Daug nauja, tėveli. Jeigu abu princai ir pereitų vandenis 
nesušlapę kojų, jie vis tiek negalėtų išvaduoti gražiosios kara- 
laitės, kuri užkeikta gyvena povandeninėje uoloje vidur siau- 
tulingosios jūros. 

— O kodėl ne? 

— Kad jie nežino, ką aš žinau. 

— O ką gi tu žinai, dukrele? 

— Po trečiuoju mūsų trobelės kertiniu akmeniu guli auksi- 
nė rykštė. Kas palies ja vartus, pasirodžiusius povandeninėje 
uoloje, tam jie atsidarys. Lygiai taip pat jis atvers ir vienuolika 
durų, tik dvyliktųjų nevalia liesti rykšte, ten reikia pasibelsti. 
Tada išeis karalaitė ir puls jam ant kaklo. Tačiau jeigu pirmasis 
prie jos prieis princas Henrikas, tai nieko iš to nebus, nes ka- 
ralaitė skirta tik princui Liudvikui ir niekam kitam. Todėl pir- 
masis jai turi pasirodyti princas Liudvikas, kitaip jie visi trys 
prapuolę. Bet kas tą paslaptį žinodamas išduos, tam ji nieko 
nepadės. Įeiti į povandeninę uolą rykštė leis, bet išeiti - ne, tad 
jie visi trys bus prakeikti amžių amžiams. 

Vos tik prašvito rytas, princas Liudvikas staiga pašoko iš 
savo lovos. 

- Šiandien aš joju toliau, - tarė jis, - nesvarbu, ar tu josi su 
manim, ar ne! 

— Aš irgi joju, - atsakė princas Henrikas. - Eik, pabalnok 
žirgus. 

Kol brolis buvo arklidėje, princas Henrikas išsitraukė iš po 
kertinių trobelės akmenų auksinį rutulį, auksinę špagą ir auk- 
sinę rykštę, ir tada juodu sėdo ant žirgų. Ir vos tik žirgai pasi- 
leido risčia, rutulys šmurkšt išsprūdo princui Henrikui iš kiše- 
nės ir nuriedėjo pirma jų. 

Šitaip jie jojo diena į dieną nuo aušros lig sutemos. Kai atei- 
na vakaras, rutulys sustoja, mirtinai pavargę jie krinta į žolę 
ir miega po atviru dangumi, rytą rutulys vėl pradeda riedėti, 
princai sėda ant žirgų ir lekia paskui jį. Galų gale, kai juodu 
jau buvo nebetekę kantrybės, manydami, kad keliui niekada 
nebus galo, tolumoj pamatė jūrą. Ten rutulys sustojo, prin- 
cas Henrikas nusėdo nuo žirgo ir tris kartus sudavė auksine 
špaga per bangas. 

Vandenys prasiskyrė ir sustojo iš abiejų pusių kaip siena, at- 
sirado platus takas, ir abu princai nujojo prie povandeninės 
uolos. Čia princaš Henrikas paėmė auksinę rykštę, palietė var- 
tus, palietė vienas po kitų vienuolika durų, ir visos atsivėrė. 
Tačiau prie dvyliktųjų jis pasakė broliui: 

— Dabar tu pasibelsk, - ir atsitraukė atgal. 

Princas Liudvikas padarė kaip liepiamas. Ir ką gi - šitos du- 
rys taip pat atsilapojo, ir nuostabaus grožio karalaitė pakibo 
jam ant kaklo. Ji juokėsi ir verkė iš laimės, nes dabar buvo 
atkerėta. 

Princas Liudvikas pasisodino nuotaką ant žirgo, ir visi trys 
išjojo namo. 

Vandenys tebestovėjo prasiskyre į šalis kaip dvi mūro sie- 
nos abipus kelio, sausomis kojomis perjojo jie siautulingąją 
jūrą, ir tik tada vandenys vėl susiliejo. Pakrantėje jų laukė 
auksinis rutulys, riedėdamas pirma, jis atvedė juos tiesiausiu 
keliu į miško trobelę ir palindo atgal po pirmuoju kertiniu 

akmeniu. Čia jie panoro trijų kėdžių, stalo trims asmenims 
ir trijų minkštų lovų, ir viskas įvyko pagal jų norą. Pavalgę ir 
atsigėrę atsigulė poilsio. 

Princas Liudvikas ir gražioji karalaitė tuoj pat užmigo, tik 
princas Henrikas nemiegojo, akių nesumerkė. Valandą prieš 
vidurnaktį durys vėl prasivėrė ir įėjo juodoji mergelė, nešina 
žiburiu. Ji padėjo žiburį ant stalo, nukraustė nešvarius indus, 
padengė stalą dviem asmenim ir atnešė šviežių valgių. Kai vis- 
ką sutvarkė, įėjo juodasis vyriškis ir juodu sėdo valgyti ir gerti. 

— Kas nauja, dukrele? 

— Daug nauja, tėveli! Dabar abu princai mano jau išvadavę 
gražiąją karalaitę, kuri buvo užkerėta ir gyveno povandeninėje 
uoloje vidur siautulingosios jūros, bet toli gražu dar ne viskas. 

— Kodėl ne? 

— Mat per tą laiką, kol princų nebuvo namie, pasimirė jų mo- 
tina, ir pilyje dabar sukinėjasi jauna graži raganiūkštė, ji sten- 
giasi susukti karaliui galvą, nori pati tapti karaliene ir pasodin- 
ti į sostą savo sūnų. Ir kai princai pargrįš su gražiąja karalaite, 
ji kaip įmanydama stengsis juos pražudyti! 

— Ar pasiseks jai tą padaryti? 

— Pasiseks, nes niekas nežino, ką aš žinau. 

— O ką gi tu žinai, dukrele? 

- Grįždami namo, princai prijos medinį tiltą. Čia princas 
Henrikas turi paspausti arklį ir perjoti pirmas. Jeigu jis to ne- 
padarys ir užleis kelią savo broliui ir gražiajai karalaitei - tada 
jie žuvę. Mat piktoji ragana užkerėjo tiltą, jis sugrius ir įtrauks 
visus tris į prarają. Bet kas tą paslaptį žinodamas išduos, tas 
ligi kelių pavirs į akmenį. 

„Ak štai kas, - pagalvojo princas Henrikas, - keisti dalykai 
čia dedasi! Bet jeigu pirmą kartą patarimai išėjo į gera, kodėl šį 

kartą turėtų išeiti į bloga? Ir jeigu juodoji mergelė tada pasiro- 
dė tris naktis iš eilės, kodėl šį sykį turėtų būti kitaip?“ 

Ir kai kitą rytą princas Liudvikas ėmė ruoštis į kelionę, prin- 
cas Henrikas prikalbino jį dar kiek pabūti ir pailsėti po sunkių 
vargų. Princui Liudvikui nepatiko tos brolio kalbos, nes jis laukė 
nesulaukė tos dienos, kada galės iškelti su gražiąja karalaite ves- 
tuves, bet kad brolis taip gražiai prašė, tiek jau to - nusileido. 

Kitą naktį princas Liudvikas ir jo nuotaka vėl kietai ir ramiai 
miegojo, tik princas Henrikas akių nesudėjo, kol nepasirodė 
juodoji mergelė su savo tėvu. 

— Kas nauja, dukrele? 

— Daug nauja, tėveli. Princai mano jau išvadavę gražiąją ka- 
ralaitę, kuri buvo užkerėta ir gyveno povandeninėje uoloje vi- 
dur siautulingosios jūros, bet iš tikrųjų taip nėra! 

— O kodėl? 

— Na, jeigu abu princai su gražiąja karalaite laimingai pereitų 
tiltą, pavojaus toli gražu dar nebūtų išvengta, nes ragana su- 
taisė nuodingą gėrimą. Tą gėrimą ji paduos pasveikindama, ir 
jeigu princas Henrikas neišmuš tarnui iš rankų padėklo su tri- 
mis taurėmis, jie visi trys mirs. Bet kas tą paslaptį žinodamas 
išduos, tas ligi juosmens pavirs į akmenį. 

Na, šiai nakčiai princas Henrikas jau gana išgirdo, tad ap- 
sivertė ant kito šono ir užmigo. Tačiau tvirtai nusprendė dar 
vieną naktį praleisti miško trobelėje. 

Bet princas Liudvikas nė girdėti apie tai nenorėjo. Jie esą 
sotūs ir pailsėję, gerai šeriami atsiganė ir arkliai po tokios sun- 
kios kelionės - nė dienos nenorįs jis prarasti, o greičiau joti 
namo ir kelti vestuves. 

Nedaug trūko, ir broliai būtų susipykę, bet jų ginčą užglos- 
tė karalaitė. 

— Viena diena šen ar ten, - tarė ji, - argi čia taip svarbu? Juk 
prieš akis mums visas gyvenimas. Tegu būna, kaip tavo brolis 
nori, ką gali žinoti, gal jam labai reikia! 

— Tai tegu pasako, - sumurmėjo princas Liudvikas, tačiau 
kiek atlyžo ir galų gale visai nusileido, tik pridūrė: - Bet rytoj 
tikrai jojam - nesvarbu, ar jis su mumis jos, ar ne! 

Tą naktį juodieji žmonės vėl pasirodė. 

— Kas nauja, dukrele? 

— Daug nauja, tėveli! Princai mano jau išvadavę gražiąją ka- 
ralaitę, kuri buvo užkerėta ir gyveno povandeninėje uoloje vi- 
dur siautulingosios jūros, bet iš tikrųjų taip nėra! 

— O kodėl? 

— Na, jei princas Henrikas ir išmuštų tarnui iš rankų nuo- 
dingąjį gėrimą, gražiajai karalaitei vis tiek grėstų baisus pavo- 
jus. Mat tada jai atves puikų baltą žirgą, jis nusilenks, kad ji 
lengviau galėtų ant jo užsėsti. Ir jeigu ji užsės, žirgas pakils į 
orą ir nuskris, ir tada ji bus šimtą kartų labiau užkerėta negu 
pirma. Todėl princas Henrikas turi užbėgti nelaimei už akių ir 
nukirsti žirgui galvą. Tada nuotaka bus išgelbėta ir bus galima 
kelti vestuves. Bet kas tą paslaptį žinodamas išduos, tas visas 
pavirs į akmenį. 

— Sakai, bus galima kelti vestuves. Bet palauk, kaipgi čia yra? 
Princas Liudvikas parsiveda namo nuotaką, o princas Henri- 
kas, kuris atliko visą darbą, lieka be nieko? 

— Be nieko jis neliks, tėveli. Kai pasibaigs vestuvės, jis galės 
sugrįžti čionai ir nukirsti tą galingą ąžuolą, kur auga priešais 
mūsų trobelę. Tada mudu taip pat būsime atkerėti. Juk tu ne- 
prieštarausi, jeigu jis paprašys mano rankos, tėveli? 

— Prieštarauti neprieštarausiu. Bet kaipgi jis nukirs tą ąžuo- 
lą, dukrele? Juk jo kamienas kietesnis už geležį. 

— Taip, kietesnis už geležį, tas teisybė, tėveli, bet su kirviu, 
kuris guli po ketvirtuoju kertiniu mūsų trobelės akmeniu, jis 
perkirs ąžuolą lengvai, tartum jo kamienas būtų minkštas kaip 
sviestas. 

— Perkirsti gal ir perkirstų, dukrele, betgi jis nepakels kirvio, 
kirvis per daug sunkus. 

— Ir kirvį pakelti įstengs, tėveli, jeigu patrauks tris gurkšnius 
iš butelio, kuris guli šalia kirvio. 

Dabar jau princas Henrikas žinojo viską ir miegojo kaip 
užmuštas ligi pat ryto. Kol princas Liudvikas balnojo žirgus, 
princas Henrikas padėjo atgal į vietą špagą ir rykštę. O paskui 
drauge su gražiąja karalaite broliai išjojo namo. 

Prijojo medinį tiltą. Princas Henrikas paspaudė arklį ir pir- 
mas perlėkė į kitą pusę. 

— Ar ne per daug jis sau leidžia, tas netašytas princas iš kai- 
mo vidurio! - pasigirdo kažkieno balsas, tačiau princas Henri- 
kas nekreipė į tai dėmesio. 

Vis dėlto princas Liudvikas pyktelėjo ant savo brolio. 

Koks buvo tėvo džiaugsmas, kai jis pamatė abu sūnus, grįž- 
tančius su gražiąja karalaite namo! Jis nuėjo jų pasitikti ligi 
pilies vartų ir liepė atnešti jiems po taurę vyno. Tačiau raga- 
na nemačiom įpylė į taures nuodų. Tad visiems trims jau būtų 
buvę po gyvenimo. Laimė, princas Henrikas išmušė tarnui pa- 
dėklą iš rankų. 

— Ką tu darai? - sušuko karalius ir pyktelėjo ant princo 
Henriko. 

Dabar beliko ijoti į pilies kiemą. Raganos įsakymu nuotakai 
buvo atvestas nepaprastai gražus baltas žirgas, jis priklaupė 
prieš karalaitę, kad jai lengviau būtų užsėsti. Karalaitė apsi- 
džiaugė pamačiusi tokį gražų gyvulį ir jau sės ant jo, bet prin- 

cas Henrikas buvo greitesnis: išsitraukė kardą ir čiaukšt nukir- 
to žirgui galvą. 

— Kas gi čia tau užėjo? - piktai sušuko karalaitė. - Ką tu darai? 

Bet princas Henrikas nieko neatsakė, paspaudė žirgą ir pir- 
mas įjojo į pilies kiemą. 

Dabar nebeliko jokių kliūčių, tik kelk vestuves. Ir tikrai, ka- 
ralius tuoj jas iškėlė. Jos buvo labai iškilmingos. Tik princas 
Henrikas jautėsi čia nei šiaip, nei taip, nes jaunieji su juo visai 
nesišnekėjo, o karalius irgi, rodos, nė matyti jo nematė - taip 
visi buvo pasipiktinę jo elgesiu. 

Bet labiausiai niršo jaunoji gražioji raganiūkštė, kuriai jis 
niekais pavertė visas užmačias. Dabar ji visa širdimi jo neken- 
tė ir nusprendė jį pražudyti. 

Ji sugebėjo taip apsisukti, kad sodinant svečius prie stalo 
atsidūrė šalia karaliaus. Ir čia ji pašnibždėjo karaliui į ausį: 

— Princas Henrikas kėsinasi atimti gyvybę jums ir princui 
Liudvikui, nes pats nori tapti karaliumi. 

Karalius nenorėjo patikėti tais žodžiais, tačiau įtarimas vis 
tiek nedavė jam ramybės: „Juk jis nėra tikras mano sūnus", - 
šnibždėjo vidinis balsas. 

O princas Henrikas nusprendė jau kitą dieną dingti iš akių. 
Kad ir kaip buvo gaila brolio ir senojo karaliaus, tačiau jis nega- 
lėjo, neužsitraukdamas sau nelaimės, paaiškinti savo poelgių, 
taip papiktinusių visus. Be to, knietėjo kuo greičiau pamatyti 
miško trobelę ir juodąją mergelę. 

Kad nereikėtų niekam aiškintis, nusprendė išjoti slapčia. 

Tačiau ragana jį sekė, ir vos tik jis užsėdo ant žirgo, ji tuoj 
pas karalių. 

— Princas Henrikas joja pas jūsų kaimyną karalių - sukurstys 
jį paskelbti jums karą. 

Karalius žvilgt pro langą ir mato - princas lekia iš pilies nė 
neatsigreždamas. Tas pasirodė jam labai įtartina. Jis tuoj lie- 
pė kareivių būriui leistis jam iš paskos. Tie pasivijo ir grąžino 
princą Henriką atgal. 

Dabar jis turėjo stoti prieš teismą. 

— Kodėl tu pirmas perjojai tiltą? 

— Aš negaliu pasakyti. Jei pasakysiu, ligi kelių pavirsiu į 
akmenį. 

— Melas! - sušuko ragana. - Tegu pasako, kodėl taip padarė. 
Norėjo pasirodyti pranašesnis už savo brolį. 

— Kodėl tu išmušei tarnui iš rankų padėklą? 

— Aš negaliu pasakyti. Jei pasakysiu, ligi juosmens pavirsiu 
į akmenį. 

— Melas! - sušuko ragana. - Norėjo pasirodyti pranašesnis ir 
už savo tėvą, kuris atėjo pasitikti su taure vyno. 

— Kodėl tu nukirtai galvą tam gražiam baltam žirgui? 

— Aš negaliu pasakyti. Jei pasakysiu, visas pavirsiu į akmenį. 

— Melas! - sušuko ragana. - Jis pavydėjo broliui nuotakos, 
nuotakai - žirgo, norėjo viską pats pasiglemžti! 

— Taip ir bus! - patvirtino karalius. - Jis norėjo atimti net 
mano karalystę, taip pat mano ir savo brolio gyvybę. Todėl iš- 
jojo nė neatsisveikinęs - norėjo sukurstyti mūsų kaimynus ir 
stoti prieš mus į karą! Ir todėl jis turi mirti! 

Tuoj buvo suręstos kartuvės, ir princas Henrikas turėjo lip- 
ti ant kopėčių. Tačiau kol budelis dar neužnėrė ant kaklo vir- 
vės, jis paprašė paskutinės malonės - leisti tarti žodį. Gerai, 
tegu taria. 

— Pirma brolio aš perjojau tiltą todėl, kad ragana buvo jį už- 
kerėjusi ir mes visi trys būtume nugarmėję į prarają. Bet už tai, 
kad išdaviau šią paslaptį, aš pavirtau štai ligi kelių į akmenį. 

Princas Liudvikas puolė prie brolio, apčiupinėjo jo kojas ir 
sušuko: 

— Taip ir yra, tėve, kaip jis sako! - ir atsisukęs į princą Henri- 
ką tarė: - Nekalbėk daugiau, mes tavim tikime. 

Tačiau princas Henrikas kalbėjo toliau: 

— Aš išmušiau tarnui iš rankų padėklą, nes ragana buvo 
įmaišiusi į gėrimą nuodų. Bet už tai, kad išdaviau šią paslaptį, 
aš pavirtau štai ligi juosmens į akmenį. 

— Nukelkit jį nuo kopėčių! - sušuko apstulbęs karalius. - Jis 
kalba tiesą! Aš jam atleidžiu! 

Nukėlė jį žemėn. Jis buvo ligi juosmens pavirtęs į akmenį. 

— Nekalbėk daugiau! - maldavo jį karalius. 

Tačiau princas Henrikas netylėjo. 

— Jūs reikalavote, kad viską pasakyčiau, - tarė liūdnai, - tai 
geriau aš visas pavirsiu į akmenį. Aš nukirtau žirgui galvą, nes 
ragana buvo jį užkerėjusi - jis būtų pakilęs į orą ir nuskridęs 
kartu su nuotaka, o karalaitė būtų buvusi šimtąkart labiau už- 
keikta negu pirma. 

Tai buvo paskutiniai jo žodžiai. Jis pasviro ant šono ir nė 
balso - akmuo. Garsiai raudojo karalaitė, princas Liudvikas 
su karalium taip pat negalėjo sulaikyti ašarų. Bet kas iš to? 
Akmuo liko sustingęs ir šaltas. 

Atsipeikėjęs nuo išgąsčio, karalius ėmė dairytis raganos — 
norėjo tuojau pat pakarti ją vietoje Henriko, bet toji spėjo lai- 
ku pasprukti. 

Taigi linksmos vestuvės pasibaigė labai liūdnai, ir kad ir kaip 
princas Liudvikas mylėjo savo gražiąją jaunąją pačią, džiaugs- 
mas jo neėmė. Jis pasitraukė su ja į nedidelę pilaitę, stovinčią 
nuošaliai miške, ir vengė bet kokių linksmybių, net ir medžiok- 
lė jo netraukė. 

Karalaitė padovanojo jam du vaikučius - berniuką ir mergai- 
tę. Jie tėvams buvo visas džiaugsmas. 

Akmeninę brolio statulą princas Liudvikas liepė pastatyti 
prie savo pilaitės laiptų, ir kai vaikai paaugo, papasakojo jiems 
tą liūdną istoriją. Vaikai dažnai sėdėdavo ant laiptų prie akme- 
ninės statulos, ir broliukas sakydavo: 

— Kaip aš norėčiau dėdę išvaduoti iš tų kerų. 

Ir sesutė atsakydavo: 

— O aš nepagailėčiau dėl to ir savo gyvybės. 

Šitaip slinko metai, o princą Liudviką slėgė vis liūdnesnės ir 
liūdnesnės mintys. Galų gale jis tarė savo pačiai: 

— Nebegaliu ilgiau tverti! Leisk man po pasaulį pasidairyti, 
gal sužinosiu, kaip atgaivinti brolį. 

Žmona neatkalbinėjo - ji irgi labai gailėjo svainio, kuris tiek 
daug gero jai buvo padaręs. 

Ir princas Liudvikas išjojo iš namų. Po kelių dienų jis vėl pri- 
jojo miško trobelę. 

Įėjo vidun, pasiprašė kėdės, stalo, lovos, pavalgė, pagėrė ir 
atsigulė miegoti. 

Bet šį kartą miegas jo neėmė. Visą laiką neišėjo iš galvos bro- 
lis; tai jo dėka jis surado nuotaką, tai jis padėjo jam išvengti 
visų pavojų, išgelbėjo gyvybę, o jis, Liudvikas, už tai jam atsily- 
gino šitokiu nedėkingumu. 

Tik štai valandą prieš vidurnaktį atsidaro durys ir įeina juo- 
doji mergelė. Pastato žiburį ant stalo, nukrausto indus, padeda 
švarius ir vėl atneša valgių. Paskui įeina juodasis vyras, juodu 
susėda ir ima valgyti ir gerti. 

— Kas nauja, dukrele? 

— Daug nauja, tėveli. Atjojo svetimšalis princas. 

— Tas, kurio tu laukei? 

— Ne, ne tas, tėveli, jo brolis. 

— O kodėl brolis? 

— Todėl, kad jis labai norėtų išvaduoti savo brolį, kuris dėl jo 
kaltės yra pavirtęs į akmenį. 

— Arjam pasiseks tą padaryti? 

— Vargiai. 

— Kodėl? 

— Jis gi nežino, ką aš žinau. 

— Na, o ką gi tu žinai, dukrele? 

— Jeigu princas Liudvikas nužudytų abu savo vaikus ir ap- 
šlakstytų akmenį jų krauju, tada princas Henrikas vėl atgautų 
gyvastį ir sveikatą. 

Dabar princas Liudvikas jau žinojo, ką norėjo sužinoti, ir ga- 
lėjo grįžti namo, bet širdį jam prislėgė dar didesnis liūdesys 
negu lig tolei. 

Jo žmona nustebo, kad jis taip greitai grįžo, ir apstulbo pa- 
mačiusi, kad jis toks liūdnas. 

Iš pradžių jis nenorėjo nieko pasakoti, bet kai žmona prisi- 
spyrusi vis klausinėjo ir klausinėjo, galų gale prisipažino, ką 
juodoji mergelė pasakė apie jo nelaimingojo brolio išgelbėjimą. 

Dabar ir žmona pravirko. 

Kitą rytą pribėgo vaikai ir pamatę tėvus, prislėgtus tokio di- 
delio sielvarto, tol glaustėsi ir meilinosi, kol tėvai neiškentę 
pasisakė, ko jie tokie nusiminę. 

Tada mergaitė ir sako: 

— Jeigu mano dėdę šitaip galima išgelbėti, aš mielai atiduo- 
siu savo gyvybę. 

Tą patį patvirtino ir berniukas. 

Dabar princas Liudvikas nusivedė vaikus prie akmeninės 
statulos, pervėrė jiems širdis durklu ir apšlakstė karštu jų 
krauju šaltą akmenį. 

Princas Henrikas pramerkė akis, persibraukė ranka per kak- 
tą, pajudino lūpas ir sušuko: 

— O, kaip kietai aš miegojau! Kam tu mane pažadinai, mielas 
brolau? Aš taip ramiai ilsėjausi! 

Princas Liudvikas puolė broliui ant kaklo ir pravirko - iš 
džiaugsmo ir iš skausmo. 

Tačiau kai princas Hernikas pamatė abiejų vaikų lavonėlius 
ir sužinojo, kas čia atsitiko, nepratarė nė žodžio, tik paėmė ant 
rankų abu kūnelius, nunešė prie šaltinio su gyvybės vandeniu, 
numazgojo, ir akies mirksniu vaikai atgijo - sveiki ir linksmi 
ėmė šokinėti aplinkui. 

— Na, dabar man reikia su tavim atsisveikinti, - tarė princas 
Henrikas. 

— Bet kodėl gi? - paklausė princas Liudvikas. - Argi dabar 
negalime linksmai ir laimingai drauge gyventi ligi mūsų am- 
žiaus galo? O gal tu vis dar pyksti ant manęs? 

— Aš niekada ant tavęs nepykau. Bet tu turi pačią ir vai- 
kų, ir aš tau daugiau nebereikalingas. O manęs laukia juodoji 
mergelė. 

— Teisybę sakai, brolau, - laukia! O aš buvau ją ir pamiršęs! 

Tad princas Henrikas atsisveikino ir nujojo prie miško 
trobelės. 

Čia jis surado po ketvirtuoju kertiniu akmeniu kirvį ir butelį. 

Tačiau kirvis buvo toks sunkus, kad jis negalėjo nė iš vie- 
tos jo pajudinti. Patraukė gurkšnį iš butelio ir krust pakrutino 
kirvį, patraukė antrą - kilst pakėlė, patraukė trečią - ir švyst 
lengvai užsimetė ant peties. 

Dabar jis nuėjo prie galingojo ąžuolo, augančio prie trobelės, 
kirto į kietą kaip geležis kamieną - ąžuolas sudrebėjo, kirto an- 
trą kartą - ąžuolas subraškėjo, kirto trečią kartą - ąžuolas visu 
svoriu griuvo ant trobelės, ir nuo tokio galingo smūgio trobelė 

prasmego į žemę. O toje vietoje išaugo graži pilis su bokštais ii 
kuorais. Pilies vartai atsidarė, ir princo Henriko pasitikti išėjc 
mergelė, tik jau nebe juoda, o balta baltutėlė kaip sniegas. J. 
buvo galingo karaliaus duktė, ir karalius priėmė princą Henri- 
ką į žentus. 

O kas atsitiko jaunajai gražiajai raganiūkštei? 

Jinai buvo užkeikta ir nutrenkta į povandeninę uolą vidui 
siautulingosios jūros, ir niekas jau negalėjo jos iš ten išvaduo- 
ti, nes auksinis rutulys, auksinė špaga, auksinė rykštė prasme- 
go kartu su trobele - nugrimzdo šimtą sieksnių po žeme. 

NYKŠTUKO KEPURAITĖ 


RIE VIENO UPELIO stovėjo malūnas. Klip klap, 
klip klap sukosi jis dieną naktį, nes buvo vie- 


nintelis visoje apylinkėje, ir visų kaimų žmonės 
veždavo malūnininkui savo grūdus malti. Dėl to malūninin- 
kas galėjo tik džiaugtis, gyventi su savo pačia ir vaikais kaip 
tikras ponas ir švilpauti. Bet jis šito nedarė, mat buvo didelis 
šykštuolis. Gailėjo visko ne tik kitiems, bet ir sau, nelaikė nei 
berno, nei mergos, pats plūkėsi nuo ankstaus ryto ligi vėlaus 
vakaro. O dar baisiau spaudė prie darbo savo vargšę pačią, kol 
vieną gražią dieną ji nusiplūkusi susirgo sunkia liga ir netrukus 
pasimirė. Paliko ji keturis vaikus: tris sūnus ir vieną dukterį. 

Jau prie žmonos gyvos galvos malūnininkas buvo baisus 
bambeklis - niekas jam nemokėjo įtikti, o po jos mirties pasi- 
darė dar priekabesnis. Vaikai augo ir jau nuo pat mažų dienų 
turėjo padėti tėvui. Berniukai tampė sunkius maišus, tvarkė 
malūno tvenkinį, liuobė gyvulius, dirbo malūnui priklausan- 
čią žemę, tačiau tėvas niekada nė sudilusio skatiko neduodavo 
jiems už darbą, net gero žodžio nepasakydavo. 

Mergaitė ruošėsi po namus, virė ir kepė, skalbė ir šlavė, plū- 
kėsi su antimis ir žąsimis, su vištomis ir triušiais, tačiau reta 
diena būdavo, kad negaudavo barti, tėvas nebent eidamas gul- 
ti burbtelėdavo panosėje „labanaktis“. 

Taip jie ir tempė tą jungą. Tačiau vieną dieną malūnininkas 
nei iš šio, nei iš to vėl susiriejo su savo sūnumis, išdėjo juos į 
šuns dienas, išvadino valkatomis, tinginių pančiais, slunkiais, 
nevertais vadintis padoraus žmogaus sūnumis. Ir dabar Mar- 
tynui, vyresniajam sūnui, trūko kantrybė. Jis kaip tik buvo be- 
sikeliąs ant pečių pilną miltų maišą, bet perpykes taip trenkė 

jį tėvui po kojų, kad siūlės purkšt perplyšo ir malūnininką ap- 
gaubė baltų dulkių debesys. 

— Gana, prisiklausiau tavo užgauliojimų! - sušuko jis. - Už- 
teks jau! Padorus šeimininkas bernus geriau užlaiko. Manai, 
kad mes tavo sūnūs, tai turime visą gyvenimą taikstytis su 
tavo užmačiom! Šiandien pat išeinu iš namų! 

— Ak tu, netikša! - nesitverdamas piktumu suriko tėvas. — 
Eik, kur tavo kojos neša, ir man akyse daugiau nesirodyk! 

Martynas piktai nusisuko nuo tėvo ir išėjo į kiemą. 

Tuo metu sode dirbo Lenė, sesuo. Ji girdėjo barnį ir dabar 
pribėgusi užstojo broliui kelią. 

— Tu nori mus palikti? - sušuko ji. - Ir kurgi tu dėsies? Išei- 
ni kaip elgeta iš tėvo namų. Net ryšulėlio nesusirišai - nepasi- 
ėmei nei pinigų, nei drabužio, nei duonos kąsnio... 

— Nieko man nereikia! - pertraukė jis seserį. - Seniai jau de- 
rėjo tą padaryti! Vis tiek nėra čia su tėvu gyvenimo! 

Artunežinai, kad arčiau negu už mylios nuo mūsų malūno yra 
nykštukų kalnas? Daug kartų motina mums apie tai pasakojo. 
Ten gyvena žmogeliukai, jie turi susikrovę didžiausius lobius. 

Ir kiekvieną mėnesį, kai būna pilnatis, mažieji išeina iš savo 
kalno ir švenčia šventę. Jie šoka ir dainuoja, straksi, strapa- 
lioja ir iš džiaugsmo mėto į orą savo kepuraites. Ir jeigu kam 
pavyksta tokią kepuraitę nudžiauti, tas turi pinigų kaip šieno. 
Tada visi nykštukai yra jo rankose, ir jis gali už kepuraitę pa- 
reikalauti išpirkos - daug aukso, sidabro ir brangakmenių. 

Sesuo išbalo. 

— O ar tu nežinai, kas atsitinka žmogui, jeigu kepuraitės ne- 
pavyksta nutverti? Juk ir tai mama mums pasakojo. Nykštu- 
kai suima jį ir uždaro į savo kalną, ir tada jau sudie saulei ir 
mėnuliui, niekada daugiau jų nepamatysi. 

— Gerai žinau! Bet tas manęs negąsdina. Kas nieko nedrįs- 
ta, tas nieko nelaimi! Šįvakar pilnatis, ir kas nuspręsta - nu- 
spręsta. 

Jis padavė seseriai ranką, atsisveikino ir nuėjo. 

Mėnulis dar nebuvo patekėjęs, kai atėjo į miško pievą, ply- 
tinčią nykštukų kalno papėdėje. 

Čia buvo aiškiai matyti, kur tų žmogeliukų šokama, - aukš- 
toje žolėje juodavo apvali aikštelė, taip nutrypta, taip nuluten- 
ta, kad ten neaugo nė kokia žolytė. Netoli jos kerojo gana tan- 
kus krūmas, Martynas pasislėpė tame krūme ir ėmė laukti. Ir 
tikrai, vos tik sidabrinė mėnulio pilnatis pakilo virš horizonto, 
kalnas staiga atsivėrė ir pasigirdo maloni muzika. Tiesa, pačių 
nykštukų Martynas nematė, nes su kepuraitėmis ant galvos jie 
buvo neregimi. Tačiau iš kalno gilumos sklido kažkoks spinde- 
sys ir tviskėjimas, o žavūs muzikos garsai vis artėjo ir artėjo. 

Staiga nuskambėjo skardus daugiabalsis džiaugsmo šūksnis. 
„Dabar jie subėgo į šokių aikštelę, - pagalvojo Martynas, - da- 
bar prasidės!“ 

Ir tikrai, netrukus jis pamatė, kaip viena po kitos išlėkė į orą 
kepuraitės ir vienas po kito pasirodė nykštukai. 

Vienas žmogeliukas stovėjo visai prie pat krūmo, kuriame ty- 
kojo Martynas. Staiga jo kepuraitė švykst išlėkė į orą, nukrito 
ant krūmo ir įsipainiojo į šakas. Martynas tik kyšt ranką ir jau 
griebs. Deja, nespėjo. Nykštukas žaibo greitumu prišoko prie 
krūmo, pasičiupo kepuraitę ir kad pagaus rėkti, kad pagaus 
klykti, mat pamatė kyštelėjusią iš krūmo žmogaus ranką. 

— Gelbėkit! Vagys! Plėšikai! Čia guli vienas ir tyko pavogti 
mūsų kepuraitę! 

Akies mirksniu nutilo muzika, ir Martynas pajuto, kaip jį 
apsupo nematomieji, pargriovė žemėn ir surišo. Jis negalėjo 

pajudinti nei rankos, nei kojos, net liežuvis jo neklausė - šitaip 
baimė sukaustė visą kūną. 

O nykštukai nusigabeno belaisvį į kalną, į pačią jo gilumą. 
Ten nuėmė pančius, ir jis turėjo jiems dirbti nebetekęs vilties 
dar kada nors gyvenime išvysti saulės šviesą. 

Nesulaukdama grįžtant Martyno, Lenė diena po dienos da- 
rėsi vis liūdnesnė. 

— Ką, tu ir vėl žliumbi? - barė ją tėvas. - Gailiesi brolio, šito 
nenaudėlio? Be reikalo - šitokių velnias negriebia. 

Tėvui ji negalėjo išsipasakoti savo skausmo, tačiau abiem 
broliams pasakė, ką Martynas buvo sugalvojęs ir kad per tai 
jis, matyt, ir pražuvo. 

Tada Konradas, antrasis brolis, ir sako: 

— Iš teisybės tai visai nebloga mintis. Ir jeigu Martynui ne- 
pavyko kepuraitės nutverti, tai tik todėl, kad nemokėjo mikliai 
apsisukti. Kai ateis pilnatis, pabandysiu aš. 

— Dėl Dievo meilės, - sušuko mergaitė, - nedaryk šito! Nejau 
ir tu kaip Martynas pulsi stačia galva į pražūtį? 

Tačiau Konradas nepaisė sesers perspėjimo. Jam buvo taip 
įsipykę gyventi tėvo namuose, kad būtų nežinia ką padaręs, by 
tik iš jų ištrūkęs. Ir kai atėjo pilnatis, jis atsisveikino su broliu 
ir seseria. Lenė niekaip negalėjo jo sulaikyti, nors ir kaip prašė, 
maldavo. 

Bet jam išėjo nė kiek ne geriau, kaip ir broliui. Jis irgi per 
greit kyštelėjo ranką, jam irgi pačiupo nykštukas kepuraitę iš 
po nosies, o kai mažylis pradėjo šauktis pagalbos, subėgo ne- 
matomieji, surišo jį ir nubogino į kalną, broliui į draugę. 

Dabar sesuo pasidarė dar liūdnesnė, o malūnininkas dar irz- 
lesnis ir priekabesnis, todėl po mėnesio Francas, jaunesnysis 
brolis, pasakė: 

— Aš irgi nebegaliu ilgiau tverti, Lene. Reikia dirbti už tris, 
o tėvas niekada nėra gero žodžio man pasakęs. Šįvakar einu į 
nykštukų pievą - kas bus, tas bus! 

Veltui sesuo verkė, prašė ir maldavo nesileisti į tą pavojingą 
nuotykį, jis nenorėjo nieko ir girdėti - pabėgo net sudie tėvui 
nepasakęs. Ir nebegrįžo, kaip ir anie du. 

Sunku ir apsakyti, koks liūdesys prislėgė seserį, netekus ir 
jauniausiojo brolio. O čia dar visi darbai sugriuvo ant jos pečių, 
be to, tėvas kasdien giežė apmaudą, keikė nedėkingus savo sū- 
nus ir nenorėjo suprasti, kad dėl visko tik jis pats yra kaltas. 

Taip slinko savaitė po savaitės ir vis labiau artėjo kita mėnu- 
lio pilnatis. Galų gale mergaitę pradėjo kankinti vis didesnis 
ir didesnis nerimas. O gal kartais nudžiauti šitokią kepuraitę 
pasisektų jai? Ne, ne auksas ir sidabras jai rūpėjo, ne pinigai ir 
brangenybės! Ji tik norėjo išpirkti vargšus savo brolius ir vėl 
išvesti juos į dienos šviesą. 

Šita mintis nedavė jai ramybės nei sapne, nei ovyje. O kai 
atėjo pilnatis, ji tarė: 

— Tėve, dabar išeinu aš! Mano pagalbos laukia broliai. 

— Ne! - sušuko senis. - Tau nevalia palikti manes vieno! Aš 
tau draudžiu. 

Jis norėjo užstoti jai kelią, uždaryti duris, bet duktė mikliai 
prasmuko pro šalį ir, nespėjus jam užšauti skląsčio, išbėgo 
laukan. 

Į pievą ji atėjo leidžiantis saulei. Pamatė aikštelę, kur nykš- 
tukų šokama, pastebėjo ir krūmą, tačiau nusprendė ten nesi- 
slėpti, atsigulė prie pat aikštelės į aukštą žolę. 

Vos tik mėnulis pakilo virš medžių, kalnas atsivėrė ir suskam- 
bo muzika - iš pradžių švelniai ir tyliai lyg iš tolo, o paskui vis 
arčiau ir garsiau. 


- 184 - 


Paskui jai ausis užspengė tūkstančiabalsis džiaugsmo šūks- 
nis, ir ji pamatė švysčiojant į orą kepuraites ir šokant nykš- 
tukus. Muzika grojo vis greičiau ir greičiau, ir vis daugiau ke- 
puraičių kilo į orą ir leidosi žemėn, o viena nukrito visai prie 
pat jos. Bet ji nė nekrustelėjo, tik gulėjo ištiesusi abi rankas, o 
širdis taip daužėsi, taip tvaksėjo krūtinėje, jog net baugu buvo, 
kad to tvaksėjimo neišgirstų nykštukai. 

Štai ir kita kepuraitė šlept nukrito į žolę. Visai čia pat. Mer- 
gaitė tik užgniaužė kvapą ir nė krust. Paskui šlept dar viena — 
bet šįsyk tiesiai jai ant delno. Dabar ji tik spust delną - ir jau 
laiko kepuraitę saujoje. 

Vos tik kepuraitė atsidūrė jos rankoje, mergaitė aiškiai pa- 
matė, kas čia aplink dedasi. 

Nykštukas, kurio buvo toji kepuraitė, pagavo baisingai rėkti, 
aimanuoti. Tuoj sulėkė subėgo jo draugai, bet nieko negalė- 
jo padėti - Lenė stipriai laikė rankoje kepuraitę, ir nykštukai 
buvo prieš ją bejėgiai. 

Todėl mažyliai ėmė prašyti gražiuoju. Siūlė už kepuraitę be- 
gales aukso, perlų ir brangakmenių, tačiau mergaitė atsakė: 

— Kas man iš jūsų aukso ir sidabro! Grąžinkite man brolius, 
kuriuos laikote nelaisvėje, tada gausite! 

Nykštukams nieko kito neliko, tik sutikti su jos sąlyga! Ne- 
trukus Lenė jau buvo savo brolių glėbyje. 

Baisu žiūrėti, kaip tie nelaimingieji atrodė! Buvo visiškai su- 
sibaigę, išgeltę kaip vaškas. 

— Dabar duokit šen vežimą! - paliepė mergaitė nykštu- 
kams - nenorėjo, kad nusigalavę broliai dar plūšintų pėsti tokį 
ilgą kelią. - Ir pargabenkit mus namo. Kai mes visi keturi svei- 
ki gyvi parvažiuosime į tėvo kiemą, tada aš grąžinsiu kepurėlę 


jos savininkui! 

Nykštukai tuoj pat sutiko, ir pasirodė puošni karieta, kurioje 
visi keturi gražiai sutilpo. Vienas nykštukas, tas, kur buvo pra- 
radęs kepuraitę, užsiropštė ant pasostės ir paragino arklius. 

O tuo tarpu malūne atsitiko štai kas: kai malūnininkas su- 
prato, jog nebesulaikys dukters, jį pagavo toks siutas, kad iš- 
šokęs tarpdurin palydėjo ją su visais velniais ir perkūnais. Bet 
paskui staiga viskas aplinkui pradėjo suktis, ir jis susmuko že- 
mėn, lyg smūgio ištiktas. Kai pagaliau atsigavo, jam pasirodė, 
kad visas gyvenimas antrą kartą slenka pro akis. Jis pamatė 
savo pačią, vaikus, išgirdo juos verkiant ir skundžiantis, išgir- 
do save bambant ir barantis, keikiantis ir plūstantis - ir galų 
gale jį išmušė šaltas prakaitas. 

— Taip, dėl visko kaltas aš pats! - sušuko jis. - O, kad sugrįž- 
tų mano vaikai! Kad tik jie sugrįžtų! Blogo žodžio daugiau iš 
manęs neišgirstų! 

Vos tik ištarė tuos žodžius, o kieme jau darda ratai ir įva- 
žiuoja karieta, lyg malūnas būtų sulaukęs garbingų svečių. Štai 
kažkas jau artėja prie namų. 

Durys atsidaro, ir įeina vaikai, visų priekyje Lenė. Ji išsigan- 
do pamačiusi tėvą, gulintį žemėje, pripuolė prie jo ir sušuko: 

— Atleisk, kad palikau tave vieną! 

— Ne, tai jūs man atleiskit! - atsakė malūnininkas, ir staiga 
silpnumą kaip ranka nuėmė, jis vėl pakilo nuo žemės. - Atleis- 
kit, kad nuo pat jaunystės aš apkartinau jums gyvenimą. Dau- 
giau šito nebus. 

Nuo tos dienos malūnininkas atidavė malūno vadžias savo 
sūnums, namų raktus - dukteriai, o pats pasitraukė ant išim- 
tinės. Dabar namuose viešpatavo taika ir ramybė. 

Sūnūs buvo darbštūs ir uoliai dirbo savo darbą, Lenė žiūrėjo 
tvarkos virtuvėje ir rūsyje, troboje ir kamaroje. 

Nykštukas, atgavęs savo kepuraitę, nepamiršo už gera geru 
atsilyginti - saugojo malūną nuo visokiausių negandų: upė 
niekados neužsemdavo laukų, gyvulių nepersekiojo maras, 
žmonių - ligos, tad visi linksmi ir laimingi gyveno ligi savo 
dienų galo. 

GAIDELIS AUKSAPLUNKSNIS 


U BROLIAI, KILMINGI ANGLAI, tarnavo kari- 
ninkais Prūsijos kariuomenėje. Tačiau ilgainiui 


toji tarnyba jiems įsipyko, o kad žinojo, jog ka- 
ralius gera valia jų neatleis, tai nusprendė dezertyruoti. 

Užsidarę kambarėlyje tarėsi, kaip čia geriau pabėgus. Bern- 
hardas, jų tarnas, stovėjo prie durų ir klausėsi tos kalbos. Galop 
įėjo ir paprašė, kad karininkai bėgdami paimtų ir jį drauge. 

— Man irgi paėdė kareiviškas gyvenimas, - tarė jis. - Kiek 
tokių kaip aš, už menką atlyginimą rizikuojančių savo gyvybe, 
senatvėje krapinėja su ramentais, ir jokiam kaizeriui nei kara- 
liui dėl jų nė kiek galvos neskauda! 

Abu kilmingieji ponai pabūgo: jeigu nepatenkins tarno pra- 
šymo, tas, ko gera, dar išduos jų planą, todėl sutiko paimti ir jį. 
Tad nieko nelaukę jau kitą rytą visi trys ir davė į kojas. 

Oras buvo toks, kad blogesnio ir būti negali. Lietus pliau- 
pė be perstojo, šaltas vėjas čaižė jiems veidus. Tačiau bėgliai 
kiauras dienas ėjo per miškus ir dykras, neužsukdami į jokį 
kiemą. Nedrįso užeiti net į kokią vienišą smuklę, nakvodavo 
po atviru dangumi. 

Bernhardas sukuria ugnį, jie sušyla, išsidžiovina drabužius ir iš- 
siverda sriubos. Tik, žinoma, nelabai ką teturėjo į tą sriubą dėti. 

Ir štai vieną naktį atsitiko, kad abu karininkai miegojo, o 
tarnas budėjo ir kurstė ugnį. Kadangi jau buvo sudeginęs vi- 
sus žagarus aplinkui, paėjėjo toliau nuo nakvynės vietos pa- 
sirinkti naujų. 

Naktis buvo apniukusi, nė viena žvaigždė nepašvietė jam 
kelio. Jis pušinėjo patamsiais po mišką, ir praėjo nemažai lai- 
ko, kol prisirinko pilną glėbį sausų šatrų. Tačiau kai apsisuko 
grįžti atgal, ugnis per tą laiką buvo jau taip išblėsusi, kad nesi- 

matė jos nė ženklo. Jis nebežinojo, į kurią pusę eiti, ir negalėjo 
rasti vietos, kur miegojo jo ponai, tik klydinėjo nusiminęs po 
mišką, ir tiek. 

Galop pamatė tolumoj žiburėlį, patraukė į tą pusę ir priėjo 
didelę trobą, prigludusią miško glūdumoj. 

„Gal gausiu čia ko užvalgyti, - pagalvojo, mat labai jau kan- 
kino alkis. - Gal nepažins, kad esu dezertyras, ir nesuims!“ 

Ir pasibeldė į duris. Tačiau troboj - nė krust. 

Pasibeldė smarkiau, paskui dar smarkiau ir galiausiai pagal- 
vojo: „Na, jeigu troboj tuščia, tai valgyti negausiu, užtat negrės 
man joks pavojus, šiaip ar taip, galėsiu čia pernakvoti, vis ge- 
riau negu po atviru dangumi! Mat buvo visas sustiręs ir vos 
laikėsi ant kojų iš nuovargio. 

Ir jau trinktels duris iš peties, bet tos tik virst - pačios atsi- 
darė, ir Bernhardas įėjo vidun. 

Pirmiausia atsidūrė tamsioje priemenėje, grabaliodamas 
paaklino kiek į priekį, rado kitas duris ir pamažu ėjo iš vieno 
kambario į kitą - visur buvo tuščia, jokio baldo: nei stalo, nei 
lovos, nei spintos! 

„Bet juk kažkur mačiau žiburį!“ - pagalvojo jis pyktelėjęs. Ir 
tikrai, palypėjęs laiptais, pamatė šviesą, krintančią pro durų 
plyšį, ir įėjo į palėpės kambarėlį, kuriame degė žvakė. 

Čia buvo jauku: krosnyje degė ugnis, stalas buvo uždengtas 
raudonmarge staltiese, lova švariai paklota, bet ir čia - nė gy- 
vos dvasios. 

„Tiek jau to! - pagalvojo Bernhardas. - Gulsiu į lovą - kas 
bus, tas! Ir nusirengęs palindo po minkštais patalais. 

Jau buvo beužmingas, tik staiga girdi - kažkur šalimais už- 
giedojo gaidys. Miegai bemat išlakstė. „Oho, - pagalvojo jis, 
vištienos sriuba!“ - ir net seilė ištįso. Atsikėlęs apieškojo visus 
pakampius, bet veltui - gaidžio kaip nebūta. 

„Turbūt susapnavau“, - sumurmėjo suirzęs ir vėl atsigulė 
į lovą. 

Bet vos tik jis maloniai sušilo ir pradėjo merktis akys, gaidys 
užgiedojo antrą kartą. Bernhardas vėl iššoko iš lovos ir išgrioz- 
dė, apieškojo visus pakampius, bet ir šįsyk - nieko! 

— Tu, matyt, tyčiojies iš manęs, prakeiktasis! - sušuko Bern- 
hardas ir trenkė kumščiu į stalą. 

Tuo metu gaidys užgiedojo trečią kartą, ir šį kartą Bernhar- 
das aiškiai išgirdo: balsas sklido iš stalčiaus! 

Jis greitai ištraukė stalčių ir įkišo ten ranką - ir tikrai, ran- 
koje suspurdėjo gaidelis! 

Ir dar koks! Mažutis, dailutis, ne didesnis už sprindį. O jau 
spindėjimas, o jau blizgėjimas - Bernhardas net užsimerkė, 
akys apžilpo. Mat gaidelio plunksnos buvo iš gryniausio auk- 
so. Bet labiausiai Bernhardas nustebo, kai gaidelis staiga pra- 
žiojo snapą ir prakalbo žmogaus balsu. 

— Aš žinau, - tarė jis, - tu esi alkanas. Tačiau nusukęs man 
sprandą ne ką tesusikursi - nebent tik ant vieno danties už- 
mesi. Bet jeigu paliksi mane gyvą, aš tau parūpinsiu daug ge- 
resnių dalykų! 

Bernhardas sutrikęs atgniaužė saują, ir gaidelis purpt išskri- 
do jam iš rankų. Kiek paplasnojo kambarėlyje aukštyn žemyn, 
paskui be baimės nutūpė priešais Bernhardą ant stalo briau- 
nos ir sako: 

— Dabar išrauk man iš uodegos vieną plunksną! 

Bernhardas taip ir padarė. Išrovė auksinę plunksną, apžiū- 
rėjo ją iš visų pusių, galų gale ir sako: 

— Ak, viskas labai gražu ir gera, tačiau kol surasiu auksakalį, 
kuris sumokės man grynais pinigais, kad turėčiau už ką nusi- 
pirkti valgyti, iki to laiko tikrai pakratysiu kojas iš bado! 

Tada gaidelis kad sukakarykuos, ir jo balsas nuskambėjo 
kaip koks juokas: 


Ogi parašyk su šia plunksna, su šia plunksna, 
ko tu geidauji valgyt, ko geidauji valgyt! 


Vyrukas apsidairė. Tačiau niekur nematyti nei popieriaus, 
nei rašalo - šmukšt nutraukė nuo stalo raudonmargę staltiesę 
ir ant lygiai nuobliutos, baltai nušveistos jo lentos užrašė: 


Kiaulienos kepsnio ir raugintų kopūstų, 
kukulių su lašiniais ir kaušo alaus! 


— ir net nenustebo, kad iš auksinės plunksnos teka rašalas! 

O dar mažiau nustebo, kai raštas staiga pradingo ir jo vie- 
toj atsirado viskas, ko jis buvo prašęs: kiaulienos kepsnys... ir 
raugintų kopūstų... kukulių su lašiniais... ir kaušas putojančio 
rudo alaus! Mat stebėtis dabar nebuvo kada - reikėjo valgyti! 

Kai pagaliau pasisotino - o pasisotino negreitai, patys su- 
prantate, - ir staltiesės kampu nusišluostė lūpas, gaidelis vėl 
prašneko: 

— Nuo šiol turėsi visko, ko tik panorėsi, - reikės tik su mano 
plunksna užrašyti, ko geidauji! 

Čia tai bent dovana, geresnę sunku ir įsivaizduoti! Bernhar- 
das nežinojo, nė kaip dėkoti savo geradariui, o gaidelis Auksa- 
plunksnis atsisveikindamas dar štai ką pasakė: 

— Plunksną gerai saugok ir niekam jos nerodyk! O svar- 
biausia - niekada neišduok jos paslapties! Kitaip užsitrauksi 
nelaime! 

Šituos žodžius Bernhardas įsidėjo į širdį ir nusprendė, kol 
bus gyvas, jų laikytis. Dabar visą jo nuovargį lyg ranka nuėmė, 
ir jis greit auksine savo plunksna užrašė: „Aš noriu, kad miške 

vėl degtų ugnis ir drabužiai būtų sausi, kad mano ponai kietai 
miegotų ir aš vėl prie jų atsirasčiau. Ir tą pačią akimirką atsi- 
dūrė prie liepsnojančio laužo. O kadangi jau aušo rytas, paža- 
dino abu karininkus ir leidosi su jais toliau į kelionę. 

Ta kelionė tiesiai per miškus ir laukus jam dar labiau nepa- 
tiko negu anksčiau. Todėl netrukus trupučiuką atsiliko ir auk- 
sine savo plunksna užrašė: „Aš noriu su savo ponais atsidurti 
toje Anglijos apylinkėje, iš kur jie yra kilę!“ 

Neilgai trukus vienas karininkas ir sako kitam: 

— Tu tik pažiūrėk antai į aną kalną! Ar jis nepanašus į Hezlito 
kalną, už kurio yra mūsų kaimas? 

— Taip, - atsakė brolis, - ir jeigu aš nebūčiau visiškai tikras, 
kad mes dar Prūsijos žemėje, pamanyčiau, kad ten už miško 
kampo stūkso mūsų pilis! 

— Ir tas malūnas, - staiga vėl sušuko pirmasis, - dievaži, juk 
tai šlubojo Jakobo malūnas! Ir tas persikreipęs stogas, ir van- 
dens ratas! 

— Na, tuo nesunku bus įsitikinti! - atsakė brolis, ir abu pasi- 
leido bėgti, taip greitai, jog tarnas vos spėjo jiems iš paskos. 

Štai ir pats šlubasis Jakobas išėjo pro duris. Abu broliai su- 
stojo ir spokso į jį, negalėdami ištarti nė žodžio, lyg išvydę ste- 
buklą, o tas pažino juos ir jau iš tolo pasisveikino. Tačiau bro- 
liai negaišo čia nė valandėlės, degdami nekantrumu nuskubėjo 
į tėvo pilį. 

Koks didis buvo pasimatymo džiaugsmas! Tėvas su moti- 
na sakė daugiau niekur nebepaleisią sūnų nuo savęs. Tačiau 
abiem jauniesiems ponaičiams greitai nusibodo tame užkam- 
pyje, ir juodu nusprendė stoti tarnauti į Anglijos kariuomenę. 
Pasiteiravo ir Bernhardą, ar eisiąs su jais. 

Tačiau tas tik juokėsi. 

— Vieną kartą, - tarė jis, - mane jau buvo įkišę į kariuomenę! 
Ir dabar eiti ten savo noru? Ne, šitoks kvailas aš dar nesu! 

Tad išsiskyrė su savo abiem ponais, o kas bus ateityje, dėl 
šito sukti galvos jam nereikėjo - turėjo juk auksinę plunksną! 

Pakako tik panorėti, ir keliavo sau iš krašto į kraštą, iš vieno 
miesto į kitą, regėjo visas pasaulio grožybes. Tačiau ir jos ne- 
teikė jam tikro džiaugsmo, nes negalėdamas su niekuo pasida- 
lyti savo paslaptimi jautėsi vienišas ir niekur nerado ramybės. 

Kartą atsidūrė viename krašte, kurį buvo prislėgęs didelis siel- 
vartas, - vienturtė karaliaus duktė sirgo sunkia liga. Daug buvo 
atvykę daktarų iš toli ir iš arti, tačiau niekas negalėjo jai padėti — 
vargšė karalaitė su kiekviena diena ėjo vis silpnyn ir silpnyn. 

Kai Bernhardas tai sužinojo, nuėjo prie pilies ir pasisakė 
esąs gydytojas. 

Tačiau buvo priimtas toli gražu ne taip maloniai, kaip tikėjo- 
si. Priešingai, karalius nenorėjo net į kalbas su juo leistis: daug 
čia visokių daktarų bandę pagydyti vargšą jo kūdikį, ir jeigu jai 
nepadėsiąs Dievas, tai ir joks žmogus nepagelbėsiąs! 

— Ar negalėčiau bent pamatyti karalaitės? - paklausė Bern- 
hardas, bet karalius net ir to jam neleido. Jis pasakė, jog kara- 
laitė esanti skauduliais nusėta ir nenorinti niekam rodytis. 

Tačiau Bernhardas dar užeigos namuose buvo parašęs su 
savo plunksna, jog pageidaująs gėrimo, kuris trupučiuką pa- 
taisytų karalaitei sveikatą. Dabar jis padavė butelį karaliui ir 
pasakė: jeigu jau negalima pamatyti jo dukters, tai tegu ji bent 
išgerianti kelis lašus šitų vaistų, jie tikrai jai padėsią. 

Taip ir buvo. Vos tik karalaitė išgėrė kelis lašus šito gėrimo, 
skausmai jai iškart atlėgo, ji ramiai praleido naktį ir kitą ryrą 
pati karštai paprašė gydytojo, kuris jai pagelbėjo kaip niekas 
kitas ligi tolei. 

Tad buvo atvestas Bernhardas. Ateidamas jis atsinešė naujo 
gėrimo, dar veiksmingesnio negu pirmasis. 

Dabar Bernhardui buvo leista kasdien lankyti karalaitę, ir 
jos skauduliai pradėjo gyti. Galop jis paskyrė jai tokio gėrimo, 
nuo kurio ji visai pasveiko. 

Galite įsivaizduoti, koks buvo karaliaus džiaugsmas. Jis pa- 
siūlė daktarui daugybę pinigų, bet tas nieko nenorėjo imti, at- 
sisakė net labai brangaus auksinio vėrinio. Keista - šito kara- 
liaus niekaip negalėjo suprasti. 

Bernhardas jau nebeturėjo čia ko veikti, tačiau niekaip nesi- 
ryžo palikti šito miesto - įkrito jam į širdį karalaitė! 

Žinoma, jam būtų buvęs paprastas daiktas su auksine savo 
plunksna parašyti: noriu būti gražiosios karalaitės vyras! Ta- 
čiau kažkoks keistas drovumas neleido jam to daryti. Juk argi 
gali vyras ir žmona turėti vienas nuo kito kokių paslapčių? O 
jeigu jam nepasiseks savo paslapties išsaugoti - kas tada? 

Tačiau stebuklingos auksinės plunksnos galios nė neprireikė 
sužadinti meilei karalaitės širdyje. Karalaitė pati nuėjo pas tėvą 
ir pasakė - dabar jau ji esanti sveika ir todėl norinti ištekėti! 

Senasis karalius be galo nudžiugo išgirdęs šitokį dukters 
norą. Mat jis ir pats apie tai galvojo ir jau buvo numatęs ište- 
kinti ją už dailaus princo, didžiulės karalystės paveldėtojo. 

— Ne, - tarė karalaitė, - už jo netekėsiu, ir iš viso nenoriu 
jokių princų! Aš myliu tik daktarą, tą, kur mane išgydė. Ir jeigu 
negausiu jo už vyrą, dar labiau susirgsiu! 

Ką darys karalius? Jis mylėjo savo dukterį labiau už viską! 
Tad liepė pašaukti Bernhardą ir apsakė jam dukters norą. 

Bernhardas išsigando išgirdęs šią naujieną. Tačiau galų gale 
širdies balsas nustelbė visas abejones. „Tu gi gali, - šnibždė- 
jo jam balsas, - bemat paprašyti nesuskaičiuojamų turtų, o 

paskui taip paslėpti plunksną, kad niekas jos nerastų. Tada 
niekas neįtars tavęs turint kokią paslaptį, ir gyvensi su savo 
pačia laimingas ir patenkintas!“ 

Taip jis ir padarė. Apkabino gražiąją savo nuotaką ir ves- 
tuvių rytą padovanojo jai vėrinį, kurio vertė pranoko visą jos 
tėvo valstybės iždą. Ir tuoj po vestuvių pasistatydino pilį, ku- 
rioje apsigyveno su jauna savo pačia, o šalimais įsirengė baž- 
nyčią. Toje bažnyčioje pastatė didelį kryžių, nuliedintą iš gry- 
no aukso, o tame kryžiuje paslėpė auksinę plunksną ir ertmę 
pats savo rankomis užlitavo. Visa tai padarė niekam nematant 
ir manė, kad jo paslaptis amžinai bus išsaugota. Dabar Bern- 
hardui prasidėjo laimingos dienos. Jis turėjo visko, ko tik šir- 
dis troško: ne tik pinigų ir turtų, ne tik pagarbą ir šlovę, bet ir 
gražios, geros moters meilę, o tai juk svarbiau už viską! Ir jis 
manė, kad toji laimė lydės jį ligi amžiaus galo. 

Tačiau ji truko tik trumpą laiką. 

Vieną dieną atėjo karalaitė pas jį ir sako: 

— Sunkiai susirgo mano mylimiausia rūmų dama. Būk geras, 
išgydyk ją! 

— Dėl Dievo meilės, brangioji, - tarė išsigandęs Bernhar- 
das, - bet juk aš negaliu! 

— Kaipgi negali? Argi tu nesi geriausias pasaulyje daktaras? 

Na, žodis po žodžio, ir galų gale Bernhardas turėjo atskleisti 
savo paslaptį. 

— O, kaip gražu! - sušuko jaunoji moteris ir pažvelgė į jį 
džiaugsmu spindinčiomis akimis. - Dėl manęs tu atsisakei 
auksinės plunksnos ir visų norų, kuriuos ji dar būtų tau išpil- 
džiusi! Dabar aš matau, kaip karštai tu mane myli! Ir niekados 
daugiau neištrauksime plunksnos iš slėptuvės. Neleisime, kad 
tave ištiktų nelaimė! Be abejo, mano rūmų damai atsiras ir ki- 
tas daktaras. 

Šitie žodžiai daugmaž apramino Bernhardą. Tačiau naktį jis 
vis tiek negalėjo užmigti. 

Ir tikrai, nuo tos valandos prasidėjo jo nelaimės. Mat sena- 
sis karalius niekaip nesusitaikė su mintimi, kad jo duktė ište- 
kėjo ne už imperatoriaus ar už karaliaus sūnaus, o už kažko- 
kio nežinia iš kur atsibasčiusio neaiškios kilmės daktarėlio, 
ir kur buves, kur nebuvęs vis badė jai akis, vis pamokslavo, 
iškalbinėjo. 

Pagaliau kai vieną dieną jis vėl pradėjo savo pamokslus, ka- 
ralaitė neištvėrusi ėmė ir išdėjo jam viską. Ji turinti vyrą, kuris 
dėl savo žmonos sudėjęs didesnę auką, negu kas nors kitas per 
visą žmonijos istoriją! Na, dabar jau neilgai truko, ir senasis 
karalius išgavo iš dukters visą paslaptį. 

Dar tą pačią naktį liepė jis atgabenti kryžių ir tol stukseno jį iš 
visų pusių, kol galų gale aptiko įtartiną ertmę. Tada pradildė toje 
vietoje skylę ir ištraukė auksinę plunksną. Ir tučtuojau parašė: 


Aš pageidauju, 

kad pakiltų viesulas, 
nuneštų mano žentą 

ir nutrenktų vidur jūros 
toli toli nuo kranto! 


Ir vos tik padėjo plunksną, tuoj pasigirdo baisus šniokšti- 
mas. Viesulas nuplėšė Bernhardo pilies stogą, o jį patį tartum 
kokiom nematomom rankom pakylėjęs taip sviedė į orą, kad 
jam širdis apmirė. 

Karalaitė iš baimės nualpo, o kai atsipeikėjo, šalia sėdėjo tė- 
vas ir kalbėjo: 

— Matai, dukrele, šitaip turėjo atsitikti! Tavo vyras tikriau- 
siai buvo susidėjęs su velniu, tas jį ir nusinešė! 

Tačiau Bernhardas neprigėrė jūroje, kaip manė jo uošvis. Kai 
viesulas aprimo, jis nukrito ant kažkokio laivo denio - tiesiai 
kapitonui po kojų! 

Tas nustėro iš baimės pamatęs oru atšvilpiant žmogų, bet 
greitai atsipeikėjo ir pašaukė saviškius. Tie puolė jį, dar apsvai- 
gusį, surišo ir įmetė į triumą. Ten jau gulėjo daugiau tokių ne- 
laimingųjų, kuriuos piratai (mat kaip tik pas juos jisai pateko) 
buvo pagrobę ir ketino Tunise parduoti į vergiją. 

Šitaip vargšas Bernhardas pakliuvo į vergiją. 

Tačiau nupirko jį ne kas kitas, o pats Tuniso bėjus. Jis pasky- 
rė tą šviesiaplaukį, dailiai nuaugusį vyruką savo kamerdineriu. 
Darbas Bernhardui nebuvo per sunkus, ilgainiui jis gal būtų 
net susitaikęs su savo likimu, jeigu jo nebūtų kamavęs žmonos 
ilgesys. Dabar jis tik dūsavo ir nuolatos apie ją galvojo. 

O bėjus turėjo jauną gražią dukterį. Toji ėmė ir įsimylėjo tą 
dailų liūdnų akių kamerdinerį. Tačiau labai gerai žinojo, kad 
tėvas amžių dieną neleis tekėti už vergo krikščionio. Todėl nu- 
sprendė su juo pabėgti. Parodė jam slaptus vartelius mūrinėje 
sodo tvoroje ir pasakė: 

— Ateik čia vidurnaktį. Aš atsinešiu raktą, ir mes nusileisime 
į pajūrį, kur stovi mano laivas. Iš ten drauge pabėgsime per 
jūras marias. 

Viskas taip ir išėjo, kaip ji norėjo. Tik ne iki galo. Atrišęs lai- 
vą nuo tiltelio, Bernhardas greitai pirmas įšoko į jį, atsistūmė 
nuo kranto ir paliko merginą bestovinčią pajūryje. 

— Grįžk pas savo tėvą! - sušuko jis raudančiai bėjaus duk- 
rai. - Aš negaliu būti tavo vyras, manęs laukia kita moteris! 

Tris dienas klaidžiojo Bernhardas laivu po atvirą jūrą. Ga- 
liausiai pamatė vieną Genujos karavelę, grįžtančią į savo uos- 
tą. Kapitonas maloniai priėmė jį į savo laivą, o kai atplaukė į 

Genują, dar aprūpino pinigais tolesnei kelionei, ir Bernhar- 
das laimingai sugrįžo į kraštą, kur karaliavo jo uošvis. 

O tas visiems vartų sargybiniams buvo slapta įsakęs: jeigu 
kada vėl pasirodytų Bernhardas, tuojau pat jį suimti ir įmesti 
į kalėjimą. 

Taip jam ir atsitiko. Jis rėkė ir blaškėsi tamsiame savo kalė- 
jime, bet veltui - būdamas taip arti žmonos, buvo daug toliau 
nuo jos atskirtas negu kada anksčiau. 

Ar savaitė praėjo, ar mėnuo, jis nežinojo - nei saulė, nei mė- 
nulis neįspindėdavo į jo tamsų kalėjimą. 

Bet vieną dieną, kai jis jau buvo praradęs viltį dar kada pa- 
matyti dangaus šviesulius, staiga girdi - jo belangėje pragy- 
go gaidys. Apsidairo, žiūri - kažkas švyti: šitokia šviesa galėjo 
sklisti tik iš auksinių gaidelio plunksnų. 

— Aš turėčiau ant tavęs pykti! - sako gaidelis Auksaplunks- 
nis. - Tu nepaklausei mano gero patarimo! 

— Ak mano mielas... - prabilo Bernhardas. 

— Žinau, žinau! - pertraukė jį kakarykorius. - Nebuvo tai nei 
lengvapėdiškumas, nei pikta valia. Tik trupučiuką - dvasios 
silpnumas. Užtat aš ir nenoriu palikti tavęs nelaimėje. Pešk 
dar vieną plunksną man iš uodegos! Tik įsidėmėk - toji yra 
paskutinė, daugiau nebegausi! 

Vargšui Bernhardui drebėjo ranka, kai ištiesė ją siekdamas 
brangiosios plunksnos - vos vos nepramovė pro šalį. Bet pas- 
kui greitai brūkšt brūkšt užrašė ja ant juodos sienos, ir raidės 
sužibo tamsoje, lyg būtų užrašytos švytinčiu rašalu: 

Aš geidauju, 

kad pirmoji plunksna 
vėl būtų kaip buvus 
gaidelio uodegoj! 

— Puikus tavo pageidavimas, mano mielas! - sušuko gaide- 
lis Auksaplunksnis. - Ir dabar man dvigubai smagiau, kad dar 
kartą tau padėjau! - Ir linksmai katėdamas nuskrido. 

Dabar Bernhardas panoro atsidurti savo uošvio kambary. 

Senasis karalius pakirdo iš pokaičio miego ir apstulbo pama- 
tęs pykčiu žėrinčias Bernhardo akis. 

— Kaip tu čia patekai? - sušuko jis ir jau griebsis auksinės 
plunksnos, kurią dieną naktį nešiojosi su savim ant kaklo. 

Tačiau Bernhardas nusijuokė: 

— Be reikalo ieškai! Tu jos jau nebeturi - užtat turiu aš! 

Ir kol senasis karalius bejėgiško pykčio pagautas spoksojo į 
Bernhardą, tas užrašė: 


Aš pageidauju, 

kad mano uošvis 

kaip atitarnavęs kareivis su medine koja 
ir su lazda rankoje 

krapintų iš kaimo į kaimą 

ir gyventų 

iš mielaširdingų žmonių 

išmaldos! 


Ir tik dabar jis pareiškė norą atsidurti pas savo žmoną. 

Jam pradingus, karalaitė nesutiko antrą kartą tekėti ir dabar 
buvo be galo laiminga pagaliau vėl pamačiusi savo brangų vyrą. 
Ir kol juodu mylavosi, bučiavosi ir išsipasakojo, ką buvo patyrę 
ir iškentėję per tuos ilgus išsiskyrimo metus, pro pilies vartus 
iškrapino senas kareivis, kurio nepažino nė vienas dvariškis. Ir 
nuo to laiko senojo karaliaus niekas daugiau ir matyti nematė. 


MAŽASIS SIUVĖJAS 


IENA VARGŠŲ PADIENININKŲ pora turėjo tris 
sūnus. Nors tėvas su motina plušėjo neatities- 


dami nugaros, tačiau uždirbdavo pačius niekus, 
namuose dažnai nebūdavo ko į burną dėti ir vaikai turėdavo 
vakare alkani eiti į lovą. Todėl ir augo jie užskurdę, buvo vienas 
už kitą menkesni. 

Kai vyresniajam sukako keturiolika metų, žmona tarė vyrui: 

— Leiskim vaiką mokytis kokio amato, kad nereikėtų jam 
paskui taip vargti kaip mums! 

Reikia tai reikia - lengva pasakyti, tik ne taip lengva pada- 
ryti. Koks gi meistras norės imti į mokinius silpną užskurdusį 
vaikėzą, ypač kai jo tėvai taip mažai gali mokėti už mokslą? 

Galų gale atsirado vienas batsiuvys, kuris pasigailėjo berniu- 
ko ir paėmė jį pas save. Čia vaikas turėjo meistrienei prinešti 
vandens ir prikapoti malkų, iššluoti meistrui dirbtuvę, išvalyti 
lempas ir nudirbti kitokius darbus. Tačiau mažu pamažu iš jo 
išėjo visai pusėtinas šiaučiukas. 

Paskui keturiolika metų sukako antrajam berniukui. Tam 
buvo dar sunkiau surasti meistrą, kuris imtųsi mokyti jį ama- 
to, nes tas buvo dar menkesnis negu vyresnysis brolis, o tėvas 
už jį galėjo mokėti dar mažiau pinigų. Ilgai ieškojo, kol jį sutiko 
paimti vienas dažytojas, kuriam sunkiai sekėsi susirasti moki- 
nį, nes nelabai kas norėjo vaikščioti su raudonomis, mėlyno- 
mis ar žaliomis dažų nukąstomis rankomis. O padienininko 
vaikas negi derėsis - džiaugėsi, by tik jį priima. 

Dabar namie liko tik jaunėlis, mažasis Hansas. Šitam išvis 
neįmanoma buvo surasti meistro - berniukas buvo visiškai 
silpnutis ir mažučiukas. Be to, tėvas visai nebeturėjo pinigų 
sumokėti už mokslą. 

Tad nori nenori turėjo likti pas tėvus ir ganyti žąsis, kad ne- 
būtų visiškas dykaduonis. Tačiau dėl to jis nė kiek nesikrimto, 
visada buvo linksmas ir patenkintas. 

Vieną gražią vasaros dieną sėdėjo jis papievyje, didžiulės lie- 
pos pavėsyje. Čirpė žiogai, čireno vieversiai, dangaus mėlynėje 
grūdo čiulkinį uodų spiečius, o žąselės patenkintos pešiojo sau 
žolę. Hansas sudėjo lūpas ir ėmė švilpauti. Tik staiga žiūri - 
prieš jį, lyg iš žemės išdygusi, stovi kažkokia senutė. 

— Ką tu čia veiki, mano berniuk! - klausia ji. - Juk tu jau iš- 
augai iš žąsigonio metų! 

— Kas iš tų mano metų, - atsakė Hansas, - jeigu kaip buvau, 
taip ir tebesu mažas? O ir kaipgi aš augsiu, jeigu iš dienos į 
dieną nieko daugiau nevalgau kaip bulves ir tik sekmadieniais 
gaunu riekutę duonos. 

— O ar norėtum išmokti kokio amato? 

— Norėčiau, kur nenorėsi! - Jo akys sublizgo. - Kad tik atsi- 
rastų meistras, kuris sutiktų mane paimti! 

— Nebijok, meistru aš pasirūpinsiu. 

Ir tikrai, po kelių dienų, kai padienininkai srėbė bulvienę, - 
tas pokalbis jau seniai buvo Hansui iš galvos išgaravęs, - staiga 
atsidarė durys ir įėjo ta pati senutė. 

— Aš suradau vietą jūsų vaikui, - pasakė ji užuot pasi- 
sveikinusi. 

Tėvai baisiausiai nustebo - juk niekada nebuvo matę šitos 
moteriškės. 

O Hansas tik strykt nuo kėdės ir jau prie senutės. 

— Kur? - ėmė klausinėti, nespėjęs nė kąsnio nuryti. - Kas? — 
ir staiga kad pagaus kosėti, kad pagaus sprengėti, mat iš to 
susijaudinimo kąsnis ne į tą gerklę pataikė. 

Moteriškė švelniai patapšnojo jam per nugarą ir, kai kosulys 
praėjo, pasakė: 

— Išmoksi amato, kuris tau bus tikra aukso kasykla. Būsi 
siuvėjas. 

Ji padavė jam pirščiuką su žirklėmis ir pridūrė: 

— Niekada nesiūk su kitu pirščiuku ir nekirpk su kitomis 
žirklėmis! 

Ir paėmusi už rankos nuvedė berniuką pas meistrą, kurį 
buvo jam išrinkusi. 

Tėvai labai džiaugėsi pagaliau įtaisę ir paskutinį sūnų, tačiau 
laimingiausias buvo pats Hansas. Ir sukosi jis kaip vijurkas! 
Darbas tiesiog rankose tirpo! Tik pasipustys pirštus, pasuks 
tarp jų siūlą, ir galiukas nusmailėja plonai plonai, paskui tik 
šmaukšt ir akies moju įveria į mažiausią adatos skylutę, už- 
traukia mazgą, užsimauna pirščiuką - ir darbas eina kaip iš 
pypkės! O jau tų dygsnių dailumas, siūlų lygumas, sagų stipru- 
mėlis - siūtos prisiūtos amžių amžiams! Meistras džiaugėsi ir 
atsidžiaugti negalėjo savo mokiniu. Todėl nespėjo Hansas dar 
gerai kojų sušilti, vieną dieną meistras ir sako: 

— Na gana, laikas tau mokytis kirpti! 

Ir štai medžiaga jau ant stalo, Hansas už savo žirklių ir daug 
negalvodamas čekšt čekšt pradėjo kirpti - ir kiekvienas jo su- 
kirptas drabužis tiko iš pirmo prisimatavimo. 

- Po šimts, - nustebo meistras, tai pamatęs. - Tu gijau viską 
moki! Šiaip ar taip, daugiau aš nieko negaliu tavęs išmokyti! 
Pats išmanai amatą geriau už mane! 

Brūkšt išrašė Hansui pameistrio liudijimą, nors mokymosi 
laikas toli gražu dar nebuvo pasibaigęs, ir nuo tos dienos pa- 
skyrė jį dirbtuvės prižiūrėtoju. 

Kitiems pameistriams tas labai nepatiko. 

— Ką, - murmėjo jie, - mes turėsime klausyti to neūžaugos, 
to pinčiuko? Turėsime šokti pagal jo dūdelę? O juk jis dar net 
viso mokslo neišėjo! 

Tačiau garsiai to pasakyti nedrįso, bijojo, kad meistras neiš- 
guitų, bet visą laiką nuo Hanso akių nenuleido, sekė kiekvie- 
ną jo dygsnį, tikėdamiesi, gal pasiseks nutverti jį darant ką 
ne taip! Tačiau nieko negalėjo prikibti, tik viena pastebėjo, 
kad jis niekada nesiuva su kitu pirščiuku ir nekerpa su kito- 
mis žirklėmis - visą laiką tik su savo įrankiais. Ir tas jiems 
pasirodė įtartina. 

„Gal čia ir slypi visa jo paslaptis? - pamanė vyriausiasis pa- 
meistrys ir nusprendė, kas bus, tas bus, ištirti šitą dalyką. 

Naktį, kai visi miegojo, pavyduolis įslinko į dirbtuvę, pasi- 
ėmė Hanso žirkles ir jau kirps švarką, kurį ką tik buvo užsakęs 
burmistras. Ir vos tik jis įkišo pirštus į žirklių ausis, tuoj ir pra- 
sidėjo gražumėlis. Žirklės kirpo ir kirpo ir kirpo, jam reikėjo 
tik pirštus judinti, kaip žirklės norėjo. 

— Aha, - iškošė jis pro dantis, - tai va kur čia visa paslaptis! 

Paskui užsimovė Hanso pirščiuką ir pradėjo siūti. Adata tik 
šmykšt šmakšt, šmykšt šmakšt skraidyte skraidė per medžia- 
gą, o dygsniai buvo tokie dailūs ir lygūs, kokių jis dar niekados 
nebuvo sumetęs, tad sėdėjo ir siuvo kiaurą naktį ir dar nepra- 
švitus pakabino ant pakabo gatavą švarką. 

— Na, dabar meistras turės pripažinti, kad yra ir daugiau 
žmonių, kurie išmano savo amatą! 

Kai tik meistras įėjo į dirbtuvę, jo žvilgsnį iškart patraukė 
burmistro švarkas. 

— Oho, - nustebo jis, - kas gi čia šitą pasiuvo? 

— Aš, - pasigyrė pameistrys. - Šiąnakt! Ligi pirmųjų gaidžių! 

— Bet, žmogau, - užsipuolė jį meistras, geriau apžiūrėjęs 
švarką, — ką gi pats sau manai? Čiagi švarkas ne stuomenin- 
gam, dailiai nuaugusiam vyrui, koks yra mūsų burmistras! Tu 
tik pažiūrėk įjo nugarą! Jis gi pasiūtas kupriui! O viena ranko- 
vė per sprindį ilgesnė už kitą! Ir kaip tu jį šitaip sukurpei? 

Nieko neveiksi, nevykėlis turėjo prisipažinti siuvęs Hanso 
įrankiais. 

— Bet sakyk, meistre, ką nori, čia vis tiek kažkas ne taip! Nė die- 
nos ilgiau nepasiliksiu dirbtuvėje, kur dedasi tokie keisti dalykai! 

— Gali sau ramiausiai pasilikti, - įsiterpė Hansas, - geriau 
jau aš išeisiu! Jeigu čia į mane žiūrima šnairomis, tai mano 
ir kojos daugiau čia nebus! Likit sveikas, meistre. Aš nenoriu 
niekam stoti skersai kelio! 

Jis užsimovė pirščiuką, pasiėmė žirkles ir trenkęs durimis 
išėjo - nepasiliko, kad ir kaip meistras meldė ir aimanavo. 

Žygiavo sau linksmas ir smagus - žinojo, kad kur eis, kur 
ne, su savo amatu visur užsidirbs duoną! Po kelių dienų kelio- 
nės pamatė tolumoj stūksant kažkokio didelio miesto mūrus 
ir bokštus. „Ten pravers toks siuvėjas kaip aš! - apsidžiaugė 
Hansas ir paspartino žingsnius. 

Bet kaip jis nustebo pamatęs, kokius drabužius dėvi to 
miesto žmonės! Jie vilkėjo maišais - taip, taip, niekuo kitu, 
tik maišais! 

Jis net nespėjo pasiteirauti, iš kur čia tokia keista mada, 
nes prie jo tuoj pat pristojo raudonais maišais apsivilkę vyrai 
ir užriko: 

— Ei, kaipgi tu apsirengęs, svetimšali? Tučtuojau eime su 
mumis! - ir nutempė jį teisman. 

Čia sėdėjo septyni orūs vyrai su dideliais perukais - jie irgi 
vilkėjo maišais, ilgais juodais maišais. Tai buvo teisėjai. 

— Tu pažeidei karaliaus įstatymą, - tarė vienas, - pasirodei 
gatvėje nederamais drabužiais! 

— Kaip - nederamais drabužiais? - nustebo mažasis siuvė- 
jas. - Mano švarkas ir liemenė pasiūti pagal paskutinį mados 
žodį! Dabar taip nešioja Paryžiuje... Londone... 

— Bet tik ne čia! - griežtai pasakė antras teisėjas. - Pas mus 
nešioja maišus! O kas išdrįsta apsivilkti kitais drabužiais, tas 
gauna šimtą lazdų! 

— Bet dėl Dievo, - sušuko Hansas priblokštas, - aš juk to neži- 
nojau! Būkite gailestingi! Aš mielai apsirengsiu taip, kaip čia rei- 
kalaujama! Tuojau pat pasisiųsiu drabužį pagal jūsų skonį ir... 

— Ką, tu esi siuvėjas? —- pertraukė jį trečias. - Tada apsieisi 
be lazdų. 

— Užtat atsisėsi į cypę, - sušuko ketvirtas. 

— Ir rytoj būsi atiduotas milžinui, - pridūrė penktas. 

— Tas jau išnarstys tau kaulelius, - pagrasino šeštas. 

— Šalin jį! - užbaigė septintas. 

Raudonmaišiai pačiupo jį, surišo ir įmetė į kalėjimą. Ką gi - 
nekalčiau už Hansą turbūt dar niekas nebuvo patekęs už grotų. 

Hansas atsisėdo ir sėdi sunkių minčių slegiamas. Po valan- 
dėlės girdi - aidi žingsniai. Paskui tik trinkt atsilapoja durys, 
įeina žmogus, apsivilkęs pilku maišu, ir klausia: 

— Ko norėtumėt valgyt? 

„Šitas, matyt, žmogus kaip žmogus, - pagalvojo mažasis siu- 
vėjas, - šito gali kai ko ir paklausti . 

— Dėl Dievo meilės, pasakyk man, gerasis bičiuli, kas per keis- 
ti papročiai šiame krašte? Nei iš šio, nei iš to čiumpa mane ir 
tempia prieš teisėją, vien dėl to, kad aš apsirengęs drabužiais, 
kokius vilki visi žmonės! O dabar štai ateini tamsta ir, matyt, 
atneši man paskutinį kartą pasistiprinti prieš mirtį! 

— Taip ir yra, mielas žmogau! - atsakė sargas. - Tu atsidūrei 
krašte, kur būti siuvėju yra mirtinas nusikaltimas! O taip yra 
dėl to, kad siuvėjai užtraukė mums nelaimę! Mat mūsų kara- 
lius turėjo pačią, kuri buvo be galo didelė tuščiagarbė. Kasdien 
ji reikalaudavo septynių naujų suknių, ir kiekvieną suknią ap- 

sivilkdavo tik vieną vienintelį kartą. Ir tos suknios turėjo būti 
ne bet kokios, o viena už kitą puošnesnės ir brangesnės. 

Bet tai būtų buvę dar pusė bėdos, jeigu ji nebūtų turėjusi 
dukters, kuri užaugo šimtą kartų didesnė pamaiva negu mo- 
tina. Karalaitė kiauras dienas nieko daugiau neveikė, tik stai- 
pėsi prieš veidrodį ir matavosi vieną suknią po kitos. Septyni 
šimtai septyniasdešimt septyni samdyti siuvėjai plušo dieną 
naktį, vos spėdami patenkinti motinos ir dukters užgaidas! 

Tačiau vieną dieną karalių audiencijos pasiprašė finansų 
ministras. 

„Jūsų didenybe, - tarė jis, - jums teks atleisti arba savo ka- 
reivius, arba siuvėjus! Ir tiems, ir tiems aš neturiu iš ko mokė- 
ti! Iždas, gali sakyti, visiškai tuščias! 

„Tuščias? Gal tu juokauji? Argi aš nesu paveldėjęs iš tėvo ne- 
išsenkamų turtų?“ 

„Jūs esate paveldėjęs didelius turtus, jūsų didenybe, labai 
didelius. Tačiau nepasakyčiau, kad jie neišsenkami. Vien tik 
siuvėjai, dirbantys karalienei ir karalaitei, atsieina daugiau 
negu visi jūsų kareiviai! 

Tada karalius baisiai perpyko. Įsodino pačią į karietą ir liepė 
nuboginti ją atgal tėvui. Septyni šimtai septyniasdešimt sep- 
tyni siuvėjai buvo išvyti iš miesto, o kad jie negalėtų grįžti, iš- 
leistas įstatymas, jog kiekvienas siuvėjas, įžengęs į šį kraštą, 
bus nubaustas mirties bausme. O nuo to laiko visi šio kraš- 
to gyventojai turi vilkėti maišais, kitaip jiems būna įkrečiama 
šimtas lazdų. Šitoks yra karaliaus įsakymas! 

— O kas atsitiko karalaitei? - pasiteiravo Hansas. 

— Karalaitė buvo uždaryta į aukštą bokštą, stovintį vidur 
didelio miško. O saugoti, kad ji nepabėgtų, pasamdytas mil- 
žinas. Ir kiekvienas siuvėjas, įžengęs į šį kraštą, - tu kol kas 

dar esi pirmas, - bus atiduotas milžinui, kad tas sutrėkštų jį 
dviem pirštais - nykščiu ir smiliumi! Tai kaip, mielasis, ko 
norėtumei valgyti? 

— Na ką gi, - atsakė Hansas, susitaikęs su savo likimu, - at- 
nešk man pupų su lašiniais. Jų man pataisydavo motina Kalė- 
doms, tai mano mėgstamiausias valgis. 

Paskutinį kartą pasistiprinęs, siuvėjukas išsitiesė ant gultų 
ir bandė užmigti. Tačiau miegas neėmė. 

„Keisti dalykai dedasi šiame pasaulyje! - mąstė sau. - Vadi- 
nasi, rytoj jau paskutinė mano diena?“ 

Jis vartėsi ant gultų nuo vieno šono ant kito ir staiga 
krūptelėjo išsigandęs - pasirodė, tartum kažkas būtų palie- 
tęs jo petį. 

— Nesirūpink, - pasigirdo balsas, ir dabar siuvėjukas pama- 
tė, kad prie gultų stovi ta pati senutė, kuri vieną kartą jau buvo 
jam padėjusi. - Aš tau atnešiau ežį ir žvirblį, pasiimk juos, kai 
tave ves pas milžiną. Ir pasikliauk savo blaiviu protu, tada vis- 
kas bus gerai. 

Tarusi šiuos žodžius, senutė pradingo. O žvirblis purpt at- 
skrido ant stalo ir nė kiek nesibaidydamas žiūrėjo į Hansą savo 
mažutėmis juodomis akimis; ežys nulindo į tamsiausią kalėji- 
mo kertę. Dabar Hansas vėl įgavo drąsos, apsivertė ant kito 
šono ir tuojau pat užmigo. 

Kitą rytą - saulė dar nebuvo patekėjusi - kažkas pasibeldė 
į duris. 

— Ei, siuvėjau! Eime! Laikas! 

Hansas pasiėmė iš kampo ežį (žvirblis pats atsitūpė jam ant 
peties) ir nusekė paskui sargybinius į mišką. Milžinas ėmė 
juoktis pamatęs ateinant mažąjį siuvėją. Tas jo juokas dundėjo 
kaip perkūno griausmas. 

— Tai čia šiandien bus mano pusryčiai - šitas vabalas? - su- 
šuko jis sargybiniams. 

Tačiau tie paliko Hansą ir nurūko, pabūgę, kad milžinas ne- 
sumanytų atsigriebti ir jų pačių nesurytų. 

O Hansas pagalvojo: „Vis tiek pabėgti negaliu“, - tad įsidrą- 
sinęs atsistojo priešais milžiną ir išdrožė: 

— Nors aš ir mažas, tačiau pasigalynėti su tavim visada galiu! 

— Tu? - Ir milžinas dar garsiau nusikvatojo. - Su manim pa- 
sigalynėti? Kaipgi mudu galynėsimės? 

— Na, kad ir pasirunkime, katras iš mudviejų stipresnis! Gal 
pastumiam, sakykime, anoje va kėglių aikštelėje rutulį? Kertu 
lažybų, maniškis nuriedės toliau negu taviškis! 

Milžinas buvo didelis mėgėjas žaisti kėgliais. Todėl šalia 
bokšto buvo įsirengęs kėglių aikštelę, tačiau nuolat turėjo 
žaisti vienas pats, o toks žaidimas ilgainiui nusibosta. 

— Gerai, sutinku! - sušuko jis siuvėjui, čiupo sunkiausią ru- 
tulį (Hansas jo nė iš vietos nebūtų pajudinęs) ir parideno. Ru- 
tulys nuriedėjo toli toli per visą lygų taką, paskui dar galiuką 
mišku ir tik tada sustojo. 

— Na, dabar atsinešk rutulį ir paridenk tu! - paliepė milžinas. 

— Kam man neštis, - atsiliepė Hansas. - Aš turiu savo rutulį. 

Ir paėmęs ežį paleido ant kėglių tako ir taip stumtelėjo, kad 
tas kelis sykius apsivertė kūliais. Tačiau tuoj atsistojo ant 
kojų, išsitiesė, greit ėmė judinti kojytes ir nukiceno per visą 
ilgą taką, paskui per smėlį ir žolę - daug toliau negu milžino 
rutulys. 

— Šitą žaidimą laimėjai, - nepatenkintas sumurmėjo milži- 
nas, - bet aukštyn aš tikrai aukščiau mėtau negu tu! 

Jis paėmė nuo žemės sunkų akmenį ir švystelėjo beveik iki 
bokšto pakraigės. 

— Didelio čia daikto! - tarė siuvėjas ir paėmęs žvirblį pamė- 
tėjo aukštyn. 

Paukštelis pakilo virš bokšto ir nuskrido į mišką. 

— Na, trečias sykis nemeluos! - piktai atrėžė milžinas, nes ir 
šį kartą turėjo prisipažinti nugalėtas. - Dabar pažiūrėsim, kat- 
ras iš mudviejų geriau moka šokinėti. - Įsibėgėjo kiek ir liuokt 
per aukštą ąžuolą. 

— O aš peršoksiu per aną tuopą! - sušuko siuvėjas. - Tik pa- 
lenk ją, pamatuosim, ar ji aukštesnė už tavo ąžuolą! 

Milžinas palenkė tuopą ligi pat žemės, Hansas įsitvėrė į vir- 
šūnę ir sako: 

— Jau pamatavau - aukštesnė. Gali paleisti! 

Kai tik milžinas paleido, tuopa kad svies mažąjį siuvėją aukš- 
tyn, tas tik švilpt perskrido per ją ir įlėkė pro atdarą bokšto 
langą - tiesiai į karalaitės kambarį. 

— Dabar jau pasiduodu! - sušuko milžinas. - Gali tu pats ar 
kas nors kitas saugoti karalaitę! 

Jis nužirgliojo pas karalių ir atsisakė savo tarnybos. 

Karalius labai supyko sužinojęs, kad siuvėjas įsibrovė į kara- 
laitės bokštą, todėl liepė tuojau pat pakinkyti karietą ir išva- 
žiavo į mišką. Jam iš paskos išsekė tarnai, nešini didžiulėmis 
kopėčiomis. Mat bokštas neturėjo durų, ir karaliui dabar rei- 
kėjo į karalaitės kambarį lipti kopėčiomis, nes nebuvo milžino, 
kuris paprastai pakeldavo karalių prie lango, kai tas norėdavo 
pasikalbėti su dukteria. 

O kas per tą laiką dėjosi tame kambaryje? 

Karalaitė šiek tiek apsigando, pamačiusi pro langą įskren- 
dant žmogų. Tačiau kai sužinojo, kad tas žmogus - siuvėjas, 
jos išgąstis greitai pavirto dideliu džiaugsmu. 

Iš maišo, kurį ji vilkėjo, Hansas tuojau pat turėjo pasiūti jai 

suknią, ir kai ji apsivilko naująją suknią ir pamatė, kaip gražiai 
ji guli, puolė Hansui ant kaklo ir sušuko: 

— Tik už taves aš tekėsiu, už nieko kito! 

Tačiau atėjęs karalius nenorėjo nė girdėti apie sužadėtuves. 

— Ką? Siuvėjas bus karaliumi?! - sušuko jis. - Ne, šito aš nie- 
kada neleisiu! 

Karalių lydintis generolas tik pasitrynė rankas ir kažką pa- 
kuždėjo į ausį. Karalius linktelėjo galvą. 

Ir generolo pageidavimu atsitiko štai kas: karalaitę iš bokš- 
to nuvežė į pilį ir sužadėjo su generolu. Vestuves nutarė iš- 
kelti tada, kai generolas su savo kariuomene nukariaus gre- 
timą kraštą ir pargabens tiek turtų, kad karaliaus iždas vėlei 
bus pilnas. 

O siuvėjas buvo ištremtas, ir nors karalaitė verkė kruvino- 
mis ašaromis, Hansas nori nenori turėjo palikti miestą ir su 
kelionmaišiu ant pečių traukti į kitus kraštus. 

Tačiau nepraslinko nė savaitės, ir vieną vakarą eidamas jis 
pamatė aukštai virš galvos skrendant didžiulį varnų pulką. O 
kad jam buvo vis tiek kur eiti, tai ir patraukė į tą pačią pusę 
kaip ir varnai. 

Ėjo ėjo, tik staiga žiūri - prieš akis baisus vaizdas: plyti lau- 
kas, sėte prisėtas lavonų ir mirštančių kareivių. Vienam pa- 
šauta koja, kitam - ranka, trečiam pervertas pilvas, ketvir- 
tam - krūtinė. 

Tačiau mūsų siuvėjukas ne iš kelmo spirtas - brūkšt išsi- 
traukė iš kelionmaišio adatą su pirščiuku ir užlopė visas skyles 
ir žaizdas, prisiuvo visas nutrauktas kūno dalis. 

Galų gale priėjo prie vieno - tam trūko galvos, ji buvo nu- 
traukta ir gulėjo čia pat, žolėje. Hansas pažvelgė į tą žmogų 
atidžiau, ogi žiūri - čia besama generolo. 

— Na, šiai dienai užteks, - tarė siuvėjukas ir susidėjo savo įran- 
kius. - Kiti jau sveiki, o be šito apsieisime kuo puikiausiai! 

Ir atsistojęs priešaky kariuomenės, kuri per tą laiką spėjo vėl 
susirikiuoti, nužygiavo į karaliaus miestą. 

Iš vieno kito kareivio, kuriems pasisekė pabėgti iš mūšio 
lauko ir išvengti mirties, karalius žinojo, kad jo kariuomenė 
buvo apsupta ir kad jo generolas ir beveik visi kareiviai padėjo 
galvas. Ir kai dabar pamatė prie miesto atžygiuojančią kariuo- 
menę, tuoj iškėlė ant pilies baltą vėliavą, nusprendęs - kas jau 
bus, tas bus - pasiduoti priešui. 

Bet kaip jis nustebo pamatęs, kad visi kareiviai vilki maišais. 
Ojų priešaky žygiuoja mažasis siuvėjas! 

Netrukus jam buvo pranešta, kaip čia viskas atsitiko. 

Kai tą naujieną sužinojo karalaitė, ji tuoj nubėgo pas savo 
siuvėją ir puolė jam ant kaklo. Karalius dar bandė sutrukdyti, 
bet duktė sušuko: 

— Jeigu jūs, tėve, ir dabar dar nesutiksite, kad Hansas būtų 
mano vyras, tada aš pabėgsiu su juo į pasaulio kraštą! 

Ir kareiviai visi kaip susitarę šaukė: 

— Tik jis turi gauti karalaitę už pačią! Arba niekas! 

Ir ką gi turėjo karalius daryti? 

Turėjo atiduoti siuvėjui dukterį. O pats iš graužaties ir pyk- 
čio susirgo ir pasimirė. Tad mūsų Hansas tapo karaliumi. 

Dabar jis savo kareivius atpratino nuo kariavimo, ir tas ne- 
sunkiai jam pasisekė, nes visi jau buvo atsikandę to gero. Kiek- 
vienas kareivis išmoko kokio rimto amato. Jų mokyti Hansas 
pasikvietė abu savo brolius ir daug kitų gabių meistrų. 

O kąjis veikė su savo žirklėmis ir pirščiuku? 

Ogi kirpo iš piktų žmonių gerus, iš šykščių - dosnius, iš vai- 
dingų - romius, o iš kvailių - protingus. Ir iš tuščiagarbės kara- 

laitės, kol ji miegojo - ji beveik nė justi nepajuto, tik sapnavo, 
jog, rodos, kažkas ją kutena, - padarė išmintingą ir kuklią mo- 
terį. Ir jeigu koks ministras duodavo kvailą patarimą, jis greit 
čiupdavo pirščiuką ir sulopydavo jam protą. O jeigu kas tuo 
netiki, tegu netiki - negi užginsi. 


<: 

PONAS KLIUKAS 


YVENO KARTĄ du broliai, Klausas ir Peteris. 
74] Nusibodo jiems trintis tėvo namuose, sako, ke- 


liausim po pasaulį pasidairyti. Kaip tarė, taip pa- 
darė. Atsisveikino su draugais ir artimaisiais ir iškeliavo kur 
akys veda, kur kojos neša. 

Ėjo ėjo ir vakarop priėjo didelę girią. Eitų per girią, bet bijo, 
kad ten neužkluptų naktis. Todėl patraukė pamiške ir saulei 
leidžiantis priėjo ant kalvos stovinčią pilį. 

Pasibeldė, gal kartais gaus čia nakvynę, tačiau niekas nesi- 
skubino jiems atidaryti. Galų gale stumtelėjo vartus, ir ką tu 
pasakysi - vartai girgžt sugirgždėjo ant vyrių ir atsivėrė į abi 
puses. Broliai įėjo į pilies kiemą. 

Čia almėjo šaltinis, čiurleno skaidrus tyras vanduo, visur ki- 
tur buvo tylu, ramu. Broliai atgaivino troškulį, paskui užlipo 
plačiais pilies laiptais ir pasibeldė į duris - vėl niekur nė krust. 
Stumtelėjo duris, tos irgi lengvai atsidarė. Įėjo į tuščią salę, ati- 
darė dar vienas duris, paskui kitas, ėjo iš kambario į kambarį, 
tačiau niekur nė gyvos dvasios. Ir visi kambariai tuštutėliai - 
nei juose stalų, nei kėdžių, nei spintų, nei lovų. 

Pagaliau viename nedideliame kambarėlyje aptiko skrynią. 
Atidarė, tačiau nerado joje nei ko nors valgomo, nei kokių lo- 
bių, tik šūsnį prirašytų popierių. 

Gal čia buvo laiškai, gal kokios sąskaitos? Rašysena tokia 
smulki ir neaiški, kad broliai vos galėjo ją įskaityti. 

Iš teisybės nelabai jie ir stengėsi, tik rausėsi po skrynią, ar 
neras ten kokio vertingesnio daikto, tačiau - kaip nieko, taip 
nieko! Nusiminę jau buvo beužtrenkią skrynios dangtį - at- 
siguls kur kampe, išsimiegos ir rytą su pirmaisiais gaidžiais 

paliks tą nesvetingą buveinę, - tik staiga Klausas čiupt - kaž- 
koks raštelis, o jame akis bado didelėmis, aiškiomis raidėmis 
užrašyti du žodžiai. Vaikinas nė pats nepajuto, kaip garsiai 
perskaitė: „Ponas Kliukai!“ Vos tik ištarė tuos žodžius, žiū- 
ri - priešais bestovįs žmogeliukas, visas nuo galvos ligi kojų 
juodai apsirengęs, nedidukas, toks paritus, toks pastačius. 
Stovi ir klausia: 

— Ką įsakysite? 

Broliai nustėro iš baimės. Kurgi neišsigąsi? Ko jau ko, bet ši- 
tokio susitikimo tai nelaukė! Trinkt užtrenkė skrynios dangtį 
ir pasileido kiek tik kojos neša per pilies kambarius, per kiemą. 
Ir koks buvo jų džiaugsmas, kai rado vartus atdarus ir pabėgo 
iš tos kraupios vietos. Dabar jie net gulti negulė, keliavo kiaurą 
naktį ir tik kai rytuose užsiėmė ryto žara, sukrito vienoje lauko 
daržinėje ant šieno. 

Tačiau per tą skubėjimą Klausas, užuot padėjęs raštelį atgal 
į skrynią, įsikišo kišenėn. Dabar pabudęs rado jį ir vėl garsiai 
perskaitė abu žodžius: 

— Ponas Kliukai! 

— Ką įsakysite? —- tuoj paklausė juodasis žmogeliukas. 

Šį sykį broliai jau taip neišsigando, tik pagalvojo: „Tai šit 
kaip čia yra . Ir Klausas tuoj pat užsakė: 

— Atnešk mums gerus pusryčius: duonos su sviestu, dešros, 
sūrio, kumpio ir kiekvienam po butelį vyno! 

Ir vos tik ištarė tuos žodžius, žiūri - visa, ko jis pageidavo, 
jau čia, tik žmogeliuko nebėra. Tačiau pakako perskaityti iš 
raštelio abu žodžius: „Ponas Kliukai!“ - tuoj ir vėl pasigirdo: 
„Ką įsakysite? 

Tad dabar abu broliai panoro vos ne dangiškų migdolų: gra- 
žių drabužių, žirgų ir karietos, valgyti ir gerti kiek tik širdis 

geidžia. Tik tarnų neužsisakė - viską kuo puikiausiai atliko 
ponas Kliukas. 

Dabar kelionė buvo vienas malonumas, tai ne pėstute pė- 
dinti! 

Tačiau Peteriui, jaunesniajam broliui, ilgainiui ir tas nusibo- 
do. Valgis pasidarė nebegardus, kelionės įgriso, jis nebenorėjo 
naujų pažinčių, net puikiausi statiniai, didžiausios gamtos gro- 
žybės jo nebetraukė. Trumpai drūtai - jį pagavo namų ilgesys. 

Tada Klausas, kurio žinioje buvo raštelis, paprašė poną Kliu- 
ką parūpinti broliui didžiulį kapšą auksinių ir nudanginti jį 
prie tėvo namų durų. 

Klausas, beje, buvo iš kito molio nulipdytas. Jis kol kas ne- 
manė grįžti į gimtąjį lizdą. Norėjo įkopti į kiekvieną kalną, iš- 
plaukioti visas jūras, apžiūrėti visus garsiuosius žmogaus ran- 
kų statinius. Ką ir sakyti - ponas Kliukas per jį turėjo darbo 
nuo ryto ligi vakaro. 

Kartą juodu atvyko į vieną miestą, kuriame buvo didelis su- 
judimas. Gatvės sausakimšos žmonių, arklių ir visokių viso- 
kiausių vežimų, prie namų plazda vėliavos, muzikantai pučia 
ragus ir fanfaras, būgnininkai trenkia taktą, o visi nakvynės 
namai taip perpildyti, kad net ponui Kliukui nepasisekė suras- 
ti savo ponui padoresnės pastogės ir Klausas turėjo tenkintis 
menka palėpe. Vis dėlto jis nenorėjo iš to miesto iškeliauti, nes 
išgirdo, kas čia turi įvykti rytojaus dieną. O įvykti turėjo tur- 
nyras, ir ne bet koks: nugalėtojo laukė viliojantis atlygis - ka- 
raliaus duktė. 

Tačiau ir reikalavimai buvo nemaži: kas nori laimėti karalai- 
tę, tas turi jodamas pagauti ieties smaigaliu auksinį žiedą, ka- 
bantį ant šilkinio siūlo ir švytuojantį į abi puses. Bet čia dar ne 
viskas. Jeigu kam pavyktų pagauti žiedą, tas dar turėtų ietimi 

persmeigti auksinį obuolį, kurį vienas kitam mėto du pažai. O 
jeigu kam ir tas pasisektų, turėtų dar nugalėti milžiną maurą, 
karaliaus samdinį, laikomą stipriausiu žmogumi visoje kara- 
lystėje, nes dar niekas niekada nebuvo jo įveikęs. 

Be abejonės, Klausas pasišovė rungtis turnyre, rungtis ir, ko 
gera, laimėti pažadėtąją dovaną. 

— Ponas Kliukai! 

— Ką įsakysite? 

— Man reikia žirgo, šarvų ir ieties, kuria galėčiau pagauti 
žiedą. 

Bemat ant lovos atsirado variniai šarvai, ir Klausas tuoj pat 
juos užsivilko. O kai išėjo už nakvynės namų vartų, ten jau 
stovėjo ponas Kliukas, viena ranka laikė už pavadžių karš- 
takraujį eržilą, kitoje turėjo ietį. Klausas čiupo ietį, sėdo ant 
žirgo ir nujojo. 

Turnyras buvo pačiame įkarštyje, kai pasirodė tas nepažįs- 
tamas riteris. Tačiau nė vienam iš daugelio varžovų, suplūdu- 
sių čionai iš įvairių šalių, ligi tol nebuvo pasiseke pagauti žie- 
do - visi smeigė ietį pro šalį. 

Žmonės sužiuro į Klausą. Jo karštakraujis eržilas, žvilgantys 
šarvai neturėjo sau lygių. Žiūrovai prasiskyrė į šalis ir leido jam 
prajoti. Atjojęs į turnyro aikštę, Klausas iškėlė ietį ir paspaudė 
pentinais juodį, žirgas it žaibas šovė į priekį, šoko galingą šuo- 
lį, o riteris ieties smaigaliu nutraukė nuo siūlo žiedą. 

Suūžė subangavo minia. Žmonės nukėlė Klausą nuo žirgo, 
nuvedė pas karaliaus dukterį, ir jis, žemai nusilenkęs, įteikė jai 
papuošalą. Karalaitė paėmė žiedą ir užmovė jį priešais stovin- 
čiam Klausui ant piršto. 

Paskui visa draugija išjojo į miestą. Bet vos tik prijojo pir- 
mus namus, Klausas staiga pasuko žirgą į šalį, davė šuolį ir 

netrukus atsidūrė artimiausiame miške - dingo nustebusiems 
dvariškiams iš akių. 

— Ponas Kliukai! 

— Ką įsakysite? 

— Nuvilk man šarvus, aprenk mano drabužiais ir kuo grei- 
čiausiai grąžink mane į palėpę. 

Vos tik jis ištarė tuos žodžius, tuoj pasijuto bestovįs savo 
kambarėlyje ir bežiūrįs pro langą į jojančių per miestą raite- 
lių vorą. 

Kitą dieną reikėjo ietimi persmeigti obuolį. Tai padaryti 
buvo dar sunkiau - juk obuolys iš aukso, ir taip lengvai jo ne- 
persmeigsi, juo labiau dar mėtomo ore. 

— Ponas Kliukai! 

— Ką įsakysite? 

— Man reikia žirgo, šarvų ir ieties, kuria galėčiau persmeigti 
aukso obuolį. 

Ir štai šarvai jau guli ant lovos. Ir ne bet kokie, o iš gryno si- 
dabro, švytintys kaip mėnulis. Klausas juos užsivilko, išėjo už 
vartų, o ten jau bestovįs juodasis žmogeliukas ir belaikąs už pa- 
vadžio bėrą eržilą. Žmogeliukas padėjo savo ponui įsėsti į bal- 
ną, įbruko jam į rankas ietį, ir Klausas nujojo į turnyro aikštę. 

Turnyras jau buvo prasidėjęs, riteriai vienas po kito bandė 
perverti skrajojantį ore obuolį. Bet veltui. Ietys vis praskrieda- 
vo pro šalį, ojeigu kuri ir pataikydavo, tai atšokdavo nuo kieto 
metalo. 

Ir štai prijojo Klausas su savo sidabriniais šarvais. Žiūrovai 
pagarbiai prasiskyrė į šalis. Bėris šovė į priekį, davė smagų šuo- 
lį, ir ieties smaigalys akimirksniu įsmigo į obuolį. 

Nugalėtojas vėl buvo nuvestas pas karalių, ir tas jį pasvei- 
kino. Visa vora vėl pajudėjo pilies link, tačiau neilgai trukus 

Klausas paspaudė pentinais savo žirgą ir nurūko kaip vėjas. 
Karalius pasiuntė paskui jį raitelius, bet tie nevaliojo pavyti. 

— Ponas Kliukai! 

— Ką įsakysite? 

— Nuvilk man šarvus, paimk žirgą ir kuo greičiausiai grąžink 
mane į mano būstą! 

Ir kai raitelių vora jojo pro šalį pilies link, Klausas jau stovėjo 
prie lango ir lydėjo juos žvilgsniu. 

Trečią dieną reikėjo kautis su galiūnu mauru. 

— Ponas Kliukai! 

— Ką įsakysite? 

— Man reikia žirgo, šarvų ir ieties, su kuria galėčiau išversti 
iš balno maurą. 

Ir štai šarvai jau guli ant lovos. Ir ne bet kokie, o iš gryno 
aukso, žvilgantys kaip saulė. Klausas apsivilko juos ir išėjo iš 
namų. Prie vartų jo laukė juodasis žmogeliukas ir jau laikė bal- 
to kaip sniegas žirgo balnakilpę. Jis padėjo savo ponui užsėsti 
ant žirgo, įdavė jam į rankas ietį, ir Klausas nujojo į turnyrą. 

Dabar čia buvo pats kovos įkarštis. Mauras jau buvo nutren- 
kęs nuo žirgo ne vieną raitelį, tūlas krisdamas buvo nusilaužęs 
ranką ar koją. 

Ir štai atjojo Klausas su savo auksiniais šarvais. Žmonės pa- 
garbiai užleido jam kelią. Jis puolė maurą, ir jau po pirmojo 
susirėmimo galiūnas atsidūrė smėlyje. 

Dabar karalius pakilo iš savo vietos, priėjo prie nugalėtojo, 
pasveikino ir pavadino jį savo žentu. 

Paskui procesija pajudėjo miesto link. Klausas jojo šalia ka- 
raliaus ir karalaitės, bet vos tik jie pajojėjo galiuką, Klausas 
spustelėjo pentinais savo žirgą, iššoko iš voros ir nurūko taip 
greitai, jog net žiežirbos iš po kanopų pažiro. 

— Paskui jį! - lyg nesavas sušuko karalius. - Iš kailio išsiner- 
kit, bet pavykit ir grąžinkit jį čionai! 

Lengva buvo pasakyti, tik ne taip lengva padaryti! Kad ir 
kaip karaliaus tarnai vijo arklius, atstumas tarp jų ir Klauso vis 
didėjo ir didėjo, tad pagaliau vienas neiškentęs ėmė ir paleido 
raiteliui iš paskos ietį. Ietis pataikė Klausui į kulną, bet jis vis 
tiek pabėgo. 

— Ponas Kliukai! 

— Ką įsakysite? 

— Nuvilk man šarvus ir kuo greičiausiai grąžink mane į palėpę. 

Šį sykį Klausas jau nebestovėjo prie lango, kai raitelių vora 
jojo pro šalį, o gulėjo lovoje su aprišta koja. 

Karalius baisiausiai nirto, kad nepažįstamajam ir šį kartą 
pasisekė pabėgti. Jis paliepė savo tarnams apieškoti visą mies- 
tą, visą kraštą ir negrįžti, kol nesuras bėglio. 

Tad mieste prasidėjo kratos, karaliaus tarnai griozdė vieną 
namą po kito, tikrino viską nuo aukšto ligi rūsio. 

Galiausiai jie priėjo ir tuos nakvynės namus, kuriuose buvo 
apsistojęs Klausas. 

— Be reikalo čia mes ieškome, - tarė vienas. - Negi toks išdi- 
dus, kilnus ponas gyvens šitokiame elgetyne? 

— Vis dėlto užeikime pažiūrėti, - atsiliepė kitas, - kad paskui 
nebūtų kokių kalbų. 

Jie perėjo visus kambarius, tačiau to, kurio ieškojo, nerado. 

— Ar daugiau pas jus niekas negyvena? - paklausė šeimininką. 

— Gyvena palėpėje toks vargo pelė, bet apie jį negali būti ir 
kalbos. 

— Na ką gi, pažiūrėsim dėl visa ko ir šitą. 

Klausas gulėjo lovoje, ir karaliaus tarnai pastebėjo, kad ap- 
rišta jo dešinioji koja. 

— Kas jums yra? - paklausė jie. 

— A, - tarė Klausas, - prasitryniau koją - batas spaudė. 

Taip tai taip, bet žaizdą reikėjo parodyti, ir dabar tarnai at- 
pažino, kad čia ir yra tas pats riteris, kuris turnyre laimėjo ka- 
raliaus dukters ranką. Klausas ir šiaip, ir taip bandė suktis, bet 
nieko tas nepadėjo - turėjo eiti drauge su tarnais, ir tiek. Iš 
teisybės jis nelabai ir spyrėsi - anaiptol ne taip jau bloga gauti 
į žmonas karalaitę. 

Tad rytojaus dieną labai iškilmingai buvo atšvęstos vestuvės. 

O vakare Klausas išsitraukė iš kišenės savo raštelį. 

— Ponas Kliukai! 

— Ką įsakysite? 

— Pastatyk man pilį, dvigubai didesnę ir gražesnę negu mano 
uošvio! 

Kitą rytą karalius pažvelgė pro langą ir savo akimis netiki. 

— Kieno gi šitie ištaigingi rūmai? Maniškei piliai nėra ko ir 
lygintis su jais! - sušuko jis baisiausiai nustebęs. 

— Tie rūmai mano, - atsakė Klausas. - Aš pasistatydinau juos 
praėjusią naktį. 

Tad abu jaunavedžiai persikėlė į tuos ištaigingus rūmus. 

Vakare, prieš einant gulti, staiga prieš savo poną nekviestas 
išdygo juodasis žmogeliukas. 

- Arjūs patenkintas mano paslaugomis? - paklausė jis. 

— Labai patenkintas, - atsakė Klausas. 

— O ar nenorėtumėt atsidėkodamas ir man padaryti vieną 
malonę? 

— Mielai! 

— Tai grąžinkit man raštelį su mano pavarde! 

„Aha, - mintyse sumetė Klausas, - vadinasi, jis jau nebe- 
nori man tarnauti. Na ir bala jo nematė! Kam jis man dabar 

reikalingas, kai esu karaliaus žentas ir galiu turėti tarnų kiek 
tik noriu?“ 

Tad išsitraukė raštelį ir atidavė jį ponui Kliukui. 

Paskui nuėjo su savo pačia miegoti. Tačiau kai rytą jaunave- 
džiai prabudo, žiūri - begulį ne šilkais paklotoje lovoje, o ant 
šieno kupetos po atviru dangumi, rūmų kaip nebūta. Aplink 
prisirinkę daugybė žmonių, ir visi taip garsiai pasileido kvato- 
tis, kad nuo to triukšmo pabudo karalius. 

Karalius priėjo prie lango ir pamatė, kas čia per patyčios. 
Jam pašoko baisus pyktis: liepė tuoj pat abu atvesti ir įsakė 
jaunąjį vyrą surišti ir įmesti į skruzdėlyną, - kur tai matyta 
užtraukti jo dukteriai šitokią gėdą! 

Vargšas Klausas atsidūrė skruzdėlyne. Gulėjo ir negalėjo nei 
pajudėti, nei pakrutėti, o jau tų skruzdėlių gėlimas - neduok 
tu dieve! Nevilties pagautas, vis šūkčiojo: „Ponas Kliukai!“ Bet 
kas iš to - jokio „Ką įsakysite? nepasigirdo. „O, kad nebūčiau 
išleidęs iš rankų ano raštelio!“ - krimtosi jis. Bet graužkis da- 
bar nesigraužęs - šaukštai popiet! Atrodė, kad jau išmušė pa- 
skutinė jo valanda. 

Tik staiga girdi - kažkur pliaukštelėjo botagas. Klausas pa- 
statė ausis. Nagi darda ratai, dunda arklių žingsniai - vis ar- 
čiau, arčiau. Ir štai atvažiuoja trys didžiuliai vežimai, su kaupu 
prikrauti sunešiotų batų. O kas ten žingsniuoja šalia pirmojo 
vežimo pliauškindamas botagu? Nagi juodasis žmogeliukas! 

— Ak, ponas Kliukai! Ak, ponas Kliukai! - ėmė dejuoti Klau- 
sas. — Kokia laimė, kad tu čia atsiradai. Pasigailėk, padėk dar 
kartelį, išvaduok mane iš tos baisios nelaimės! 

Tačiau juodasis žmogeliukas tik papurtė galvą. 

— Aš jau gana tau padėjau! - atsakė jis. - Pasižiūrėk į tuos 
batus! Visus juos tau tarnaudamas sudyžiau. 

Pasakė ir jau suks pro šalį. 

Tačiau Klausas nesiliauja prašęs ir maldavęs. 

— Jeigu jau man lemta pražūti, - sako jis, - tai bent leisk 
prieš mirtį nors kartą pabučiuoti raštelį, per kurį pasidariau 
toks laimingas ir toks nelaimingas! 

- Šitą malonę galiu tau padaryti, - atsakė mažylis, išsitraukė 
raštelį ir prikišo nelaimingajam prie lūpų. 

Tačiau Klausas jo nebučiavo, tik kapt pačiupo jį dantimis, 
prispaudė smakru ir sušuko: 

— Ponas Kliukai! 

— Ką įsakysite? - paklausė mažylis. 

— Išvaduok mane iš tos bėdos! - paliepė jis. 

Taip ir buvo padaryta. 

— Ištepk mane tepalu iš išgydyk žaizdas. 

Taip ir buvo padaryta. 

- Atgabenk man čionai karalių. 

Taip ir buvo padaryta. 

— Paguldyk jį surištą į šį skruzdėlyną. 

Taip ir buvo padaryta. 

O kai vabzdžiai apniko karalių ir jis pradėjo šaukti ir aima- 
nuoti, Klausas pasakė: 

— Dabar matote, ką norėjote man padaryti! Ir už ką? Kad aš 
pakliuvau į bėdą? O ar nebūtų buvę geriau padėti savo žentui, 
užuot jį stūmus į pražūtį? Bet nebijokit! Aš visai nežadu atkep- 
ti jums tuo pačiu. Atsisakykite sosto, tada išvaduosiu jus iš tos 
apverktinos padėties ir laikysiu pagarboj iki jūsų dienų galo! 

Karalius nė nemirktelėjęs prižadėjo viską, ko tik Klausas no- 
rėjo. Klausas iškvietė karietą ir sugrįžo su savo uošviu į pilį. 
Čia buvo sušaukti ministrai, karalius iškilmingai atsižadėjo 
sosto ir paskyrė Klausą savo įpėdiniu. 

Likęs savo kambaryje vienas, jaunasis karalius dar kartą iš- 
sitraukė raštelį. 

— Ponas Kliukai! 

— Ką įsakysite? 

— Tu man ilgą laiką ištikimai ir sąžiningai tarnavai, ir aš ne- 
noriu, kad ir toliau dyžtum batus darydamas man paslaugas. 
Nuo šiol gali būti laisvas. Tik turi iškilmingai ir šventai priža- 
dėti, kad paliksi man viską, ką įsigijau tavo dėka, ir kad nie- 
kuomet daugiau man nekenksi. 

Tą ponas Kliukas su džiaugsmu pažadėjo, atgavo savo raštelį 
ir dingo kaip į vandenį. O Klausas karaliavo išmaniai ir protin- 
gai, jo krašte viešpatavo taika, ir jam daugiau niekad neberei- 
kėjo juodojo žmogeliuko paslaugų. 


< 

MAŽYLIS 


ITĄ KARTĄ GYVENO toks vaikinukas, bet nie- 
o kaip neaugo, buvo vis mažas ir mažas, ir kai su- 


laukė vyro amžiaus, buvo prastybęs ne daugiau 
kaip per šešis sprindžius. Vieną dieną nuėjo jis į smuklę, atsi- 
sėdo prie stalo ir sušuko: 

— Ponas smuklininke, bokalą alaus! 

Smuklininkas buvo labai užsiėmęs, tad atsiliepė per visą salę: 

— Tuoj, Mažyli, tuoj! 

Tas taip sugadino vyrukui nuotaiką, kad jam ir alus nebeska- 
nus pasidarė. Todėl nieko daugiau nebeužsisakė, padėjo pini- 
gus ant stalo ir išėjo iš smuklės. 

Išėjo - ir tiesiai pas batsiuvį. 

— Meistre, - sako, - primatuok man naujų batų porą! Tik 
kad jų kulnai būtų ne žemesni kaip per sprindį. Nusibodo 
klausytis - niekas manęs kitaip nevadina, tik Mažyliu. Nega- 
liu šito pakęsti! 

Batsiuvys primatavo vyrukui batus ir pasiuvo lygiai tokius, 
kokius tas buvo užsakęs. 

Atėjęs jų atsiimti, vyrukas apsidžiaugė, kad tokie aukšti 
jų kulnai, tuoj apsiavė ir ėmė žirglinėti po kambarį kaip su 
kojokais. 

— Kiek aš už juos skolingas? - paklausė. 

— Vieną talerį, Mažyli! - maloniai atsakė batsiuvys. 

Tie žodžiai uždavė Mažyliui širdį. „Negi šitas stuobrys ne- 
moka net savo darbo žmoniškai įvertinti? - pagalvojo sau 
vienas. Ir džiaugsmo kaip nebūta. Išsitraukė iš kišenės talerį ir 
išėjo nei ačiū, nei sudiev nepasakęs. 

Dabar ir vėl užėjo į smuklę. 

— Ponas smuklininke, bokalą alaus! 

— Tuoj, Mažyli, tuoj! 

— Ar nepasakytumėt man, - paklausė vyrukas, kai smukli- 
ninkas priėjo su putoto alaus bokalu, - kodėl mane visi vadina 
Mažyliu? 

— Tai gal ir jūs man pasakytumėt, - savo ruožtu paklausė 
smuklininkas, - kodėl mane visi vadina smuklininku Skursna? 

Išgėręs alų, vyrukas nuėjo pas skrybėlininką. 

— Primatuokit man skrybėlę, meistre, - paprašė jis, - aukš- 
tumo per gerą uolektį. O ant jos dar plunksnų kuokštą prisekit 
irgi per visą sprindį. Nenoriu, kad žmonės mane vadintų Ma- 
žyliu. Negaliu šito pakęsti! 

Gerai, skrybėlininkas sutiko. Pasiuvo vyrukui aukštą skry- 
bėlę ir prisegė prie jos plunksnų kuokštą, kad per sprindį ky- 
šotų virš skrybėlės. 

Vyrukui be galo patiko toji skrybėlė, jis tuoj pat užsimaukš- 
lino ją ant galvos, pavaikštinėjo pavaikštinėjo ir galų gale 
klausia: 

— Kiek aš skolingas? 

— Vieną talerį, Mažyli. 

„O pondie, - pagalvojo vargšas neūžauga, - ir tas kaip rei- 
kiant neįvertina savo darbo!“ 

Kai vyrukas sugrįžo į smuklę, šį kartą alų pilstė ne smukli- 
ninkas, o Jakobas, jo bernas. 

— Bokalą alaus! - užsisakė vyrukas. 

— Tuoj, Mažyli, tuoj! 

— Nagi pasakyk man, bičiuli, - paklausė vyrukas, visai nuliū- 
dęs, - kodėl mane visi kaip susitarę vadina Mažyliu? 

— Sakai, kodėl? O kodėl mane vadina Jakobu Slunkium? 


Išgėręs alų ir užsimokėjęs, vyrukas tarė: 

— Daugiau čia mano ir kojos nebus! Išeinu į platųjį pasaulį. 
Reikia galų gale išsiaiškinti, kodėl visi mane vadina Mažyliu. 

- Ir aš einu kartu, - atsakė bernas. - Man irgi nepatinka, kad 
mane visi vadina Jakobu Slunkium! 

— Ir aš prie jūsų prisidedu! - sušuko smuklininkas, išgirdęs 
jų kalbą. - Ir aš nenoriu vadintis smuklininku Skursna! 

Ir visi trys iškeliavo į pasaulį. Išvaikščiojo jį skersai išilgai, 
klausinėjo pilyse ir lūšnose, tačiau niekas negalėjo jiems pasa- 
kyti, kodėl jie įsigijo pravardes ir kaip jų atsikratyti. 

Pagaliau vieną dieną priėjo didelę girią, kuriai nebuvo nei 
galo, nei krašto. Keliavo per ją nosies tiesumu ir nesutiko nie- 
kur nė gyvos dvasios. 

Jau ir baimintis pradėjo, ar nebus paklydę, tik staiga iš krū- 
mų išlenda sena sena moterėlė ir eina tiesiai prie jų. 

— Ak, močiute, - sušuko visi trys vienu balsu, - ar negalėtum 
mums pasakyti, kaip išeiti iš to miško? 

— Galiu, kur negalėsiu, - atsakė senutė ir parodė savo vie- 
nintelį dantį, ir tą patį klibantį, - bet pirma pasakykit, ko gi čia 
ieškote tose žmonių užmirštose vietose? 

— Ko ieškome? Mes keliaujame per pasaulį, ieškome, gal kas 
pasakys, kodėl žmonės mus pravardžiuoja smuklininku Skurs- 
na, Jakobu Slunkium ir Mažyliu, ir patars, kaip mums atsikra- 
tyti tų pravardžių. 

— Chi chi chi, - sukikeno senutė, - ir kaip tik pataikėte ateiti 
į pačią tikrąją vietą! - Ji išsitraukė veidrodėlį ir prikišo smukli- 
ninkui prie nosies. - Na pasakykit, ką matote? 

— Matau daugybė senų moterų, - atsakė smuklininkas. 

- Ir ką jos veikia? 

— Sėdi apsėdusios aplink stalą, geria kavą ir valgo pyragą. 

— Ar pažįstate jas? 

— Ne... bet pala - taip, pažįstu! Tai teta Anagreta, teta Lizbe- 
ta ir teta Katryna, o ten - nagi iš tikrųjų, juk tai mano pati! 

— O daugiau nieko nematote? 

— Ten toliau vyno statinaitė. 

— O šalia jos? 

— Kažkoks vyras. 

- Ir ką jis veikia? 

— Miega. 

— Miega? 

— Na, matyt, girtas. 

— Ir kas jis toks? 

— Nepažįstu! Bet pala, pala - dievaži, juk tai aš pats! 

— Na, smuklininke Skursna, - tarė senutė, bet dabar jau ne- 
besijuokė, o žiūrėjo savo žaliomis akimis labai rimtai, - kol 
jūsų žmoma lakstys uodegą pamezgusi iš vienos kūmutės pas 
kitą nešiodama paskalas ir ką darius, ką nedarius vis keps savo 
tetoms pyragus ir kol jūs savęs žiūrėsite labiau negu savo sve- 
čių, kol daugiau pats išgersite vyno negu parduosite kitiems, 
tol šitos pravardės jums nepavyks atsikratyti! 

Smuklininkas it musę kandęs atsitraukė per žingsnį atbulas 
ir stumtelėjo į priekį berną. 

— Na, dabar tavo eilė, Jakobai, - tarė jis. 

Jakobas čiupo veidrodėlį. 

— Ką matote jūs? - paklausė senutė. 

— Matau bėgantį kiškį. 

- Ir kojis bėga? 

— Kad jį genasi šunys. 

— Ar jie pavys jį? 

— Vargu! 

— Kodėl? 

— Kad tas greitesnis. 

— O kaip greitai bėgate jūs, kai svečias užsako ko nors jam 
atnešti? 

— Aš? O kodėl gi aš turėčiau bėgioti? 

— Jeigu nebėgiosite, tai visą gyvenimą ir vadinsitės Jakobu 
Slunkium! 

Mažylis nekantraudamas jau mindžikavo nuo vienos kojos 
ant kitos. Dabar čiupo veidrodėlį jis. 

— Ką matote jūs? 

— Kažkokį mažylį. 

— Arjis mažesnis už jus? 

— Ne, mažumo gal ir ne mažesnis. 

— Na, tai kodėl jūs vadinate jį „mažyliu ? 

Dabar jau visi trys sužinojo, ko norėjo, ir iškeliavo atgal 
namo. 

DVYLIKA GULBIŲ 


IENAS UKININKAS apsėjo lauką kviečiais. Jie 
augo ir vešėjo taip gražiai, kad miela malonu. 


Vieną rytą ūkininkas nueina pažiūrėti, ar ne 
laikas bus kviečius pjauti, - pamatė ir už galvos susiėmė: di- 
džiulis plotas ištryptas, sulutentas, lyg per jį kas volu būtų 
pervažiavęs. 

Pasipiktinęs grįžta namo ir sako sūnums, kurių turėjo treje- 
tą, - visi vyrai kaip ąžuolai: 

— Kad jūs žinotumėt, vyručiai, kas šiąnakt atsitiko. Didžiulis 
mūsų kviečių lauko plotas ištryptas, sulutentas - po kviečių 
jau! Ir kas galėjo tą padaryti? 

— Matyt, kažkas sumanė iškrėsti mums šunybę, tėve, - atsa- 
kė vyresnysis. - Šįvakar reikės patykoti ir pažiūrėti. 

Taipjis ir padarė. Vos tik pradėjo temti, nuėjo į kviečių lauką 
ir pasislėpė. Apie pusiaunaktį užėjo baisi audra: žaibai tik blyk- 
si, griaustinis dunda, lietus pila kaip iš kibiro. Vyrukui baisu 
pasidarė, ir jis kiek kojos neša pasileido namo. 

Kitą rytą žiūri - vėl ištryptas toks pat plotas, kaip ir pirmą sykį. 

Tada antrasis sūnus sako: 

— Šiąnakt saugosiu aš, tėve. 

Tačiau ir jam nė kiek ne geriau sekėsi kaip broliui. Užėjo 
audra, pradėjo žaibuoti, griaudėti ir lyti. Vyrukas dar bandė 
taip lengvai nepasiduoti kaip brolis, bet staiga visai čia pat kad 
trenks griaustinis, ir vyrukas iš baimės viską pamiršo, tik žiū- 
rėjo, kaip čia sveikam namo parsiradus. Kitą rytą nueina - vėl 
nutryptas lauko plotas, ne mažesnis kaip anais sykiais. 

— Jeigu taip ir toliau bus, - tarė nusiminęs ūkininkas, - tai 
šiais metais neturėsime nė grūdo! 

Tada atsiliepė jaunėlis, jis buvo vardu Hansas ir ganė tėvo 
kiaules: 

— Nenusimink, tėve, reikia gi pažiūrėti, kas mums krečia ši- 
tas šunybes. Šiąnakt pabandysiu aš patykoti. 

— Ak, vaike, - atsakė ūkininkas, - kas iš to tavo tykojimo! 
Abu tavo broliai išsigandę pabėgo, kur jau ten tavęs nepri- 
veiks baimė. 

— Ne, tėve, nesakyk, baimės man niekas neįvarys. Juk mes 
turime seną šautuvą. Tiesa, jis be spynos, tačiau, šiaip ar taip, 
jau šis tas - niekas nedrįs prie manęs lįsti. 

— Na, jeigu taip manai, - atsakė tėvas, - tai eik, pabandyk 
savo laime. 

Pavakariais Hansas nuėjo į kviečių lauką, susirėmė griovyje 
iš paparčių ir kiečių pašiūrę, įlindo ir guli. 

Vidurnaktį vėl užslinko audros debesys, žaibai trankėsi į 
medžius aplinkui, griaudėjo perkūnija, o lietus taip pylė, kad 
griovys akies mirksniu pritvino vandens ir Hansas peršlapo 
ligi siūlo galo. Bet lindi savo pašiūrėje ir - nė krust. 

Paskui dangus ūmai vėl nusiblaivė, pasirodė mėnulis, vis- 
kas nutilo, nurimo, oras išsigiedrijo. Ir tada iš kur buvusios, 
kur nebuvusios atskrido dvylika gulbių, nusileido prie pat 
Hanso pašiūrės ir vos tik palietė kojomis žemę, tuoj pavir- 
to į dvylika mergelių, gražesnių viena už kitą. Jos nusimetė 
savo baltus apsiaustus, susikibo už rankų ir ėmė šokti po 
kviečių lauką. 

Kol jos sukosi ratelyje, Hansas iškišo iš pašiūrės ranką ir pa- 
sisiekęs šautuvu vieną apsiaustą įsitraukė į pašiūrę. Dabar jis 
turėjo ant ko sausai sėdėti. 

Prisišokusios mergelės užsimetė savo apsiaustus ir staiga 
vėl pavirto gulbėmis. 

Tik viena ieško ieško savo apsiausto ir niekaip neranda. Ga- 
liausiai žiūri - paparčių ir kiečių pašiūrė bestovinti, o toje pa- 
šiūrėje jaunikaitis ant jos balto apsiausto besėdįs. 

— Mažasis princai, - sako ji, - atiduok apsiaustą, ant kurio 
sėdi, jis - mano! 

Hansas nusijuokė. 

— Nieko sau princas, jeigu turi tėvo kiaules ganyti! 

— Ir didelio čia daikto! Kas nesi šiandien, gali būti rytoj. Še, 
imk kapšelį pinigų, tas kapšelis niekados tau neišseks. Dalį pi- 
nigų atiduok tėvui, tegu jis pasistatydina naujus namus ir naują 
daržinę, o tuose namuose įrengia tau kambarį, tokį, kad pro lan- 
gą matytųsi kelias. Su tuo kapšeliu tu galėsi keliauti į svečias ša- 
lis ir po pasaulį pasidairyti. Kad patogiau būtų, nusipirk arklių ir 
karietą. Tik samdydamas vežėją žiūrėk, kad jis nebūtų vyresnis 
kaip trisdešimt metų. Ir nebūk svetur ilgiau kaip metus. Lygiai 
po metų aš vėl atvyksiu. Tą dieną lauk manęs savo kambaryje. 
Aš sėdėsiu karietoje, pakinkytoje keturiais juodais eržilais. Kai 
pamatysi ją atvažiuojant, išeik iš namų, paduok man dešinę 
ranką ir uždėk ant viršugalvio kairiąją. Visa tai daryk tylėdamas, 
o ir visą rytą, kol atvažiuosiu, saugokis, neištark nė žodžio. 

Jeigu viską padarysi, kaip dabar sakau, mes visos būsime 
išvaduotos. Bet jeigu pasisamdysi vežėją, vyresnį kaip trisde- 
šimt metų, ir jeigu tą rytą, kol atvažiuosiu, ištarsi nors vieną 
žodį, aš pradingsiu tavo akyse ir būsiu su savo seserimis dar 
daug baisiau užkerėta negu dabar. 

Hansas šventai pažadėjo gulbei mergelei viską gerai įsidėti į 
galvą ir daryti kaip lieptas. Ir grąžino jai apsiaustą. Mergelė už- 
simetė apsiaustą, pavirto į gulbę ir nuskrido su savo seserimis. 

Hansas žiūrėjo pavymui, ko! gulbės pradingo jam iš akių. Tada 
prisirinko į savo seną skrybėlę akmenų ir patraukė namo. 

Tėvo namai buvo tamsūs ir uždaryti. Hansas atsistojo po 
langais ir ėmė bildinti į langines akmenimis. 

Senis pašoko iš miego. 

— Na čia dabar, - išsigando jis, - pabaisa jau į namus veržiasi? 

— Tai ne pabaisa, tėve, - sušuko Hansas, - tai aš! Jau žinau, 
kas ištrypė mūsų kviečius. Įleisk, aš tau viską papasakosiu. 

— Ką gi tu gali žinoti, vargšas Hansai? Ir dėl to man dar keltis 
iš lovos? Geriau gulkis kiaulidėje ir netrukdyk man miegoti. 

Ką darysi, reikia tėvo klausyti. Nuėjęs atsigulė ant šiaudų, 
kiaulės jį gerai pažinojo, nė nekriuktelėjo. 

Kitą rytą ūkininkas sako: 

— Motin, žadink vaikį, tegu gena kiaules į lauką. 

Žmona nuėjo į Hanso kamarėlę. 

— Tėvai, - sako ji, - kad jo nėra lovoje. 

— Iš kur jis bus, - atsakė senis, - juk šiąnakt nakvojo pas 
kiaules. Eik į kiaulidę, ten jį rasi. 

Motina nuėjo į kiaulidę. Tikrai, Hansas begulįs ant šiaudų. 

— Kelkis, - sako ji, - laikas kiaules ginti. 

— Ne, - atsiliepė Hansas, - aš kiaulių nebeganau. Princai 
nedirba. 

— Nieko sau princas - guli kiaulidėje prie kiaulių. 

Motina sugrįžo į trobą. 

— Motin, kurgi vaikiščias? 

— Guli kiaulidėje prie kiaulių. Ir žinai, ką jis man pasakė, kai 
liepiau jam keltis? Sako, princai nedirba. 

— Eik, pasakyk tam princui, kad aš išsipjausiu gerą brūklį ir 
ateisiu pats jo prikelti. 

Tuo tarpu Hansas atsikėlė, palenkė savo kapšelį virš lovio 
ir pripylė jį aukso. Motina vėl įkišo galvą pro kiaulidės duris 


ir sušuko: 

— Hansai, jeigu tuoj neateisi, tėvas prikels tave su brūkliu. 

Bet kai pamatė pilną lovį aukso, akys jai ant kaktos išsprogo. 

— Jergutėliau, vaike, iš kurgi šitiek? 

— Taip, mama, tai aš parsinešiau. Nori, ir tau duosiu? Lai- 
kyk skreitą. 

Kol Hansas pylė motinai į skreitą auksą, tarpduryje su brūk- 
liu rankoje pasirodė tėvas. 

— Na, kiekgi reikės tavęs laukti? - sušuko jis. 

— Cit, tėve, - sutramdė jį žmona. - Tu tik pažvelk čionai. - Ir 
parodė jam, kas yra skreite. - Tai mūsų berniukas parnešė. 

— O Hansai, - sušuko tėvas ir paleido brūklį iš rankos, - eikš 
į trobą! Motina iškeps skanios kiaušinienės. Ir daugiau nebe- 
reikės tau kiaulių ganyti. 

— Tėve, - atsiliepė Hansas, - aš noriu tau kai ką pasakyti. 
Mūsų troba ir daržinė jau tokios senos, kad nežinai dienos nė 
valandos, kada jos tau ant galvos užgrius. Pasistatyk naujus 
namus ir naują daržinę, o namuose įrenk man kambarį, pro 
kurio langus būtų matyti kelias. Jeigu tau trūksta statybai pi- 
nigų, atidaryk didžiąją ąžuolinę skrynią. 

Senis atitraukė nuo sienos ąžuolinę skrynią ir pakėlė dang- 
tį. Hansas tol pylė į ją iš savo kapšelio, kol ji su kaupu pribiro 
pinigų. 

— Na va, tėve, dabar turėtų užtekti statybai. 

— Taip, mano berniuk, užteks, kur jau ne. 

Paskui Hansas prisikirto kiaušinienės ir sako: 

— Dabar keliausiu po pasaulį pasidairyti. Lygiai po metų grį- 
šiu vėl čionai. 

— Vaike, - tarė motina, - kaipgi tu pasirodysi žmonėms su 
tais senais sulopytais skarmalais. Apsirenk vyresniojo brolio 
išeiginiais drabužiais. 

Bet ne, Hansas nenorėjo keliauti iš namų skolintomis drapa- 
nomis. Sulopytu švarkeliu, su sena skrybėle ant galvos - kaip 
sekiojo paskui kiaules, taip ir išsiruošė į platųjį pasaulį. 

Keliavo jis visą dieną ir vakare priėjo didelį miestą. Visi na- 
mai jau tamsūs, žmonės sumigę. Šviečia tik vieno vienintelio 
namo langai - didžiausio ir prašmatniausio miesto viešbučio. 

Tad užėjo ten ir pasiprašė nakvynės. 

Durininkas nužvelgė jį nuo galvos ligi kojų. 

— Ne, - tarė, — čia nėra tau vietos. Čia viešbutis princams, 
grafams ir kitiems kilniems ponams, o ne kokiems perėjū- 
nams. Nešdinkis šalin. 

Durininko žodžius girdėjo viena kambarinė, ir jai pagailo 
vaikino. 

— O, - tarė ji, - pastogėje yra kamarėlė su sena lova ir su- 
klypusia komoda, ten visada tuščia, ponai ten nenori gyventi, 
šitoje kamarėlėje galima būtų jį apnakvinti. 

— Žinokis, - sumurmėjo durininkas, - jeigu jam ten gerai, tai 
kaip sau nori. 

Kambarinė nuvedė Hansą į palėpę ir paklojo jam lovą. 

— Gal nori valgyti? - paklausė. 

— Kur nenorėsi? Netgi labai! Nuo pat ryto nieko burnoje 
nesu turėjęs. 

Tada kambarinė atnešė pilną lėkštę mėsos su skaniu riebiu 
padažu, bulvinių kukulių, ir Hansas viską bemat sušveitė. Pas- 
kui atsigulė į lovą ir kietai, ramiai išmiegojo ligi pat ryto. 

Atsikėles panoro šlakelio vandens nusiprausti, tačiau kama- 
rėlėje nebuvo nei ąsočio, nei dubens. Tada jis priėjo prie lango 
ir pamatė kieme skalbiančias dvi merginas. 

— Ei jūs, darbštuolės! - sušuko apačion. - Atneškit man šla- 
kelį vandens nusiprausti! 

Merginos kumštelėjo viena kitai ir nusijuokė. 

- Žiūrėk tu man, ponaitis atsirado, - tarė viena, - prie siurb- 
lio praustis jam per prasta. 

Tuo metu į kiemą išėjo kambarinė. 

— Klausyk, - tarė merginos, - tas vaikėzas nori vandens nu- 
siprausti. Tu vakar jį užstojai, galėtum ir šiandien užnešti jam 
vandens. 

— O kodėl gi ne? - atsakė kambarinė, paėmė dubenį, prileido 
vandens ir užnešė į viršų. 

Pastatė dubenį priešais vyruką ir jau eis sau, bet Hansas ją 
sulaikė. 

— Palauk, mergele, duok šen savo skreitą. 

Kambarinė nustebusi atkišo skreitą, ir Hansas pripylė jį pil- 
ną pinigų. 

„Na, - galvoja mergina, - atsirado mat geradaris! Pila į 
skreitą kažkokius žaislinius pinigėlius, kam man tie nieku- 
čiai reikalingi?" 

Sunkia našta nešina, leidžiasi ji laiptais. Ir susitinka šei- 
mininką. 

— Ką tu čia nešiesi? 

— A, tas vyrukas ten viršuje davė arbatpinigių - pripylė pilną 
skreitą žaislinių pinigėlių. Nežinau, nė ką man su jais veikti! 

Šeimininkas žvilgtelėjo į skreitą ir delnais pliaukštelėjo. 

— Mergaite, - tarė jis, - juk čia auksas ir sidabras! Dabar tau 
ligi amžiaus galo nebereikės dirbti! 

Tuoj pat užlipo į pastogės kamarėlę ir nuolankiausiai atsi- 
prašė Hansą, kad taip prastai jį apgyvendino. 

Dabar Hansas gavo geriausią kambarį, ir šeimininkas pa- 
siteiravo, ar nenorėtų svečias įsigyti naujų drabužių, tokiam 
turtingam ponui nedera vaikščioti kaip kokiam pavargėliui. 

— Gerai, - sako Hansas, - atsiųsk man geriausią siuvėją, tegu 
jis mane aprengia. 

Netrukus Hansas pasisiūdino naujus drabužius ir atrodė 
kaip koks kilnus ponas. 

Vieną dieną pro šalį važiuoja karalius ketvertu pakinkyta ka- 
rieta. Hansas pamatė pro langą ir sako: 

— Tokią karietą ir aš norėčiau turėti. 

Gerai. Šeimininkas parūpino jam karietą, arklius, surado ve- 
žėją, ir Hansas kasdien važinėjosi ketvertu pakinkyta karieta 
po miestą ir jo apylinkes, o kai viską gerai apžiūrėjo, tada atsi- 
skaitė su šeimininku ir išvažiavo į platųjį pasaulį. 

O, kiek čia buvo visko pažiūrėti! Jis važinėjo iš vieno krašo 
į kitą, išmaišė juos skersai išilgai ir nepajuto, kaip prabėgo lai- 
kas. Tik žiūri - jau ir metai eina į pabaigą. Ir staiga topt į gal- 
vą - ogi dvylika gulbių! Nedaug trūko ir būtų pamiršęs. Reikia 
kuo greičiau skubėti namo! Liepė vežėjui važiuoti dieną naktį 
ir šiaip taip suspėjo. Parvažiavo namo vakare, o rytojaus dieną 
jau turi pasirodyti gulbės. 

Koks buvo tėvų džiaugsmas, kai jie vėl pamatė savo Hansą! Ir 
kaip džiaugėsi Hansas radęs pastatytus naujus namus, o tuose 
namuose jam paskirtą geriausią kambarį su langais į kelią! 

Kitą rytą jis atsikėlė dar saulei netekėjus ir atsistojo prie lango, 
kad nepražiopsotų mergelės gulbės. Ir staiga bar bar bar į duris. 

— Prašom, - sušuko jis piktai. 

Įeina jo vežėjas ir sako: 

— Pone, pažiūrėkit, kas jūsų arkliams pasidarė - nieko neėda. 

— Pakviesk gyvulių daktarą, vyruti, ir duok man šventą ra- 
mybę, aš turiu kitų reikalų! 

Vežėjas išėjo. Ir vos tik Hansas vėl atsistojo prie lango, žiū- 
ri - atvažiuoja ketvertu juodžių pakinkyta karieta, o joje sėdi 
mergelė gulbė. 

Jis greitai išbėgo iš namų, karieta sustojo prie vartų, Hansas 
atidarė dureles, be žodžių nusilenkė, padavė mergelei dešinę 
ranką, o kairę uždėjo jai ant galvos. 

Tačiau ji nė kiek neapsidžiaugė, jos akys buvo pilnos ašarų. 

— Ak, Hansai, - tarė ji, - kodėl tu nepaklausei mano žodžių? 
Tavo vežėjas vyresnis negu trisdešimt metų, be to, šiandien 
rytą tu su juo kalbėjai. Dabar mes dar dešimt kartų pikčiau 
esame užkeiktos negu pirma. 

Ir sulig tais žodžiais ji pradingo jam iš akių su visais žirgais 
ir karieta. 

„Iš tikrųjų, - stvėrėsi už galvos Hansas, - iš tikrųjų samdy- 
damas vežėją užmiršau paklausti, kiek jam metų, o šiandien 
rytą jis mane dar užšnekino, tas prakeiktasis. Tučtuojau išva- 
rysiu jį šunims šėko pjauti. 

Ir tuoj pat nuskubėjo į arklidę, bet ten neberado nei vežėjo, 
nei karietos, arkliai irgi buvo pradingę. 

Visai sunerimęs Hansas sugrįžo į savo kambarį. „Kažin ar 
kapšelis dar tebeguli ant stalo? - pagalvojo. Taip, kapšelis ant 
stalo gulėjo kaip gulėjęs, bet kai Hansas jį papurtė, iš jo neiš- 
krito nė sudilusio skatiko. 

Tuo metu atsidaro durys ir į kambarį įeina tėvas. 

— Hansai, - sako jis, - kokia laimė, kad tu vėl čia. Neseniai 
man krito vienas jautis, būk geras, duok pinigų, reikia nusi- 
pirkti kitą. 

— Ak, tėve, - atsakė Hansas nedrąsiai, - dabar jau ir aš nebe- 
galiu tau padėti. Mano kapšelis tuščias. 

— Na čia dabar gražiausia! Tai ką, manai, kad namie už dyką 
duoną valgysi? Ne, nieko nebus, teks tau vėl kiaules ganyti, juk 
nieko kito daugiau nemoki. 

Kas gi beliko vargšui Hansui daryti? Apsivilko savo senus 
skarmalus ir išėjo paskui kiaules. Ne pyragai jam dabar buvo. 

Pravargo porą savaičių ir nebegali ilgiau tverti. 

„Neseniai dar buvau toks šaunus ponaitis, - galvoja sau, - o 
dabar vėl turiu kiaules ganyti? Ir vargšėms gulbėms užtrau- 
kiau nelaimę. Nebėra jau man gyvenimo - šoksiu į vandenį ir 
nusiskandinsiu 

Tad nuėjo prie upės ir vaikšto pakrante, ar neras kur giles- 
nės vietos, bet kur tik žiūri, vis seklu ir seklu. 

Tuo metu pro šalį ėjo aviganis, savo kaimene varinas. 

— Ką tu čia ketini daryti, Hansai? 

— Ak, nieko! 

— Nesigink, - sako aviganis, - nori nusiskandinti. 

— Iš kur tu žinai? 

— Aš dar ne tiek žinau! Dėl tavo kaltės liko nelaimingos dvy- 
lika gulbių, ir dabar tu puolei į neviltį. Bet nereikia taip greitai 
prarasti galvos. Nueik pas mano dėdę, jam devyniasdešimt de- 
vyneri metai, jis tikrai žinos, ką tau patarti. 

Hansas atkuto. 

— O kur tavo dėdė gyvena? - klausia jis. 

— Matai tą kalną, kurio akmenuota viršūnė kyšo iš tankaus 
miško. Šiapus to miško stovi trobelė, toje trobelėje jis ir gyve- 
na. Tau nesunku bus ją rasti - kitos ten nėra. Paprašyk nakvy- 
nės. Tik pasakyk, kad paklydai, kitaip jis tavęs nepriims. 

O kai gulėsi su juo vienoje lovoje - kitos jis neturi, todėl tu- 
rės pasiguldyti tave šalia, - kumštelėk jam į šoną, kai tik jis už- 
migs. O jeigu nepabus, duok niuksą kaip reikiant, kad iškristų 
iš lovos. Tada jis pasakys viską, ką tau reikia žinoti. 

Na ką gi, Hansas leidosi į kelionę. Kai surado trobelę, buvo 
jau vėlus vakaras. Pasibeldė ir pasiprašė nakvynės. 

Pro langą pažvelgė senas senučiukas. 

— Ne, - tarė jis, - aš turiu tik vieną vienintelę lovą ir negaliu 
nieko apnakvinti. 

— Ak, - ėmė dejuoti Hansas, - jau toks vėlus metas, o aš iš- 
klydau iš kelio ir nebežinau, kur man dėtis toje tamsybėje. 

— Na, jeigu taip, - atsakė seneliukas, - tiek jau to, priimsiu 
tave į savo lovą. Bet ar prižadi ramiai gulėti? 

— Taip, gulėsiu ramus kaip maišas. 

Taigi abu sugulė į vieną lovą, ir kai senis užmigo, Hansas 
kumštelėjo jam alkūne į šoną. 

— Uch, - sustenėjo senis ir apsivertė ant kito šono, bet ne- 
pabudo. 

Po kiek laiko Hansas vėl niukt jam į pašonę. 

— Uch, - sustenėjo tas vėlei ir toliau sau miega. 

Tada Hansas įrėmė kelį į nugarą ir davė tokį niuksą, kad se- 
nis birdinkt ir išgriuvo iš lovos. 

— Jeigu būčiau žinojęs, kad tu toks, - tarė jis, - nė iš tolo ne- 
būčiau tavęs prisiėmęs. Bet dabar - ką jau darysi - pasakysiu, 
ką turi daryti, kitaip juk neduosi ramybės. 

Dvylika gulbių tu gali išvaduoti. Ten ant sienos kabo didelis 
kalavijas, paimk jį ir prisijuosk. Bet jeigu jis bus per sunkus ir 
negalėsi jo pakelti, patrauk gurkšnį iš butelio, kur stovi šalia, 
ir švytuosi juo kaip vytele. 

Pasiėmęs kalaviją, tuojau pat leiskis į kelią ir kopk į šito kal- 
no viršūnę. Ten atsisėsk ir palauk, kol patekės saulė. Saulėje 
pamatysi baltą žirgą, sušuk jam: „Balčiau, eik šen!“ Žirgas at- 
eis, tada sėsk jam ant nugaros. Tik žiūrėk, nepradėk gąsčiotis, 
nes gali atsitikti nelaimė. 

Hansas užleido seniui lovą ir spindint žvaigždėms išsiruošė į 
kelią. Dar su maža dienele perėjo mišką, įkopė į kalno viršūnę, 
atsisėdo ir laukia, kol patekės saulė. Kai ji pasirodė dangaus 
pakrašty, Hansas pamatė ties viduriu baltą žirgą ir sušuko: 

— Balčiau, eik šen! 

Neilgai trukus balčius jau ir čia. 

— Sėsk ant manes! - sako žirgas. 

Hansas užsėdo ir pasileido akių plotu. Jojo jojo, kol prijojo 
didelius vandenis. Žirgas pribėgo ir - tiesiai į vandenį. 

„Na, dabar tai jau bus“, - dingtelėjo mintis, ir Hansui visai 
šiurpu pasidarė. Bangos tik ūžt ir susiliejo virš galvos. Tačiau 
tuoj pat jis pagalvojo: „Kas bus, tas - negriebs galas!“ Žirgas tik 
niurkt išnėrė į paviršių ir nunešė savo raitelį per vandenis - nė 
plaukas jam nuo galvos nenukrito. 

Galų gale jie išbrido į krantą ir pamatė didelę karaliaus pilį. 

— Lipk žemėn, - tarė balčius, - prieik prie pirmųjų vartų po 
kairei ir atidaryk juos. Kieme kūpso krūva smėlio. Pamaišyk 
joje su šiuo kalaviju ir kai tik iš jos išbėgs koks gyvas padaras, 
nukirsk jam galvą. Šitaip tu išvaduosi dvylika gulbių. 

Hansas įėjo į pilies kiemą ir pamaišė kalaviju smėlio krūvoje. 
Šmurkšt išlindo driežas. 

— Ak, Hansai, - ėmė maldauti driežas, - palik mane gyvą! 
Juk aš toks mažas nekaltas padaras. 

Hansui širdis neužleido nukirsti jam galvą, ir jis sugrįžo pas 
savo balčių. 

— Ar padarei, ką sakiau? - klausia tas. 

— Ne, - atsakė Hansas. - Iš smėlio išlindo toks mažas nekal- 
tas driežiukas, aš ir palikau jį gyvą. 

— Na, tai atsigręžk, mano mielas, ir pažiūrėk, koks jis mažas 
ir nekaltas. 

Hansas pasuko galvą ir pamatė iš pilies kiemo atšliaužiantį 
didžiulį baisų slibiną. 

— O mano mielas balčiau, ką dabar daryti? Slibinas sudras- 
kys mane! 

— Greitai gulkis ant žemės! - paliepė balčius. 

Hansas atsigulė, balčius pavertė jį į pasagvinę ir bemat susi- 
varė sau į kanopą. 

O slibinas jau ir čia. 

— Kur pasidėjo Hansas? - klausia jis balčių. 

— Nežinau! 

— Žinai, žinai! Pavertei jį į pasagvinę ir susivarei sau į kanopą. 

— Taip, susivariau, žiūrėk, štai jis! - tarė balčius ir prikišo 
slibinui prie nosies kairę pasturgalinę koją. - Nori, kad tau jį 
atiduočiau? Še, išsitrauk! 

Slibinas jau buvo begriebiąs aštriais savo dantimis už pasa- 
gvinės, bet balčius kad spirs jam į nasrus. Pabaisa tik sukaukė 
iš skausmo ir nusliūkino atgal į pilį. 

— Šitas jau atsiėmė savo, - tarė balčius, šmūkšt ištraukė pa- 
sagvinę iš kanopos ir vėl atvertė į raitelį. 

Hansas tik nuleido galvą ir nedrįso savo išgelbėtojui į akis 
pažvelgti. 

— Ko gi taip nukabinai nosį, - sako balčius, - dar juk ne vis- 
kas prarasta. Gerai klausyk ir daryk, ką tau liepsiu, nes jeigu 
vėl ką padarysi ne taip, aš jau nieko nebegalėsiu tau padėti. 

Žiūrėk, antai auga didelis riešutmedis. Įlipk medin ir nusi- 
skink dvidešimt keturis riešutus. Kai nusiskinsi, tuoj lipk že- 
mėn. Tada atskris dvylika gulbių, ir tu padalysi kiekvienai po 
du riešutus. Šitaip tu jas išvaduosi. 

Gerai, Hansas įlipo į medį ir prisiraškė pilnas kišenes riešu- 
tų. „Turėtų būti gana ,- pagalvojo ir jau leisis žemyn, bet stai- 
ga žiūri - ant šakos kabo didžiulis nepaprastai gražus riešutas, 
tai nusiskynė dar ir šitą. 

Ir vos tik jis palietė kojomis žemę, tuoj ore pasigirdo sparnų 
vasnojimas - atskrido dvylika gulbių ir nusileido priešais jį. 

Jis padalijo kiekvienai po du riešutus. Bet kai atidavė vie- 
nuoliktai, žiūri - jam belikęs tik vienas riešutas, tas didžiau- 
sias ir gražiausias. 

— Perpjauk jį per pusę, - tarė dvyliktoji gulbė, - tada bus ir 
man du. 

Hansas išsitraukė kišeninį peiliuką ir jau pjaus. Bet staiga 
dingt jam į galvą: „Gaila tokio gražaus riešuto!“ 

Ir ūmai viskas dingo pradingo: gulbės ir balčius, pilis ir rie- 
šutmedis - lyg nebūta. O Hansas pasijuto ligi kaklo nugrimz- 
dęs į klampią pelkę. 

Pajudino rankas ir kojas - jokios atramos. Dar bandė išsi- 
kapanoti, muistėsi, spurdėjo, bet nė iš vietos. „Dabar jau man 
galas“, - pagalvojo. 

Tik staiga girdi - ore kažkas suplastėjo. Tai buvo dvylika 
gulbių. Jos atskrido ir šoko jo traukti iš pelkės: dvi sukibo už 
ausų, dvi už rankų, o visos kitos - už plaukų. Ištraukė ir nešasi 
jūros link. 

„Dabar jos mane prigirdys ', - galvoja Hansas. 

Bet ne, panėšėjo gerą galą virš bangų, kol jūroje pasirodė iš 
vandens kyšanti smaila uola, nuleido ant jos ir nuskrido sau. 

Hansas ir liko besėdįs ant to kieto aštriabriaunio akmens — 
aplinkui vanduo, virš galvos dangus. O baisiausia - aštrus 
akmuo taip smelkiasi į kūną, kad nors tu verk. 

„Po velnių, - galvoja Hansas, - o ar nebūtų galima to akmens 
kiek apdailinti, tada bent turėčiau kur patogiau atsisėsti?“ 

Išsitraukė kalaviją ir pridėjo ašmenis prie uolos, ir ką tu pa- 
sakysi — tas tik čiurkšt ir perėjo per ją lyg per sūrį. O svarbiau- 
sia — toji atpjova besanti valgoma! 

Hansas pjaunasi gabalą po gabalo - negi mirs iš bado! 

Kai jau tiek apipjaustė uolą, kad galėjo patogiai ant jos atsi- 
gulti, staiga žiūri - akmenyje skylutė, ne didesnė kaip pypkės 
kandiklio dėjimas. Ką gi, pjauna toliau. Skylė vis didyn ir didyn, 
galiausiai taip išdidėjo, kad uoloje žiojėjo lyg tamsi bedugnė. 

„Kas bus, tebūnie! - pagalvojo Hansas, prisispaudė rankas 
prie šonų ir šmūkšt kojomis žemyn į tą skylę. 

Jis krito vis gilyn ir gilyn, aplink buvo tamsu tamsu, ir at- 
rodė, kad tai tamsybei niekada nebus galo. Bet galų gale pra- 
švito, jis palietė kojomis žemę ir atsidūrė dideliame įstabaus 
grožio sode. 

Vaikščiojo vaikščiojo po tą sodą ir po aukštais medžiais apti- 
ko nediduką sodo namelį, žiūri - ant jo durų kažkas parašyta. 
Priėjo arčiau ir perskaitė: „Jeigu nori išvaduoti gulbes, turi nu- 
kirsti galvą pirmam pasitaikiusiam padarui . 

Hansas išsitraukė iš makštų kalaviją ir pagalvojo: „Dabar jau 
kas bus, tas bus - padarysiu, kaip parašyta!“ 

Praėjo pro namelį ir pasuko už kampo, tik staiga žiūri - prie- 
šais beateinąs baltas žirgas. „O, - nustebo Hansas, - juk tai 
mano balčius, kaipgi dabar imsiu ir nukirsiu jam galvą? Ne, 
jokiu būdu! 

Bet tuoj prisiminė, kokių negandų patyrė vien dėl to, kad 
nepaklausė duotų patarimų, tad iš paskutiniųjų susiėmė, pri- 
bėgo prie žirgo ir činkt vienu kirčiu nukirto jam galvą. 

Ir tuoj pat prieš jį stojos dvylika mergelių gulbių. 

— Dabar tu mus išvadavai! - sušuko jos laimingos. - Ir ne tik 
mus, bet ir mūsų tėvą, ir visą karalystę. 

Tikrai, balčius atvirto karaliumi. O karalius leido Hansui pa- 
sirinkti vieną iš savo dukterų. Jis paėmė jauniausiąją ir gra- 
žiausiąją, tą, iš kurios buvo gavęs kapšelį, ir laimingas ilgai gy- 
veno suja ramybėje ir santaroje. 

BALTOJI KATYTĖ 


IENA ŪKININKĖ liko našlė ir nežinojo, kuriam 
iš trijų savo sūnų perleisti ūkį. Todėl pasakė: 


— Keliaukit į svečias šalis, kuris po metų kitų 
parneš namo daugiausiai pinigų, tas ir gaus valdyti ūkį. 

Gerai, sūnūs iškeliavo iš namų, ir kai priėjo kryžkelę, abu 
vyresnieji ir sako jaunėliui: 

— Čia išsiskirsim, Hansai. Tu eik tiesiai, o mes suksim į 
dešine. 

— Gerai, - tarė Hansas ir patraukė tiesiai per mišką. 

Eina eina, o miškui nei galo, nei krašto nėra. Ir tik kai pradė- 
jo temti, žiūri - pro medžius šviesa žybsi. Patraukė į tą pusę ir 
priėjo trobelę - durys praviros, o prie jų tupi balta katytė. 

— Labas vakaras, Hansai, - sako katytė. 

— Labas vakaras, murkle. Iš kur tu žinai, kad aš vardu 
Hansas? 

— O, aš dar ne tiek žinau. Na, eik į vidų, galėsi pasilikti pas 
mane visus metus ir užsidirbsi pinigų, kiek tik norėsi. 

Gerai, Hansas ir pasiliko pas baltąją katytę. Katytė įvedė jį į 
kamarėlę, kur stovėjo lova su senu šiaudų čiužiniu, atnešė dar 
pagalvių ir antklodžių ir paklojo jam guolį. Hansas atsigulė ir 
miegojo kaip suvystytas ligi pat ryto. 

Kai pabudo, prie jo tupėjo katytė. 

— Kelkis, priskaldyk malkų, - tarė ji, - ir sunešk jas į virtu- 
vę. Ten ant viryklės stovi trys puodai, o ant sienos kabo trys 
narveliai su trim juodais paukščiukais. Žiūrėk, kad neužgestų 
ugnis ugniakure ir nenustotų virę puodai, ir lesink tuos tris 
paukščiukus, tai ir bus visas tavo darbas. Kai išalksi, tik atsi- 
sėsk savo kamarėlėje prie stalo ir pasakyk: „Staleli, pasidėk! — 

ir tuoj ant jo atsiras gardžiausių valgių ir gėrimų, visko, ko tik 
tavo širdis geidžia. Tik viena įsidėmėk: šiukštu niekada nežiū- 
rėk, kas tuose puoduose! 

Hansas šventai pažadėjo daryti viską, kaip jam liepta. Katy- 
tė dar kartą maloniai jį nužvelgė ir pradingo. 

Taip Hansas išbuvo visus metus toje trobelėje vienas. Kūre- 
no po puodais ugnį, kad net malkos spragėjo ir liepsna traškė- 
jo, ir lesino paukščiukus, kai tik jie ištiesdavo kaklus. Pats irgi 
neblogai gyveno, nes ant stalo visada atsirasdavo visko, ko tik 
jis pageidaudavo. 

Po kiek laiko susimanė išvalyti paukščių narvelius. Bet vos 
tik atidarė pirmąsias dureles, paukščiukas tik purpt iš narvelio 
ir tiesiai pro atdarą langą. 

Kitą rytą, kai kurstė ugnį, degančios malkos taip pokštelė- 
jo po puodais, kad Hansas net krūptelėjo. „Įdomu, kas tuose 
puoduose?“ - pagalvojo jis ir neiškentęs kilstelėjo vieną dangtį. 
Bet tuo metu kad žiebs kažkas jam antausį, Hansas tik dulkt ir 
nulėkė į pasienį. Nuo to laiko dingo jam bet koks smalsumas. 

Kai praėjo metai, vėl pasirodė baltoji katytė. 

— Sveikas, Hansai! Na, kaip sekėsi tarnyba? 

— Prastai, murkle, - pabėgo vienas paukščiukas. 

— Čia tai maža bėda, Hansai, - atsakė katytė, - blogiau kas 
kita: ko kišai nosį į puodą? Ką ten matei? 

— Ničnieko, murkle. Gavau tokį antausį, kad nulėkiau į 
pasienį. 

— Tavo laimė, kad nieko nematei. Užtat gausi savo atlyginimą. 

Ji davė jam du raktus, ir su jais Hansas atrakino du kam- 
barius. Viename buvo nesuskaičiuojama daugybė sidabrinių 
talerių, kitame - gražuolių auksinių dukatų. 

— Imkis, kiek tik tau patinka, - tarė baltoji katytė. 

Hansas prisižėrė pilnas kišenes dukatų ir sugrįžo pas motiną. 

Broliai jau irgi buvo namie - pinigai pakloti ant stalo. Kai 
Hansas išvertė savo kišenes, tie akis išpūtė: juk tai šimtą kartų 
didesnis turtas, negu jų abiejų krūvon sudėjus! 

Broliai buvo nepatenkinti, kad ūkis atiteks jaunėliui, ir tol 
balzgino motinai galvą, kol toji pasakė: 

— Šitas sykis nesiskaito. Keliaukit dar kartą, ir kuris man 
po metų kitų parves gražiausią arklį, tas ir bus šio ūkio šei- 
mininkas. 

Tad vėl visi trys iškeliavo iš namų, ir Hansas tiesiausiu keliu 
patraukė pas savo baltąją katytę. Toji jau tupėjo prie durų. 

— Sveikas, Hansai! Tu ir vėl čia? 

— Taip, murkle. 

— Nori gauti gražiausią arklį, ar ne? 

— Taip, murkle. 

— Na tai jau rytoj pat priskaldyk malkų, žiūrėk, kad puodai 
nenustotų virę, ir lesink paukščiukus. 

Kitą rytą Hansas stojo prie darbo. Baltoji katytė vėl kažkur 
pradingo, na ir tegu. Jis pats žinojo, ką reikia dirbti ir kur stovi 
stebuklingasis stalelis. Taip ir slinko laikas. 

Vieną dieną valė jis paukščių narvelį, dabar ėmė ir paspruko 
antrasis paukščiukas. Beliko tik vienas. 

Kai praėjo metai, baltoji katytė vėl pasirodė. 

— Sveikas, Hansai! Kaip sekėsi tarnyba? 

— Prastai, murkle. Pabėgo antras paukščiukas. 

— Dėl to maža bėda. O kaip kiti reikalai: gal ir vėl kišai nosį į 
kokį puodą? 

— Ne, murkle! Gana, kad aną kartą pabandžiau, gavau tokį 
antausį, kad dar ir šiandien skruostas peršti. 

— Na, tavo laimė, galėsi atsiimti uždarbį. 

Taip, tas būtų jam ne pro šalį. 

— Ar matei kalaviją, kur kabo ant sienos? 

Ne, tokio kalavijo jis nebuvo matęs. 

— Nusikabink jį nuo sienos ir prisijuosk. Paskui leiskis taku, 
kur anapus trobelės suka iš kelio, eik tiesiai tiesiai, kol prieisi 
kalną. Kai pasibaigs kelias, sustok ir pasakyk: „Zimzonai, atsi- 
verk!“ Tada kalnas atsivers, ir tu pateksi vidun. Paeisi galiuką 
ir rasi tiltą, o prie to tilto du šunys guli. Tie šunys užpuls tave, 
o tu išsitrauk kalaviją ir nukirsk jiems galvas. Tada pereik per 
tiltą ir kitame jo gale rasi arklides. Įeik vidun, išsirink gražiau- 
sią žirgą, perlėk raitas atgal per tiltą, išjok iš kalno ir kai jau 
būsi lauke, pasakyk: „Zimzonai, užsiverk!“ Ir kalnas užsivers, 
o tu su savo žirgu joki namo. 

Hansas išsiruošė į kelionę, ir viskas ėjosi taip, kaip katytė 
jam buvo nupasakojusi. Sustojo priešais kalną, liepė jam at- 
siverti, įžengė vidun, rado tiltą, šunys šoko ant jo, jis nukirto 
jiems galvas ir perėjo į kitą pusę. Ten stovėjo arklidės, jis išsi- 
rinko gražiausią žirgą ir parjojo pas motiną. 

Kai sugrįžo, broliai jau buvo namie. Jie taip pat turėjo par- 
sivedę po arklį. Tačiau tie jų arkliai nė iš tolo negalėjo lygintis 
su Hanso žirgu. 

Broliams tas baisiai nepatiko, ir jie vėlei tol balzgino motinai 
galvą dar kartą atidėti ūkio dalybas, kol toji pasakė: 

— Kas nori būti čia šeimininku, tegu parsiveda pačią. Todėl 
jums dar sykį reikės iškeliauti iš namų. Ir kuris parves geriau- 
sią nuotaką, tam ir atiteks ūkis. 

Taigi visi trys vėl iškeliavo iš namų, ir Hansas tiesiausiu ke- 
liu patraukė pas savo baltąją katytę. 

— Sveikas, Hansai! - pasisveikino katytė, jau belaukianti jo 
prie savo trobelės durų. - Tu vėl čia? 

- Taip, murkle. 

— Šį sykį norėtum gauti geriausią pačią, ar ne? 

— Taip, murkle. 

— Na tai gali nuo rytojaus pradėti darbą, juk žinai, kas rei- 
kia daryti. 

Viskas buvo kaip ir anais sykiais. Baltoji katytė paliko jį vie- 
ną, bet jis žinojo, ką reikia ir ko nereikia daryti, tad viskas klo- 
josi gerai. Tik kai vieną dieną valė narvelį, - juk bebuvo likęs 
tik vienas paukščiukas, - išlėkė ir tas paskutinis. 

Po metų pasirodė katytė. 

— Sveikas, Hansai. Kaip sekėsi tarnyba? 

— Prastai, murkle. Paspruko paskutinis paukščiukas. 

— Dėl to maža bėda. O kaip kiti reikalai: ar neįkišai nosies į 
kokį puodą? 1 

— Ne, murkle. Gana, kad aną kartą pabandžiau, gavau tokį 
antausį, kad dar ir šiandien skruostas peršti. 

— Tavo laimė, Hansai. O dabar padaryk viską, ką pasakysiu, 
ir turėsi geriausią pačią. Nukaisk nuo viryklės visus tris puo- 
dus ir užkurk gerą ugnį. Kai ugnis smagiai įsiliepsnos, sumesk 
įją visus tris puodus, o paskui čiupk mane už uodegos ir taip 
pat įmesk į liepsnas. 

— O murkle, šito padaryti aš negalėsiu. 

— Galėsi, Hansai, taip reikia, kitaip tu negausi pačios. 

Kur dėsis Hansas, reikia klausyti: užkūrė didelę ugnį, sume- 
tė įją puodus, o paskui įtrenkė katytę. 

Na ir prasidėjo: tik riaumoja, tik siaučia, iš ugnies šokinėja 
visokiausi žvėrys, viena už kitą kraupesnės pabaisos ir puola 
puola Hansą. Ojis sau stovi nugara į sieną ir tik švaisto kalavi- 
ju — činkt, činkt kapoja galvas. 

Pagaliau viskas nutilo, liepsnos užgeso - niekur nė krepšt. 

Tik dabar Hansas pajuto, kaip jis išalko iš peties besidarbuo- 
damas, nuėjo į savo kamarėlę, atsisėdo prie stalo ir sako: 

— Staleli, pasidėk! 

Tačiau stalas nė nemano dėtis. Hansas dar ir dar kartą pa- 
kartojo tuos žodžius, bet stalas kaip buvo, taip ir liko tuščias. 

„Na čia dabar gražiausia, - pagalvojo Hansas, - šitaip žmo- 
gus gali ir badu nustipti! Jeigu ne toks vėlus metas, nieko ne- 
laukęs duočiau į kojas . 

Bet dabar apie tai ir kalbos negalėjo būti, jis buvo per daug 
pavargęs, krito į savo lovą ir užmigo. 

Kitą rytą pabudo, žiūri ir savo akimis netiki. Nagi begulįs 
ne ant šiaudų čiužinio, o minkštuose pataluose, ir ne ankš- 
toje plikoje kamarėlėje, o didžiuliame kambaryje su gražiais 
baldais. Durys atsidaro, ir įeina septynios puošniai apsitai- 
siusios damos. 

— Na, Hansai, ar pažįsti mane? - klausia gražiausia iš jų. 

Hansas buvo toks nustebęs dėl viso to, ką dabar matė ir gir- 
dėjo, kad net žodžio nebeištarė, tik papurtė galvą. 

— Aš esu baltoji katytė, - tarė gražuolė, - o čia mano rūmų 
damos. Trys iš jų buvo paukščiukai, trys lindėjo puoduose. Ir 
tu mus visas atkerėjai. Dabar aš vėl atgavau savo pilį, o tu imk 
mane į žmonas ir būsi karalius. Bet pirma nuvažiuokim pas 
tavo motiną. 

Prie pilies vartų jau stovėjo karieta, Hansas įkėlė karieton 
savo gražuolę nuotaką ir parvažiavo pas motiną. Broliai jau 
buvo sugrįžę, tačiau jų nuotakos nė iš tolo negalėjo lygintis su 
Hanso. 

— Taip, Hansai, - tarė motina, - dabar nebėra jokių abejo- 
nių - ūkis priklauso tau! 

Hansas nusijuokė. 

— Ačiū, mama, priklausyti gal ir priklauso, bet aš jo nenoriu. 
Dovanoju ūkį savo broliams, tegu jie drauge valdo jį ir gražiai 
sutaria. O aš su savo nuotaka grįžtu į mūsų pilį, kur būsiu ka- 
ralius. Ten mes atšvesime vestuves. 

Vestuvės truko septynias dienas, ir nuotaka sušoko septy- 
nias poras kurpaičių. O kai iškilmės baigėsi ir Hansas liko su 
savo jauna žmona vienas, jinai paklausė jį: 

— Ar tu laimingas, Hansai? 

— Taip, murkle. 

— Ir prižadi niekada nekišti nosies man į puodus? 

— O, - tarė jis, - nekalbėk apie juos, nes man tuoj pradeda 
perštėti skruostą. 

— Mūsų laimė, Hansai, kad aš tada skėliau tau antausį ir tu 
nepamatei, kas yra puode. Jeigu būtum pamatęs, nebūtum 
manęs išvadavęs. 

— Taip, murkle, tai buvo mūsų laimė. O dabar pabučiuok 
man į tą skruostą, kad galų gale praeitų tas perštėjimas. 


< 

KAIP SENUKAS Į MOKYKLĄ ĖJO 


ITĄ KARTĄ GYVENO du neturtingi senukai. Se- 
474] nukas dirbo padienininku, o jo pati buvo pasiun- 


A 


tinė. Vieną dieną senoji nukako su reikalais į pas- 


toriaus namus, ir kaip tik tuo metu, kai ji buvo virtuvėje, virėja 
ėmė ir ištraukė iš katilo didelį, riebų, gražų gabalą mėsos. 

— Dievulėliau, - atsiduso senutė, - kad taip nors kartą galė- 
tume ir mes geros mėsytės pavalgyti. 

Tuo metu į virtuvę įėjo pastorienė, ji išgirdo senutės žo- 
džius ir sako: 

— Taip, mano mieloji, tavo vyras yra per mažo mokslo. Jeigu 
jis būtų tiek pasimokęs kaip mano pats, tada ir judu galėtumėt 
valgyti gardžią riebią mėsą. 

— Aha, - tarė pasiuntinė, - tai štai kur čia visa bėda. 

Sugrįžo ji namo ir sako: 

- Žinai, ką aš tau pasakysiu, tėvai? 

— Na, na, ką gi tu pasakysi, motin? 

— Mūsų pastorienė sako, kad tu esąs per mažo mokslo. Girdi, 
jeigu būtum tiek pasimokęs kaip jos pats, tada ir mudu galėtu- 
me valgyti tokią pat riebią mėsą kaip toji, kur jų katile. Tai aš ir 
sakau, kaži kaip būtų, jeigu tu mažumėlę palankytum mokyklą 
ir dar nors kiek pasimokytum? 

— Kodėl gi ne, motin, jeigu tu taip manai, galiu pasimokyti. 

— Gerai, tėvai, aš tuoj pat suieškosiu tau elementorių, ir ga- 
lėsi eiti su vaikais į mokyklą. 

Kai kitą rytą senukas su elementoriumi po pažasčia įžengė į 
klasę, mokytojas net akis išpūtė. 

— O, mano mielas, kokie gi vėjai jus čia atnešė? - klausia 


senuką. 

— Mano pati sako, kad man reikėtų mažumėlę palankyti mo- 
kyklą ir dar nors kiek pasimokyti. 

— Najau, na jau, žmogau mielas, - tarė mokytojas, - duokit 
man šventą ramybę. Jau per vėlu, eikit sau atgal namo. 

Žmona labai nustebo, kad vyras tik išėjo ir apsisukęs jau 
grįžta atgal. 

— Tai negi jau baigėsi pamokos? - klausia ji. 

— Dar ne, - atsakė jis, - bet mokytojas liepė eiti namo, sako, 
jau per vėlu. Rytoj reikės trupučiuką anksčiau nueiti. 

— Gerai, tėve, - atsakė senoji, - žiūrėk, rytoj anksčiau at- 
sikelk. 

Kitą rytą vyras išėjo iš namų valanda anksčiau. 

— Še tau, - tarė mokytojas, - jūs ir vėl čia. 

— Taip, vakar jūs pasakėte, kad atėjau per vėlai. Tai šiandien 
išėjau iš namų valanda anksčiau. 

— Ak, mielasis, jūs mane neteisingai supratote. Aš norėjau 
pasakyti, kad jūs jau per senas eiti į mokyklą. 

Per senas tai per senas. Žmogelis apsisuko ir - atgal namo. 
Tačiau grįždamas patraukė kitu keliu ir eidamas rado didelį 
kapšą pinigų. 

— Na, tėvai, - pasitiko jį žmona, - jau baigėsi pamokos? 

— Dar ne, motin, tik mokytojas sako, kad aš jau per senas 
mokytis. Bet, šiaip ar taip, ta mano kelionė nebuvo veltui — 
žiūrėk, radau didelį kapšą pinigų. 

— O tėvai, reikia jį atiduoti valdžiai, mums nevalia jo sau pa- 
silikti. Gal tu už tai gausi radybų. 

Nevalia tai nevalia. Senukas nuėjo pas valdžią. 

— Na, kokios bėdos jus čia atvedė? - klausia valdininkas. 

— Matote, ponas valdininke, - atsakė žmogelis, - radau pini- 
gų, norėčiau juos atiduoti. 

— Radote pinigų? Kada gi? 

— Kai ėjau į mokyklą. 

— Na, žinote, - tarė valdininkas, - galite juos ramiai sau 
pasilikti. Tie pinigai, kurie tada galiojo, dabar jau seniai ne- 
begalioja! 

Ir senukas parsinešė savo pinigus namo. 

TRISDEŠIMTASIS 


ITĄ KARTĄ GYVENO kilmingas ponas. Jo žmo- 


89 na pagimdė jam dvidešimt devynis sūnus, o kai 


A 


juodu susilaukė dar vieno, tai net nebežinojo, 
kokį vardą jam duoti. 

— Na, - tarė ponas, - pavadinkime jį „trisdešimtuoju“. 

Pasakė, ir prilipo tas vardas. 

Kai sūnūs suaugo, paprašė tėvą: 

— Tėve, mes norime pasidairyti po pasaulį. Duok mums kiek- 
vienam po žirgą. 

— Gerai, imkit, - atsakė tėvas. 

Buvo pabalnota trisdešimt žirgų, ir po du, pora už poros, iš- 
jojo broliai pro vartus. 

Kelias ėjo per mišką. Pradėjo temti, o aplinkui vis miškas 
ir miškas, jokios prošvaistės — stačiai nei šaukti, nei plaukti. 
Tada Trisdešimtasis ir sako: 

— Palaikykit man arklį, aš įlipsiu į medį ir pažiūrėsiu,.ar ne- 
matyti kur kokio žiburio. 

Įlipo į aukštą eglę, ir tikrai - žiūri, tolumoj kažkas švyti. Tuoj 
kabarai kabarai iš medžio, sėdo į balną ir nujojo pirma savo 
brolių. 

Pašuoliavo kiek ir prijojo didelius namus. Tie namai stovi 
vidur miško, o jų langai žėrėte žėri šviesa. Trisdešimtasis nu- 
šoko nuo arklio, numetė broliams pavadžius ir įėjo vidun. 

Kambaryje sėdėjo moteris. Jis pasakė jai „labą vakarą“ ir pa- 
klausė, ar negalėtų gauti nakvynės. 

— Prašom, - sako moteris. 

— Lauke yra dvidešimt devyni mano broliai ir trisdešimt 
mūsų arklių, ar bus čia kur jiems visiems pasidėti? 

— Taip, - sako toji, - pas mus užteks vietos visiems. Užeikit 
už namo ir pasibelskit į daržinės duris. Išeis arklininkas ir pa- 
rodys, kur pastatyti arklius. 

Žirgai buvo suvesti į arklidę, ji buvo tokia didelė, kad visi 
ten sutilpo. 

— Tik nepamažink įpilti arkliams avižų į ėdžias, - tarė Tris- 
dešimtasis arklininkui, - aš sumokėsiu, kiek reikės! 

Sutvarkę žirgus, broliai jau buvo beeiną iš arklidės. Tik stai- 
ga žiūri - kažkokios durys. Trisdešimtasis ir galvoja: „Kaži kas 
ten už tų durų?“ Patyliukais pravėrė ir mato: stovi keturi erži- 
lai, dailūs kaip nulieti. „Po šimts! - tarė sau. - Velniškai norė- 
čiau, kad jie būtų mano!“ 

Pagaliau broliai suėjo į namus. 

— Sėskitės, - tarė moteris. 

Žodis po žodžio įsikalbėjo. 

— Taijūs neturite vyro? - paklausė Trisdešimtasis. 

— Kaip neturėsiu? Turiu. Tik jis išėjo į medžioklę, greit grįš. 
Žinokit, jis - milžinas. 

— Milžinas? Tai ir jūs turbūt milžinė? 

— Taip, argi jūs nepastebėjote? - Ji atsistojo ir stovėjo prieš 
juos didžiulė kaip medis. - Na, man metas į virtuvę, reikia pa- 
taisyti vakarienę. Vyras visada pareina namo alkanas. Jūs irgi 
galėsit su mumis pavakarieniauti. 

Kai milžinė išėjo, Trisdešimtasis atsistojo. Mat pastebėjo 
kambaryje dar dvejas duris, ir jam parūpo kyštelėti nosį į kitus 
šių namų kambarius. 

Pravėrė vienas duris ir dirstelėjo į milžinų miegamąjį. Ten 
stovėjo lova, tokia didelė, kad joje būtų užtekę vietos jiems vi- 
siems. Ta lova buvo užtiesta antklode, viena lite nusagstyta 
perlais ir deimanais. 

„Perkūnėlis, - pagalvojo jis, - jeigu aš ją turėčiau, tą antklo- 
dę, nebereikėtų man sukti galvos, iš ko gyventi!“ 

Paskui priėjo prie antrų durų. Už tų durų buvo kambarys, 
kur ant sienos kabėjo auksinis narvelis, o jame tupėjo nuo- 
stabiai graži marga papūga. Toji taip pat krito jam į akį, mielai 
būtų tuoj pat ją pasiėmęs. 

Lygiai devintą valandą sugrįžo namo milžinas. Jis buvo labai 
malonus savo svečiams ir tuoj pat atnešė iš rūsio ąsotį vyno. 
Žmona apkrovė stalą skaniais valgiais, žodžiu, broliai buvo pa- 
vaišinti kaip reikiant. Kai visi pasisotino, milžinas ir sako: 

— Na, turbūt jau norėsite miego. Bet trisdešimties lovų aš 
neturiu. Reikės pasitenkinti šiaudų čiužiniais. 

Gerai, tegu būna ir šiaudų čiužiniai, by tik atsigulti - mat 
buvo labai pavargę. Milžino pati nuvedė juos į kažkokią kama- 
rą, ten tysojo trisdešimt šiaudinių čiužinių, vienas šalia kito, o 
ant kiekvieno buvo padėta paklodė, pagalvė ir antklodė. 

— Na, saldžių sapnų, - palinkėjo milžinė ir išėjusi uždarė 
duris. 

— Tikrai, jau kad duosim į akį, tai duosim, - tarė broliai ir 
nusižiovavo, nes buvo taip pavargę, kad vos ant kojų laikėsi. 

— Taip, taip, - nusišaipė Trisdešimtasis, - sumigsim ir ga- 
lėsim sau drūnyti ligi pasaulio pabaigos! Argi nematote, kad 
atsidūrėme spąstuose? 

Broliai išsigandę ėmė dairytis aplinkui. Mėnulio pilnatis 
švietė pro angą lubose, ir buvo aiškiai matyti, kokiame čia ka- 
lėjime jie uždaryti: durys užrakintos, langai su grotomis, apie 
pabėgimą nėra ko ir galvoti. 

— Mums yra tik viena išeitis, - tarė Trisdešimtasis. - Susi- 
supam į paklodes ir sustojam prie durų nejudėdami lyg kokie 
sargybiniai. Milžinai įėję palaikys mus vaiduokliais ir išsigąs. 

Nelaukdami, kol jie atsikvošės, mes pulsime juos ir nugalėsi- 
me. Gal šitaip pasiseks nuo jų pabėgti. 

Kai nusileido mėnulis, broliai išgirdo ant laiptų žingsnius. 
Tyliai tyliai brakštelėjo spynoje raktas, ir durys staiga at- 
silapojo. Bet tą pačią akimirką penkiolika baltų žmogystų 
puolė milžiną, dar penkiolika - milžinę, ir akies mirksniu 
abu buvo susupti į paklodes ir taip suraišioti, jog negalėjo 
nė pajudėti. 

— Matote, - tarė Trisdešimtasis, - ko būtume susilaukę, jeigu 
būtume sumigę! - Pakėlė nuo žemės kirvį, iškritusį milžinui iš 
rankų, ir pasiėmė jį su savimi. 

Paskui visi nulipo laiptais, pasiėmė iš arklidės savo žirgus ir 
leidosi bėgti. 

Kitą dieną išsigavo iš miško ir nukeliavo į didelį miestą, ku- 
riame viešpatavo vienas karalius. Nujojo į pilį ir pasiūlė jam 
savo paslaugas. 

— Taip, - tarė karalius, - darbo aš turėčiau, tik nežinau, ar 
jūs įveiksit. Va guli mano kieme krūva kelmų, labai norėčiau 
juos suskaldyti, bet jie tokie sudiržę, kad kirviai šukėmis išeina 
ir neįmanoma jų perkirsti. 

— Nebijokit, mes juos sudorosime! - tarė Trisdešimtasis. 

Čiupo pats pirmas milžino kirvį ir kad ims tratinti kelmus. 
Kai pavargo, jo vieton stojo broliai - vienas paskui kitą. 

— Kaip matau, jūs nesugriuvę vyrai, - tarė karalius. - Na, 
prašom prie stalo. Kas gerai dirba, turi gerai ir pavalgyti! 

Kai visi sočiai prisikirto, Trisdešimtasis ir sako: 

— Milžinas turi ketvertą eržilų. Velniškai norėčiau juos 
parsivesti. 

— Kaipgi tu tai padarysi? - klausia broliai. - Argi nematei, 
kad juos saugo keturi sargybiniai? 

Tą jų kalbą išgirdo karalius ir užsigeidė pats tų gražių eržilų. 
Todėl ir tarė Trisdešimtajam: 

— Nagi pabandyk, už kiekvieną gausi po du šimtus talerių 
grynais. 

Tada Trisdešimtasis nuėjo pas krepšių pynėją ir nusipirko 
didelį krepšį su lanku. Kepėją paprašė pridėti jį pilną sūdytų 
riestainių. Iš krautuvininko parsinešė butelį vyno ir įbėrė į jį 
migdomųjų miltelių, o iš sendaikčių prekininko nusipirko ap- 
nešiotą moterišką švarkelį, sulopytą prijuostę ir seną gaubčiu- 
ką. Šituos drabužius užsivilko ant savųjų, išsipjovė iš medžio 
šakos kriukį, užsikabino ant jo krepšį ir užsimetęs ant pečių 
iškeliavo į milžino namus. 

Prie arklidės stovėjo sargyba. 

— Labas vakaras, - pasisveikino Trisdešimtasis pakeitęs 
balsą. 

— Labas vakaras, - atsakė sargybinis. 

— Ar negalėtų vargšė sena moteris rasti čia kampelį nakvynei? 

— Prašom, prašom, užeikit, močiute, matau, kad esi visai su- 
stirusi nuo šalčio. Mes čia turim susikūrę šiokią tokią ugnelę, 
galėsi truputėlį sušilti. 

Senė įėjo į arklidę ir atsisėdo prie ugnies. 

Tada kiti trys sargybiniai ir sako: 

— Kas čia per riestainiai tavo krepšyje, močiute? 

— Norite? Nagi imkit, kiek tik jums patinka. Yra čia jų už- 
tektinai! 

Tuos žodžius išgirdo ketvirtasis, stovintis sargyboje, įėjo į 
vidų ir taip pat ėmė vaišintis. 

— Ar tik neištroškote gerti, vaikučiai? 

— Taip, nuo tokios sūrybės tikrai gerti norisi. 

— Na tai šekit vyno butelį, paleiskit jį per rankas. 

Vyrukai bemat ištuštino butelį ir tuoj pat sumigo kaip už- 
mušti. 

Dabar Trisdešimtasis nusimetė moteriškus drabužius, pali- 
ko krepšį ir visą šlamštą, išsitempė iš arklidės pirmą eržilą, jam 
prie uodegos pririšo antrą, antram - trečią, trečiam - ketvirtą, 
užsėdo ant pirmojo ir su visais keturiais nujojo į karaliaus pilį. 
Karalius negalėjo atsidžiaugti tokiais gražiais žirgais ir be jo- 
kių kalbų atidavė jam pažadėtus aštuonis šimtus talerių. 

— Milžinas dar turi pašėlusiai gražią antklodę, - tarė Trisde- 
šimtasis, - visą nusagstytą vien perlais ir deimantais. 

— Sakai, perlais ir deimantais? Na, jeigu tuir ją man atgaben- 
tum, nepagailėčiau ir tūkstančio talerių. 

Na ką gi, Trisdešimtasis šoko ant žirgo ir latatai. 

Kai atjojo prie milžino namų, rado milžinę sode bestovinčią. 
Įsėlino į miegamąjį ir palindo po lova. 

Vakare sugrįžo namo milžinas, abu su pačia pavalgė ir nuėjo 
gulti. Netrukus sumigo ir pradėjo knarkti. Tada Trisdešimtasis 
pasisiekė antklodės kraštą ir taip trūktelėjo ją į savo pusę, kad 
iš po antklodės išlindo milžino koja. 

Milžinas pabuvo ir užriko: 

— Žmona, ko traukai antklode? 

— Aš traukau antklodę? Ką čia dabar prasimanai? Apsisapna- 
vai, ar ką? 

Milžinas apsiramino, vėl užsiklojo, ir netrukus Trisdešimta- 
sis vėl išgirdo juos knarkiant. Tada jis vėl trūkt antklodę. 

— Ar velnias tave apsėdo, žmona? - suriko milžinas. - Liau- 
kis traukiusi man nuo kojų antklodę! 

— Matyt, tau vėl vaidenasi, senas kvaiša! - pasipiktinusi at- 
kirto žmona. - Duok man miegoti ir atstok tu nuo mano gal- 
vos su ta antklode! 

Milžinas kad skels žmonai antausį, nuaidėjo kaip iš patran- 
kos. Tačiau ir milžinė neliko skolinga, tad abu susikibo kaip 
reikiant ir nė nepajuto, kaip Trisdešimtasis visiškai nutraukė 
nuo jų antklodę ir dingo su ja kaip į vandenį. 

Karalius džiaugėsi tuo gražiu daiktu ne mažiau kaip ketvertu 
eržilų ir sumokėjo Trisdešimtajam pažadėtą tūkstantį talerių. 

— Taip, jūsų didenybe, antklodė graži! Tačiau milžino na- 
muose auksiniame narvelyje kabo paukštis - jis irgi vertas 
dėmesio. 

— Auksiniame narvelyje? Na, atnešk jį man, aš jau neliksiu 
tau skolingas! 

— Pažiūrėsiu, nežinau, ar pasiseks man jį gauti. 

Kai Trisdešimtasis atėjo prie milžino namų, milžinas buvo 
ištraukęs į medžioklę, o jo žmona sukiojosi darže. Trisdešim- 
tasis įslinko į kambarį, kur žinojo esant paukštį, ir nukabino 
nuo kablio narvelį. 

Bet papūga kad pakels triukšmą, kad pagaus rėkti: 

— Niekšas! Vagis! Plėšikas! Sukčius! 

Išgirdusi triukšmą, kaip vėjas atlėkė milžinė ir čiupo Tris- 
dešimtąjį už pakarpos - nespėjo vargšas nė sumoti, kaip 
sprukti. 

— Aha, pagaliau pakliuvai! —- sušuko ji. - Tai tu mus suri- 
šai, sutūlojai, per tave vos galo negavome. Tu išvedei mums 
iš arklidės eržilus ir nutraukei antklodę! Dabar norėjai dar ir 
paukštį pavogti, a? Bet dabar atsiimsi už viską! 

Milžinė nutempė jį į malkinę ir uždarė į gardą. 

Vakare sugrįžo milžinas. Žmona ir sako jam: 

— Pačiupau jį, tą velnio vaiką, kuris pridarė mums tiek eibių. 
Sėdi dabar pašiūrėje, ten aš jį papenėsiu ir papjausiu. 

— Gerai, taip ir padaryk, šito jis nusipelnė. 

Tad visą savaitę Trisdešimtasis buvo valgydinamas kuo ska- 
niausiais valgiais ir galėjo kirsti kiek tik norėjo. Tačiau vis tiek 
jam buvo ne pyragai, nes numanė, ką milžinė jam ketina dary- 
ti. Ir tikrai, po savaitės ji tarė: 

— Na, jau gerai nusipenėjai, reikės tave pjauti. 

Trisdešimtasis neparodė, kokia jį suėmė baimė. 

— Tik priskaldyk kuo daugiau malkų, - tarė jis, - mano mėsa 
sudiržusi, reikės ilgai virti. 

— Nebijok, malkų užteks, - atsakė milžinė, paėmė didelį rąst- 
galį, padėjo ant trinkos ir užsimojo kirviu. Tačiau rąstgalis ne- 
silaiko - vos tik milžinė užsimoja kirviu, rąstgalis virtinkšt ir 
nuvirsta nuo trinkos. 

— Duokit, aš jį suskaldysiu, - sako Trisdešimtasis. - Aš esu 
dailidė ir moku kirvį vartoti. 

— Žinau, žinau, tu tik ir lauki, kad tave išleisčiau, - paskui 
gaudyk vėją laukuos! 

— Jeigu taip manote, tai uždarykite pašiūrės duris, - atsakė 
Trisdešimtasis, - ir aš kaip buvau, taip ir liksiu belaisvis. 

Dabar milžinė patikėjo, užrakino pašiūrės duris ir įsikišo 
raktą į prijuostės kišenę. Paskui padavė Trisdešimtajam kirvį. 

— Palaikykit rąstgalį, kad nevirstų, - tarė šis, užsimojo ir 
kaip tvos, bet ne į rąstgalį, o milžinei į pakaušį. Toji keberiokšt 
ir nugriuvo apsvaigusi. 

Trisdešimtasis nieko nelaukdamas čiupo iš prijuostės kiše- 
nės raktą, brakšt atsirakino pašiūrės duris, galvotrūkčiais įlė- 
kė į milžinų namus, nukabino nuo vinies narvelį su papūga, 
nespėjus tai nė prasižioti, suspaudė snapą ir parnešė grobį į 
karaliaus pilį. 

— Labai gerai, kad tu vėl čia! - tarė karalius. - Jau maniau, 
kad šį kartą būsi įmerkes kailį. 

— Nedaugir betrūko, bet, kaip sakoma, velnias negriebs savo 
vaiko, - atsakė Trisdešimtasis ir nusijuokė. 

— Na, tai atsiimk savo uždarbį, - tarė karalius ir liepė vėl iš- 
mokėti jam tūkstantį talerių grynais. 

Trisdešimtasis padėkojęs įsikišo pinigus į kišenę ir sako: 

— Dabar dar reikėtų uždaryti už grotų abu milžinus! 

— Argi tu toks nepasotinamas, kad tau vis negana ir nega- 
na? - paklausė karalius. - Aš neturiu tiek pinigų, kiek reikėtų 
sumokėti, jeigu tau pasisektų įgyvendinti savo sumanymą! 

— Man ne pinigai svarbu. Negalima visą laiką tik apie save 
galvoti. Kiek jau žmonių tie pabaisos yra įvilioję į savo žaban- 
gus, juk ir mes tik per plauką gyvi likome. Duokit tik man vis- 
ko, ko reikia jiems pagauti, ir aš tol nenurimsiu, kol jie neatsi- 
durs mano rankose. 

Karalius sutiko, ir Trisdešimtasis paprašė parūpinti jam 
visko, kas reikalinga milžinams suimti: dvi geležines gran- 
dines, didelį vežimą, pakinkytą ketvertu stiprių darbinių ar- 
klių, be to, vežėją ir keturis tvirtus medkirčius su kirviais ir 
skerspjūkliu. 

Jis pats apsirengė eigulio drabužiais ir prisirišo prie smakro 
juodą barzdą, kad niekas jo nepažintų. 

Šitaip apsirūpinęs išvažiavo su savo žmonėmis į mišką, kur 
buvo milžinų namai. 

Ir pasisek tu man - jau pusiaukelėje susitiko milžiną, vėl iš- 
siruošusį į medžioklę. 

— Pone, - užšnekino jį Trisdešimtasis, - mes atnešėme jums 
liūdną žinią. Mirė jūsų brolis. 

— Mirė mano brolis? 

Milžinas bandė nutaisyti liūdną miną, bet niekaip neišėjo, 
nes širdyje džiaugėsi, kad jam atiteks palikimas. 

— Taip, ir jo miške mes neradome nė vieno pakankamai aukš- 
to medžio, kurs tiktų jo karstui. Todėl norėtume jus paprašyti, 
ar neleistumėt mums čia jo paieškoti. 

— Kodėl ne, prašom, - tarė milžinas ir pats pavaikščiojęs su- 
rado medį, kuris, jo nuomone, atrodė pakankamai aukštas. - 
Gal imkit šitą? - paklausė. 

— Gerai, pone, šitas turėtų tikti, - atsakė Trisdešimtasis. 

Jie sustabdė arklius, ir du medkirčiai, pasiėmę skerspjūklį, 
netrukus nuleido medį. 

Paskui nugenėjo ir paprašė milžiną padėti jiems įkelti rąstą 
į vežimą. 

— Ką ten padėti! Aš įkelsiu jį vienas! - tarė milžinas, švystelė- 
jo sunkų rąstą kaip kokią lazdelę į viršų ir kad trenks į vežimą, 
tas tik subraškėjo sutraškėjo, atrodė, tuoj tuoj subyrės į šipu- 
lius. Bet, laimė, atsilaikė. 

— Pone, - tarė Trisdešimtasis, - padarykit mums dar vieną 
paslaugą: atsigulkit šalia rąsto į vežimą, kad mes galėtume pa- 
matuoti, kokio ilgio turi būti karstas. Juk jūsų brolis buvo to- 
kio pat ūgio, kaip ir jūs. 

Bet vos tik milžinas atsigulė šalia rąsto, vyrai tik strykt pri- 
šoko iš visų pusių, apjuosė jį grandinėmis ir taip stipriai pririšo 
prie rąsto ir prie vežimo, kad milžinas negalėjo nė pakrutėti. 
O kai jis pradėjo rėkti - tas riksmas aidėjo kaip viesulo kauks- 
mas, - užkimšo jam burną. 

Riksmą išgirdo milžinė. Išsigandusi išpuolė laukan, pamatė 
svetimus žmones su vežimu, pamatė vežime gulintį savo vyrą 
ir pasibaisėjusi sušuko: 

— Kas čia atsitiko? 

— Baisus dalykas, - atsakė Trisdešimtasis. - Jūsų vyras no- 
rėjo nuleisti medį, atsistojo ne vietoje, ir medis jį užmušė. 
Antai jis guli. 

Milžinė puolė prie nejudančio kūno ir nespėjo nė apsidairy- 
ti, kaip pati buvo pririšta antrąja grandine prie savo vyro. 

Taigi Trisdešimtasis nugabeno pas karalių abu siaubūnus 
drauge. Karalius be galo džiaugėsi, kad milžinai, šitaip ilgai 
neleidę ramiai praeiti keliu ir įžengti į mišką, pagaliau atsidūrė 
jo rankose. Jis uždarė juos už grotų ir neišleido ligi pat jų am- 
žiaus galo. 

O Trisdešimtajam pasakė: 

— Dabar atsiimk atlyginimą. Jeigu nori, atiduosiu tau į žmo- 
nas savo dukterį. 

- Žinoma, noriu, jeigu tik ji sutinka. 

Karalius liepė pašaukti karalaitę ir paklausė, ar jai patinka 
Trisdešimtasis. 

— Taip, - atsakė toji. 

Tada jie buvo suvesdinti, ir Trisdešimtasis tapo sosto įpėdi- 
niu, o kai karalius pasimirs, jis taps ir karaliumi. 

GAL TAIP IR GERIAU 


ARTĄ TĖVAS IŠKARŠĖ Hansui kailį ir išvijo iš 
474] namų, kad nežiūrėjo avių ir tos išsilaužė iš aptva- 

ro. Dabar dūlino jis keliu ir suko galvą, kur reikės 
gauti darbo ir užsidirbti duonos kąsnį. 

Ėjo ėjo ir priėjo didelę girią. Čia taip linksmai čiulbėjo paukš- 
čiai, kad Hansas visai užmiršo savo rūpestį ir ėmė švilpiniuoti 
kartu su jais. „Ką gali žinoti, gal taip ir geriau, - pagalvojo jis, - 
kad nereikia laikytis įsikibus motinos sijono! Gal dar susirasiu 
žmonėse ir laime“. 

Jau ir temti pradėjo, o Hansas vis dar tebebuvo miške. 
„Maža bėda! - pagalvojo. - Žolė aukšta, atsigulsiu, bus minkš- 
čiau negu namie ant šiaudų čiužinio . 

Dar nespėjo užmigti, žiūri - pro medžius žiburys švyti. 
Strykt pašoko ir patraukė to žiburio linkui. 

Priėjo kalvą ir kopia aukštyn. Įkopė į viršų, žiūri - nagi ugnis 
besikūrenanti, bet ne ant žemės, o giliai oloje, matyti tik jos 
atšvaitas. 

„Kur aš čia dabar patekau! - pagalvojo Hansas, o kad buvo 
smalsus, tai priėjo prie olos ir įtempė ausis, ar ko neišgirs. 

Ir tikrai, girdi - iš kalno sklinda žmonių balsai. Pirmasis sako: 

— Aš turiu galvoje vieną dalyką, bet nesakysiu kokį! 

Antrasis jam: 

— Jeigu taip, tai ir aš nesakysiu, ką turiu galvoje! 

O trečiasis sako: 

— Vadinasi, sėdėsime ir tylėsime per metų metus, nes jeigu 
nenorite kalbėti jūs, tai nesakysiu ir aš, ką galvoju. 

Hansui visai įdomu pasidarė. Patyliukais prisislinko jis prie 
pat angos ir dirstelėjo olos vidun. Žiūri - sėdi trys baisūs žmo- 
gėnai ir šildosi prie ugnies. 

— Ar nebūtų geriau, - vėl prašneko vienas, - mesti burtus, 
kam eilė pirmajam išsipasakoti? 

— Gerai sakai, - tarė antrasis, - ko gi mes turime tylėti? 

O trečiasis sako: 

— Galim kuo ramiausiai šnekėtis, juk čia mūsų niekas negir- 
di! - ir tuoj pat atnešė kauliukus ir taurelę. 

Pirmasis išmetė septynias akis, antrasis - devynias, o trečia- 
sis - dvylika. Vadinasi, pradėti trečiajam. 

— Taip, - tarė šis, - man atrodo, reikia liautis vogus, plėšika- 
vus ir žudžius. 

— Tai iš ko tu žadi gyventi? 

— Čia jau mano reikalas! Aš esu nukniaukęs piniginę, kuri 
niekados neišsenka. Štai ji! - Ir blinktelėjo ant stalo piniginę. 
Iš jos pažiro grynų gryniausi taleriai. - Rinkitės, kiek tik jums 
patinka! 

— Man nereikia! - tarė antrasis. - Nors aš irgi nebenoriu 
būti plėšikas. Aš esu nudžiovęs apsiaustą, kai apsisiaučiu jį, jis 
akies mirksniu nuneša mane, kur tik aš panoriu, kad ir į pa- 
saulio kraštą. 

Ir padėjo apsiaustą šalia piniginės. 

— Tik jau nemanykit, kad aš vienas toliau lindėsiu šioje skylė- 
je! - sušuko pirmasis. - Aš turiu pavogęs lazdą, jeigu tik suduo- 
du ja kam per petį, tas bemat sustingsta kaip stulpas ir negali 
pajudėti, kol nekepšteliu jo antrą kartą. Su šita lazda, manau, 
galėsiu ne prasčiau verstis negu jūs! 

— Na tai lik sveika, plėšikų ola miške! - sušuko visi trys 
žmogėnai. 

Bet negi taip be niekur nieko imsi ir išeisi - reikia atšvęsti 
atsisveikinimą, ir kuo šauniau. Kaip tarė, taip padarė. Tuoj at- 
rideno statinaitę vyno, išsikepė ant iešmo aviną ir tol valgė ir 
gėrė, kol visi trys sugriuvo po stalu girti kaip pėdai. 

Hansas viską girdėjo ir matė. 

— Dabar jau metas veikti! - tarė jis. 

Šmurkšt įlindo į olą, atsipjovė riebų avienos gabalą, pasiėmė 
iš spintos duonos, įsileido iš statinaitės vyno ir ėmė vaišintis. 
Skubėti nebuvo ko. 

O kai prisišutino ligi soties, tada priglobė nuo stalo visus tris 
stebuklinguosius daiktus: apsiaustą apsivilko, lazdą paėmė į 
ranką, piniginę įsikišo į kišenę. Paskui virtinkšt pargriovė sta- 
14 su visais ąsočiais ir lėkštėmis, viską užvertė miegantiems 
plėšikams ant galvų ir spardydamas, rėkdamas juos prižadi- 
no. Plėšikai išsigandę pašoko ir jau puls įsibrovėlį, bet nespėjo. 
Hansas tik pagalvojo: „Noriu atsidurti už dešimt mylių nuo 
čia“, - ir jo kaip nebūta. Plėšikai ir liko it musę kandę. 

Hansas atsidūrė netoli didžiulio miesto - šitoks buvo jo pa- 
geidavimas. Ryto saulė ką tik pakilo virš horizonto, ir Hansas 
išvydo daugybę jos spinduliuose žėrinčių bokštų. Dabar jis už- 
sinorėjo patekti į geriausią miesto viešbutį. 

Žinoma, viešbučio šeimininkas nelabai apsidžiaugė pamatęs 
įeinant žmogų, vilkintį tokį nučiurusį apsiaustą. 

— Pavargėliams ir keliaujantiems pameistriams pas mane 
nėra vietos! - tarė jis piktai. - Po mano stogu gyvena kuni- 
gaikščiai ir kiti kilmingi žmonės! 

Tai pasakęs nusisuko ir paliko Hansą bestovintį. 

Tačiau šeimininko duktė turėjo akis kaktoje, ji iškart paste- 
bėjo, kad tas vyrukas prie durų, nors ir su prastais drabužiais, 
bet šiaip jau dailiai nuaugęs ir gražios išvaizdos. Ir kai tėvas 
išėjo iš kambario, ji prišoko prie Hanso ir sako: 

— Einam su manim. 

Laiptais ir koridoriais ji nuvedė Hansą į tą viešbučio galą, kur 
gyveno kilmingų ponų tarnai ir kur neseniai buvo pasilaisvinęs 
vienas mažutis kambarėlis. Atidarė duris ir įleido jį vidun. 

Įleido ir jau eis sau. Tada Hansas sako: 

— Mergele, laikyk skreitą! 

Iš pradžių ji dar nesusigaudė, ko jis iš jos nori, bet paskui nė 
pati nepajuto, kaip pakėlė prijuostės kraštą ir atkišo skreitą. Ir 
Hansas kad pažers iš savo piniginės grynų gryniausių talerių, 
tai net Žvanga. 

Šeimininko duktė nubėgo pas tėvą ir sako: 

— Tėve, ar jūs žinote, kam parodėte duris? 

Ir pakišo po nosimi sidabrinius. 

Supratęs, ką padarė, šeimininkas kuo greičiausiai užsivilko 
geriausią švarką, įžengė į Hanso kambarėlį ir kad ims lanksty- 
tis, kad ims atsiprašinėti. 

Kitą rytą Hansas pasikvietė siuvėją, ir tas pasiuvo jam dra- 
bužius, kokius dera nešioti kilmingam ponaičiui. Paskui pasi- 
samdė tarnų, nusipirko žirgą ir karietą, pasistatydino puikius 
namus, ir netrukus jau ėjo iš lūpų į lūpas, kad visame krašte 
nėra turtingesnio pono už tą nežinia nei kaip, nei iš kur čia at- 
siradusį svetimšalį. Tad praslinko visai nedaug laiko, ir Hansas 
buvo pakviestas į karaliaus dvarą. 

O karalius kaip tik buvo patekęs į labai apgailėtiną padėtį. II- 
gus metus jis kariavo ir galiausiai pralaimėjo karą. Dabar jo iždas 
buvo tuščias, dvarai įkeisti, ir jis nebežinojo, kaip reikės verstis, 
iš ko mokėti algas dvariškiams. Todėl kai išgirdo apie pasakiš- 
kus svetimšalio turtus, nusprendė ištekinti už jo savo dukterį. 

Karalaitė buvo jauna ir graži, ji meiliai šypsojosi tėvo svečiui. 
Tas, žinoma, labai maloniai paglostė aviganiui širdį, ir daug 
negalvodamas jis paprašė jos rankos. 

Netrukus buvo iškeltos linksmos vestuvės. Jos truko ilgiau 
kaip mėnesį, ir Hanso piniginė gerokai supliuško. Bet tai maža 
bėda. Ji gi neištuštėjo! 

Hansas labai mylėjo gražiąją karalaitę ir jautėsi be galo lai- 
mingas, todėl kur buvęs, kur nebuvęs vis pagalvodavo: „Kaip 
gerai, kad avys tada išsilaužė iš aptvaro ir tėvas išvijo mane 
iš namų!“ Ir juo dažniau jis apie tai galvojo, juo labiau troško 
aplankyti tėvą ir atsidėkoti, kad gavo kadaise į kailį. Galų gale 
tas ilgesys visai jį priveikė, ir jis liepė savo žmonai ruoštis į ke- 
lionę: aplankys saviškius ir visą tą laiką bus su ja drauge. 

Karalaitė mielai sutiko. Ji buvo tikra, kad jos uošvis yra tur- 
tingiausias ir galingiausias imperatorius pasaulyje. 

Bet koks buvo jos nustebimas, kai važiavęs važiavęs galų 
gale Hansas liepė sustoti prie nedidelės aviganio trobelės ir 
paprašė išlipti. 

— Ko gi tau prireikė toje varganoje lūšnoje? - paklausė ji iš- 
sigandusi. 

— Nagi čia mano tėvo pilis! - juokdamasis atsakė Hansas. 

Karalaitei širdis į kulnus nusirito. Vadinasi, ji ištekėjo už 
aviganio, ji, karaliaus duktė, - už aviganio! 

Nuo tos akimirkos ji pradėjo neapkęsti savo vyro. 

Tačiau jam to neparodė, priešingai - pasidarė dvigubai mei- 
lesnė ir pasakė: 

— Tik dabar aš matau, kokia gera tavo širdis, kad, būdamas 
laimingas, tu nepamiršti savo vargšų tėvų. 

Tačiau vos tik juodu sugrįžo į savo kraštą, ji tuoj išliejo savo 
širdies skausmą tėvui. Senasis karalius vos nesprogo iš pyk- 
čio - kurgi tai matyta šitaip jam akis apmuilinti! 

— Dorai aviganis šitokių turtų negalėjo užgyventi! — tarė jis 
piktai. - Pabandyk išpešti iš jo paslaptį. 

Būdamas atviros širdies žmogus, Hansas, žinoma, neįtarė 
nieko bloga. Ir kai karalaitė atsisėdo jam ant kelių, ėmė gerin- 
tis ir pagaliau paklausė, iš kur jis traukiąs tiek pinigų, jis viską 

išklojo jai kaip ant delno. Ir ne tik išklojo, atidarė spintą ir pa- 
rodė stebuklinguosius daiktus, kuriuos buvo atėmęs miške iš 
plėšikų. Ji nusijuokė ir sako: 

— Tai gerai padarei! Juk tie nedori žmonės būtų tuos daiktus 
piktam panaudoję! 

Hansas vėl užrakino spintą, užsikabino raktą ant kaklo, kur 
paprastai nešiodavosi, ir nuėjo su žmona gulti. Bet kai kitą 
rytą pabudo, žiūri - besąs vienas. 

Tačiau neilgam. Netrukus į kambarį įgriuvo keturi žaliūkai, 
nutrenkė jam po kojų skarmalų ryšulį ir liepė jais rengtis. Iš- 
sigandęs jis bandė šauktis savo tarnų, bet žaliūkai tik piktai 
nusišaipė: 

— Aviganiui tarnai nereikalingi! 

— Šitaip jūs kalbat su manim? Aš pasiskųsiu karaliui! 

— Karaliui? Jis mus čia ir atsiuntė! 

„Na palaukit! - pagalvojo Hansas. - Jeigu jau visi prieš mane 
susimokė, aš irgi galiu parodyti, kas esu! 

Ir jau čiups raktą, atsidarys spintą, išsitrauks savo lazdą ir 
tuos keturis atves į protą. Bet čiagi kas! Nebėra rakto! Dabar 
Hansas suprato, kad ne kas kitas, o tik žmona bus jį pavogusi. 

Netaręs daugiau nė žodžio, apsivilko senais skarmalais ir 
nuolankiai leidosi išmetamas lauk iš pilies. Tie keturi žaliūkai 
nuvedė jį ligi karalystės sienos ir išvijo iš krašto. 

— Žiūrėk, kad daugiau ir akių čia nerodytum! - sušuko jam 
pavymui, bet jis nė neatsigręžė į jų pusę. 

Ėjo ir ėjo nesidairydamas nei į dešinę, nei į kairę. Kad neteko 
turtų, dėl to jis per daug nesisielojo. Bet kad šitaip gėdingai ap- 
gavo žmona, kurią jis taip mylėjo, tas jį tiesiog varė iš proto. 

Grįžti atgal pas tėvą nenorėjo, tadir pelnėsi duoną šiandieną 
čia, rytoj kitur. Ilgainiui įveikė savo skausmą, pamiršo karčią 
nuoskaudą ir tapo toks pat linksmas kaip ir anksčiau. 

Vieną dieną atėjo jis į didelę girią. Čia taip linksmai čiulbėjo 
paukščiai, kad jis neištvėrė - ėmė ir pradėjo pats su jais kartu 
švilpiniuoti. Ir staiga vėl dingt ta pati mintis, kaip ir anąkart, 
kai buvo tėvo išvarytas iš namų: „Ką gali žinoti, gal taip ir ge- 
riau! — tarė jis garsiai ir švystelėjo kepurę į orą. 

Bet ji nenukrito atgal žemėn - užsikabino už ąžuolo šakos 
ir kabo sau. Norom nenorom Hansas turėjo lipti į medį. Atsi- 
dūręs viršuje ir apsižvalgęs aplinkui, pamatė tolumoj kylant 
dūmus. „Nėra dūmų be ugnies, o kur ugnis, ten turi būti ir 
žmonių , - pagalvojo jis ir tiesiausiu keliu patraukė į tą pusę. 
Ėjo ėjo ir priėjo tą pačią kalvą ir tą pačią olą, kur jau buvo anks- 
čiau jo būta. 

Pasislėpė krūmuose ir klausosi. Girdi, ginčijasi du vyrai. 

— Išeidamas pakabink savo ragą į spintą, kad koks vagis ne- 
nudžiautų! - sako vienas. 

— O tu šalia rago padėk savo batus ir atiduok raktą man! - 
sako antrasis. 

— Raktą turėsiu aš! Mano ragas vertesnis už tavo batus! 

— Vertesnis už batus! Na ir juokas! Savo batų aš neatiduo- 
čiau nė už tris tuzinus tavo ragų! Na, duok šen raktą! 

Ir kad pradės juodu rietis, kad pradės muštis. Galų gale pa- 
leido į darbą peilius ir krito abu žemėn negyvi. 

— Geriau būtumėt man atidavę raktą! - sušuko Hansas, tai 
pamatęs. - Tada nebūtų reikėję ir rakinti daiktų! 

Įėjo į olą ir apžiūrėjo batus. Paprasti kaimiški batai, ir tiek. 
„Bus man į patį sykį, - pagalvojo, - manieji jau visai valgyti 
prašo!“ Ir apsiavė jais. 

Paskui apžiūrėjo ragą, atremtą kertėje. Irgi - ragas kaip ra- 
gas, tik iš gero žalvario nulietas, ir Hansas pagalvojo: „Reikės 
išmokti jį pūsti, tada grosiu sau kaime šokiams ir gyvensiu kaip 
žmogus, ne taip kaip dabar. Tad užsikabino jį ir išėjo iš olos. 

Bet vos tik pajudino kojas, pajuto, kokios jos lengvos - to- 
kio lengvumo jis kaip gyvas nebuvo patyręs. Žengė tris žings- 
nius - irjau už miško. 

„Nėra ko man taip skubėti ', - pagalvojo sau ir atsisėdo pa- 
kelėj. Bet dabar jam pasidarė įdomu, gal ir tas ragas kuo nors 
ypatingas, todėl prisidėjo prie lūpų ir papūtė. Ir kad nugriau- 
dės, kad nuaidės garsas, lyg būtų pasaulio pabaiga atėjusi. 
Obelis, į kurią jis pūstelėjo, tik vikst ir nuvirto, lyg audros 
išrauta. 

„Tai štai kaip čia yra! - pagalvojo Hansas. - Na ką gi, jeigu jau 
tokie dalykai, tai reikia kuo greičiau pas saviškius nukakti “. 

Žengė kelis žingsnius su savo septynmyliais batais ir bemat 
atsidūrė karaliaus mieste, iš kurio kadaise buvo išvytas. Čia jis 
nuėjo į viešbutį, kuriame ir pirmą kartą buvo apsistojęs. 

— Ar negalėtumėt priimti manęs nakvynėn, šeimininke? — 
paklausė. - Tiesa, pinigų šį kartą neturiu nė skatiko. 

Šeimininkas iš karto pažino Hansą, bet kai išgirdo, kad jam 
striuka su pinigais, neparodė didelio noro jį priimti. 

— Klausyk, tėve, — vėl įsiterpė duktė, - argi pamiršai, kiek 
jis kitados tau davė uždirbti? Ir argi maža šiuo metu pas mus 
vietos? Viešbutis juk apytuštis! 

Ji nuvedė svečią į didelį gražų kambarį ir paklojo jam lovą 
baltomis drobulėmis. 

Iš šeimininko dukters jis paskui sužinojo, kas nutiko šiame 
krašte jam išėjus. 

Pasirodo, vos tik papildęs savo iždą, karalius tuoj ir vėl pra- 
dėjo naują karą. Tiesa, šį kartą jis karo nepralaimėjo, juk turėjo 
užtektinai pinigų ir galėjo samdytis vis naujų ir naujų kareivių, 
tačiau jo krašte smarkiai praretėjo gyventojų: žmonės krito 
kaip musės, ir jauni bajoraičiai, anksčiau taip dažnai ir mielai 

svečiavęsi erdviame šeimininko viešbutyje, šiandien grūmėsi 
kovos lauke arba jau gulėjo po velėna. 

Visame krašte žmonės murmėjo, nepatenkinti ir nelaimingi. 
Bet karaliui tas buvo nė motais. Jis skelbė vis naujus ir naujus 
karus, grobėsi vis daugiau ir daugiau žemių, o jeigu kas išdrįs- 
davo pasakyti kokį žodį prieš, tas pajusdavo ant peties stebuk- 
lingąją lazdą ir tuoj nutildavo. 

— Aš padarysiu tam galą! - tarė Hansas. 

— Jūs? - išsigandusi sušuko mergina. - Nė nedrįskit! Nesiro- 
dykit jam į akis! Neieškokite mirties! 

Tačiau Hansas pasakė ir kaip kirviu nukirto. Kitą rytą jis 
stojo prieš buvusį savo uošvį ir pareikalavo grąžinti pagrob- 
tus daiktus. 

— Tu dar drįsti rodytis man į akis? - sušuko karalius. - Sakai, 
aš tave apiplėšęs? Ak tu, pašlemėke! Suktumu man įsiteikei ir 
užtraukei gėdą mano dukteriai! - Ir kreipėsi į asmens sargy- 
bą. - Uždarykite jį į bokštą, ten išgaruos visa jo didybė! 

Keturi žaliūkai jau buvo bepuolą Hansą, bet nespėjo, Hansas 
papūtė ragą, ir tie kūlvirsčiais išlėkė pro atdarą langą. 

— Ak tu šitaip man? - sušuko karalius nesitverdamas pyk- 
čiu. - Tada neprašyk pasigailėjimo! 

Ir jau čiups stebuklingąją lazdą, bet Hansas buvo greitesnis: 
dar kartą pūstelėjo į ragą, karalius tik virtinkšt ir guli aukštiel- 
ninkas. Hansas tuoj už lazdos. 

— Na, dabar šen apsiaustą ir piniginę, - griežtai įsakė jis. - 
Jei ne, bus blogai! 

Ką darys senasis karalius, nors ir baisiai niršo, vos nesprogo iš 
piktumo, turėjo grąžinti viską, ką neteisėtai buvo pasisavinęs. 

Karalaitė viską matė, bet nepratarė nė žodžio. Dabar ji pri- 
ėjo prie Hanso balta kaip drobė. 

— Aš nekalta, - sušnibždėjo ji ir bandė nusišypsoti. 

Bet Hansas nusisuko ir paliko ją bestovinčią. 

Kai karalius neteko visų savo galybės įnagių, šalyje pra- 
sidėjo bruzdėjimas. Žmonės nuvertė jį nuo sosto ir išvijo iš 
karalystės, o karalaitė, pasibranginusi būti aviganio marti, 
pati turėjo ganyti avis ir šitaip pelnytis sau duoną. Taip jai, 
didžiuoklei, ir reikia! 

Šalies karaliumi buvo išrinktas Hansas. 

Jis vedė viešbučio šeimininko dukterį, kuri buvo tokia gera 
ir gailestinga, ir abu drauge karaliavo. Jis niekada nenaudojo 
piktam tų nuostabių daiktų, kuriuos turėjo įgijęs, ir ligi jo die- 
nų galo šalyje viešpatavo taika. O kai pasimirė, jo sūnus ėmė 
ieškoti piniginės, apsiausto, lazdos, batų ir rago, bet veltui - jie 
dingo kaip į vandenį, neatsirado ir po šiai dienai. 


3 

KARALAITIS ŽALIA VARLĖ 


IENAME KRAŠTE GYVENO karalaitis, jis turė- 
A jo labai gražią žmoną ir iš visos širdies ją mylėjo. 


D 


V 


Bet štai vieną dieną prasidėjo karas ir karalaitis 
drauge su tėvu turėjo išeiti kariauti. Jaunoji karalienė su išti- 
kima savo tarnaite pasiliko pilyje. 

Kas mielą dieną ji lipo į bokštą pasidairyti, ar neparjoja jos 
vyras, bet mėnuo slinko po mėnesio, o jo kaip nėra, taip nėra. 

Karalienė darėsi vis liūdnesnė ir liūdnesnė, ir tarnaitė jau 
nebežinojo, nė kaip ją guosti. 

Vieną vakarą karalienė išėjo į sodą ir atsisėdo ant suolo 
prie šaltinio. Šalia augo slyva, ir jos šešėlis krito ant suolo, o 
kad slyvos vaisiai jau buvo prinokę, tai karalienė nusikrėtė 
kelis ir ėmė valgyti. Paskui nuėjo prie šaltinio nusimazgoti 
rankų. Besimazgojant ėmė ir nusmuko nuo piršto žiedas, 
kurį jai buvo padovanojęs vyras. Nusmuko ir įkrito į gilų 
vandenį. 

— O Viešpatie! - sušuko ji. - Negi mano vyras būtų žuvęs! 

Ir toji mintis taip ėmė ją kankinti, kad ji pravirko graudžio- 
mis ašaromis. 

Staiga iš šaltinio strykt iššoko didžiulė žalia varlė, įsmeigė į 
ją savo išsprogusias akis ir sako: 

— Ko tu verki, gražioji karaliene? 

Karalienė nusisuko į šalį ir atsakė: 

- Kas gi tau darbo, sena žalvarle? Vis tiek tu negali man 
padėti! 

— Negaliu? - tarė varlė. - Ar tu tikrai žinai, kad negaliu? Na, 
jeigu taip, tai ir nesakyk, ko verki, aš pati mačiau: tau įkrito į 
vandenį žiedas. 


* 2it 


ŽŽ 
K 


— Miela varlyte, - nudžiugusi sušuko karalienė, - tai gal tu jį 
radai? O, atiduok jį man, atiduok greičiau! 

— Kam taip skubėti, gražioji karaliene! - atsakė varlė. - Taip, 
žiedą aš radau, bet atiduosiu jį tau tik tada, jeigu už tai man 
kai ką pažadėsi! 

— Pažadėsiu viską, ko tik tu panorėsi! 

— Gerai. Tavo pažadas ne toks jau menkas. 

Varlė strykt prišoko prie karalienės arčiau ir pakėlė galvą. 

— Tekėk už manes! 

Karalienė pažiūrėjo varlei į išsprogusias akis ir smagiai nusi- 
kvatojo. Tačiau širdyje pagalvojo: „Na ir didelio čia daikto, pa- 
žadėti pažadėsiu, o kai reiks tesėti - pažiūrėsime!“ Ir pasakė: 

— Gerai, tekėsiu už tavęs, jeigu tik atiduosi man žiedą! 

Varlė tik pliumpt į vandenį - ir nebėr. 

Karalienė nekantriai žvelgė į vandenį: matyt, varlė bus jai 
sumelavusi, kad taip ilgai nesirodo. Bet po kiek laiko žiūri — 
varlė beišnyranti iš vandens ir tikrai beatnešanti plačiuose 
savo žabtuose žiedą. 

— Po šimts! —- sušuko karalienė, išplėšė jai iš burnos žiedą ir 
pasileido kiek tik kojos neša. 

— Palauk gi, palauk, aš negaliu taip greitai! - aimanavo jai 
iš paskos šokuodama varlė, bet karalienė nė į tą pusę nepa- 
žvelgė. 

Praėjo kelios dienos, ir varlė karalienei visai iš galvos iš- 
garavo. 

Vieną rytą sėdėjo ji prie lango ir siuvo šilko marškinius, ku- 
riuos ketino padovanoti vyrui sugrįžtuvių proga. Tik staiga 
girdi - kažkas tyliai barbena į duris ir šaukia: 


— Atidaryk, atidaryk, 
gražioji karaliene! 

— Tai ir bus toji varlė, apie kurią tau pasakojau, - tarė kara- 
lienė tarnaitei, - eik, atidaryk jai duris! 


O ne, ne tarnaitė, 

gražioji karaliene! 

Negi jau tau iš atminties išėjo, 
kaip tu prie šaltinio sėdėjai 

ir savo žiedelį palydėjai, 

ir už manęs tekėti pažadėjai, 
gražioji karaliene? 


Tada karalienė atsistojo ir pati atidarė duris. 
Varlė tik strykt ir jau tupi kambario vidury. Ir kvarksi: 


Patupdyk mane ant kėdutės, 
gražioji karaliene! 


— Tu tik paklausyk, - tarė karalienė tarnaitei, - ko ta žalvarlė 
užsimanė. Bet ji išgriebė iš vandens mano žiedelį, reikia paten- 
kinti jos norą. Patupdyk ją ant kėdės! 


O ne, ne tarnaitė, 

gražioji karaliene! 

Negi jau tau iš atminties išėjo, 
kaip tu prie šaltinio sėdėjai 

ir savo žiedelį palydėjai, 

ir už manes tekėti pažadėjai, 
gražioji karaliene! 


Tada karalienė užsimovė šilkinę pirštinaitę, pirštų galais pa- 
ėmė varlę ir patupdė ant kėdės. 
Bet žalioji ir dabar nenurimo. Vėl kvaksi: 


Duok man ko nors pavalgyti, 
gražioji karaliene! 

— Tarnaite, eik, atnešk jai pieno ir bandelę! - tarė karalienė. 


O ne, ne tarnaitė, 
gražioji karaliene! 
Negi jau tau iš atminties išėjo, 
kaip tu prie šaltinio sėdėjai 
ir savo žiedelį palydėjai, 
ir už manęs tekėti pažadėjai, 
gražioji karaliene! 
Ką gi darys karalienė, turėjo jai ir valgyti atnešti. Varlė iš- 

šliurpė lėkštę ir vėl kvaksi: 
Nušluostyk dabar man burnytę, 
gražioji karaliene! 


— Totik ir tetrūko! - tarė karalienė. - Tarnaite, atnešk serve- 


tėlę ir nušluostyk varlei burną! 


O ne, ne tarnaitė, 

gražioji karaliene! 

Negi jau tau iš atminties išėjo, 
kaip tu prie šaltinio sėdėjai 

ir savo žiedelį palydėjai, 

ii už manęs tekėti pažadėjai, 
gražioji karaliene? 


Nieko nepadarysi, turėjo karalienė pati jai ir burną nu- 


šluostyti. 
Dabar varlė švelniu ir meiliu balseliu sukvaksėjo: 


Duok man dar ir bučiuką, 
gražioji karaliene! 


Nuo tų jos žodžių karalienei vos bloga nepasidarė. 

— Tarnaite, - tarė ji, - tu pabučiuok ją, aš negaliu! 
Bet varlė pažvelgė į ją liūdnomis, ašarų pilnomis akimis ir 
tyliai suvaitojo: 


O ne, ne tarnaitė, 

gražioji karaliene! 

Negi jau tau iš atminties išėjo, 
kaip tu prie šaltinio sėdėjai 

ir savo žiedelį palydėjai, 

ir už manęs tekėti pažadėjai, 
gražioji karaliene? 


Tas kadaise lengvapėdiškai ištartas pažadas lyg sunkus 
akmuo prislėgė karalienei širdį. 

— Tarnaite, - tarė ji, - atnešk skarelę ir užrišk man akis, kad 
aš bent nematyčiau to žalio padaro! 

Tarnaitė užrišo jai akis. Karalienė abiem rankom ėmė graba- 
lioti, užčiuopė varlės slidžią odą ir net pašiurpo iš pasišlykštė- 
jimo. Bet drąsiai sudėjo lūpas ir pabučiavo. 

Ir nugriaudėjo toks galingas sprogimas, kad karalienė iš bai- 
mės net raištį nuo akių nusiplėšė. Ir tik žiūri - prieš ją bestovįs 
sveikas ir gyvas jos mylimas vyras! 

O viskas buvo štai kaip. Kai karalaitis išjojo į karą, piktoji 
ragana pavertė jį varle ir pasakė, kad šokuoti jis turės ligi tolei, 
kol jį pabučiuos kokia nors karalaitė. Tada vargšas karalaitis 
perplaukė visus vandenis ir galų gale sugrįžo namo į savo šal- 
tinį, nes norėjo, kad jį pabučiuotų ne kokia nors kita karalaitė, 
o tik mylima žmona. 

VELNIAS IR VALDININKAS 


ITĄ KARTĄ GYVENO toks valdininkas, jis buvo 
“ tikras kraugerys: jeigu tik galėdavo kam akis ap- 


muilinti ir sau naudos išpešti, tai nepraleisdavo 
progos to nepadaręs. Kiekvienas jausdavosi laimingas, jeigu 
nereikėdavo turėti su juo reikalų, žmonės, jau iš tolo jį pamatę, 
sukdavo iš kelio ir apeidavo lanku. 

Kartą buvo graži pavasario diena, žydėjo liepos ir skleidė 
aplink savo kvapą, dūzgė bitės, o paukščiai čiulbėjo viens už 
kitą gražiau. Tokią tad dieną valdininkas išėjo iš namų pasi- 
šovęs trupučiuką pasivaikščioti po miestą. Jis buvo gerai pa- 
pusryčiavęs, todėl atsisagstė sidabrines savo apsiausto sagas, 
kad skaisti saulutė pašildytų jam pilvą, ir drimblino per miestą 
pilvu varinas. Staiga iš kur buvęs, kur nebuvęs prieš jį išdygo 
ilgas kaip žalga bernas - ir nei traukiasi iš kelio, nei sveikinda- 
masis vožiasi nuo galvos skrybėlę, tik stovi ir įžūliai matuoja jį 
nuo galvos ligi kojų žaliomis akimis. 

Šitokio akiplėšos valdininkas kaip gyvas dar nebuvo matęs. 

— Tai ką, gal nepažįsti manęs, - užsipuolė jis ilgšį, - nežinai, 
ką reikia daryti sutikus valdžią? Pala, tuoj aš tave pamokysiu! 

Bet ilgšis, atrodo, nė kiek neišsigando jo grasinimų. Tik nu- 
sijuokė ir sako: 

— Aš nepažįstu tavęs? Kaipgi nepažinsiu! Visame pasaulyje 
kažin ar atsirastų kitas toks, kuris man būtų taip prie širdies, 
kaip tu! Mudu dar susidraugausim. | 

— Tai kas tu toks būsi? - klausia jau kiek suabejojęs valdi- 
ninkas. 

Ilgšis kilstelėjo kepurę ir parodė porą smailų ragiukų. 

— Dabar žinai, kas aš esu, ir man nėra reikalo pasisakyti. 

Taip, valdininkas dabar žinojo, kad prieš jį stovi tikrų ti- 
kriausias velnias. 

— Kaip čia dabar yra, - paklausė jis, - kad šiandien lyg tyčia 
tu čionai sukinėjies? Ir kur tave galas neša? 

- Šiandien - mano diena, - atsakė velnias, - ji būna tik vieną 
kartą per metus. Tą dieną aš galiu kiekvienam išpildyti vieną 
norą, jeigu tik tas noras yra tikras. Todėl einu į miestą, ten 
žmonės manęs dažniau šaukiasi negu kaime, pažiūrėsiu, gal 
pavyks ta proga ką sumedžioti. Jeigu nori, eime drauge, pama- 
tysi, kaip tas daroma! 

Valdininkas apsidžiaugė gavęs progą pamatyti, kaip velnias 
tvarko reikalus, ir nė nemirktelėjęs nusekė paskui ilgšį. 

Eidami pro rotušę, juodu pamatė moterį, tempiančią už uo- 
degos kiaulę į tvartą. Kiaulė spyriojasi iš paskutiniųjų, žviegia 
kaip skerdžiama ir nieku gyvnu nesileidžia grūdama pro du- 
ris - jai daug labiau patinka šildytis saulėje negu tūnoti tvarte. 

Moteris taip smarkiai trūktelėjo žviegiantį gyvulį, kad vos 
uodegos neišrovė. Bet kiaulė nė krust. Tada moteris persiutusi 
kad suriks: 

— Tai prakeiktas gyvulys! Kad tave kur velnias griebtų! 

Bet velnias nė į tą pusę nepažiūrėjo, ėjo ir praėjo pro šalį lyg 
būtų negirdėjęs. Valdininkas timpt jį už rankovės. 

— Argi negirdėjai, ką pasakė moteris? Man regis, tau būtų ne 
pro šalį riebus kiaulienos kepsnys! 

— Negi tu manai, kad ji rimtai tą pasakė? Ji visai užsižliumb- 
tų netekusi kiaulės - neturėtų žiemą ką pasignybti ir stiptų su 
savo vaikais badu! 

Eina abu toliau. Ėjo ėjo, ogi žiūri - vežėjas kad čaižo botagu 
savo arklį, kad čaižo, o tas nė iš vietos - nepatraukia į pilies 
kalną sunkaus vežimo, ir nors tu ką. 

— Ak tu, stipena! - šaukia jis. - Kad tave kur velnias nujotų! 

— Na, - sako valdininkas, - arklys irgi geras daiktas. Imk, 
jeigu siūlo, nereikės tau pėsčiom plūšinti! 

— Nair galvelė tavo! - atsakė velnias. - Juk vežėjas nė iš tolo 
negalvoja to, ką pasakė. Tam bėdžiui arklėkas - vienintelis 
maitintojas! 

Po kiek laiko priešais beateinanti moteris, vedina už rankos 
berniūkščiu. Vos tik vaikas pamato kur pardavinėjant saldu- 
mynus, tuoj sustoja ir prašo motiną jų nupirkti. 

- Tik jau ne dabar! - sako motina. - Šiandien jau užtektinai 
prisilaižei! 

Berniūkštis kad paleis dūdas, kad ims rėkti iš visos gerklės. 
Iš pradžių motina dar bandė jį gražiuoju nuramdyti, bet kai tas 
nesiliovė plyšavęs, galų gale užriko: 

— Sakau, cit! Tai rėksnys! Tegu tave kur velnias! 

— Na, dabar tu gali ir žmogų pastverti! - tarė valdininkas. - 
Šito laimikio tai jau tikrai nepaleisi iš rankų! 

— Deja, teks paleisti! Juk tas mažylis yra motinos numylė- 
tinis, nėra ko ir galvoti, kad dėl vieno kito knirktelėjimo ji iš 
rimtųjų norėtų atiduoti jį man! 

Pamažu jie priėjo turgaus aikštę. 

Čia iš vienos smuklės beišvirstą du vyriškiai, iš visko matyti, 
kad gerai įmetę - eina žąsis varinėdami. 

Staiga vienas iš jų pažino valdininką, parodė į jį pirštu ir sako 
vos liežuvį apversdamas: 

— Ak tai čia tu, kraugery! Tai tu atėmei iš manęs paskutinę 
karvę! Tegu tave beregint velnias parauna! 

— Matai, šitas tikrai pasakė, ką galvoja! - sušuko velnias ir 
nutvėręs valdininką už pakarpos, nurūko su juo į pragarą. 

NYKŠTUKĖLIAI 


ITĄ KARTĄ GYVENO ūkininkas, turėjo jis daug 
sūnų, visi vyresnieji buvo lemti vyrukai ir uoliai 


padėdavo tėvui dirbti visus ūkio darbus. Tik jau- 
nėlis buvo svajotojas, jokio darbo nenusitverdavo - viskas jam 
iš rankų krito. 

— O, koks tu niekam netikęs, - širdo tėvas, - tau nebent tik 
kiaules ganyti! 

Taigi vyrukas turėjo diena į dieną ginti kiaules į girią gany- 
tis, nes buvo kaip tik gilių nokimo metas. 

Bet jis dėl to nė kiek neliūdėjo. Atvirkščiai —- išsipjovė iš 
vyšnios dūdelę, atsisėdo po didžiausiu ąžuolu, kiaules palei- 
do - tegu sau triauškia giles — ir švilpiniuoja sau dainelę po 
dainelės. 

Viena kiaulė vedžiojosi šešis paršiukus. Ir, būdavo, vos tik 
vyrukas ima pūsti savo dūdelę, paršiukai jau ir čia. Tad neilgai 
trukus piemuo išmokė juos šokti. 

Vieną vakarą ginė jis savo kiaules namo, ir pasitaikė, kad ke- 
lias ėjo kaip tik pro karaliaus pilį. Ir mato jis - pati karalienė 
pro langą bežiūrinti. 

„Reikia ją palinksminti , - pamanė vyrukas. Ir išsitraukęs 
dūdelę kad pradės dūduoti. Šeši mažučiai rausvi paršiukai tik 
strykt ant pasturgalinių kojyčių ir taip juokingai ėmė tursnoti, 
kad karalienė akių negalėjo nuo jų atitraukti. 

— Nueik, - tarė ji savo pažui, - ir atsidėkodamas už tokią 
smagią pramogą nunešk kiauliaganiui cukraus ir pyrago su 
razinomis. Ir paklausk, ar jis neparduotų vieno iš tų mielų 
gyvulėlių. 

Vyrukas daug negalvojęs atsakė: 

— Už pinigus savo paršiukų aš neparduodu. Bet jeigu ka- 
ralienė duotų man pačiupinėti savo ausies spenelį, galėčiau 
vieną perleisti. 

„Keistas to vyruko noras“, - nusistebėjo karalienė. Bet kad 
išmanė juokus, tai ir sutiko. Kiauliaganys atėjo su savo paršiu- 
kais į didžiąją karalienės menę ir pačiupinėjo jos ausies spe- 
nelį. Tada karalienė išsirinko vieną paršiuką, o kitus vyrukas 
išsivarė namo. 

Bet jis labai apsiriko manydamas, kad tėvas nepastebės, jog 
trūksta vieno paršelio. Kur tau! Senasis ūkininkas iš pirmo 
žvilgsnio pamatė ir kad davė tai davė sūnui žaro - tas tik klau- 
sėsi ausis suskliaudęs ir nė žodžio nepratarė. 

Po kiek laiko vyrukas vėl nuginė prie karaliaus pilies pen- 
kis paršelius ir ėmė juos ten šokdinti. Karalienė ir šį kar- 
tą žiūrėjo pro langą, tad atsiuntė jam cukraus ir pyrago su 
razinomis ir išsiderėjo dar vieną paršelį. Vyrukas atidavė jį 
tik tada, kai karalienė leido pačiupinėti savo ausies spenelį. 
Šį sykį tėvas dar labiau niršo, ir vyrukas turėjo eiti gulti be 
vakarienės. 

Taip vienas po kito visi paršeliai perėjo į karalienės rankas, 
ir vyrukas už tai skaudžiai atsiėmė iš tėvo - gavo ausų ir laz- 
dų, galiausiai ir botago kirčių, tad visas jo kūnas buvo vien 
mėlynų vylių. 

Susirinkusi visus šešis paršiukus, karalienė sudėjo lūpas ir 
ėmė švilpiniuoti jiems kažkokią dainelę, manydama, kad par- 
šiukai dabar leisis šokti. Bet tie nė krust. Tada liepė pakviesti 
dūdorius, galų gale sušaukė visą orkestrą - veltui, paršiukai 
kaip nenori, taip nenori rodyti savo meno. 

„Dabar man nieko kito nelieka, - pagaliau dingtelėjo jai min- 
tis, - kaip nupirkti iš kiauliaganio ir dūdelę. 

Tadišsiuntė pasiuntinius pakviesti vyruko. Tas ir atėjo, nors 
vos kojas bepavilkdamas, - šitaip buvo tėvo sučaižytas. 

Išgirdusi, kas jam nutiko, karalienė baisiausiai išsibarė, kam 
jis už savo paršiukus nepaėmė pinigų, ir liepė iždininkui pripil- 
ti jam pilnas kišenes dukatų. Bet už tai pasiliko dūdelę. 

Ką gi, pinigų vyrukas dabar turėjo kaip šieno, bet vis tiek 
buvo piktas ir liūdnas. Piktas - kad neteko savo mėgstamos 
dūdelės, o liūdnas - kad karalienė neleido jam už tai dar kartą 
pačiupinėti ausies spenelio. Mat pinigai jam nerūpėjo. 

Tai ir ėjo savo keliu paskendęs mintyse, nesidairydamas nei 
į dešinę, nei į kairę, kol staiga krūptelėjo išgąsdintas kažkokio 
plonyčio, vos girdimo balselio. 

Žiūri — prieš jį bestovįs maželytis žmogeliukas, ne didesnis 
už sprindį. Vyrukas dar niekada nebuvo matęs nykštuko, todėl 
dabar negalėjo nuo jo akių atitraukti. 

— O, kaip aš noriu valgyti, - tarė nykštukas. - Ar negalėtum 
duoti man kriaukšlelio duonos. 

— Gaila, duonos neturiu pasiėmęs. 

— Na tai gal kokį pinigėlį, kad turėčiau už ką nusipirkti! 

— Dėl smulkaus pinigėlio neverta nė rankos į kišenę kišti, - 
atsakė vyrukas ir kad buvo geros širdies, tai ištraukė iš kišenės 
dukatą ir įspraudė mažyliui į delną. 

Pamatęs auksinį pinigą, nykštukas nežinojo nė ką daryti iš 
džiaugsmo. Tik pašoko ant mažų kojyčių ir šūktelėjo skardžiu 
balsu. Bemat iš visų pusių subėgo nykštukai. Išgirdę, kas čia atsi- 
tiko, jie ėmė tiesti rankas, ir vyrukas visiems apdalijo po dukatą. 

— Tu mums padėjai, - tarė nykštukų vyresnysis, - todėl ir 
mes norime tau padėti. Dukatai, kuriuos mums padovanojai, 
tegu neša tau laimę. Kai tik atsidursi bėdoje, pašauk mus, ir 
mes ateisime tau į pagalbą. 

Ir sulig tais žodžiais visi nykštukėliai bemat pradingo. 

Dabar vyrukas susiskaičiavo, kiek dar liko dukatų jam. De- 
šimt viso labo. „Man užteks“, - pagalvojo ir nuėjo savo keliu. 

Ėjo ėjo ir sutiko puošnų raitelį ant gražaus juodo žirgo. „Jei- 
gu turėčiau tokį juodį, - pagalvojo vyrukas, - nereikėtų pės- 
čiam plūšinti 

Gal reitelis atspėjo jo mintis? Sustabdė žirgą ir klausia: 

— Gal nori pirkti iš manęs arklį? 

— Norėti tai norėčiau, - sako vyrukas, - tik mano kišenė ne- 
leidžia. Beturiu vos dešimt dukatų. 

— Juodis vertas šimto, - atsakė puošnusis ponaitis, - bet kaip 
tau devyniasdešimt nuleisiu, jeigu palydėsi mane į mano pilį. 

Gerai. Vyrukas apsidžiaugė tokiu pasiūlymu ir nieko pikta 
neįtardamas nupėdino šalia žingine jojančio raitelio. 

Bet kai atsidūrė už pilies vartų, staiga pamatė, kad jo rei- 
kalai visai prasti. Pasirodo, raitelis besąs ne kas kitas, o pats 
velnias! 

— Tu sutikai su mano nuolaida, - tarė jis piktai išsišiepęs, - ir 
dabar esi mano! Ir aš nusuksiu tau sprandą, jeigu nepadarysi 
man trijų darbų. 

Vargšui vyrukui plaukai ant galvos pasistojo, bet kas iš to. 

Velnias nuvedė jį į tvartą, kur buvo tik karvė. 

— Padaryk iš tos karvės arklį, - tarė jis. - Duodu tau laiko 
iki ryto. Jeigu ligi to laiko nepadarysi, kas tau sakyta, paly- 
dėsi gyvybę. 

Taip pasakęs išėjo iš tvarto ir uždarė duris. 

Vyrukas ilgai stovėjo priešais karvę ir nežinojo nė ko grieb- 
tis. Karvė ramiai gulėjo sau ant šiaudų kraiko ir gromuliavo. 
Staiga jam dingtelėjo galvon nykštukai, ir jis greitai sušuko: 

- Į pagalbą, nykštukėliai, į pagalbą! 

Ir tik žiūri - visas tvartas knibždėte knibžda nykštukų. Jie 
tuoj ėmė klausinėti, ką jiems veikti. 

— Padarykit iš tos karvės arklį. 

Mažyliai kad puls prie karvės ir suėdė ją su ragais ir nagais. 
Kai nieko iš jos nebeliko, vyresnysis išsitraukė iš kišenės ark- 
liuką, ne didesnį už graikišką riešutą. Bet tas arkliukas tiesiog 
akyse ėmė augti, ir nustebęs vyrukas netrukus pamatė, kad 
arkliukas jau išaugęs į jojamą arklį. 

— Ar toks bus geras? - klausia nykštukai. 

— Žinoma, - atsakė vyrukas. - Ačiū jums, ačiū šimtą kartų! 

— Užteks ir vieno karto, - sukikeno mažyliai ir pradingo. 

Kitą rytą atėjęs į tvartą nelabasis baisiausiai nustebo vietoj 
karvės radęs arklį. O kad nieko negalėjo prikišti, tai išsivedė 
vyruką į lauką ir sako: 

— Pastatyk aplink mano pilį mūro sieną, dešimties pėdų 
aukštumo ir dviejų pėdų storumo. Ji turi būti gatava ligi kito 
ryto. 

Vos tik velnias pasitraukė, vyrukas tuoj sušaukė savo pa- 
galbininkus. Subėgo jų būrių būriai, ir kai sužinojo, ką reikės 
daryti, bemat užsimovė savo slepiamąsias kepurėles, kad ne- 
pamatytų jų velnias. 

Nair prasidėjo! Siena augo tiesiog akyse, nespėjo sutemti nak- 
tis, o siena jau buvo gatava, ir vyrukas galėjo ramiai eiti gulti. 

Atėjęs kitą rytą velnias turėjo pripažinti, kad ir tas darbas 
padarytas. Tada jis nuvedė vyruką į didelę salę, kur pasieniuo- 
se stovėjo tūkstantis mergelių - visos nebylios ir nejudančios, 
visos kaip viena apsirengusios juodais drabužiais ir užsidengu- 
sios veidus juodais šydais. 

— Viena iš tų mergelių - karalaitė, - tarė velnias. - Tu turi ją 
atpažinti. Bet šį kartą nebus laiko galvoti ligi ryto, ateisiu po 

ketvirčio valandos, ir jeigu tada nepasakysi, kuri iš jų karalaitė, 
neteksi gyvasties. 

Kai tik velnias išėjo, vyrukas tuoj pašaukė į pagalbą nykštu- 
kėlius. Bet šį sykį atskubėjo tik vienas - vyresnysis. 

Jis įdavė vyrukui į rankas rykštelę ir sako: 

— Sulenk šitą rykštelę, o paskui atleisk. Kurią mergelę ji išsi- 
tiesdama palies, toji ir bus karalaitė. 

Vyrukas taip ir padarė, ir kai velnias atėjo, nebereikėjo daug 
svarstyti. 

— Šita yra karalaitė! - pasakė jis, paėmė už rankos rykštelės 
parodytą merginą ir nuvedė į salės vidurį. 

Tada karalaitė atmetė juodą šydą ir parodė savo veidą, gražų 
kaip iš pieno plaukusį, kitos mergelės pasitraukė iš pasienių 
ir apsupo vyruką ir karalaitę. Sunku apsakyti, koks buvo jų 
džiaugsmas, juk dabar visos visutėlės jos buvo išvaduotos iš 
nelabojo kerų. 

Velnias neteko visos savo galios. Žemė prasižiojo ir prarijo jį 
su nagais ir ragais. 

Dabar kiauliaganys liko pilies valdovu ir abiejų žirgų šeimi- 
ninku. Jis vedė gražiąją karalaitę, pakvietė į vestuves ir kara- 
lienę, kurios ausų spenelį tiek kartų buvo čiupinėjęs. Ji sušoko 
garbės šokį su jo tėvu, senuoju ūkininku, kadaise taip skau- 
džiai jį prilupusiu. 

Karalienė atsinešė į vestuves ir dūdelę, kurią turėjo įsigijusi 
iš vyruko, ir kai tik muzikantai nustoja groti, ji tuoj paima ir 
papučia dūdelę. Tada šeši paršiukai pradeda suktis po salę ir 
šoka gražiau negu visi vestuvininkai. 

BALTOJI GULBĖ 


IENAS PIRKLYS pasikrovė laivą ir išplaukė su 
474| prekėmis į tolimus kraštus. Sustoja čia viename, 


k] 


prisiperka, ką galės savo krašte parduoti. 


A 


čia kitame uoste, parduoda, ką pats atgabenes, 


Kartą sėdi jis vienoje smuklėje ir baisėdamasis mato - ka- 
mine, kur paprastai laikomi kumpiai ir dešros, pakartas 
žmogus kabo. Klausia smuklininką, kam jį ten pakabinęs, 
o tas ir sako: 

— Tas žmogus buvo kažkoks svetimšalis, užsuko pas mane 
ir staiga numirė. Tačiau, be skolų, jis nieko daugiau nepaliko - 
kas gi apmokės jo laidotuves? 

Tada pirklys išsitraukė piniginę, padengė svetimšalio sko- 
las, liepė palaidoti jį ir už viską pažadėjo sumokėti. 

Netrukus jis vėl pakėlė bures ir nuplaukė į Turkiją. Čia jau 
buvo lankęsis ne vieną kartą ir turėjo draugų, tie ir šį sykį 
svetingai jį sutiko. Pirklys pelningai pardavė savo prekes ir 
prisipirko naujų. Jį priėmė netgi pats sultonas ir ilgai su juo 
kalbėjosi. 

Juodu vaikštinėjo po rūmų sodą, ir staiga pirklys pamatė 
daugybę vergų — sukaustytus grandinėmis juos praginė pro 
šalį kaip avinų bandą. Nuo to vaizdo pirkliui suspaudė širdį, ir 
jis sunkiai atsiduso, bet sakyti nieko nesakė. 

Tačiau sultonas pats pastebėjo, kad svečiui sugedo nuotai- 
ka, ir paklausė, kas gi jam slegia širdį. 

— Ak, - atsakė pirklys, - turiu didelį prašymą. Tik nenorėčiau 
jo sakyti, kol jūs man iš anksto nepažadėsite jį išpildyti. 

— Tavo prašymas bus išpildytas, prisiekiu tau, mano bičiuli. 

Tada pirklys pasakė: 

— Jeigu taip, aš prašau jus, valdove, paleisti vergus, kuriuos 
ką tik čia varė pro šalį. 

— Tu daug reikalauji, krikščioni, - atsakė sultonas, - bet aš 
daviau žodį, todėl tegu būna taip, kaip tu nori. 

Plaukdamas namo, pirklys susisodino nelaiminguosius į lai- 
vą ir padėjo jiems sugrįžti į tėvynę. Laive liko tik trys jaunos 
merginos, jos nenorėjo sakyti, iš kur kilusios. O pirkliui kaip 
tik to ir reikėjo, mat jauniausioji jam be galo patiko, ir jis pa- 
klausė, ar nenorėtų ji būti jo žmona. Toji mielai sutiko. Tada 
parsivežė ją namo ir iškėlė vestuves. Kitos dvi merginos liko 
pas juos tarnaitėmis. 

Po kiek laiko pirklys vėl susiruošė į kelionę. Šį kartą plauks 
į Olandiją. 

— Paimk ir mane drauge, - prašė jaunoji žmona. 

Bet jis atsakė: 

— Ne, mieloji, kelionė pilna pavojų, ir aš bijau rizikuoti. Argi 
galiu tave prarasti, kaip kadaise prarado tave tėvas? 

Jaunoji žmona nusilenkė vyro valiai, tik įdavė jam vėliavą ir 
pasakė: 

— Gerai, aš liekuosi namie, tik prašau tave vieno: mano gar- 
bei iškelk savo laive šitą vėliavą. 

Pirklys pažadėjo išpildyti jos prašymą ir liepė vėliavą iškelti 
stiebo viršūnėje. Tačiau jis nepastebėjo, kad vėliavoje žmonos 
kažkas išsiuvinėta. 

Kai jis atplaukė į Olandiją, krante kilo didelis sujudimas, 
mat vėliavoje buvo išsiūtas tos šalies karaliaus herbas ir var- 
das jo dukters, vaikystėje be pėdsakų pradingusios su abiem 
savo kambarinėmis. 

Tuoj pat žinia buvo duota karaliui, ir tas liepė pirklį suimti 
ir atvesti į pilį. 

— Iš kur tu gavai tą vėliavą? - griežtai paklausė jis. 

Pirklys nieko neslėpdamas apsakė viską, kaip buvo, ir kara- 
lius tuoj pat išsiuntė pasiuntinius. Ir koks buvo jo džiaugsmas, 
kai pasiuntiniai pargabeno dukterį, kurią jis laikė žuvusia! 

Tėvas nepasakė nė pusės žodžio, kad jinai ištekėjo už savo 
išgelbėtojo, ypač kai ji patikino, jog nė viena karalienė geriau 
negyvenanti, nes jos vyras esąs geriausias žmogus pasaulyje. 

O karaliaus dvare buvo toks senas labai kilmingas generolas. 
Jis negalėjo dovanoti, kad valdovas išleido karalaitę už kažko- 
kio pirklio. Ir kai jaunoji pora susiruošė grįžti į pirklio tėvynę, 
generolas išsiprašė karalių leisti ir jam plaukti drauge. Jis no- 
rįs savo akimis pamatyti, ar iš tikrųjų taip yra, kaip karalaitė 
pasakojo. 

Gerai. Karalius leido, ir generolas išplaukė drauge su pirk- 
liu. Saugumo dėlei, kaip jis sakė, pasiėmė dar dešimt savo 
kareivių. 

Kai tik jie išplaukė į jūrą, generolas gerai pavaišino savo 
žmones degtine ir kai tiems apsisuko galvos, pažadėjo daug 
pinigų, jeigu jie išmes pirklį iš laivo. Ką gi, tie taip ir padarė. 
O laive paskelbė, kad pirklį ištikusi nelaimė. Išgirdusi tą žinią, 
karalaitė iš nevilties norėjo šokti į jūrą, bet generolas sulaikė, 
liepė apgręžti laivą ir pargabeno ją atgal pas tėvą. 

Tačiau pirklys neprigėrė. Jis buvo geras plaukikas, ilgai 
grūmėsi su bangomis, bet galų gale ir jo rankos atsakė. Kai 
jau atrodė, kad atėjo paskutinioji, staiga žiūri - beatplau- 
kianti didelė balta gulbė. Pirklys griebėsi jos kaip skęstantis 
šiaudo, ir ką gi - gulbė leidosi sugaunama ir išnešė jį ant 
kažkokios salelės. 

Taip, pirklys vėl pajuto žemę po kojomis, bet aplinkui kiek 
tik akis užmato nebuvo nė gyvos dvasios, nė vieno žmogaus, 

kuris būtų galėjęs padėti jam sugrįžti į tėvynę. Todėl kasdien 
jis vis ilgesingiau dairėsi, ar nepamatys kur kokio laivo, tačiau 
slinko vienas mėnuo po kito, o laivo kaip nėra, taip nėra. Jau 
buvo beprarandąs viltį namo sugrįžti. 

Ir štai pagaliau, kai jau buvo praleidęs saloje ištisus metus, 
vieną rytą prie kranto priplaukė burinis laivas ir išjo išlipo ma- 
žas žilas žmogelis. Pirklys tuoj prie mažylio ir pasipasakojo, 
koks jį ištikęs likimas. Žmogelis išklausė ir sako: 

— Ką tu man duosi, jeigu pargabensiu tave pas pačią? 

— O, - sušuko pirklys, - nieko už tai nepagailėsiu. Visa, ką 
per metus įgysiu, bus tavo. 

— Kam tiek daug, - atsakė žmogelis, - užteks man ir pusės. 

Taip sulygę, abu sėdo į laivą, ir žilasis žmogeliukas kaip vėjas 
nuskriejo per bangas. Pirklys tik žiūri - jau ir Olandija. Dabar 
jis atsisveikino su savo išgelbėtoju ir - tiesiai į karaliaus pilį. 
Čia iškart nepasisakė, kas esąs, o parsisamdė už tarną. Ir kai 
jam buvo liepta nunešti karalaitei stiklinę arbatos, nemačiom 
nusimovė nuo piršto žiedą ir įmetė į stiklinę. 

Kaip išsigando ir kartu kaip pradžiugo karalaitė, radusi stik- 
linės dugne žiedą, kaip du vandens lašai panašų į tą, kur buvo 
padovanojusi vyrui vestuvių proga! Ji tučtuojau liepė pašaukti 
tarną, atnešusį arbatos, ir kai tas atėjo, iš pirmo žvilgsnio at- 
pažino vyrą ir puolė jam į glėbį. 

Dabar iškilo aikštėn generolo nusikaltimas ir jis gavo pelny- 
tą bausmę. O pirklys su savo žmona vėl gyveno drauge ir kai po 
metų susilaukė sūnaus, iki laimės jau nieko jiems nebetrūko. 

Vieną gražų sekmadienį vaikštinėjo juodu pajūriu, šalia ėjo 
tarnaitė, nešina jų kūdikiu. Ir štai kur buvęs, kur nebuvęs prie- 
šais išdygo mažas žilas žmogelis - staiga pirklys dingt prisimi- 
nė, ką buvo jam pažadėjęs. 

— Labai malonu, kad tu atėjai atsiimti atlyginimo, - tarė pirk- 
lys mažyliui. - Visi turtai, kuriuos per šiuos metus užgyvenau, 
yra tavo. 

— Ir nieko kito tu neužgyvenai - tik turtus? - paklausė žmo- 
gelis ir parodė į kūdikį. 

Pirklys net pabalo iš baimės. 

Bet žilasis žmogelis maloniai nusišypsojo ir pasakė: 

— Nesirūpink, man nereikia nei visų tavo pinigų, nei pusės 
tavo kūdikio. Argi tu nežinai, kas aš toks? Aš esu baltoji gulbė, 
kuri ištraukė tave iš jūros, esu dvasia to žmogaus, kurį tu an- 
dai išpirkai iš kamino ir garbingai palaidojai. 

Ir tuos žodžius taręs, dingo pradingo visiems iš akių. 


< 

SKAMBANTIS MEDIS 


IENAS KARALAITIS, anksti netekęs tėvo, dar 


“ jaunuose metuose tapo šalies valdovu. Jo motina 


A 


labai norėjo apvesdinti sūnų su vieno galingo im- 
peratoriaus dukra, bet karalaitis nepakluso jos valiai ir paėmė 
už pačią neturtingą bajoraitę. Karalaičio motina taip supyko, 
kad ėmė mirtinai neapkęsti marčios. 

Tuoj po vestuvių jaunasis karalius turėjo išjoti į karą. Jam 
buvo be galo sunku skirtis su žmona, nes ji jau laukėsi kūdikio. 
Tačiau priešas įsiveržė į kraštą, ir jeigu jam brangus buvo sos- 
tas ir paties gyvastis, turėjo imtis gynybos. Tačiau išjodamas 
priprašė prisaikdino motiną padėti žmonai, kai toji sugrius. 

Jaunoji karalienė pagimdė du gražius berniukus. Tačiau ka- 
raliaus motina tuoj juos pasičiupo ir ėmė šaukti, jog tai išsigi- 
mėliai. Išgirdusi tokią žinią, jaunoji karalienė apalpo, o kai atsi- 
gavo, piktoji senė jau buvo vaikus kažkur nudanginusi. O sūnui 
ji pranešė, jog viena moteris jo dvare pagimdžiusi du išsigimė- 
lius, ir klausė, ką su jais daryti. Karalius atsakė - vaikus tegu 
sumeta į vandenį, o moterį uždaro į bokštą ir numarina badu. 
Taip ir buvo padaryta. Kai karalius sugrįžo iš karo, pirmas jo 
žodis buvo - kaip žmona ir vaikai? Tada piktoji motina atsakė: 

— Viskas padaryta, kaip tu sakei. Moteris, pagimdžiusi du 
išsigimėlius, buvo tavo žmona - vienas vaikas buvo su jaučio, 
kitas su arklio galva, - todėl motina uždaryta į bokštą, o vaikai 
prigirdyti upėje. 

Karalius be galo nusiminė, bet ką galėjo motinai prikišti — 
pats buvo taip paliepęs. 

Dabar senoji karalienė tikėjosi, kad pagaliau sūnus ves im- 
peratoriaus dukterį, bet tas nenorėjo apie tai nė girdėti. Tylus 

ir užsidaręs stūmė jis savo dienas - niekaip negalėjo užmiršti 
savo gražios jaunos Žmonos. 

Tačiau vaikai nepaskendo. Jie įsipainiojo į karklyną paupy, 
ir juos aptiko karaliaus sodininkas, netyčia atėjęs į tą daiktą 
pasisemti vandens. Jis išgriebė vaikus ir pamatęs, kad juose 
dar rusena gyvybė, parnešė savo pačiai. Abu labai džiaugė- 
si radę tokius gražius berniukus, nes jau seniai troško turėti 
vaikų, bet vis negalėjo jų susilaukti. Todėl nusprendė niekam 
nesakyti, kur juos gavę, - jų vaikai, ir tiek. 

Taip vaikai ir augo, o kai prastypo ir sutvirtėjo, įtėvis ėmė juos 
mokyti sodininkystės. Jie buvo labai imlūs mokslui ir netrukus 
jau mokėjo darbuotis su kauptuku ir lopeta, su sodinamuoju 
smaigeliu ir skiepijimo peiliu ne prasčiau už senąjį sodininką. 

Tačiau kai jiems dar nebuvo nė keturiolikos metų, staiga 
ėmė ir pasimirė gerasis jų įtėvis. 

Karalius jau norėjo ieškoti kito sodininko, bet velionio pati 
nuėjo į rūmus ir ėmė prašyti paskirti į tą vietą jos sūnus. 

— Jie dar labai jauni, kas teisybė, tai teisybė, - kalbėjo ji, — 
bet jau tokie išmanūs ir darbštūs, kad darbuojasi ne prasčiau 
kaip tėvas. 

— Na gerai, - atsakė karalius, - atsiųsk juos man į rūmus, 
pažiūrėsiu, ką jie moka. 

Kai karalius pamatė abu berniukus, jam net širdis apsalo, 
nors ir pats nežinojo kodėl. Mielai perleido jiems sodo prie- 
žiūrą, ir iš tikrųjų - jie taip gerai išmanė savo darbą, kad visi 
tik stebėjosi. Be to, visada buvo kuklūs ir malonūs, todėl visi 
rūmuose juos mylėjo ir gerbė. 

Visi, tik ne senoji karalienė! 

Kai vaikštinėdama rūmų sode pamatė abu jaunuosius so- 
dininkus, jai net per širdį perėjo. Nuo pat pirmo žvilgsnio 

ji ėmė jų neapkęsti ir suko galvą, kaip čia padarius, kad jie 
nesimaišytų po akių karaliui. Tačiau dienos slinko, o ji nieko 
negalėjo sugalvoti. 

Vieną dieną į karaliaus rūmus atėjo keliaujantis maldininkas 
ir ėmė pasakoti negirdėtus neregėtus dalykus. 

— Toli toli už jūrų marių, - sakė jis, - yra skambantis me- 
dis, kalbantis paukštis, šaltinis auksinio vandens. Daug kas 
keliavo tų nuostabių dalykų ieškoti, tačiau dar niekas iš ten 
nepargrįžo. 

Tai išgirdusi, senoji karalienė apmetė piktą kėslą. 

Neilgai trukus į karaliaus rūmus atvyko vienas turtingas 
kunigaikštis. Karalius tuoj nusivedė jį parodyti savo sodų, nes 
labai jais didžiavosi. Jie pavaikščiojo valandėlę, ir kunigaikštis 
susižavėjęs pasakė: 

— Sodai iš tikrųjų gražūs, tiesiog tobulai sutvarkyti. 

— Gražumo gal ir gražūs, - atsakė už sūnų motina, - bet iki 
tobulumo jiems dar toli! 

— Kaip suprasti tavo žodžius, motin? - paklausė nustebęs 
karalius. 

— Na, - atsakė karalienė, - medžiai neskamba, paukščiai ne- 
kalba, o vanduo, kur trykšta iš fontano, skaidrus kaip stiklas. 
Jeigu turėtum skambantį medį, kalbantį paukštį ir auksinio 
vandens, tada galima būtų sakyti, kad tavo sodai gražūs ir to- 
bulai sutvarkyti! Bet kas gi tuos daiktus atgabens? Kas išdrįs 
imtis tokio žygio? Tik jau ne tavo sodininkai! 

Ji taip garsiai kalbėjo, kad abu vyrukai, netoliese dirbantys 
savo darbą, girdėjo kiekvieną žodį ir pasijuto skaudžiai užgau- 
ti. Tada vyresnysis brolis ir sako jaunėliui: 

— Manau, kurį laiką tu vienas susitvarkysi su darbais, aš pa- 
bandysiu - kito kelio juk nėra - parūpinti tuos dalykus, apie 
kuriuos kalbėjo senoji karalienė. 

— Jeigu ne tu, tai aš - vienam vis tiek reikės, - atsakė jaunėlis. 

Tad jau kitą rytą vyresnysis brolis nuėjo pas karalių ir pasi- 
prašė išleidžiamas. 

— Išeinu parnešti skambančio medžio, kalbančio paukščio ir 
auksinio vandens, - pasakė jis. 

Karalius labai džiaugėsi savo sodininko uolumu ir drąsa, bet 
jam buvo ir neramu dėl jo. Todėl patarė: 

— Pirma nueik pas senąjį vienišių, jis gyvena dykynėje - iki 
ten trys dienos kelio, - ir kaip jis tau patars, taip ir daryk. 

Kai sodininkas surado atsiskyrėlį ir papasakojo jam, ko atke- 
liavęs, senasis išminčius atsakė: 

— Mielas mano sūnau, jau daug jaunikaičių buvo pas mane 
atėję ir teiravosi to paties, kaip ir tu, tačiau nė vienas atgal ne- 
sugrįžo, nes nė vienas, matyt, nepaklausė paukščio žodžių. 

— Tik parodyk man kelią, - prašė sodininkas, - aš tikrai pa- 
darysiu viską, ko norės paukštis. 

Tada vienišius parodė jam, į kurią pusę eiti, ir pasakė: 

— Eik šiuo keliu vis tiesiai ir tiesiai, kol išgirsi skambant medį. 

Tris dienas ėjo sodininkas, ir staiga jo ausis pagavo lengvutį 
garsą - jis galėjo sklisti tik nuo skambančio medžio. 

Sodininkas patraukė į tą pusę ir netrukus išgirdo balsą: 

— Labas rytas, keleivi, ko tau čia reikia? 

Sodininkas apsidairė ir pamatė narvelyje kalbantį paukštį. 
Narvelis kabėjo ant skambančio medžio šakos. 

— Tavęs man reikia, - nudžiugęs sušuko jis, - tavęs, dar 
skambančio medžio ir auksinio vandens! 

— Ką gi, visa tai nesunku gauti, - atsakė paukštis. - Nueik 
prie anos antai uolos, paimk raktą, kur guli šalia, atsirakink 
kalno duris ir prisileisk auksinio vandens į stovintį prie šalti- 
nio ąsotį. Bet kai eisi iš uolos, žiūrėk, neatsigręžk ir nepažvelk 
atgalios, visą laiką eik tiesiai ir tiesiai, kol ateisi vėl į šią vietą. 

Paskui nulaužk šaką, ant kurios kabo mano narvelis, įsmeik ją 
namie į žemę ir palaistyk auksiniu vandeniu. Va ir turėsi viską, 
ko tau reikia. 

Išgirdęs, kaip lengvai gali įsigyti norimus daiktus, sodinin- 
kas labai apsidžiaugė ir nuskubėjo prie uolos. 

Uola buvo ne per toliausiai nuo skambančio medžio, tačiau 
kelias iki jos buvo skersai išilgai užgriozdintas keistais akme- 
nimis, ir visi tie akmenys buvo panašūs į žmones. Bet jis šito 
nepaisė — ėjo ir nuėjo per juos. 

Raktą surado be didelio vargo, atsirakino duris ir įžengė į 
gilų urvą. Ten iš kalno sienos tryško auksinio vandens šalti- 
nis, o ant žemės stovėjo ąsotis. Pakišo jį po srove ir bemat 
prisipylė vandens. 

Su pilnu ąsočiu sodininkas išėjo iš urvo ir leidosi atgal. Bet 
kas gi čia dabar! Vos žengia pro kokį akmenį, tas tuoj pakyla, 
seka iš paskos ir šaukia: 

— Brolau, nepalik manęs! Nepalik manęs! 

Išgirdęs tuos maldaujančius balsus, sodininkas atsigręžė - ir 
iškart pavirto į akmenį. 

Tuo tarpu brolis namie laukė nesulaukė jo sugrįžtant. Mė- 
nuo slinko po mėnesio, ir jo nerimas vis didėjo ir didėjo. Galų 
gale nuėjo jis pas karalių ir pasiprašė išleidžiamas. 

— Noriu keliauti iš namų, - pasakė jis, - parnešti skambančio 
medžio, kalbančio paukščio ir auksinio vandens. Galbūt sura- 
siu ir brolį, kuris namo negrįžta. 

Karaliui buvo labai gaila netekti ir antrojo sodininko, bet ką 
gi darysi - kaip neišpildysi jo prašymo. Tik pasiuntė ir jį pas 
vienišių pasiklausti patarimo. 

Sužinojęs, kad vyresnysis brolis nesugrįžo, atsiskyrėlis 
pasakė: 

— Vadinasi, ir jis nepaklausė, ką sakė jam paukštis! 

— Na, aš tikrai jo klausysiu, - atsiliepė jaunėlis. - Tik parodyk 
man kelią, būk geras. 

Vienišius apsakė, kur eiti. Jaunėlis keliavo tris dienas, priėjo 
skambantį medį ir kalbantį paukštį, ir tas, kaip ir broliui, pasa- 
kė, ką reikia daryti. 

Jis irgi žargstė per keistuosius akmenis, priėjo urvą uoloje, 
prisileido ąsotį auksinio vandens ir vėl išėjo iš uolos. 

Jam irgi skambėjo iš paskos šauksmai: „Brolau, nepalik ma- 
nęs, nepalik manęs! - o kai jis neatsigrežė, riksmai pasidarė 
dar garsesni ir graudesni. Tada jį suėmė baimė, kaip akis išdegęs 
vienu gaistu jis atkūrė atgal prie skambančio medžio ir netekęs 
jėgų krito žemėn. Bet kai atsipeikėjo ir pramerkė akis, žiūri - ap- 
linkui prisirinkę gal šimtas žmonių, o tarp jų besąs ir brolis. 

Tai buvo broliams džiaugsmo! Jie nusilaužė nuo skamban- 
čio medžio šaką, ant kurios kabėjo narvelis, ir viską kuo gra- 
žiausiai parnešė namo. 

Čia jie įbedė šaką į žemę ir palaistė auksiniu vandeniu. Kitą 
rytą klauso - jau iš tolo girdėti skambant. Atėjo į tą vietą, žiū- 
ri - šaka išleidusi atžalas, o iš žemės trykšta didžiulė vandens 
čiurkšlė. 

Dabar jie pakvietė čionai karalių ir jo motiną. 

Karalius atsigėrėti negalėjo skambančiu medžiu ir auksiniu 
vandeniu, tačiau senajai karalienei labai nepatiko, kad abu 
jaunieji sodininkai įgijo dar didesnę jos sūnaus malonę, todėl 
paniekinamai tarė: 

— Bet paukštis juk nekalba! 

Tada paukštis sušuko: 

— Jeigu taip, tai pasakysiu, kas man nepatinka! Man nepa- 
tinka, kad karalius savo sūnus laiko sodininkais! 

Karaliui tie žodžiai kaip peilis perėjo per širdį. Sutrikęs jis 
paklausė: 

— Kaip man šitai suprasti? 

Ir tada paukštis papasakojo jam visą tą liūdną istoriją. 

Kai jis baigė, karalius pravirko ir tik kartojo, kartojo: 

— O, mano žmona! Mano vargšė, vargšė žmona! 

Jis nuskubėjo su sūnumis prie bokšto - bent surinks jos 
kaulelius ir garbingai palaidos. Bet koks buvo jų džiaugsmas ir 
nustebimas, kai tą, kurią jie laikė jau mirusia, rado gyvą. Mat 
dangaus paukščiai atnešdavo jai maisto ir išgelbėjo nekaltąją 
nuo bado mirties. Dabar karalius liepė padaryti teismą savo 
piktajai motinai, ir ji gavo ko nusipelniusi. 

O sujauna gražia savo žmona ir abiem sūnumis jis dar ilgai 
gyveno ramybėje ir sandoroje. Skambantis medis, kalbantis 
paukštis ir auksinis vanduo viliojo smalsuolius iš visų pasau- 
lio kraštų. 


| J 

GREITAKOJIS KAREIVIS 


IENAS TURTINGAS ŪKININKAS turėjo daug 
sūnų, todėl jauniausiąjį išleido mokytis amato. 


Išėjęs mokslus, vyrukas turėjo keliauti per žmo- 
nes, o kai kelionių metai pasibaigė ir jis vėl sugrįžo namo, tė- 
vas jau buvo pasimiręs, broliai pasidaliję turtą, o jam palikę tik 
vieną vienintelį skatiką. 

Tai sužinojęs, jis baisiausiai pasipiktino. Tiek jau to, tegu jie 
ima sau namus ir laukus - dėl to jam galvos neskauda, bet pa- 
likti bent jau tiek pinigų, kad jis galėtų įsitaisyti nuosavą dirb- 
tuvę, tikrai turėjo. Dabar, likęs plikas kaip tilvikas, jis nebeži- 
nojo, kaip reikės toliau verstis. 

Tačiau nenorėjo su broliais ginčytis ir bylinėtis, todėl pasiė- 
mė savo skatiką ir išėjo iš namų. Pasakė tėviškei sudie - ir net 
širdis nesuvirpėjo. 

Dar netoli tebuvo nuėjęs, žiūri - priešais atšlubčioja kažkoks 
varganas seneliukas. Priėjęs atkišo delną ir prašo išmaldos. 
Vyrukas kyšt ranką į kišenę ir išsitraukė savo skatiką. 

— Štai, gerasis seneli, - sako jis, - dovanoju tau vieną skatiką. 
Daugiau neturiu. Tai visas mano palikimas! 

Seneliukas širdingai padėkojo ir sako: 

— Tu daug man davei, todėl daug ir pats gausi. Nuo šiol galėsi 
pasiversti kiškiu, žuvimi ar balandžiu - kuo tik panorėsi. Tavo 
broliai neilgai džiaugsis savo turtu. O tu būsi laimingas! 

Vyrukas jau padėkos seneliukui už gerą širdį, bet žiūri - to 
jau ir pėdos ataušo. 

Nėra tai nėra - eina toliau. Žengė kelis žingsnius, ir girdi - 
skamba pavojaus varpas. Atsisuka atgal - ogi tėvo ūkis skendi 
liepsnose. Dabar jis suprato, ką reiškė seneliuko žodžiai. 

„Nieko nepadarysi, nuo savo likimo nepabėgsi“, - pagalvojo 
jis ir savo mintis mintydamas keliauja toliau. Tik staiga mato — 
baigėsi kelias. Priešais tyvuliuoja plati upė, vanduo išsiliejęs iš 
krantų, tiltas nuneštas. „Na, dabar gera proga pabandyti, ar 
teisybę sakė seneliukas“, - pagalvojo jis, įsibrido į vandenį ir 
panoro pasiversti į žuvį. Mirktelėti nespėjo, ir jis jau žuvis. Nu- 
plaukė į kitą krantą, vėl atsivertė į žmogų, išlipo iš vandens ir 
keliauja toliau. 

Netoli upės stovėjo smuklė. Užėjo į ją išsidžiovinti kojų, bet 
kad neturėjo pinigų, tai ir valgyti negalėjo užsisakyti. 

Pakilo liūdnas ir jau eis sau, pabandys pas žmones pasi- 
duoneliauti, bet tuo metu į smuklę užėjo kareivių rinkėjas, 
ieškantis stiprių jaunų vyrukų. Pamatęs pameistrį, jis tuoj 
paklausė, ar šis nenorėtų užsirašyti į kareivius - iškart gau- 
siąs gerai ant rankos. 

„Kodėl gi ne? - pagalvojo vyrukas. - Savo amato meistras vis 
tiek nebūsiu - neturiu tam pinigų, o visą amželį likti pameist- 
riu ir lenkti nugarą kitiems - irgi nedidelis malonumas. Ką gali 
žinoti, o gal kariuomenėje visai linksmas gyvenimėlis!“ 

Pagalvojo taip ir sutiko, pasivaišino kareivių rinkėjo sąskai- 
ta, pasiėmė rankpinigius ir jau tą patį vakarą tapo kareiviu. 

Kai atvyko į pulką, vadas apsidžiaugė, nes šitokio augaus 
ir dailaus kareivio dar neturėjo. Todėl tuoj pat paskyrė jį 
sparniniu. 

Naujasis kareivis susirado gerų draugų, ir jam būtų visai pa- 
tikę kartu su jais tarnauti, tik štai vėl bėda - netrukus prasidė- 
jo karas ir reikėjo kartu su visais išžygiuoti. 

Žygiavo jie diena iš dienos, kol visai nusivarydavo nuo kojų, 
ir su kiekviena diena priešas vis artėjo ir artėjo. Ir štai vieną 
vakarą pasklido žinia: „Rytoj reikės stoti į mūšį. 

Išgirdes šią žinią, ne vienas drebančia širdimi pagalvojo: 
„Kas manęs rytoj laukia - gal būsiu jau invalidas, o gal ir visai 
galvą padėsiu . 

Net ir pačiam karaliui dingo visa drąsa, mat staiga jis pa- 
stebėjo, kad neturi ant piršto žiedo - savo stebuklingojo žie- 
do, su kuriuo laimėdavo visus mūšius. Kaipgi galėjo jį namie 
pamiršti! 

Tuoj pat liepė išrikiuoti kareivius ir pasakė: 

— Kas ligi rytojaus pristatys man žiedą, tas gaus mano duk- 
terį už žmoną! 

Tačiau niekas nepasisiūlė - atrodė neįmanomas daiktas rai- 
tam per vieną vienintelę naktį sukarti ten ir atgal, juk kol ka- 
riuomenė įveikė šitą kelią, prireikė daugiau kaip savaitės laiko. 

Todėl visi didžiai nustebo, kai netrukus vis dėlto vienas išėjo 
iš rikiuotės. Tai buvo naujasis sparninis. Jis pasakė: 

— Ką gi, aš pabandysiu. 

Karalius labai apsidžiaugė ir sako kareiviui: 

- Žiedą tau paduos mano duktė, ji žino, kur jis padėtas. 
O dabar imk visų eikliausią žirgą, nes jeigu ligi ryto negrįši, 
mes Žuvę. 

— Nesirūpinkit, - tarė sparninis, - aš ir be arklio suspėsiu. 

Tuos jo žodžius išgirdo vienas šalia stovėjęs kareivis, ir jam 
kilo įtarimas. Jis pats būtų mielai paėmęs už žmoną karaliaus 
dukterį, tik jam tas atrodė neįmanoma. Todėl jis pasekė spar- 
ninį - pažiūrės, ką gi tasai darys. 

Koks buvo jo nustebimas, kai pamatė, kad sparninis netru- 
kus pasivertė kiškiu ir nurūko kaip žaibas. 

„Aha! - pagalvojo kareivis. - Tai štai kur čia visa muzika!“ 

Ir pasiliko kur stovėjęs - palauks, kol kiškis sugrįš, tada nu- 
pils jį ir pats nuneš karaliui žiedą. 

Tuo tarpu kiškis skuodė per laukus kiek tik kojos nešė, o kai 
jėgos pradėjo sekti, pasivertė balandžiu ir dar prieš vidurnaktį 
laimingai pasiekė karaliaus pilį. 

Karalaitė dar nemiegojo ir labai nustebo išgirdusi, kadįjos lan- 
gą viršutiniame pilies aukšte kažkas beldžiasi. Ji priėjo ir atidarė. 
Balandis purpt įskrido vidun, atsitūpė jai ant peties ir sako: 


Karalaite, širdele. 
išpešk man trejetą plunksnelių. 


Kaip pradžiugo karalaitė pamačiusi tokį gražų, jaukų paukš- 
tį, ir dar mokantį kalbėti! Ji mielai išpildė jo prašymą. 

Bet vos tik išpešė tris plunksnas, balandis tuoj pavirto į 
žuvį - spurda žemėje ir sako: 


Karalaite, širdele, 
išrauk man trejetą žvynelių. 


Karalaitė ir tą padarė. Tada žuvis pavirto kiškiu ir sako: 


Karalaite, širdele, 
nukirpk man uodegos galelį. 


Kiškis tupėjo tylus tylutėlis ir taip meiliai žiūrėjo į ją savo 
juodomis akimis, kad ji paėmė žirkles ir čiakšt nukirpo jam 
uodegos galelį. Ir radosi prieš ją gražus jaunas kareivis, perda- 
vė širdingą tėvo pasveikinimą ir paprašė atnešti stebuklingąjį 
žiedą, kurį karalius per skubėjimą pamiršęs. Mat rytoj turįs 
būti mūšis, ir be to žiedo karaliui galį būti riesta. 

Karalaitė atnešė žiedą ir padavė jį kareiviui, tas pasivertė ba- 
landžiu, paėmė į snapą žiedą ir nuskrido. 

Balandis skrido kaip strėlė. O kai pradėjo jam sparnai silpti, 
pasivertė kiškiu ir kiek tik kojos neša dūmė karo stovyklos link. 

Rytuose dar tik užsiėmė žara, o kiškis jau buvo stovykloje. 
Tačiau dar nespėjus atvirsti žmogumi, jį pašovė tykojęs karei- 
vis, išplėšė iš dantų žiedą ir nunešė karaliui. 

Karalius gavo žiedą pačiu laiku, priešo kariuomenė jau žy- 
giavo prieš jį, bet su stebuklinguoju žiedu ant piršto jis sumušė 
ją ir privertė bėgti. 

Dabar šalyje vėl įsiviešpatavo taika, ir karalius su savo ka- 
riuomene grįžo namo. Tesėdamas duotą pažadą, jis jau norėjo 
išleisti savo dukterį už atnešusio jam žiedą kareivio. 

Tai išgirdusi, karalaitė baisiausiai apsidžiaugė, nes tas jau- 
nas gražus kareivis, kur tą naktį buvo įsiprašęs į jos kambarį, 
labai įkrito jai į širdį. Užtat koks buvo jos pasibaisėjimas, kai 
karalius atvedė visai kitą žmogų. Ji išbalo kaip drobė ir negalė- 
jo nė žodžio ištarti, tik kai kareivis išėjo, pasakė tėvui: 

— Ne, čia ne tas žmogus, kuriam aš įdaviau žiedą. Anas buvo 
gražus, malonus jaunikaitis, ne toks griaumedis kaip šitas. 
Meldžiu, tik neatiduok manęs už jo, jeigu nenori, kad numir- 
čiau iš sielvarto. 

— Čia dabar gražiausia, - tarė karalius. - Šitas atnešė žiedą, o 
sakai, kad iš tavęs jį paėmė kitas žmogus? Aš norėčiau laikytis 
duoto žodžio, bet visai galimas daiktas, kad čia esama kokios 
apgaulės, todėl metams atidėsime vestuves. Gal per tą laiką 
išaiškės, kaip čia iš tikrųjų yra. 

Gerai. Karalaitė sutiko, tačiau tam netikram kareiviui nelei- 
do pas save nė kojos kelti. 

Tuo tarpu vargšas kiškelis gulėjo lauke kulkos pervertas ir 
niekam nerūpėjo. 

Tačiau vakare po mūšio per lauką ėjo kažkoks pavargėlis. Jis 
pasuko tiesiai prie kiškio, bakstelėjo jį savo kriukiu ir sako: 

Stok, kiškeli, negulėk 
ir į pilį paskubėk. 


Kiškis stryk pašoko ant kojų, smagiai pasipurtė, ir kulka iš- 
lėkė jam iš kūno. Tada jis atvirto žmogumi ir puolė savo išgel- 
bėtojui ant kaklo. Seneliukas papasakojo jam, kas per tą laiką 
atsitiko karaliaus rūmuose. 

Koks buvo kareivio džiaugsmas, kai jis išgirdo, kad jo klastū- 
nui draugužiui nepasisekė vesti karaliaus dukterį. 

— Pasiversk į balandį, - tarė seneliukas, - ir skubėk pas savo 
nuotaką. Devynias dienas lakiok po jos langu, o dešimtą gali 
į vidų įskristi. Ji tebeturi viską, ką kitados yra tau išrovusi ar 
nukirpusi, ir pagal tai tave atpažins. O dabar lik sveikas! 

Ir sulig tais žodžiais pavargėlis pradingo. 

Kareivis tuoj pat pasivertė į balandį ir kaip vėjas nušvilpė į 
karaliaus pilį, nes degte degė nekantrumu kuo greičiau pama- 
tyti karalaitę. 

Ji sėdėjo po langu, laikė rankoje siuvinį, bet nesiuvinėjo, tik 
žiūrėjo liūdna į vieną tašką. O, kaip knietėjo balandžiui pasiro- 
dyti, kas jis toks, tačiau susitvardė ir tvirtai laikėsi savo gerada- 
rio patarimo. Devynias dienas lakiojo po langu ir įsitikino, kad 
karalaitė tam sukčiui neleidžia pas save nė kojos įkelti, niekur 
pati nesilanko ir nieko neįsileidžia - tik tėvą ir kambarinę. 

Galiausiai atėjo dešimtoji diena. 

Karalaitė jau seniai buvo atkreipusi dėmesį į balandį, nuolat 
lakiojantį po jos langu, ne kartą ir langą buvo atvėrusi, norė- 
dama įsivilioti jį pas save. Bet kai balandis vis neskrido vidun, 
išblėso jai viltis, kad tas paukštis, ko gera, yra jos pradingęs 
jaunikis, ir ji pasidarė dar liūdnesnė. 

Užtat kaip suvirpėjo jai širdis, kai tas baugštus paukštis paga- 
liau pabarbeno į stiklą. Ji greitai įleido balandį vidun, o jis sako: 

Karalaite, širdele, 
grąžink man trejetą plunksnelių. 


Nesitverdama džiaugsmu, karalaitė atsinešė šilkinį kapšelį, 
išėmė iš jo tris plunksnas ir grąžino balandžiui. Tada tas pavir- 
to į žuvį, suspurdėjo žemėje ir sako: 


— Karalaite, širdele, 
grąžink man trejetą žvynelių. 


Dabar žuvis pasivertė kiškiu, tas atsistojo ant pasturgalinių 
kojų, atkišo lyg prašydamas priekines letenėles ir sako: 


Karalaite, širdele, 
grąžink man uodegos galelį. 


Ir kai karalaitė tą padarė, prieš ją stojosi jaunasis kareivis, 
paėmė už rankos ir papasakojo viską, ką buvo patyręs: kaip per 
nedoro žmogaus klastą vos nepalydėjo gyvybės ir kaip seneliu- 
kas išgelbėjo jį nuo mirties. 

Dabar karalaitė puolė jam ant kaklo, pabučiavo ir pasakė: 

— Mane tėvas tau pažadėjo, tu būsi mano vyras! 

Ir jis tapo jos vyru. O klastūnas kareivis gavo pelnytą bausmę. 

STUDENTAS IR BARZDUKAS 


YVENO KARTĄ toksai studentas. Prisikimšo jis 
galvą visokių mokslų, bet jo piniginė per tą lai- 


ką visai ištuštėjo. Pagaliau baigė visas studijas, o 
pinigų parvažiuoti namo pašto karieta - nėra. Tad keliavo per 
kraštą pėsčias. O kelias buvo tolimas. 

Kartą vakare užėjo jis į malūną, vienui vieną stovintį vidur 
miško. Buvo alkanas ir pavargęs, tai ir pasiprašė nakvynės. 

Malūnininkas su pačia ir dukterimi kaip tik valgė vakarienę 
ir jam pagailo vyruko, kukliai stovinčio prie durų. 

— Eikš! - tarė. - Sėskis prie stalo ir valgyk į sveikatą. 

Studentas nesiprašydino, kirto išsijuosęs, nes vakarienė jam 
taip patiko, lyg būtų jo motinos virta. 

Kai pavakarieniavo, malūnininkas ir sako: 

— Iš teisybės pas mus su vieta kiek ankštoka. Bet jeigu sutin- 
ki miegoti ant aukšto... 

— Tėte! - pertraukė jį duktė. - Kaipgi jūs galite apnakvinti 
svečią ant aukšto! Argi neatsimenate, kas nutiko mūsų Oige- 
nui, kai jis ten vieną naktį miegojo? 

— Na taip, - sumurmėjo malūnininkas, - apie vidurnaktį ant 
aukšto kartais taip bilda, kad nebegirdėti net malūno dundėji- 
mo. Mano sūnus kartą išmiegojo ten pusę nakties. Tačiau apie 
vidurnaktį pabėgo įsibauginęs, ir visas jo kūnas buvo tartum 
laukinės katės apdraskytas. Tai va, jeigu bijai, kitokios nakvy- 
nės negaliu tau pasiūlyti, teks keliauti ligi artimiausios užei- 
gos, o iki jos dar dvi valandos kelio. Bet jeigu nepabūgtum ir 
išgyvendintum iš malūno vaiduoklį, gautum daug pinigų! Mat 
aš jau senas ir mielai parduočiau savo sodybą, tik va bėda - 
niekas nenori pirkti malūno, kur naktimis vaidenasi. 

„Gal ten iš tikrųjų kokia katė įsisuko, ir daugiau nieko, - pa- 
galvojo studentas. - Jeigu taip, tai aš turiu gerą lazdą, su ja 
tikrai neprapulsiu!' Ir pasakė: 

— Nuveskit mane ant aukšto, aš vos besilaikau ant kojų, kri- 
siu ir miegosiu kaip užmuštas, nepabusiu, net jeigu tas bilde- 
sys bus garsesnis už patrankų griausmą. 

— Geriau jau miegotumėt lauke ant suolo! - dar kartą per- 
spėjo mergina, tačiau studentas nesileido perkalbamas ir nuė- 
jo gulti ant aukšto. 

Kuprinę jis pasidėjo po galva, lazdą pasiėmė į ranką ir užmi- 
go. Buvo jau pats įmygis, tik staiga kažkoks kietas daiktas kad 
trinktelės į nosį ir pažadino. Pabudęs girdi - kažkas kad barasi, 
kad plūstasi ir vis pliaukšt papliaukšt, lyg skaldytų antausius. 
Ojau bildėjimas, o jau trankymasis, dunda visos pakampės! Ir 
vis žnybt, vis kumšt, vis niūkt jam į pašonę. 

— Oho, čia išdirbs tau kailį ne prasčiau kaip kokioje odininko 
dirbtuvėje! - sušuko studentas ir užsidegė vaškinę žvakę, ku- 
rią jam buvo įdavusi malūnininko duktė. 

Vos tik užsidegė šviesa, triukšmas bemat nurimo, buvo gir- 
dėti tik malūno dundėjimas. 

Studentas su žvake rankoje ėmė apžiūrinėti visas kamarėlės 
pakampes ir prie vienos senos spintelės kertėje pamatė mažytį 
žmogeliuką. 

Žmogeliukas buvo juokingas pažiūrėti. Veidas kaip trejų 
metų vaiko, o pakaušis jau praplikęs, barzda ilga, žila. Pats 
žmogeliukas mažutis mažutis, o galva didelė didelė. Švarkelio 
rankovės ir kelnių klešnės apspurusios. Viena koja apauta šle- 
petaite, kita - basa. 

Pamatęs šį varganą padarą, studentas neištvėrė ir garsiai 
nusijuokė. 

— Po šimts! - sušuko jis. - Šitoks mažylis, šitoks pupų pėdas, 
o siautėja kaip trys girti vežikai! 

— Tai ne aš! - tarė mažylis proverksmiais. - Taiji! 

— Kas „ji ? 

— Nagi mano pati! Ji - tikras velnias! 

— O kurgiji yra? Aš niekur jos nematau! 

— Jūsų laimė, kad nematote, gerbiamasis! Jinai jums akis 
išdraskytų. Malūnininko sūnus jau koks stipruolis, o vis tiek 
sutvarkė. Kad paleistų į darbą savo samtį, visą nugarą jums 
išakėtų! 

— Taip tai taip, bet kurgi ji yra? 

- Čia, šitoje skrynutėje! Įšoko pasiimti savo samčio, o aš tik 
trinkt ir užtrenkiau viršų. Mudu nekaip sugyvename! - pasa- 
kojo jis pašnibždom toliau. - Ji pavyduliauja jaunai baltai ka- 
tytei, mat aš išgelbėjau jai gyvybę, kai malūnininkai norėjo ją 
prigirdyti. 

Studentui pagailo mažylio. 

— Eime su manim! - tarėjis. - Rytoj iš pat anksto aš iškeliau- 
ju, ir jeigu tu išeisi su manim, ištrūksi iš savo žmonos! 

— Mielai eičiau! - sušuko mažylis. - Tik va negaliu pajudėti 
iš vietos! Lįsdama į skrynią pasiimti samčio, ji laikė mane už 
barzdos ir skrynios viršus privėrė man barzdą! 

Iš tikrųjų - studentas šito net nebuvo pastebėjęs. Žmogelis 
kiūtojo su priverta barzda lyg koks žvėrelis spąstuose. 

— Jeigu tik tokia bėda! — tarė studentas, paėmė peilį, 
šmiaukšt, nupjovė barzdą ir išvadavo žmogelį. 

— Nežinau, nė kaip jums dėkoti! - tarė šis. - Dabar bent vie- 
ną naktį ramiai pamiegosiu! 

Skrynioje dar ilgai baldėsi ir barškėjo, bet juodu nekreipė į 
tai dėmesio. Studentas atsigulė į lovą, barzdukas įlindo į dėžę, 

kurioje malūnininko žmona laikė vilnas, abiem buvo minkšta, 
šilta, ir netrukus jie sumigo. 

Kai studentas pabudo, buvo jau seniai prašvitę. Apsirengė ir 
pravėrė kamarėlės duris, o ten bestovinti malūnininko duktė 
užverktomis akimis. 

— Aš jau maniau, kad jums atsitiko kokia nelaimė, - tarė ji, - 
tik nedrįsau eiti vidun. 

— Et, kas čia man atsitiks! 

— Naktį toje prakeiktoje palėpėje taip baisiai bildėjo ir tran- 
kėsi, lyg būtų susirinkusios visos piktos dvasios! 

— Tai žiurkės, gražioji panele, ne kas kita, kaip žiurkės! 

Mergina padavė svečiui pusryčius. Studentas pavalgė ir su- 
grįžęs ant aukšto pasiėmė barzduką. 

— Įsikišiu tave į kuprinę, - tarė jis. - Kitaip tu su manim ne- 
suspėsi. 

Mažylis sutiko, ir abu leidosi į kelionę. 

Tačiau netrukus studentui vėl ėmė pilvas maršą groti. Dabar 
jis ėjo per miestą, ir užeigų čia buvo kiek nori. Bet kas iš to - jis 
neturėjo kišenėje nė sudilusio skatiko. 

— Ak, kad taip užsidirbus pakeliui šiek tiek pinigų! - atsiduso 
jis. - Nėra kartesnės duonos už elgetos duoną! 

— Nagi tai labai paprastas daiktas! - atsiliepė iš kuprinės 
barzdukas. - Nueikit ir pasiūlykit smuklininkui vaidinimą. Jūs 
kalbėsite, aš atsakinėsiu, o kad žmonės manęs nematys, palai- 
kys jus pilvakalbiu ir apipils pinigais. 

— Gerai, barzduk, - sušuko pradžiugęs studentas, - taip 
mes ir padarysime! O ką vaidinsime, dėl to daug sukti gal- 
vos nereikia. Tu pasakai, kokiais žodžiais šiąnakt išdėjo tave 
žmona, o aš atsakau, kaip tu atkirtai, ir visiems bus iš to sma- 
gaus juoko. 

Sužinojęs, kad naujasis svečias yra pilvakalbys ir nori paro- 
dyti vaidinimą, smuklininkas labai apsidžiaugė - juk tas su- 
trauks į jo smuklę daugybę lankytojų. Jis sočiai pavalgydino 
studentą ir plačiai ištrimitavo, kad vienas svetimšalis pokšti- 
ninkas, turkų sultono rūmų juokdarys, parodys komediją „Vy- 
ras grįžta namo“. Ir žmonės plūste suplūdo į smuklę. 

Studentas išėjo į svečių salę svyrinėdamas, lyg būtų gerai 
įmetęs. Ir tuoj pat jį pasitiko barzduko balsas: 

— Ak tu, nelabasis! Stipena! Girtuokli! 


— Ai ai ai, ką aš matau! Juk čia mano brangi pačiutė! Ar labai- 
manęs pasiilgai? Eikš, priglausiu tave prie širdies! 

— Aš tave kaip priglausiu, tai daugiau nenorėsi! Taip išman- 
gūrysiu kailį, kad visos pagirios išlakstys! 

Barzdukas kuprinėje tik pliaukšt - atrodė, lyg kas iš tikrųjų 
būtų kirtęs antausį. Studentas prišlitiniavo prie spintos, at- 
plėšė jos duris ir tarytum ką stumtelėjo vidun. Paskui greitai 
užtrenkė duris ir sušuko: 

— Štai ir pagavau tave, miela mano pačiute, širdele mano, 
balandėle mano! 

Barzdukas rėkė, šaukė, maldavo ir keikėsi, o studentas suokė 
pasiploninęs liežuvį, ir žmonės raitėsi iš juoko. Paskui pasipylė 
pinigai, ir nuo to laiko abiem bičiuliams prasidėjo gyvenimėlis. 

Studentas tikriausiai būtų laimingai parkeliavęs į savo gimtąjį 
miestą, jeigu pakeliui nebūtų ištikusi viena nesėkmė. Mat prie 
jo prisišliejo vienas keliaujantis pameistrys, kažkoks italas. Jis 
vedžiojosi su savim beždžionę ir rodė ją žmonėms už pinigus. 

Studentas apsidžiaugė, kad nebereikės keliauti vienam, ir 
dabar jie rodė savo vaidinimus drauge. 

Tačiau vieną dieną beždžionė aptiko kuprinėje barzduką. 
Capt nutvėrė mažylį ir - į kojas. Abu vyrai puolė jos vytis, bet 

kur tu ją pagausi - beždžionė įsirabždino su savo auka į aukštą 
kriaušę, į pačią jos viršūnę. 

Ten susikrovė ji iš šakų gūžtą, pasodino į ją barzduką, sū- 
pavo jį kaip vaiką lingėje ir maitino kriaušėmis, o jeigu tas 
spyriojosi ir nenorėjo valgyti, taip skaldė jam antausius, kad 
net pliauškėjo. 

— Atgabenk čia mano pačią! - vaitojo mažylis. - Mano pačią! 
Tik ji viena priveiks šitą padūkėlę! 

Ką darysi - studentas nenorėjo apleisti bėdoje savo kelionės 
draugo. Todėl nusipirko eiklų žirgą ir altatai atgal į malūną. 

— Kaip gerai, kad sugrįžai! - apsidžiaugė malūnininkas. — 
Nors tu ir pernakvojai toje prakeiktoje palėpėje, bet naudos 
iš to maža. Dabar ten bilda ir trankosi ne tik vidurnaktį, bet 
dieną naktį. Ir niekas nedrįsta ten kojos kelti. Sakau, gal tu 
žinai, kaip tą bildesį nutildyti. Juk kol tokia velniava dedasi, 
apie pardavimą negali būti ir kalbos. 

— Žinau, kur nežinosiu! - nusijuokė studentas. - Atiduokit 
man tą skrynią, kur stovi vidury palėpės, ir niekas jums dau- 
giau nesivaidens! 

— Tikrai? - nustebo malūnininkas. - Jeigu taip būtų, kaip tu 
sakai, ne tik tą skrynią tau atiduočiau, bet pridėčiau dar šimtą 
auksinių! 

— Aš nenoriu, kad jis dar kartą eitų į tą prakeiktą palėpę! - 
sušuko išsigandusi malūnininko duktė. - Vieną kartą išvengė 
mirties, antras sykis... 

Bet studentas neklausė jos kalbų. Užlėkė laiptais į viršų, pa- 
siėmė skrynią, užsikėlė ant žirgo ir altatai atgal. 

- To šimto auksinių aš dar sugrįšiu kada nors pasiimti, - pa- 
sakė atsisveikindamas malūnininkui. - Ir tavęs kartu! - šnipš- 
telėjo į ausį malūnininko dukteriai. 

Kai studentas atjojo po kriauše, barzdukas pagavo šaukti: 

— Aš nebegaliu ilgiau tverti. Man jau negera nuo tokios dau- 
gybės kriaušių, aš visas sudraskytas ir sukandžiotas, o tas ne- 
lemtas gyvulys vis nepaleidžia manęs iš savo glėbio! 

Tuos žodžius išgirdo barzduko pati skrynioje ir kad pasileis 
juoktis, kad pasileis kvatoti. 

— Tau taip ir reikia, ištvirkėli tu, vėjo pamušale, nevidone! 
Tai va kas išeina, kai nuo savo ištikimos žmonos pabėgi! Susi- 
dėjai su bežionpalaike, šitokia bjaurybe! 


Išgirdusi tuos žodžius, beždžionė baisiausiai pasiuto. 

— Pakentėk valandėlę, mano brangusis! - tarė ji barzdukui. — 
Aš užkišiu tai šunkarai gerklę! 

Ir iššokusi iš kriaušės kad pagaus tvatinti abiem kumščiais į 
skrynią, kad pradės bubinti - tol daužė, kol atšoko dangtis. 

O, kad jūs būtumėt matę, kas čia dabar dėjosi! Barzduko 
pati tik strykt iš skrynios ir kaip šoks ant beždžionės. Kad ims 
kandžiotis, kad ims draskytis, kad įsivels į plaukus - baisus 
daiktas! Beždžionė ir šiaip purtosi, ir taip, tiesiog iš kailio ne- 
riasi - veltui. Barzduko pati nepaleidžia, ir tiek. Galiausiai bež- 
džionė tartum pakvaišo - išsiplėšė ir nurūko, o barzduko pati 
iš paskos — tiek jie jų ir tematė. 

Tuo tarpu vargšas barzdukas mikliai išsikebernojo iš kriau- 
šės ir kuo greičiausiai nėrė į savo kuprinę. Taip nukamuotas, 
jis nebenorėjo nieko nei girdėti, nei regėti. 

Kas nutiko italui, kai jis neteko savo beždžionės, aš neži- 
nau. O studentas užsimetė ant pečių kuprinę, sėdo ant žirgo 
ir tiesiausiu keliu parjojo į gimtąjį miestą. O kad buvo labai 
išsimokslinęs ir gerai mokėjo lotynų kalbą, tai netrukus gavo 
pelningą vietą, ir ne vienas kilmingas ponas mielai būtų pri- 
ėmęs jį į žentus. 

Tačiau jis nepamiršo gražiosios malūnininko dukters. Po 
kiek laiko pasikinkė į karietą du eiklius juodžius, pasisodino 
ant pasostės vežėją ir liepė vežti į malūną. 

Ant aukšto daugiau nebesivaideno. Malūnininkas susirado 
pirkėją, kuris pasiūlė jam gerą kainą. 

Kai prie malūno privažiavo puošni karieta, malūnininkas su 
dukteria kaip tik kraustėsi ir jau krovė į vežimą baldus ir namų 
apyvokos daiktus. 

Iš karietos išlipo dailus ponaitis. 

— Kuo galiu jums patarnauti? - paklausė malūnininkas, ne- 
pažinęs savo buvusio svečio. 

Tačiau malūnininko dukters akys iškart sužibo, ir nespėjus 
svečiui atsakyti į klausimą, ji sušuko: 

— Tėte, jis atvažiavo atsiimti šimto auksinių, kuriuos jūs bu- 
vote jam pažadėjęs! 

— Teisybė, - patvirtino atvykėlis. - Bet ne vien tik jų! Aš at- 
važiavau pasiimti dar daug didesnės brangenybės! 

Malūnininkas viską suprato. 

— Tai ir imkit! - tarė jis nudžiugęs. - Imkit pinigus ir priedo 
mano dukterį! 

Tada laimingasis pasisodino nuotaką į karietą, liepė vežėjui 
sukti atgal ir parvažiavo namo, kur nekantriai jo laukė barzdu- 
kas. Malūnininkas su savo vežimu atvažiavo žentui iš paskos. 

Nuo tos dienos jie visi drauge gražiai ir laimingai gyveno. 
Vyras rūpinosi savo tarnyba, žmona prižiūrėjo namus, kiemą 
ir sodą, barzdukas naktimis rinko nuo kopūstų ir salotų vikš- 
rus ir žiūrėjo, kad į maisto kamarą neįsimestų pelės, o malū- 
nininkui nebuvo didesnio džiaugsmo kaip sėdėti troboje, kur 
stovėjo lingė, ir supti savo anūkėlį. Mat kai medinė sūpuoklė 
klapsėdavo į grindis, jam atrodydavo, jog girdi savo mielo ma- 

lūno dundėjimą. O kai taip besėdint užsimerkdavo akys ir jis 
užsnūsdavo (žinokit, jis buvo jau labai senas), iš savo slėptu- 
vės greitai išlįsdavo barzdukas ir supdavo lingę toliau. 

Todėl ir jaunųjų vaikai augo geri, nors prie žaizdos dėk, o ir 
patys tėvai niekada nepasakė vienas kitam pikto žodžio, nes 
barnių ir ginčų buvo jau atsikandę visam gyvenimui. 

MEDŽIOKLIS IR 
KARALAITIS NYKŠTUKAS 


IENAS KARALIUS TURĖJO rūmų medžioklį ir 
124] kai tas numirė, nusprendė į jo vietą paskirti ge- 


riausią visos karalystės medžiotoją. Todėl suren- 
gė didžiulę medžioklę su varovais ir sukvietė į ją viso krašto 
medžiotojus. Kuris iš jų prišaudys daugiau žvėrių, tas ir bus 
rūmų medžioklis. 

Tačiau per medžioklę senieji medžiotojai užsiėmė gerąsias 
vietas, jauniesiems paliko prastesnes, o visų jauniausias turėjo 
stovėti taip toli, kad negirdėjo nei varovų šūkčiojimo, nei šunų 
lojimo. Ir nė vienas žvėris neišbėgo priešais jo šautuvą. 

Sėdėjo jis rankas sudėjęs ir galų gale neteko kantrybės: pa- 
kilo iš savo vietos ir pasileido per mišką - kas bus, tas bus, 
pabandys pats medžiotojo laimę. 

Miškas ėjo vis tankyn, vis sunkiau buvo per jį brautis, o žvė- 
rių kaip nėra, taip nėra. Tik staiga girdi - kažkas baisiai urzgia. 
Greitai pasuko į tą pusę, iš kur sklido urzgimas, ir priėjo lauky- 
mę. Čiagi žiūri - mažulytis nykštukėlis, vos trijų pėdų aukščio, 
su įnirtusiu lokiu žūtbūtinai besigrumiąs. 

Medžiotojas mielai gelbėtų mažylį, tik va bijo šauti, kad kar- 
tu su lokiu nenudėtų ir nykštuko. Todėl brūkšt išsitraukė me- 
džioklinį peilį, prisėlino prie lokio iš užpakalio ir smeigė jam 
tiesiai į širdį. 

Pasijutęs išgelbėtas, mažylis padėkojo savo geradariui ir 
sako: 

— Eime su manimi! Esu nykštukų karaliaus sūnus. Mano tė- 
vas apipils tave dovanomis! 

Gerai. Medžiotojas per daug nesiprašydino. 

Nykštukas vedė jį, vedė, vis per mišką ir per mišką, kol paga- 
liau juodu priėjo aukštą kalną. Čia už krūmų ir brūzgynų slypė- 
jo olos anga į kalno gilumą. 

Kurį laiką juodu žabaliojo patamsiais, paskui vėl pasidarė 
šviesu ir prieš juos atsivėrė gražus platus kraštas: pievos ir 
laukai, miestai ir kaimai. Vidur didžiausio miesto stūksojo ka- 
raliaus pilis. Eidami į pilį, sutiko kelyje daug žmonių, ir visi jie 
buvo ne didesni už medžiotojo palydovą. 

Dar nebuvo priėję pilies, nykštukas ir sako medžiotojui: 

— Iš visų daiktų, kuriuos mano tėvas siūlys tau dovanų, rin- 
kis prasčiausią ir negražiausią. Nebijok, nesigailėsi. 

Nykštukų karalius buvo jau labai susirūpinęs, nesulaukda- 
mas grįžtant sūnaus, ir kai dabar patyrė, kad medžiotojas iš- 
gelbėjo karalaičiui gyvybę, nežinojo nė kaip jam dėkoti. 

- Eime su manim, - tarė jis, - aš tave apdovanosiu. 

Ir nusivedė medžiotoją. Ėjo, ėjo, perėjo visą pilį ir pagaliau 
įžengė į vieną kambarį, kurio sienos buvo prikalinėtos vien tik 
aukso vinių, o ant tų vinių kabėjo gražiausi šautuvai. 

— Rinkis kurį iš jų! - tarė nykštukų karalius. 

Medžiotojas vaikšto nuo vieno prie kito, ir visi jie viens už 
kitą gražesni: vamzdžiai blizga kaip veidrodžiai, apsodai iš- 
puošti sidabaru ir dramblio kaulu. Tačiau medžiotojui neap- 
sisuko galva nuo to jų grožio, jis nulindo į tamsiausią kertę ir 
ten pasirausęs galų gale ištraukė šautuvą, kuris, apdulkėjęs ir 
surūdijęs, kabėjo ant geležinės vinies. 

— Jeigu galiu rinktis, — tarė jis, - tai pageidaučiau šito! 

Nykštukų karalius nenorėjo apie tai nė girdėti! 

— Ką gi tu veiksi su tuo senu, surūdijusiu trantu? Kaip gyvas 
tu jo nenušveisi! 

— Esu jaunas, prieš akis dar daug gražaus laiko - nuvalysiu! — 
atsakė medžiotojas ir nesileidžia į kalbas - ims tik šitą, ir baigta. 

Ką gi darys nykštukų karalius. 

- Žinokis, - burbtelėjo jis. - Turėkis šitą, jeigu jau taip kra- 
taisi kokio geresnio! 

Paskui jie įėjo į kitą kambarį. Čia ant auksinių vinių kabėjo 
gražiausi medžioklės ragai. 

— Rinkis kurį iš jų! - tarė nykštukų karalius. 

Medžiotojas vėl nė pirštu neprisilietė prie visų tų gražių 
blizgančių ragų, tik pasirausė tamsioje kertėje ir išsitraukė su- 
lankstytą, nuo laiko visiškai pažaliavusį ragą. 

— Aš labai norėčiau šito! - tarė jis. 

— Nebūk kvailas, - pyktelėjo nykštukų karalius, - kurgi tu 
dėsi tą seną žalvario gabalą! Jis gi niekam tikęs! Žiūrėk, šitie 
va ragai iš gryno aukso! 

Tačiau nepadėjo jokie įkalbinėjimai, medžiotojas pasakė im- 
siąs tik šitą, ir kaip kirviu nukirto. 

Šeimininkui nėra kas daryti. Ir jis murmėdamas sutiko. 

— Bet kai turi šautuvą ir ragą, reikia dar ir gero žirgo! - tarė 
nykštukų karalius ir nusivedė medžiotoją į arklides. - Pasirink, 
koks tau labiausiai patinka! 

Čia stovėjo gražiausi žirgai, auksinėmis grandinėmis pririšti 
prie sidabrinių ėdžių, bet medžiotojas praėjo pro visus tuos 
juodžius, bėrius ir sarčius nė nepažvelgęs į juos, kol vienoje 
kertėje pamatė seną, perkarusią, purvais aptekusią širmą ku- 
melšę, sumazgytu kanapiniu pančiu pririštą prie sutrūnijusių 
medinių ėdžių. 

— Šito arklio aš norėčiau! - tarė jis. 

— Ką tu čia dabar prasimanei! - sušuko nykštukų karalius. — 
Juk tai sena gaišena, kuri čia stumia paskutines savo dienas! 
Ji jau niekam nebetinka, todėl niekas jos ir nebevalo. Argi tu 
nematai, kad ji vos bepastovi ant kojų? 

— Maža bėda! - atsakė medžiotojas. - Kiti arkliai man per 
puikūs. O šita kumelė man patinka. Aš ją gerai pašersiu, gra- 
žiai iššukuosiu, ir pamatysit - ji vėl atsistos ant kojų! 

— Ką gi, jeigu jau taip nori, imk, žinokis! - nusileido nykštu- 
kų karalius. 

Karalaitis nykštukas labai pagyrė savo išgelbėtoją pamatęs, 
kokias šis išsirinko dovanas. 

— Gerai, kad nenuleidai pro ausis mano patarimo! Dabar 
parsigabensi į namus pačias gerąsias dovanas, kokias tik galėjo 
padovanoti mano tėvas. Kai papūsi į šitą ragą, subėgs pas tave 
visi žvėrys per mylią aplinkui ir negalės pajudėti iš vietos, kol 
neapsuksi rago ir nepapūsi į jį iš plačiojo galo. 

Tam surūdijusiam šautuvui nereikės nei parako, nei švino. 
Kada tik prisidėsi jį prie peties, jis bus užtaisytas, ir kiekvienas 
tavo paleistas šūvis pataikys į žvėrį. 

Bet vertingiausia iš visų tavo dovanų yra širmoji kumelė. 
Ji moka kalbėti kaip žmogus. Pasiimk tik jos apynasrį, šiaipgi 
tegu ji eina savo keliais. Nereikia jos nei šerti, nei prižiūrėti. 
Tik kai prireiks tau jos patarimo ar pagalbos, papurtyk apynas- 
rį, ir ji atskubės tau padėti. O jeigu kartais pakliūtum į tokią 
didelę bėdą, kad ir jinai nebežinotų ko griebtis, tada pašauk 
mane. Aš visada mielai tau padėsiu! 

Taręs tuos žodžius, karalaitis nykštukas išlydėjo svečią iš 
tėvo karalystės — grąžino atgal į žmonių pasaulį ir širdingai 
atsisveikino. 

Likęs vienas, medžiotojas galvoja: „Na, reikia gi pažiūrėti, ar 
nykštukas teisybę sakė! 

Paėmė ragą, prisidėjo prie lūpų ir papūtė. Ir tikrai, iš visų 
pusių kad pasipils: briedžiai ir stirnos, lapės ir vilkai, meškos 
ir šernai, kiškiai ir visokie visokiausi paukščiai. 

Žvėrys sustojo priešais medžiotoją ir stovi kaip įbesti. Me- 
džiotojas pakėlė šautuvą ir pradėjo pyškinti. Vos tik paleidžia 
šūvį, žvėris jau ir guli negyvas. Krinta po kiekvieno šūvio. Šau- 
dė šaudė, kol prišaudė tiek, kad nors vežimu vežk. Tada nulei- 
do šautuvą, prisidėjo prie burnos platųjį rago galą, ir kiti žvė- 
rys bemat išlakstė į visas puses. 

Medžiotojas labai nudžiugo pamatęs, kad nykštukas tikrą 
teisybę sakė. 

— Eik šen, mano širme, - tarė jis, - aš nuimsiu tau kamanas 
ir galėsi eiti, kur tau patinka! Kai man tavęs prireiks, juk tuoj 
pat atbėgsi! 

— Žinoma, atbėgsiu! — atsakė širmė ir nurisnojo sau. 

Dabar medžiotojas prisiminė kitus medžiotojus ir leidosi jų 
ieškoti. 

Tačiau medžioklė jau seniai buvo pasibaigusi, medžiotojai 
viešėjo karaliaus pilyje ir gėrė, valgė. Pamatę pareinantį jauną- 
jį medžiotoją, visi pradėjo iš jo šaipytis: 

— Matyt, buvai užmigęs, kad net į puotą pavėlavai! 

Tačiau jaunasis medžiotojas nekreipė dėmesio į jų patyčias, 
žengė tiesiai prie karaliaus ir išdrožė: 

— Jūsų didenybe, prašau jus keturkinkio vežimo ir keturių 
stiprių vyrų pakrauti mano medžioklės laimikiui! 

Karalius nužiūrėjo jaunąjį vyrą nuo galvos ligi kojų ir griež- 
tai pasakė: 

- Žinok, su manim juokai prasti! Aš duosiu tau keturkinkį 
vežimą ir žmonių, kiek tu pageidauji, bet jeigu vežimas nebus 
pilnas, bus blogai! 

Jaunasis medžiotojas nepabūgo karaliaus grasinimo. Jis ži- 
nojo, kad jo laimikis vargu ar pareis į tą didžiulį vežimą. Ir tik- 
rai, vyrai tiek prikrovė, kad arkliai vos patraukė iš vietos. 

Karalius labai pradžiugo pamatęs, kad jaunasis medžiotojas 
teisybę sakė, ir pagarsino: 

— Tik jis ir niekas kitas bus mano rūmų medžioklis! 

Senieji medžiotojai netvėrė pavydu, kad šitoks geltonsnapis 
nušvilpė iš panosės geriausią ir garbingiausią karalystėje vietą, 
ir jie dieną naktį suko galvas, kaip jam pakišti koją. 

Ir vieną dieną sugalvojo. Nuėjo pas karalių ir skundžia: 

— Jūsų didenybe, rūmų medžioklis sako, kad sode po pavėsi- 
ne esančios užkastos trys statinės aukso ir niekas kitas negalįs 
jų paimti, tik jis vienas. 

Karalius buvo lengvatikis ir beatodairiškas žmogus. Jis liepė 
tučtuojau atvesti rūmų medžioklį ir įsakė: 

— Kad man tos trys statinės aukso bemat būtų čia! 

— Kokios statinės? - klausia išsigandęs rūmų medžioklis. 

— Nagi tos, kur kalbėjai. Argi nesakei, kad jos užkastos mano 
sode po pavėsine ir tik tu vienas galįs jas paimti? 

Veltui jaunikaitis saikstė kaip gyvas tokių dalykų nekalbėjęs 
ir ničnieko apie statines nežinąs, karalius nieko nenorėjo gir- 
dėti, tik vis labiau širdo ir galų gale įsakė: 

— Kad man per tris dienas auksas būtų čia, jei ne, liepsiu tau 
galvą nukirsti! 

Pasakė, ir po visų kalbų. Išėjo jaunasis medžioklis didžiai 
nusiminęs. O senieji medžiotojai juokiasi nusisukę. Dvi dienas 
laužė vargšas jaunikaitis galvą, kaip jam išsipinklioti iš tų ka- 
raliaus užmačių. Trečią dieną prisiminė širmę. Greitai išsitrau- 
kė kamanas ir papurtė. Tik žiūri - tas protingas gyvulys jau ir 
čia, stovi priešais jį ir klausia, koks rūpestis slegiąs jam širdį. 

Taip ir taip, medžioklis išsipasakojo kumelei savo bėdą, o 
toji ir sako: 

— Jeigu tik tiek bėdos, tai aš galiu tau padėti. Trys statinės 
aukso iš tikrųjų užkastos po pavėsine, ir aš lengvai jas iš ten 

paimsiu. Tik atnešk man lopetą ir kirtiklį, be to, tris raguolius 
ir tris butelius vyno! 

Medžioklis tuoj pas karalių. Taip ir taip, sako, reikią jam to- 
kių ir tokių dalykų. Gerai, karalius duoda, ir jaunikaitis viską 
atneša širmei. 

— Na, dabar gali sau eiti ir ramiai miegoti, - sako ištikimasis 
gyvulys, - rytoj iš pat anksto auksą rasi pavėsinėje. 

Kitą rytą medžioklis nueina, ir tikrai - pavėsinė priversta 
gryniausių auksinių, tik spindi saulėje. Rūmų medžioklis tuoj 
atveda karalių, tas žiūri ir atsižiūrėti negali - šitokie turtai. 

— Matai, - sako jis, - senieji medžiotojai teisybę sakė. Tai 
kam dar reikėjo gintis ir priešgyniauti? 

Ir vėl kurį laiką buvo ramu. Tačiau senieji medžiotojai pa- 
siutimu nesitvėrė, kad visos jų klastos nuėjo per nieką, jie ne 
tik nepakenkė savo priešui, bet atvirkščiai - dar labiau iškėlė jį 
karaliaus akyse. Todėl netrukus sugalvojo naują šunybę. Nuėjo 
pas karalių ir skundžia: 

— Jūsų rūmų medžioklis giriasi galįs per vieną naktį nugriau- 
ti medinį tiltą per upę ir jo vietoj pastatyti stiklinį. 

Karalius labai nudžiugo, liepė tuoj pat pakviesti rūmų me- 
džioklį ir sako: 

— Na tai padaryk dabar, ką pasigyrei! 

Kai medžioklis išgirdo, ką turi galvoj karalius, jam rankos 
kojos nutirpo. 

— Bet juk tai neįmanomas daiktas! - sušuko jis. - Stiklinių tiltų 
išvis nebūna, kaip aš galėjau sakyti pastatysiąs jį per vieną naktį! 

— Neatsikalbinėk! - užriko karalius. - Arba rytoj stovės til- 
tas, arba tu kabaliuosi aukščiausiose kartuvėse! 

Nusiminęs išėjo medžioklis iš karaliaus rūmų, o senieji pa- 
vyduoliai juokiasi susiriesdami, džiaugsmu nesitveria. 

Medžioklis nuėjo prie upės, žiūrėjo žiūrėjo į medinį tiltą ir 
pagalvojo sau: „Čia man ir širmė nebepadės“. Tačiau dėl visa 
ko susirado kamanas ir papurtė. Žiūri - o širmė jau ir čia. Stovi 
šalia ir klausia: 

— Ko tau reikia? 

Medžioklis ir išsipasakojo jai savo bėdą. 

— Nesuk sau galvos, - sako ištikimasis gyvulys, - atnešk grei- 
tai lopetą ir kirtiklį, ir stiklinis tiltas ligi ryto bus gatavas. Tik 
šį sykį parūpink šešis raguolius ir šešis butelius vyno, nes šitas 
darbas sunkesnis už pirmąjį. 

Medžioklis parūpino, ko širmė pageidavo, ir ramus nuėjo 
gulti. Ir tikrai, kai rytą pakilo saulė ir jis pažvelgė pro langą, 
žiūri - pro medžius kaip veidrodis tviska stiklas. Jis tuoj pas 
karalių. Pamatęs stiklo tiltą, aukštu lanku išsisprendusį per 
upę, karalius iš džiaugsmo puolė savo medžiokliui ant kaklo. 

— Tai karališkas tiltas, - sušuko jis, - juk tik karalius gali pa- 
kaustyti savo žirgus deimantinėmis pasagomis. O pakaustyti 
būtinai reikia, kad žirgai nepaslystų ant stiklo. 

Praėjo nedaug laiko, ir visi karaliaus žirgai buvo pakausty- 
ti deimantinėmis pasagomis. Karalius galėjo su didele palyda 
važinėti tiltu nesibaimindamas, kad kelyje pasipainios kokio 
juodnugario vežimas. 

Rūmų medžioklis dar labiau iškilo karaliaus akyse. Tačiau 
pavyduoliai nenurimo. Jie trečią kartą atėjo pas karalių ir vėl 
skundžia: 

— Jūsų rūmų medžioklis giriasi galįs sugrąžinti jums pagrob- 
tą nuotaką. Reikią jam tik panorėti. 

Karalius be galo nudžiugo. Mat ne per seniausiai buvo suta- 
ręs su vienu gretimos šalies karaliumi vesti jaunutę jo dukterį, 
nes apie neregėtą jos grožį buvo tiek ir tiek prisiklausęs. Ta- 

čiau kelyje į jo pilį karalaitę ir jos palydą užpuolė plėšikai, taip 
karalius ir nepamatė to mielo kūdikio. 

Jis tuoj pasišaukė rūmų medžioklį ir sako: 

— Tu žinai, kur yra mano nuotaka! Tą man pasakė mano se- 
nieji medžiotojai! Ir jeigu tu jos man čia neparveši, galas tau! 

Medžioklis prikando lūpą ir nudelbė akis į žemę. Žinojo — 
ginčysies nesiginčysi, vis tiek nieko negelbės. 

Nuėjo į sodą, papurtė kamanas - širmė jau ir čia. 

— Ak mieloji širme, - ėmė dejuoti jis, - tik to man ir tetrū- 
ko - turiu sugrąžinti karaliui pagrobtą jo nuotaką! O niekas 
nežino, kur ji yra! 

— Taip, taip, nekokie reikalai! - atsakė širmė. - Viena jau 
neįstengsiu šito padaryti. Žinoti aš žinau, kur karalaitė, bet 
ją saugo trys šimtai plėšikų, ir jeigu mes norime ją išvaduo- 
ti, reikia, kad ir tu su manim keliautum. Atnešk dvylika bu- 
telių vyno ir dvylika raguolių, nes kelias tolimas ir darbas 
sunkus! 

Medžioklis visko parūpino, sukrovė į kelionės krepšį ir sėdo 
ant kumelės. Nair pasileido jie dabar! Bet ne žeme, ne per stik- 
linį tiltą - oru, virš debesų! 

Kelionė buvo sunki ir ilga. Jeigu nebūtų turėję užtektinai 
raguolių ir vyno, būtų pirm laiko išsisėmę. Dabar pakeliui pa- 
sistiprino ir pavakariais pamatė didžiulį rūmą, stovintį ant 
aukštos vargiai įkopiamos uolos. 

— Tai plėšikų pilis! - pasakė širmė. 

Dabar jie nusileido iš padebesių žemėn, pribėgo prie vartų, 
ir medžioklis pasibeldė. 

Išėjo vienas plėšikas ir klausia: 

— Ko atnešei? 

— Nieko! - sako medžioklis. 

— Čia galima tik atnešti arba palikti! — tarė tas. - Mes esme 
plėšikai, ir kas mums nieko neatneša, turi palikti savo gyvybę! 

— Šito nebus! - atsakė medžiotojas. - Atvirkščiai, aš atėjau 
pasiimti karalaitės, ir jeigu jūs neatiduosite jos gražiuoju, pa- 
skelbsiu jums karą ir visus jus sumušiu! 

Plėšikas nužvelgė medžioklį ir širmę nuo galvos ligi kojų ir 
kad pasileis kvatoti, kad pasileis žvengti. Paskui nuėjo į pilį ir 
pasakė savo bendrams, kad prie vartų atjojęs kažkoks žmogus 
ant palaikės kumelšės, jis grasinąs paskelbti jiems karą, jeigu 
neatiduosią jam karalaitės. 

Tada už vartų išėjo pats plėšikų vadas ir sako: 

— Tu drąsus, jaunikaiti, ir patinki man. Todėl susitarkim. 
Jeigu atvesi man širmį eržilą, kuris ganosi miško pievoje už 
dešimt mylių nuo čia, karalaitė bus tavo! 
buvo toks pašėlęs ir nesutramdomas, kad sutraukydavo sto- 
riausias grandines, jeigu tik kas bandydavo jį pagauti ir su- 
pančioti. 

— Pasakyk plėšikams, kad atvesi jiems eržilą! - sušnibždėjo 
širmė savo raiteliui. - Aš nunešiu tave į miško pievą, ir sudo- 
rosime tą gyvulį kaip šiltą vilną! 

Taip ir buvo. 

Nujoję į miško pievą, jau iš tolo pamatė širmąjį eržilą. Pabal- 
notas ir pakamanuotas, jis ramiai ganėsi pievoje. Medžioklio 
širmė sužvingo skardžiu balsu. 

Išgirdęs kumelės balsą, eržilas tuoj atlėkė prie jos, tada me- 
džioklis priėjo, paėmė jį už kamanų ir nusivedė kaip avinėlį. 

Netrukus jis kuo ramiausiai parsivedė į plėšikų pilį abu 
širmius. 

Kai jie sugrįžo, kumelė ir sako: 

— Dabar būk gudrus ir atsargus. Pasakyk plėšikams, kad ati- 
duosi eržilą tik tada, jeigu jie atves tau pabučiuoti karalaitę. O 
kai atves, greit čiupk ir užkelk gražuolę man ant nugaros, visu 
kitu aš pati pasirūpinsiu. 

Medžioklis taip ir padarė. 

Plėšikai net išsižiojo pamatę nepažįstamąjį parjojant su 
abiem širmiais, nes ko jau ko, bet kad jam pasiseks pagauti 
eržilą, šito jie nieku gyvu nesitikėjo. Tuoj visi trys šimtai plė- 
šikų išbėgo už pilies vartų, apsupo medžioklį iš visų pusių ir 
pareikalavo eržilo. 

— Pirma atveskit man pabučiuoti karalaitę! 

— A, bijai, kad tavęs neapgautume? - Plėšikų vadas vylingai 
nusijuokė. - Gali būti ramus. Tuoj aš atvesiu tau karalaitę. 

Tačiau pats sau šitaip galvojo: „Kai širmis jau bus mūsų ran- 
kose, tada atsiimsime ir karalaitę, o jeigu jis neatiduos jos ge- 
ruoju, užmušime . 

Taigi išleido karalaitę iš kalėjimo, kur ji buvo uždaryta, ir 
atvedė medžiokliui. Tas ir sako: 

— Pabučiuok mane, gražioji karalaite! - ir pasilenkė prie jos 
nuo arklio. 

Karalaitė pasistiebė ant pirštų galų, ojis capt ją savo stiprio- 
mis rankomis ir pasisodino ant arklio. Tą pačią akimirką abu 
širmiai šast pakilo į orą ir nulėkė padebesiais karaliaus pilies 
linkui - plėšikai ir liko it musę kandę. 

Jiems belekiant karalaitė ir sako medžiokliui: 

— Tu mane išgelbėjai, tu mane pabučiavai, turi dabar mane ir 
vesti! Karaliaus aš nenoriu, jis man per senas! 

Jaunikaičiui tie žodžiai kaip medum per širdį tepė, nes kara- 
laitė buvo graži ir skaisti tarytum gegužės rytas. Ir jis prisiekė 
jai meilę ir ištikimybę ligi grabo lentos. 

Kai abu širmiai nusileido prie karaliaus pilies ir karalius ne- 
sitverdamas džiaugsmu atbėgo apkabinti savo nuotakos, me- 
džioklis sušuko jam: 

— Aš pargabenau karalaitę, bet tik ne jums! Aš ją išvadavau, 
ašją ir vesiu! 

Karalaitė taip pat sušuko: 

— Aš tekėsiu tik už medžioklio ir už nieko kito! 

Karalius išsprogino į abu akis, lyg dorai nenugirdęs. Paskui 
suriko: 

— Jūs iš proto išsikraustėte! 

Davė ženklą savo kareiviams, ir tie nuplėšė karalaitę su me- 
džiokliu nuo arklio. Karalaitę nuvedė į pilį, o medžioklį uždarė 
į tamsų kalėjimą. Ten jau nebegalėjo nė širmė jam padėti. 

Pakliuvęs į šitokią bėdą, medžioklis prisiminė karalaitį nykš- 
tuką ir ėmė garsiai šauktis jo pagalbos. Mažylis bemat atsirado 
šalia ir išgirdęs, kas čia atsitiko, pasakė: 

— Amžių dieną šito nebus, kad karalaitė prieš savo valią te- 
kėtų už senojo karaliaus. Tu ją išvadavai, tave ji myli, tau ir 
priklauso. Einu pas karalių ir išperšu ją tau. 

Karalius labai nustebo pamatęs priešais savo sostą mažą 
nykštukėlį. Tas buvo švarutis gražutis - miela malonu žiūrėti. 
Bet juo ilgiau karalaitis nykštukas kalbėjo, juo labiau niaukėsi 
karaliaus veidas, kol galų gale jis įsiutęs suriko: 

— Tai šit kokius pagalbininkus turi mano medžioklis! Jūsų 
burtų padedamas jis prišaudė žvėrių, iškasė tris statines auk- 
so, pastatė stiklo tiltą ir išvadavo karalaitę! Jeigu taip, jis mirs 
ant laužo kaip raganius! 

Karalius pašoko ir jau duos įsakymą, bet staiga nematomos 
rankos stvėrė, pargriovė jį ant žemės ir surišo rankas ir kojas. 
Mirtinai persigandes, karalius sušuko: 

Monkora cann-nod 


— Pagailėkit mano gyvybės! Aš atsisakau sosto ir karalystės, 
o savo nuotaką perleidžiu medžiokliui! 

— Gerai, - tarė karalaitis nykštukas, - jeigu taip, aš atrišiu 
tau pančius. Bet jeigu tu netesėsi savo žodžio, bus blogai. 

Galit įsivaizduoti, koks buvo medžioklio džiaugsmas, kai 
jį išleido iš kalėjimo ir nuvedė pas karalių. Dar tą pačią dieną 
buvo iškeltos vestuvės, ir karalaitis nykštukas sušoko su nuo- 
taka pirmąjį šokį. Šito jis, be abejo, tikrai nusipelnė, nes jeigu 
ne jis, viskas būtų kitaip išėję. 

Paskui senasis karalius perleido karalystę medžiokliui. 
Jaunasis karalius su karaliene daug metų laimėj ir santaroj 
valdė kraštą ir ligi savo amžiaus galo bičiuliavosi su kaimy- 
nais nykštukais. 

IR ŠALTA, IR ŠILTA IŠ 
TOS PAČIOS BURNOS 


ITĄ KARTĄ VIDURY GŪDŽIOS GIRIOS gyve- 


no girinis. Jis dar niekada nebuvo matęs žmo- 


gaus. Ir štai vieną dieną į girią pasikirsti malkų 
atėjo Žmogus. 

Girinis išgirdo kirvio smūgius, priėjo prie žmogaus ir ėmė su 
juo draugiškai šnekučiuotis. 

Buvo šalta žiemos diena, ir žmogų žnaibė šaltis. Todėl padir- 
ba, padirba jis kiek, padeda į šalį kirvį ir pustosi rankas. 

— Kam tu tą darai? - klausia girinis. 

— Noriu sušilti! - sako medkirtys. 

Pagaliau atėjo pietų metas, žmogus užsikūrė ugnį ir prisi- 
marmalijo pilną keptuvę riebios miltienės. Kai nuėmė keptu- 
vę nuo ugnies, miltienė dar buvo karštintelė, bet kad labai jau 
kankino alkis, žmogus nenorėjo laukti, kol valgis praauš, todėl 
kabino šaukštą po šaukšto iš keptuvės, pūtė ir dėjosi į burną. 

— Kam tu tą darai? - klausia girinis. - Argi miltienė tiesiai 
nuo ugnies nėra karšta, kad tu dar pustai ir šildai kaip savo 
sušalusias rankas? 

— Na ir pasakei! - nusijuokė žmogus. - Aš čia ne šildau, o 
aušinu! 

Giriniui nejauku pasidarė. 

— Ir šilta, ir šalta iš tos pačios burnos? - sušuko jis pasibaisė- 
jęs. — Čia jau tikrai velnio darbas - ne kitaip! 

Ir pašokęs dūmė ir nudūmė. Nuo to laiko niekas jo daugiau 
nebematė. 


PASLĖPTA KARALAITĖ 


IENAS PIRKLYS turėjo sūnų, kuris visai netiko 
prekybai, nes kiauras dienas nieko daugiau ne- 

labai širdo ir galų gale neapsikentęs išvijo sūnų iš namų. 


veikė, tik griežė ir griežė smuikeliu. Tėvas dėl to 


Išeidamas sūnus pasiėmė tik smuikelį su stryku ir stiprią ke- 
lionės lazdą - daugiau nieko. Prieina kokio turtuolio duris ir 
smuikuoja. Žiūrėk, kitas ir pasikviečia vidun, pavalgydina, o 
jeigu kur pasitaiko vestuvės ar krikštynos, tai ir koks pinigėlis 
į kišenę įkrinta. Taip jis ir stūmėsi, bet visada buvo linksmas ir 
gerai nusiteikęs. 

Kartą sutiko berniuką - vieną pliauską pasibrukęs po smak- 
ru, O kita brauko per ją, lyg grotų smuiku. 

— Matyt, tu norėtum būti smuikininkas? - klausia jį pirklio 
sūnus. 

— Taip, nežinau ką už tai atiduočiau! - atsakė berniukas. 

Gerai. Pirklio sūnus įtaisė jam smuiką, išmokė griežti, o pas- 
kui pasiėmė su savim ir dalijosi duonos kąsniu, nes berniukas 
neturėjo nei tėvo, nei motinos. 

Vieną dieną eina juodu per didelį mišką. Tik staiga pašlumšt 
iš krūmų milžiniškas lokys ir - tiesiai prie jų. Berniukui visos 
blusos apmirė - nė pats nepajuto, kaip atsidūrė pirmame pa- 
sitaikiusiame medyje. Pirklio sūnus tačiau suprato, kad ši- 
taip nuo pavojaus neišsigelbėsi, todėl drąsiai priėjo prie lokio 
ir kad vožtelės geležiniu savo lazdos bumbulu - žvėris ir pa- 
tiesė kojas. 

— Lipk žemėn! - pašaukė jis berniuką. - Reikia nudirti lo- 
kiui kailį! 

Nudyrė kailį, tada pirklio sūnus ir sako: 

- Žinai, man šovė į galvą viena mintis. Įsiūk mane į lokio 
kailį, ir mes vaikščiosime po turgus. Tu grieši, aš šoksiu - pa- 
matysi, kiek užsidirbsim pinigėlio! 

Berniukui ta mintis patiko, jie išdirbdino kailį, ir pirklio 
sūnus apsisiautė juo. Tada keliavo iš miesto į miestą, ir į jų 
vaidinimus žmonės plūste plūdo. O jeigu berniukas, būdavo, 
grieždamas kur suklysta, lokys paukšt jam per nagus - žmonės 
juokiasi kvatoja ir dosniai žeria jiems į skrybėlę varines ir net 
sidabrines monetas. 

Taip vieną dieną jie atėjo į karaliaus miestą. Karalius išgirdo 
apie juokingą lokį šokėją ir panoro jį pamatyti. Jis pasikvietė 
abu į savo rūmus, berniukas grojo, lokys šoko, ir karalius sma- 
giai pasilinksmino. 

O tas karalius turėjo labai gražią dukterį ir taip be saiko ją my- 
lėjo, kad nenorėjo išleisti nė už kokio vyro. Todėl pastatydino 
viename kalne rūmus ir ten ją paslėpė. Šią paslaptį žinojo tik jis 
pats ir vienas senas ištikimas tarnas. Paslėpęs dukterį, karalius 
paskelbė, kad ištekins už to, kas ją suras, bet jeigu kas pasišovęs 
jos nesuras, tas palydės savo gyvybę. Jis manė šitokia žinia at- 
grasinsiąs visus jaunikius, tačiau nieko iš to neišėjo. Jau keletas 
princų ir bajoraičių, užgirdusių apie pasakišką karalaitės grožį, 
narsiai šokosi jos ieškoti, tačiau visi per tai padėjo galvas. Dabar 
jau kuris laikas niekas nesirodė, ir karalius buvo patenkintas. 

Tačiau pamatęs tą juokingą lokį jis pagalvojo: „Reikėtų ir 
dukteriai vieną kartą padaryti malonumą, ji tiek mažai tema- 
to džiaugsmo . Todėl pasišaukė tarną ir liepė nuvesti lokį pas 
karalaite. 

Kelias nebuvo tolimas. Paėjo jie valandžiukę per mišką, štai 
jau ir uola besanti. Čia tarnas sustojo, įkišo ranką į medžio iš- 
dubą, pasiėmė raktą ir atrakino už krūmų slypinčias duris. Pro 

jas abu pateko į urvą, vedantį kalno gilumon. Urvo gale buvo 
kitos durys. Jų raktas gulėjo uolos plyšyje. Paskui laipteliais jie 
ėmė leistis į gilų šulinį. Šulinio dugne sustojo prie trečių durų. 
Jas saugojo liūtas. Tarnas įkišo ranką liūtui į karčius, išsitrau- 
kė raktą ir atrakino ir šitas duris. 

Jie įėjo į didžiulę, daugybės žvakių nušviestą salę. Čia auksi- 
niame soste sėdėjo karalaitė ir skambino citra. 

Išgirdęs muziką, lokys tuoj pasileido šokti, ir karalaitei tas 
jo strapaliojimas taip patiko, kad ji pasiuntė tarną pas tėvą ir 
liepė paklausti, ar negalėtų pasilikti žvėries visam laikui. 

Vos tik tarnas išėjo iš salės, lokys tuoj prašneko žmogaus 
balsu: 

— Gražioji karalaite! Neišsigąsk! Aš esu toks pat žmogus, kaip 
ir tu, esu pirklio sūnus. Išardyk siūlę, paslėptą mano kailyje, ir 
pamatysi, kad sakau teisybę. 

Karalaitei širdis ėmė smarkiau plakti, nes jau seniai seniai 
nebuvo mačiusi jokio kito žmogaus, tik savo tėvą ir senąjį tar- 
ną. Viens du padėjo pirklio sūnui išsinerti iš savo netikrų ap- 
darų ir kai pamatė jaunikaitį, jis be galo jai patiko, nes buvo 
gražus, dailiai nuaugęs, protingas jaunas vyras. 

Nelaukdama, kol sugrįš tarnas, karalaitė vėl užsiuvo pirklio 
sūnų į kailį, o kai senis atnešė žinią, kad lokys gali pasilikti, 
karalaitė pasakė: 

— O, jis man jau nusibodo! Greičiau jį veskis iš čia! 

Ir tarnas nuvedė lokį atgal pas smuikininką. 

Dabar pirklio sūnus nusimetė lokio kailį, nuėjo pas karalių 
ir pasakė norįs surasti karalaitę. Karalius nepatenkintas pa- 
žvelgė į jį. 

— Dar vienas kvailys atsirado! - tarė jis. - Daugelis jau padėjo 
šitaip savo gyvastį! 

— O aš pamėginsiu ir, manau, liksiu gyvas! 

— Na gerai. Kol nusileis saulė, mano duktė turi būti surasta. 
Vadinasi, tu turi tik tris valandas laiko. Gerai jas išnaudok! 

Pirklio sūnus išėjo iš karaliaus linksmai ir viltingai nusitei- 
kęs. Juk kelią ligi rūmų uoloje buvo gerai įsidėmėjęs. 

Einant per mišką, staiga strykt iššoko iš tankmės šernas. 
Laimė, pirklio sūnus turėjo pasiėmęs šautuvą, nusitaikė ir jau 
šaus. Bet šernas ėmė prašyti: 

— Palik mane gyvą! Aš visada padėsiu, kai tik prireiks tau mano 
pagalbos! Še tau uodegos šerį, tik pasuksi jį - aš jau ir čia. 

Pirklio sūnus nuleido šautuvą, pasiėmė šerį, ir šernas nu- 
liuoksėjo šalin. 

Eina toliau. Staiga girdi - kažkas vasnoja sparnais. Pakelia 
akis, žiūri - skrenda erelis, nusitvėręs naguose kiškį. „Galė- 
čiau paveržti iš jo laimikį, - galvoja pirklio sūnus, - turėčiau 
gardų kepsnį! 

Nusitaikė ir jau spaus nuleistuką, bet erelis ėmė prašyti: 

— Nešauk manęs! Už tai tau skolingas neliksiu - padėsiu bė- 
doje. Še uodegos plunksną, kai tik prireiks tau mano pagalbos, 
pasuk ją, ir aš atsirasiu šalia. 

— Gerai, - tarė pirklio sūnus, pasiėmė plunksną ir eina toliau. 

Dar galiuką paėjo ir staiga girdi - kažkoks keistas garsas, 
lyg kas smarkiai knarktų. Pasuka į tą pusę, ir ką gi randa už 
šeivamedžio krūmo gulint ir miegant? Ogi tikrų tikriausią 
giltinę! 

„Cha, - galvoja pirklio sūnus, - žmonių galabytoja pakliuvo 
man ant taikiklio! Labai gerai!" - Ir pakėlė šautuvą. 

Bet nespėjus jam iššauti, giltinė pabudo ir pagavo šaukti: 

— Dėl Dievo meilės, nešauk! Įsivaizduok, kas dėtųsi žemėje, 
jeigu manęs nebūtų! Aš tau irgi neliksiu skolinga - imk štai 

šitą kaulą. Kai tave ištiks bėda, pasuk jį, ir aš atskubėsiu tau 
į pagalbą. 

Pirklio sūnus pasigailėjo giltinės, pasiėmė kaulą ir toliau 
eina savo keliu. 

Neilgai trukus priėjo didžiulę, apsamanojusią uolą. 

Iš medžio kiaurymės pasiėmė pirmąjį raktą ir atsirakino 
urvo duris, iš uolos plyšio išsitraukė antrąjį raktą ir atsiraki- 
no šulinio duris. Drąsiai įkišo ranką liūtui į karčius ir ten rado 
raktą, kuriuo atsidarė salės duris. Čia soste sėdėjo karaliaus 
duktė ir nekantriai laukė savo išvaduotojo. 

Pirklio sūnus paėmė ją už rankos, nusivedė pas tėvą ir 
pasakė: 

— Jūsų didenybe, aš suradau jūsų dukterį. Dabar ištesėkite, 
ką esat žadėjęs. 

Tačiau karalius nė nemanė žodžio tesėti. Baisiausiai įdūkes 
sušuko: 

— Taip pigiai tu man neišsisuksi. Pirma per vieną naktį su- 
valgyk visą podėlį duonos, tik tada būsi mano žentas. 

Jis liepė tuoj pat nuvesti pirklio sūnų į didžiulį podėlį, ligi 
lubų prikrautą supelijusių žiauberių duonos. 

Tačiau vyrukas nenusiminė. Pasuko šerno šerį ir akies mirks- 
niu pas jį atskubėjo šernas su visa savo gimine, tad podėlis be- 
mat ištuštėjo. 

Kai kitą rytą karalius atėjo ir pamatė, kad pirklio sūnus su- 
valgė duoną, jis dar labiau įširdo. 

— Vis tiek negausi mano dukters! Pirma perrink visą podėlį 
žirnių - ir kad tarp gerųjų nebūtų nė vieno prasto! Iki vakaro 
darbas turi būti baigtas. 

Dabar pirklio sūnus išsitraukė erelio plunksną ir pasuko. 
Tuoj atskrido erelis, vedinas paukščių pulkais, ir akies mirks- 

niu žirniai buvo perrinkti - prastieji, sukirmiję išlesioti, ge- 
rieji palikti. 

Vakare karalius bandė didžiulėje krūvoje surasti nors vieną 
prastą žirnį, veltui - visi buvo sveiki sveikutėliai. 

Tada jis visai įdūko. 

— Ir vis tiek savo dukters tau neatiduosiu! Matysi ją kaip 
savo ausį! 

Išgirdęs šiuos žodžius, pirklio sūnus išsitraukė kaulą ir pa- 
suko. Tuoj atsirado giltinė ir nusitempė karalių su savim. 

Pirkio sūnus vedė gražiąją karalaitę ir tapo karaliumi. Tačiau 
muzikavimo ir dabar neužmetė. Kai įgrisdavo tvarkyti valsty- 
bės reikalus, išsitraukdavo savo smuikelį ir imdavo griežti. Jo 
žmona, karalienė, pritardavo jam citra. 

O kaip susiklostė berniuko, jaunojo smuikininko, tolesnis 
gyvenimas? 

Nagi jis pasiliko karaliaus dvare ir mokė smuikuoti mažuosius 
karalaičius ir karalaites, kurių ilgainiui susilaukė jaunoji pora. 

BURTŲ ŽIEDAS 


R ITĄ KARTĄ GYVENO senas burtininkas, daug 
24] turtų jis jau turėjo sukaupęs savo kerais, daug 
M žmonių savo valdžion pajungęs, bet jam buvo 
vis negana ir negana. Ir štai vieną dieną aptiko jis savo burtų 
knygoje vietą, kurios ligi šiol dar nebuvo paskaitęs, ir sužino- 
jo, kad šimtas sieksnių po žeme yra užburta pilis, toje pily- 
je - bokštas, tame bokšte - kambarys, kambaryje - krosnis, 
už krosnies - skrynia, o toje skrynioje - žiedas. Ir kas tą žiedą 
turi, tam lenkiasi ir paklūsta oro dvasios. 

— Tą žiedą būtinai turiu gauti! - garsiai tarė sau senasis burti- 
ninkas. — Net jeigu reikia iškasti jį per šimtą sieksnių iš po žemės! 

Bet tai buvo ne taip lengva, kaip jam atrodė. Tiesa, jis turė- 
jo stebuklingą rutulį, parideno, ir tas nuvedė jį ton vieton, kur 
buvo užburtoji pilis. Ir dar: jis žinojo burtažodį, kurį ištarus pi- 
lis iškyla į paviršių - ir išniro iš po žemių visas kalnas, o tame 
kalne pilis kaip koks riešuto kanduolys kevale. Žinojo senis ir 
tai, kad kalnas atsiveria Joninių dieną, tarp vienuoliktos ir dvy- 
liktos valandos. Tačiau veltui tos valandos laukė. Kai kalnas at- 
sivėrė ir jau pasirodė priešais pilis, burtininkas išgirdo balsą: 

— Netyros širdies žmogui čia nevalia įeiti! 

Staiga jis sustingo kaip įbestas, pečius tartum sunki našta 
prislėgė, kojos nebeklausė - negalėjo nė pajudėti iš vietos. O 
kai pajudėjo, valanda jau buvo praėjusi, ir kalnas vėl užsivėrė. 
Tačiau burtininkas neatsisakė savo užmačios. „Reikia rasti ty- 
ros širdies žmogų , - tarė jis sau. 

Tačiau tai padaryti buvo ne taip paprasta. Jis apvažiavo ne 
vieną miestą, ne vieną kaimą, o tyros širdies žmogaus kaip 
nėra, taip nėra. 

Vieną vakarą važiuodamas pamatė vienišą kaimo sodybą. 
Liepė vežėjui sustoti ir pažvelgė pro apšviestą langą į trobą, 
kur aplink švariai nušveistą stalą sėdėjo šeimyna ir valgė vaka- 
rienę: tėvas, motina ir septyni sūnūs. Burtininkui taip patiko 
jų veidai, kad jis pasibeldė į duris ir paprašė nakvynės. 

Ūkininko pati išsigando. Šitokio kilnaus pono ji kaip gyva 
dar nebuvo priglaudusi po savo stogu. Bet ką darys - ištraukė 
iš skrynios baltas linines drobules ir paklojo jam lovą, o ūki- 
ninkas uždarė arklius į tvartą ir paguldė vežėją ant šieno. 

Kitą rytą burtininkas ir sako ūkininkui: 

— Aš labai norėčiau pasisamdyti metams vieną jūsų sūnų. 
Jam bus gerai pas mane. Gaus sočiai pavalgyti, gražiai apsi- 
rengti, o dėl atlyginimo taip pat nesiskųsite. 

— Vyriausiojo aš jums neatiduosiu, - atsakė ūkininkas. - Jis 
jau gera paspirtis man ūkyje, be jo aš kaip be rankų. O iš kitų 
galite rinktis kurį norite. 

Burtininkas pasirinko trečiąjį sūnų, Martyną, kuris jau iš 
karto buvo kritęs jam į akį. 

Martynas gyveno pas burtininką kaip inkstas taukuos: dėvė- 
jo gražius drabužius, valgė su ponais prie vieno stalo (kasdien 
kepsniai, vynas, jūs tik pamanykit!) ir niekad nepersidirbdavo. 
Visas jo darbas buvo prižiūrėti gėlių lysves priešais namus. O 
jam tas buvo labai prie širdies, todėl rožės, lelijos ir gvazdikai 
taip gražiai augo jo puoselėjami, kad žmonės eidami pro šalį 
sustodavo ir negalėdavo atsižiūrėti. O kai atėjo žiema ir lysves 
uždengė sniegas, Martynas visas palanges nustatė vazonais, ir 
toks buvo gėlių žydėjimas, kad gražu žiūrėti. 

Senasis burtininkas šypsojosi matydamas vyruką taip uoliai 
dirbant. Jis žinojo, kad neapsiriko jį pasirinkęs. 

Pagaliau atėjo Joninės. 

Rytą iš pat anksto burtininkas liepė pakinkyti karietą, įsiso- 
dino Martyną ir nuvažiavo su juo prie kalno. Čia palaukė, kol 
išmušė vienuolika, kalnas atsivėrė ir pasirodė užburtoji pilis. 

Tada burtininkas ir sako vyrukui: 

— Matai bokštą anakur? Tau reikės tenai nueiti, atidaryti 
vartus ir įžengti vidun. Atsidūręs viduj, eik į kambarį, ten sto- 
vės krosnis, už krosnies bus skrynia, o toje skrynioje rasi žie- 
dą. Paimk jį ir atnešk man. Tik žiūrėk, neužsibūk ten per ilgai! 
Jeigu užgaiši, tada jau prapuolęs! 

Martynas be baimės įžengė į kalną. Ir rado ten viską, kaip 
jam buvo sakęs burtininkas, atidarė skrynią ir užsimovė ant 
piršto žiedą. 

Tačiau skrynia buvo ne tuščia, o pripilta margų rutuliukų. 
„Kokie gražūs karoliukai, - pagalvojo Martynas. - Parnešiu 
broliams paridinėti . Ir ėmė piltis juos į kišenes. 

Tačiau tuoj pamatė, kad visi rutuliukai į kišenes netilps, o 
maišelio jiems susiberti neturėjo. Todėl nusprendė bent išsi- 
rinkti gražiausius. Bet kur ten išsirinksi - vienas gražus, kitas 
dar gražesnis. 

Taigi besirinkdamas nė nepajuto, kaip praėjo laikas. Staiga 
išmušė dvylika, ir kalnas užsivėrė. Vargšas vyrukas dabar sė- 
dėjo patamsy ir nebežinojo, ką daryti. 

Jeigu ne tie rutuliukai, būtų buvę tamsu, nors pirštu į akį 
durk. Dabar iš jų sklido dulsva šviesa, ir kai akys apsiprato, 
vyrukas bent jau ėmė skirti daiktus. Bet kas iš to - vis tiek jis 
buvo uždarytas ir negalėjo iš čia išeiti. 

Iš tos nevilties Martynas pagavo verkti, rankas grąžyti. Begrą- 
žydamas ėmė ir netyčia pasuko žiedą, kurį mūvėjo ant piršto. Ir 
tik žiūri - priešais išdygo milžiniška žmogysta, stovi ir klausia: 

— Ką įsakys mano ponas ir viešpats? 

— Aš tavęs nešaukiau, - atsakė vyrukas virpindamas iš bai- 
mės kinkas. 

Ir žmogysta pradingo. 

Kurį laiką Martynas sėdėjo nustėręs, baimės kaustomas. Bet 
paskui vėl pasipylė ašaros, jis ėmė grąžyti rankas ir netyčia vėl 
pasuko žiedą. 

— Ką įsakys mano ponas ir viešpats? - paklausė tas pats bal- 
sas, ir vėl atsirado toji gremėzdiška žmogysta. 

— Aš tavęs nešaukiau, - antrą kartą atsakė vyrukas ir leng- 
viau atsikvėpė, kai vėl liko vienas. 

Tačiau pamažėl ašaros išdžiūvo, ir jis ėmė svarstyti savo 
padėtį. 

„O gal kartais tame žiede slypi jėga, kuriai paklūsta dva- 
sios?“ - pagalvojo jis. 

Ir įsidrąsinęs pasuko žiedą. Tikrai, žmogysta pasirodė trečią 
kartą ir vėl paklausė: 

— Ką įsakys mano ponas ir viešpats? 

Dabar Martynas be baimės atsakė: 

— Pargabenk mane pas tėvą! 

Ir tik pajuto - kyla į orą. Užsimerkė, o kai vėl pravėrė akis, 
žiūri - bestovįs prie tėvo sodybos vartų. Įėjo pro vartus, ir visi 
subėgo jo pasitikti - stebisi neatsistebi, kad jis jau namie. 

— Žiūrėk, kaip anksti pasibaigė tau metai! - sušuko tėvas. — 
Ar tik nebūsi padaręs man gėdos, ar tik nebus šeimininkas ta- 
vęs išvijęs? 

— Ne, išvyti tai neišvijo, - atsakė Martynas, tik nežinojo, kaip 
jam čia viską paiškinti. 

— Na, o algą ar gavai? - kamantinėjo tėvas. 

Ir vyrukas išvertė savo kišenes. 

— Va ko gavau, tėve. Pažiūrėk, gal kartais pasiseks paversti 
tuos daikčiukus pinigais. 

Tačiau visų rutuliukų neatidavė - penkis gražiausius, ku- 
riuos buvo įsikišęs į kairiąją kišenę, pasiliko sau. 

Ūkininkas nunešė rutuliukus į turgų. Jie buvo tokie gražūs, 
margi, tad pamanė kokius keturis penkis talerius vis tiek už 
juos gausiąs. Tačiau nežinojo, kur atsistoti su savo prekėmis, 
nes šitokių dalykų dar niekada nebuvo pardavinėjęs. 

Kol jis taip neryžtingai stoviniavo, nerasdamas sau vietos, jį 
užkalbino viena moteris: 

-— Ei, kūmai, gal turi parduoti kiaušinių? 

— Kiaušinių tai neturiu, užtat turiu gražų žaisliuką jūsų 
vaikams. 

Ir ištraukė iš maišelio margą rutuliuką. 

Toji moteris buvo vieno turtingo pirklio žmona. Ji iš pirmo 
žvilgsnio suprato, kad čia ne šiaip sau prekė. 

- Eime su manim, - tarė ji. - Šitokiam sandėriui turguje 
ne vieta! 

Taigi neilgai trukus ūkininkas atsidūrė pirklio raštinėje ir 
pažėrė savo rutuliukus. 

Pirklys apžiūrėjo tą retą prekę ir galvoja: „Tas paikas žmo- 
gus, be abejo, nė iš tolo nenumano, ko verta jo prekė!“ - ir 
pasiūlė jam tris šimtus talerių. 

— Negalimas daiktas! - sušuko ūkininkas, pamanęs, kad pir- 
klys jį laiko ant juoko. 

Tačiau pirklys tą savaip suprato ir greitai tarė: 

— Na gerai, tegu bus šeši šimtai! 

— Negalimas daiktas! 

— Devyni šimtai! 

— Negalimas daiktas! 

— Na gerai, tūkstantis, ir daugiau nė žodžio! 

Ūkininkas iš nuostabos neteko žado, ir pirklys greitai at- 
skaičiavo jam ant stalo tūkstantį talerių. Ūkininkas susižėrė 

pinigus ir greitai spruko iš pirklio raštinės manydamas, kad 
bus susidūręs su pamišėliu, ne kitaip. O pirklys užrakino savo 
brangakmenius ir džiaugėsi, kad geresnio sandėrio niekad ne- 
buvo sudaręs ir kaip gyvas nebesudarys. 

— Ne, tu neužtraukei man gėdos, vaike! - sugrįžęs namo, su- 
šuko ūkininkas sūnui. - Parnešei namo tūkstantį talerių algos! 

Martynas apsidžiaugė ir sako: 

— Ak tėve, jeigu tie rutuliukai tokie vertingi, tai aš norė- 
čiau penkis gražiausius, kuriuos pasilikau sau, padovanoti 
karalaitei! 

— Gerai, gerai, vaike! - mielai sutiko ūkininkas, nes ir jam 
labai rūpėjo kaip nors pasigerinti sūnui, padėjusiam įsigyti 
tūkstantį talerių. - Aš galiu tuoj pat nueiti į pilį ir nunešti juos 
karalaitei. 

Karalius ir jo duktė savo akimis netikėjo, kai ūkininkas pa- 
davė jiems savo rutuliukus: tokių didelių brangakmenių jie 
kaip gyvi nebuvo matę! 

— Iš kur tu gavai šitą lobį? - pasiteiravo karalius. 

Kai ūkininkas apsakė, kad jį parnešęs sūnus vietoj algos, ka- 
ralaitė tuoj sušuko: 

— Tu turi šitokį sūnų! Atvesk jį čionai, aš noriu pamatyti! 

Ūkininkas pargrįžo namo. 

“ - Šeir susilaukei! - piktai tarė sūnui. - Tave kviečia pas ka- 
ralių! Bet aš su tavim neisiu. Prisivirei košės, malonėk dabar 
pats ir išsrėbti! 

Tačiau Martynas nė kiek neišsigando. Apsivilko geriausius 
savo drabužius ir nuėjo į karaliaus pilį. 

— Tu labai mus apdovanojai! - tarė karalius. - Dabar norime 
ir mes tau atsidėkoti. Jeigu turi kokį pageidavimą, sakyk, aš 
pasistengsiu jį išpildyti. 

Tačiau nespėjo Martynas susigaudyti, ką atsakyti karaliui, o 
karalaitė jau šaukia: 

— Aš turiu pageidavimą, tėveli! Noriu tą, kuris padovanojo 
mums tokius didelius turtus, gauti už vyrą! 

— Negi tu tekėsi už ūkininko sūnaus! - sušuko išsigandęs 
karalius. 

Tačiau karalaitė neklausinėjo, iš kokios šeimos tas gražus 
vyrukas yra kilęs, - ji pamilo jį iš pirmo žvilgsnio. 

— Argi nematote tėve, kad jis geresnis ir išmintingesnis už 
visus karalių sūnus, drauge sudėtus? - tarė ji ir tol nedavė ka- 
raliui ramybės, kol tas nusileido, - juk ji buvo vienturtė jo duk- 
tė. Tad rytojaus dieną buvo paskirtos vestuvės. 

Naktį Martynas pasuko savo žiedą. 

— Ką įsakys mano ponas ir viešpats? 

— Atgabenk iš kalno užburtąją pilį ir pastatyk ją priešais 
mano uošvio rūmus! 

Naktį buvo girdėti kažkoks šniokštimas, tarytum vėtros 
siautėjimas, ir kai kitą rytą karalius pažvelgė pro langą, žiū- 
ri - priešais stovi pilis, daug didesnė ir gražesnė už jo. 

Jis sušaukė visą savo dvarą, ir visi akis išpūtė. 

— Kas pastatydino per naktį pilį? - klausinėjo karalius, nega- 
lėdamas atsistebėti. 

— Aš! - atsakė Martynas. - Kas turi žmoną, privalo turėti 
namus, kur gyventi! 

Dabar buvo iškeltos vestuvės, ir ūkininko sūnus, kaip prin- 
cas ir karaliaus žentas, persikėlė į tą prabangią pilį. 

Ilgainiui Martynas, kaip ir visi dideli ponai, iš dyko buvimo 
įprato į medžioklę, ir nebuvo jam didesnio malonumo, kaip 
žalioje girioje tykoti briedžių ir stirnų. Bet dabar jis ėmė būgš- 
tauti, kad, neduok Dieve, vieną dieną nepamestų miške burtų 

žiedo, savo laimės šaltinio. Todėl vėl nuėjo į kambarį bokšte, 
susirado užkrosny skrynią, iš kurios buvo žiedą paėmęs, padė- 
jo jį atgal, užrakino duris ir atidavė raktą žmonai. 

— Saugok jį kaip savo akies vyzdį, - prigrasino ją, - ir šiukštu 
nekelk kojos į kambarį - antraip atsitiks didelė nelaimė! 

Tuo tarpu senasis burtininkas laukė laukė prie užburtojo 
kalno, o Martyno kaip nėra, taip nėra. Tik kai išmušė dvylika 
ir kalnas užsivėrė, burtininkas suprato, kad visos jo viltys nu- 
ėjo niekais. 

Baisiausiai įnirtęs sėdo į karietą ir parvažiavo namo. Čia tuoj 
pasičiupo stebuklingą veidrodį ir pamatė, kas atsitiko. Vyru- 
kas turi žiedą, jam lenkiasi ir paklūsta oro dvasios! 

„Na palauk, - pagalvojo senis, - ateis dar ožka prie vežimo.“ 

Jis tuoj pat susiruošė ir iškeliavo į kraštą, kur žinojo esant 
savo buvusį tarną, dabar gražiosios karalaitės vyrą. Užburtoji 
pilis, kurioje tas gyveno, nebebuvo po kalnu, o stovėjo atvirai, 
visiems ant akių. 

Čia burtininkas palaukė, kol jaunasis pilies šeimininkas išjo- 
jo į medžioklę, ir tuoj pas karalaitę. 

— Aš esu namų statytojas, — tarė jis, — ir tarnauju vienam 
galingam karaliui. Mano valdovas įsakė pastatyti jam pilį, kaip 
du vandens lašai panašią į jūsiškę. Jeigu aš to nepadarysiu, jis 
žada pakarti mane aukščiausiose kartuvėse. Todėl prašau jus — 
leiskit man apžiūrėti savo pilį! 

Karalaitė pasijuto pamaloninta, kad kažkoks statytojas iš 
taip toli atėjo apžiūrėti jos vyro pilies, ir pati ėmė vedžioti jį iš 
kambario į kambarį, viską aprodė, praėjo tik pro duris į bokšto 
kambarį. 

— O čia ar manęs neįleistumėt? - paklausė burtininkas. 

— Negaliu, - atsakė karalaitė. - Aš pati niekada nesu į bokštą 
kojos įkėlusi. Vyras griežtai uždraudė man tenai vaikščioti. 

— O varge! - ėmė aimanuoti burtininkas. - Tada aš žuvęs! 
Mano valdovas labai griežtas, ir jeigu pastebės, kad padariau 
ką ne taip, kaip čia, tuoj pat atiduos mane budeliui! 

Karalaitė buvo švelnios širdies, ir jai pagailo seno žmogaus. 

— Et, tiek jau to, įeikit, - tarė ji, - tik greičiau, ilgai ten ne- 
užsibūkit, ir nė žodžio apie tai mano vyrui. Man nevalia per 
slenkstį žengti, aš jūsų palauksiu čia! 

Tačiau kai suko spynoje raktą, rankos jai šiek tiek suvirpė- 
jo, o burtininkas greitai atlapojo duris ir vienu šuoliu atsidūrė 
prie skrynios, atvožė dangtį, čiupo žiedą, užsimovė ant piršto, 
pasuko ir nė kiek neišsigando, kai kambaryje išdygo milžiniška 
žmogysta ir dusliu kaip iš po žemių balsu paklausė: 

— Ko tau reikia? 

— Išrauk iš pamatų šitą pilį ir perkelk į salą vidury jūros. O 
jaunąjį pilies valdovą nuskandink liūne! 

Kad ir kaip nenorėdama, dvasia turėjo paklusti piktojo bur- 
tininko valiai, nes kartu su žiedu senis įgijo ir galią jai įsakinė- 
ti. Staiga karalaitė pajuto, kad jai po kojomis sudrebėjo žemė, 
ir pamatė, kad su visa pilimi skrenda oru, lyg ją būtų nešę ant 
pečių visi Žemės vėjai. 

— Kas čia dedasi? - išsigandusi paklausė ji senąjį burtininką, 
kuris kaip tik išėjo iš bokšto kambario, užrakino duris ir įsikišo 
raktą į kišenę. - Grąžinkit raktą! Man reikės atiduoti jį vyrui! 

— Nebereikės, balandėle! - atsakė burtininkas ir piktai nu- 
sijuokė. — Savo vyro tu jau niekados nebepamatysi! O jeigu 
nesutiksi vietoj jo pasirinkti manęs, nematysi nei tėvo, nei 
motinos! 

— Jus rinktis už vyrą? — sušuko karalaitė. - Geriau jau mirti! 

Ji nusisuko ir kiek kojos neša pasileido į savo kambarį. Įbė- 
gusi užsirakino ir liepė pasakyti senajam burtininkui, jeigu jis 

bandysiąs jėga pas ją įsiveržti, ji tą pačią akimirką susivary- 
sianti sau peilį į širdį. 

Čia jau visi jo burtai nieko negalėjo padėti, negelbėjo nė ste- 
buklingojo žiedo galia - karalaitės prielankumo nepavyko jam 
įsigyti. 

Tuo tarpu Martynas, prišaudęs briedžių ir stirnų, kaip tik 
vijosi stambų šerną, tik staiga junta - kažkokios nematomos 
rankos pakėlė jį nuo žirgo ir neša oru. „Žiedas! - toptelėjo jam 
galvon. - Ką gi ten žmona bus padarius su žiedu?" Ir tik žiū- 
ri - krinta vis žemyn, žemyn, kol nusileido į juodą, bjauriai 
burbuliuojantį liūną. 

Čia jis tikrai būtų paskendęs, tačiau dvasia pasigailėjo savo 
buvusio šeimininko ir parinko seklesnę vietą. 

Įklimpęs ligi pažastų į liūną, Martynas pajuto po kojomis 
kietą gruntą. Tuo metu beržas nuleido jam savo šakas, jis įsi- 
tvėrė jų ir išlipo į krantą. Aptikęs upelį, nusimazgojo, išsidžio- 
vino saulėje drabužius ir leidosi namo. 

Ilgai jis keliavo, kol pamatė uošvio pilį. Tačiau veltui ieško- 
jo savosios - vieta, kur jos stovėta, buvo tuščia. Tik aviganis 
ganė bandą. 

Nesisakydamas, kas jis toks, Martynas pasiteiravo aviganį, 
kur pasidėjo pilis ir jos gyventojai, ir sužinojo, kad ji pradin- 
gusi su visa kuo, kas joje buvo gyva ir negyva. Iš sielvarto, kad 
prarado vienturtę dukterį, senasis karalius atgulęs į patalą, ir 
niekas nežinąs, kas laukia karalystės po jo mirties. 

„Ak šit kaip, - pagalvojo Martynas, - kas bus, tas, skersai 
išilgai išvaikščiosiu pasaulį ir toli nenurimsiu, kol nesurasiu 
savo žmonos ir savo pilies.“ 

Kiek laiko vargšas klajojo, sunku pasakyti. Tik vieną dieną 
ateina jis į pajūrį ir mato - tolumoj dunkso sala, o toje salo- 

je - nėrajokios abejonės - jo pilis. O, kad būtų po ranka laivas, 
tuoj sėstų ir nuplauktų tenai! Bet aplinkui - nė gyvos dvasios 
ir jūroje, kiek tik akis užmato, - nė vienos burės. Ir iš kurgi ji 
bus, jeigu visa jūros pakrantė negyvenama - vieni akmenynai. 

Martynas atsisėdo ant uolos ir užsižiūrėjo į sąsiaurį. Jo pi- 
lies stogas spindėjo kaip auksas vakaro saulėje, ir širdyje jam 
prabudo viltis, nors ir atrodė beveik neįmanomas daiktas kada 
nors persikelti per tą sąsiaurį. 

Tačiau nenorėjo skirtis su šiuo žemės kampeliu, kad ir koks 
nykus ir nesvetingas jis buvo. Po uolos kyšuliu, kur buvo pa- 
lindęs nuo lietaus, pasitaisė sau guolį. Nuo bado gynėsi žolė- 
mis, augančiomis vienos pelkės pakrašty. Tačiau kur buvęs, 
kur nebuvęs vis pajūry ir pajūry - būdavo, sėdi ir nenuleidžia 
akių nuo horizonto: gal pagaliau pasirodys koks laivas ir nu- 
plukdys jį pas žmoną. Bet slinko savaitė po savaitės, o jo vil- 
tys vis nesipildė. 

Vieną dieną jis pamatė baltą katę, žvejojančią seklumoje 
tarp uolų. 

— Katyte, - sušuko nudžiugęs, kad šalia yra bent koks gyvas 
padaras, - eikš, būsime pusininkai: tu gaudysi žuvis, aš kepsiu, 
o valgysime drauge! 

Katytė, tartum supratusi žmogaus žodžius, pastrykt prie jo, 
pasiglaustė murkdama apie blauzdas, išrietė nugarą - tik glos- 
tyk, ir padėjo jam prie kojų negyvą žuvį. 

Paėmęs du titnagus, Martynas įskėlė ugnį į sausas žoles, 
kurių buvo prinešęs visą krūvą, iškepė ant iešmo žuvį, ir abu 
skaniai užkirto. 

Nuo tos dienos nebebuvo jam jokios bėdos - katytė prigau- 
dydavo tiek žuvų, kiek tik abu valiodavo suvalgyti, o kai pa- 
sisotindavo, glaustydavosi apie jį, jis pasakodavo visokiausias 

istorijas, ir atrodydavo, kad ji supranta kiekvieną žodį - šitaip 
protingai žiūrėdavo į jį savo žaliomis akimis. 

— Katyte, - tarė jis vieną dieną, kai širdį vėl užliejo nenumal- 
domas ilgesys, o horizonte kaip nesirodė, taip nesirodė jokia 
balta burė, - katyte, tu galėtum man padėti! Nuplauk per są- 
siaurį į pilį, įeik į bokštą, bokšte yra kambarys, kambaryje - 
krosnis, už krosnies - skrynia, skrynioje - žiedas. Atnešk man 
tą žiedą, ir bus po visų mano nelaimių. Už tą gerą aš neliksiu 
tau skolingas, gali būti rami! 

Ir ką tu pasakysi! Katytė tik sukniaukė: „Miau!“ - paskui 
strykt pastrykt per akmenis, pliumpt į vandenį ir nuplaukė 
į salą. 

Tuo metu karalaitė kaip tik vaikštinėjo po sodą. Kai burti- 
ninko nebūdavo namie, ji mėgdavo išeiti pasivaikščioti. Tai 
buvo jos vienintelis malonumas. 

Staiga girdi - kažkas švelniai sukniaukė: „Miau!“ Ogi žiūri — 
maža balta katytė besiglaustanti jai apie blauzdas. 

— Oi, iš kur tu čia atsiradai, mielas gyvulėli? - klausia karalai- 
tė maloniai nustebusi. - Ko tau iš manes reikia? 

Katytė tik šast pirma jos ir tipena. Karalaitė - jai iš paskos. 

Taip juodvi priėjo bokštą. Čia katytė sustojo ir ėmė krebž- 
dintis apie duris. 

— Tu nori patekti į uždraustą kambarį? O, mielai tave įleis- 
čiau, tik va, nebeturiu rakto! Jį atėmė iš manęs tas piktas se- 
nis! Bet jeigu nori patekti vidun - matai va ten, viršuje, mažą 
grotuotą langelį? Pabandyk, gal pasiseks pro jį pralįsti! 

Protingas gyvulėlis tik strykt ir jau tupi ant mūro, paskui 
rabu rabu nelygia siena, vis aukštyn, aukštyn ir galiausiai pra- 
dingo tarp geležinių virbų. Neilgai trukus sugrįžo atgal. Kara- 
laitė norėjo paimti katytę ant kelių ir paglostyti, bet toji ne- 

sileido pagaunama. Davė kelis šuolius ir - jau prie jūros. Čia 
stryktelėjo į vandenį ir nuplaukė į kitą krantą. 

Martynas jau iš tolo pamatė ją parplaukiant. 

— Parnešei žiedą? - sušuko nudžiugęs. 

— Miau! - atsakė katytė, bet kai tik prasižiojo, žiedas pliumpt 
į vandenį ir paskendo bangose. 

Vargšas Martynas, ką tik nesitvėręs džiaugsmu, dabar bai- 
siausiai nuliūdo. Ašaros kaip pupos byrėjo jam iš akių, o katytė 
susirangė į kamuoliuką ir paslėpė galvą lyg susigėdusi. Tai pa- 
matęs, Martynas perbraukė ranka jai per nugarą ir pasakė: 

— Bet juk tu, katyte, nekalta! Jeigu pats nebūčiau tavęs už- 
šnekinęs, tu nebūtum pametusi žiedo! 

Jis guodėsi kaip tik mokėdamas, ir vėl abu stūmė dienas 
kaip lig šiolei. 

Vieną dieną Martynas smaigstė ant iešmo žuvis, kurių buvo 
prižvejojusi katytė. Viena žuvis buvo labai didelė, tokios dar 
niekada jie nebuvo pagavę. Kai ji iškepė, Martynas numovė ją 
nuo iešmo ir išdarė, nes norėjo duoti dalį ir katytei. Tik staiga 
cinkt ant akmenų prie kojų auksinis žiedas. 

— Katyte, - sušuko Martynas, didžiai nudžiugęs, - juk tai 
mano žiedas! Na, dabar jau užteks patiems gaudytis ir keptis 
žuvis! 

Šmūkšt užsimovė žiedą, pasuko, ir gerai pažįstamas balsas 
tuoj paklausė: 

— Ką įsakys mano ponas ir viešpats? 

— Nugabenk mus pas mano žmoną! 

Sunku ir apsakyti, kaip jautėsi karalaitė, staiga pamačiusi 
šalia savo mylimą vyrą, kurį jau laikė seniai pražuvusiu. Ji juo- 
kėsi ir verkė iš džiaugsmo ir ilgai negalėjo susitvardyti. 

Bet paskui papasakojo Martynui, kaip čia viskas nutiko. 

Tada Martynas pasuko savo žiedą ir paliepė dvasiai pridera- 
mai nubausti piktąjį burtininklą. 

— Jis jau gavo ko nusipelnęs! - tarė dvasia. - Mat viską, kas 
čia dabar nutiko, matė savo stebuklingajame veidrodyje ir iš 
įtūžio susprogo į tūkstantį gabaliukų. 

Dabar Martynas paprašė grąžinti pilį į tą pačią vietą, kur ji 
iš pradžių stovėjo, o karalaitė pirmiausia aplankė savo tėvą. 
Koks buvo karaliaus džiaugsmas ir kaip greitai jis pasveiko, at- 
gavęs savo mylimą dukterį! 

Nuo to laiko visi jie gyveno laimėje ir santaroje, o mažoji 
katytė žaidė su vaikais, kurių karalaitė ilgainiui padovanojo 
savo vyrui. Ir jeigu jie nepasimirė, tai, matyt, ir po šiai dienai 
tebegyvena. 

TRYS LIUDININKAI 


IENAME DIDELIAME MIESTE viešpatavo kara- 
(674! lius, kuris turėjo sūnų ir dukterį. Tame pačiame 

vieną sūnų. Bet jo sūnus buvo vyrukas su galva, jis mielai būtų 


mieste gyveno ir skudurininkas, tas turėjo tik 


numojęs ranka į tėvo verslą ir išmokęs kokio geresnio amato, 
tik va neatsirado meistro, kuris būtų sutikęs paimti jį į moki- 
nius. Kiekvienas vis sakydavo: 

— Kas man iš tokio mokinio? Tėvas skudurininkas, nesu- 
lauksi iš jo pinigų už mokslą! 

Ir štai atsitiko, kad vieną dieną ėmė ir numirė karaliaus sū- 
nus. Senąjį karalių labai prislėgė ši nelaimė, ir jis pasiskundė 
dukteriai: 

— Tai va ir nebeturiu įpėdinio, nebus kam perleisti valstybę, 
kai ateis laikas atsisveikinti su šiuo pasauliu! 

— Na kąjūs, tėve, - užsigavo karalaitė. - O aš? Juk aš ne blo- 
giau už brolį valdyčiau kraštą ir žmones! 

— Taip, tu norėtum būti valdove, - atsakė karalius, - bet iš to 
nieko nebus. Prie sijono valdžios tik blusoms pasigautoji! Ne, 
geriau padarysiu taip: ištekinsiu tave, ir kai man ateis laikas 
pasitraukti nuo valdžios vairo, tegu jį perima žentas. 

— Aš neisiu už vyro! - sušuko karalaitė, ir iš piktumo jai net 
ašaros iš akių ištryško. - Manai, kad parinksi man pirmą pasi- 
taikiusį berną ir aš turėsiu už jo tekėti? 

— Pala, pala, vaikuti, - maldė ją tėvas, - kas gi sako, kad tau 
reikės tekėti už pirmo pasitaikiusio berno? Aš juk neversiu eiti 
už žmogaus, jeigu jis bus tau ne prie širdies. 

— Na gerai, tėve, bet susitarkime: mano vyras turės būti toks 
pat protingas, kaip ir aš. 

— Sutinku, - atsakė karalius. 

— Bet tai dar ne viskas, - kalbėjo toliau karalaitė. - Jeigu jis 
neras trijų liudininkų, kurie patvirtintų, jog jis yra tokios pat 
aukštos kilmės, kaip ir aš, tada nieko nepadės ir visas jo pro- 
tingumas. 

Nieko nepasakysi - gudriai sugalvota. Karalaitė šitaip manė: 
sunku patikėti, kad taip imtų ir atsirastų toks, kuris pranoktų ją 
protu, bet jeigu, sakykim, ir atsirastų, tai vargu ar jis būtų tokios 
aukštos kilmės kaip ji pati. O jeigu pasisektų išbūti netekėjusiai 
ligi tėvo mirties, tada tegu pabando kas pastoti jai kelią į sostą. 

Ir ką gi - ilgainiui visi pamatė, kad karalaitė iš tikrųjų gali 
likti senmerge, nes kiekvieną jai pasipiršusį jaunikį taip išmuš- 
davo iš vėžių savo nelauktais klausimais, jog tas nežinodavo, 
nė ką jai atsakyti. 

Bet štai vieną dieną skudurininko sūnus pasakė: 

— Tėve, man jau nusibodo šitoks darbas! Iš dienos į dieną 
bėgioji po miestą su maišu ant nugaros, o vakare pamatai, kad 
už visą tą lakstymą uždirbai tik sausos duonos plutą. Ne, gana 
man tokio gyvenimo! Einu ir pasiperšu karaliaus dukteriai! 

- Vaike, tu proto netekai! - sušuko išsigandęs tėvas. - Ji su- 
doros tave kaip šiltą vilną! 

— Atvirkščiai, tėve, - tiek daug proto aš dar niekada neturė- 
jau, ir tą jai įrodysiu. 

— Na gerai. Bet ką gi tu tuo laimėsi? Kas tau paliudys, kad esi 
tokios pat kilmės, kaip ir ji? 

- Čia jau mano reikalas! 

Ir vyrukas kaip stovi taip ir išėjo į pilį. 

Ten nukakęs priėjo prie sargybinių ir sako: 

— Nueikit kuris pas karalaitę ir praneškit, kad atėjo jai pirš- 


tis jaunikis! 

Sargybiniai pranešė. 

Išgirdęs šitokią žinią, karalius apsidžiaugė. Mat po sūnaus 
mirties jau buvo praėję ne vieneri metai, o jo duktė vis dar ne- 
buvo radus sau tinkamo vyro. Ilgainiui jaunikiai ėmė lankytis 
vis rečiau ir rečiau, o pastaruoju metu išvis niekas nebedrįso 
jai rodytis. 

Karalius sukvietė į sosto mene visus savo dvariškius, ir auk- 
siniais galionais pasipuošę tarnai įvedė jaunikį. 

Tai buvo nustebimo ir kuštėjimosi, kai puošniai apsirengę 
dvariškiai išvydo einant per menę skudurininko sūnų su savo 
prastomis, sulopytomis drapanomis! O vyrukui tas nė mo- 
tais - žengia sau lyg niekur nieko aukštai iškėlęs galvą, į visas 
puses šaudo akimis, o tos akys blizga skaisčiau negu deimantai 
karaliaus karūnoje. 

Tarnai privedė vyruką prie sosto, ir čia jis žemai nusilenkė 
karaliui, o karalaitei tik vos vos. 

Karalaitė dėl to labai užsigavo ir piktai užriko ant vyruko: 

— Tavo ponas, matyt, nežino, kaip pridera elgtis? Į ką tai pa- 
našu - atsiųsti man pasiuntinį, kurio elgesys toks netašytas ir 
niekam tikęs, kaip ir jo sulopyta liemenė! 

— Mano liemenė, maloningoji karalaite, kainavo daugiau 
negu jūsų prašmatnūs drabužiai su visais pažibais. 

— Nejaugi? 

— Tris savaites aš sąžiningai plušėjau, kol ją užsidirbau. O 
per kiek savaičių jūs užsidirbote savo šilkinius apdarus, auksi- 
nes grandinėles ir deimanto žiedus? 

Karalaitė sutrikusi nudelbė akis į žeme. Šito dar nėra buve! 
Visą laiką tik ji klausinėdavo, o dabar štai pati yra klausiama! 

— Galėtum būti šiek tiek mandagesnis! - iškošė pro dantis ji, 
užuot atsakiusi į klausimą. 

O vyrukas jai tarė: 

— Tiesumas vertas daugiau nei mandagumas. 

— Jeigu jau tu toks tiesus, tai pasakyk, kodėl mano tėvui nu- 
silenkei žemiau negu man. 

— Matote, - atsakė vyrukas, - jeigu renkiesi žmoną, negali- 
ma prieš ją per žemai lenktis - reikia laikyti galvą kuo toliau 
nuo jos pado. 

— Ką, tu drįsti pats taikyti į mano širdį? 

— Ne, į jūsų širdį vėliau, šviesiausioji valdove, - kol kas tik į 
jūsų ranką. 

— Pasiduok! - sušuko karalius, su malonumu klausęsis, kaip 
jie imasi žodžiais. - Jis protingesnis už tave! 

— Tegu jis ir šimtą kartų būna protingesnis, - atkirto kara- 
laitė iš piktumo paraudusi kaip žarija, - bet pirma tegu įrodo, 
kad yra toks pat kilmingas, kaip ir aš, tik tada ima mane į žmo- 
nas. Juk aš - karaliaus duktė! 

— Ir didelio čia daikto! - ramiai atsakė jaunikis. - O aš - sku- 
durininko sūnus. 

Karalaitė pamažu susitvardė ir kupinomis paniekos akimis 
pažvelgė į vyruką. 

- Ir kaip tu manai įrodyti, kad skudurininko sūnus yra lygus 
karaliaus dukteriai? 

— Na, tam aš atsivedžiau čionai tris liudininkus. 

Karalaitė nusijuokė. Aplinkui nebuvo nieko, kas tam įžūlė- 
liui galėtų padėti. 

— Sakai, liudininkus? Tai kurgi jie yra, tie tavo liudininkai? 

— Jie čia pat, salėje. Dori, sąžiningi liudininkai, jie dar nieka- 
dos nėra pamelavę. Saulė, oras ir žemė. 

— Gerai, - tarė karalaitė, - aš išklausysiu jų liudijimo. Tegu 
pradeda saulė! 

Tada vyrukas priėjo prie aukštų sosto manės langų, atitrau- 
kė sunkias šilkines užuolaidas, kad įeitų saulė, paprašė kara- 
laitę atsistoti šalia, parodė į abu šešėlius, krintančius ant baltų 
marmurinių grindų, ir tarė: 

— Saulė štai ką sako, šviesiausioji valdove: „Jeigu tu būtum 
vertesnė už skudurininko sūnų, aš turėčiau tavo šešėlį spal- 
vingiau apšviesti. O pažiūrėk - jis toks pat juodas, kaip ir sku- 
durininko sūnaus.“ 

Išdidžioji karalaitė neturėjo ką atsakyti, dabar jai tik rūpėjo, 
ką paliudys oras. 

Vyrukas palypėjo ant kėdės, paskui strykt nušoko žemėn ir 
paprašė tą patį padaryti karalaitę. Tačiau karalaitė, nepripra- 
tusi prie tokių dalykų, šokdama susvyravo ir pargriuvo. 

Vyrukas užgniaužė šypseną, padėjo karalaitei atsistoti ir 
tarė: 

— Oras štai ką sako, šviesiausioji valdove: „Jeigu tu būtum 
vertesnė už skudurininko sūnų, aš būčiau turėjęs nutupdyti 
tave kaip plaštakę. O tu gi va - net pargriuvai.' 

Karalaitė buvo labai išdidi, todėl net neparodė, kad griūda- 
ma užsigavo. Tik vėl atsisėdo į sostą ir šį kartą jau nebe taip 
išdidžiai paklausė: 

— Na, o kokia bus žemės ištarmė? 

- Žemė, šviesiausioji valdove, negali taip greitai pasakyti savo 
ištarmės - jai reikia daugiau laiko, - atsakė vyrukas. - Mano 
supratimu, apie trisdešimt metų. Liepkit iškasti dvi vienodo 
gilumo duobes, į jas mes atgulsime amžino poilsio: į vieną aš, į 
kitą jūs. O kai praslinks trisdešimt metų po mūsų mirties, tegu 
atidaro mūsų karstus. Ir tada žemė pasakys: „Jeigu tu būtum 
buvus vertesnė už skudurininko sūnų, iš tavęs būtų likę dau- 
giau negu iš jo. O dabar tas pats - saujelė trūnėsių." 

Kai vyrukas baigė kalbėti, menėje stojo tokia tyla, kad mažne 
galėjai girdėti, kaip plaka karalaitės širdis. Karalaitė pasirėmė 
galvą rankomis ir susimąstė, o karalius žvalgėsi čia į vyruką, 
čia į dukterį, ir niekas netarė nė žodžio. 

Bet kai karalaitė pakėlė galvą, jos veidas buvo lyg nebe tas - 
jis spindėjo kaip saulėta diena. Ir dabar karalaitė tyliai pasakė: 

— Tavo liudininkai geri. Aš niekada neužmiršiu jų žodžių. 
Man jau beveik atrodo, kad tu ne tik protingesnis, bet ir geres- 
nis už mane. Tad tegu mums šviečia ta pati saulė ir gaivina tas 
pats oras. O kai numirsime, tegu mus palaidoja tame pačiame 
kape - bet iki tol dar yra laiko! 

Karalaitė padavė vyrukui ranką, ir senasis karalius juos pa- 
laimino. Taip skudurininko sūnus atsisėdo į sostą ir buvo iš- 
mintingas ir teisingas valdovas. Abu su karalaite laimingai gy- 
veno ligi pat savo amžiaus galo. 

UŽSIČIAUPK 


ITĄ KARTĄ GYVENO KARALIUS, jis turėjo tris 
6 dukteris. Vyriausioji buvo vardu Rozina, ojau jos 


eiklumas, o miklumas, kai pasileis šokti, tiesiog 
kojomis žemės nesiekia —- kaip jauna stirnaitė, skriejanti per 
krūmyną. Antroji buvo vardu Korinta, toji buvo surukusi kaip 
naginė, bet tokių dailių ir grakščių rankų kaip ji neturėjo nie- 
kas kitas pasaulyje. Trečiosios vardas buvo... Užsičiaupk! - ji 
buvo graži, auksaplaukė ir malonaus veido, dažnai juokdavosi 
ir rodydavo savo baltus kaip perlai dantukus. 

Kai visoms trims merginoms atėjo metas tekėti, tėvas susi- 
ruošė joti į pasaulį ir kiekvienai surasti po dailų karalaitį. 

Atsisveikindamas paklausė dukteris: 

— Kojums parnešti lauktuvių? 

(Kad joja ieškoti žentų, šito dukterims nepasakė, nes vai- 
kams nereikia visko žinoti!) 

Pirmoji atsiliepė Rozina, kuri buvo tokia lengvakojė, kad per 
naktį sušokdavo tris poras batelių: 

— Tu gi žinai, kad aš labai mėgstu šokti ir jeigu parneštum 
porą auksinių batelių, būtum mieliausias man tėvas, o aš stri- 
kinėčiau ir šokčiau dešimteriopai smagiau negu ligi šiolei. Tik 
bateliai turi būti su aukštais aukštais kulnais, o tie kulnai ap- 
traukti raudona oda ir nusagstyti brangakmeniais! 

Tėvas nusijuokė ir atsakė: 

- Jeigu tik toks tavo pageidavimas, miela mano mergyte, to- 
kius batelius aš tau pargabensiu. O ko norėtum tu? - paklausė 
jis antrąją dukterį - Korintą. 

— Aš? Labai norėčiau ratelio, tik ne bet kokio, ne medinio, o 
auksinio su raudonais brangakmeniais ir sidabrine verpste. Ir 
dar norėčiau vieno daikto, bet vis tiek tu man neparneši! 

— Na, - tarė tėvas, - matyt, tai koks nepaprastas daiktas! Bet 
už pinigus ir gražius žodžius galima daug ko gauti, tad sakyk 
drąsiai - gausiu negausiu, bet blogiau dėl to tikrai nebus! 

— Gerai, - tarė mergina, - pasakysiu. Parnešk man linų, bet 
švarių švarių, kad iš jų neiškristų nė mažiausia atplaišėlė spa- 
lių, net jei paskleistum juos ant aksomo. 

— Na, manau, kad šitoks pageidavimas tikrai įvykdomas! To- 
kių linų aš tau parūpinsiu! 

Galų gale karalius paklausė trečiąją dukterį, ko jai parnešti lauk- 
tuvių. Toji nusijuokė, ir jos balti dantukai sužibo kaip perlai. 

— Parnešk man auksines šukas, - paprašė ji, - ir sidabrinį 
veidrodį. Aš susišukuosiu prieš veidrodį plaukus ir susisegsiu 
juos kaip karūną! 

— Gausi, ko pageidauji, - atsakė tėvas. - Gausi tikrai, kaip 
mane gyvą matai! 

Ir išjojo į pasaulį dukterims jaunikių ieškoti. 

Viename mieste nupirko porą auksinių batelių, lygiai tokių, 
kokių buvo prašiusi vyriausioji duktė Rozina. Antrame mies- 
te parūpino auksinį ratelį ir švarių švarutėlių linų viduriniajai 
dukteriai Korintai. O trečiajame mieste nupirko auksines šu- 
kas ir sidabrinį veidrodį savo jauniausiajai dukrai - pala, pala, 
kuo gi jinai vardu? 

— Užsičiaupk! 

— Taip, mielas mano vaike, jeigu jau sakai man užsičiaupti, 
tai baigiasi ir mūsų pasakėlė. 

O kad viskas turi pabaigą, tai baigiasi ir ši knyga. Bet visa, 
kas turi pabaigą, kur nors kitur vėl prasideda iš naujo. 

